
La concursul de la Sigmaringen 


În acea zi de sâmbătă 5 august 1876, o mulţime 
numeroasă şi zgomotoasă umplea cârciuma Hanul Pescarilor. 
Cântece, strigăte, clinchete de pahare, aplauze, exclamaţii 
alcătuiau un vacarm dominat, la intervale aproape regulate, de 
acea interjecţie hoch? prin care bucuria germană ajunsă la 
paroxism obişnuieşte să se exprime. 

Ferestrele  cârciumii dădeau direct spre Dunăre, la 
marginea fermecătorului orăşel Sigmaringen, capitala enclavei 
princiare Hohenzollern, situată aproape la izvoarele acestui 
măreț fluviu din Europa centrală. Răspunzând invitaţiei de pe 
firma pictată cu frumoase litere gotice, se adunaseră aici, 
membrii Ligii Dunărene, societate internaţională de pescari, 
aparţinând diferitelor naţionalităţi riverane. Şi cum nu există 
adunare veselă fără băutură, se bea berea de Munchen şi vin 
bun unguresc, cu halbele şi paharele pline. Se şi fuma mult 
deoarece sala cea mare era complet întunecată de fumul miro- 
sitor care ieşea neîncetat din lungile pipe. Dacă membrii 
Societăţii nu se mai vedeau între ei, în schimb se puteau încă 
auzi, dacă nu surziseră de-a binelea. Calmi şi tăcuţi în exerciţiul 
meseriei lor, pescarii cu undiţa sunt, în adevăr, oamenii cei mai 
zgomotoşi din lume atunci când şi-au lăsat uneltele de pescuit. 
Ei sunt tot atât de pricepuţi în povestirea întâmplărilor lor ca şi 
vânătorii - ceea ce, se ştie, nu-i puţin lucru. 

Erau la sfârşitul unui prânz dintre cele mai copioase, care 
adunase vreo sută de meseni, toţi pescari pătimaşi de apă, 
fanatici ai undiţei. Judecând după numărul sticlelor goale care 
zăceau pe mese şi în jur, pescuitul de dimineaţă le uscase bine 
gâtlejul. Acum venise rândul lichiorurilor pe care oamenii le-au 
inventat ca să urmeze cafelei. 

Sunase ora trei, când mesenii, din ce în ce mai stacojii la 
faţă, părăsiră masa. Ca să fim drepţi, unii se clătinau şi le-ar fi 
fost greu să se dispenseze de sprijinul vecinilor. Dar marea 
majoritate aveau picioarele bine înfipte în pământ ca nişte bravi 
şi solizi bărbaţi ce erau obişnuiţi cu astfel de şedinţe vesele ce 
se organizau de câteva ori pe an în legătură cu concursurile Ligii 
Danubiene. 

Aceste concursuri, foarte urmărite şi sărbătorite de lume, 
aveau o bună reputaţie pe întreg cursul vestitului fluviu galben 
şi nu albastru cum îl cântă faimosul vals al lui Strauss. 


1 în germană în original = ura! 


Concurenţii veneau din ducatul Baden, din Wurtenburg. Bavaria, 
Austria, Ungaria, România şi Serbia, ba chiar şi din Bulgaria. 
Societatea număra de-acum cinci ani de existenţă. Foarte bine 
condusă de preşedintele ei, Miclescu, ea prospera. Resursele ei 
mereu crescânde îi permiteau să ofere premii importante la 
concursuri, iar drapelul său strălucea de glorioasele medalii 
câştigate în lupte strânse cu reprezentanţii asociaţiilor rivale. La 
curent cu legislaţia privind pescuitul fluvial, comitetul său de 
conducere îşi susţinea aderenţii, atât împotriva Statului cât şi a 
particularilor, apărându-le drepturile şi privilegiile cu acea 
tenacitate, ba chiar încăpățânare profesională, specifică 
bipezilor pe care instinctul de pescar cu undiţa îi face demni de 
a fi clasaţi într-o categorie aparte a umanităţii. 

Concursul ce avusese loc de curând era al doilea din acest 
an 1876. Încă de la ora cinci dimineaţa, concurenţii părăsiseră 
oraşul spre a ajunge pe malul stâng al Dunării, puţin mai sus de 
Sigmaringen. Toţi purtau uniforma Societăţii: cămaşă scurtă, 
lăsând libertate în mişcări, pantaloni băgaţi în cizme cu talpă 
groasă, şapcă albă cu cozoroc lat. Se înţelege de la sine că toţi 
aveau colecţia completă a diferitelor unelte enumerate în 
Manualul  Pescarului:  undiţe, prăjini,  mincioguri,  undiţe 
împachetate în piele de căprioară, plute, sonde, plumb de 
undiţă de diferite mărimi, musculiţe artificiale, ibrişin, păr de cal. 
Pescuitul era liber în sensul că orice peşte prins era bun şi 
fiecare putea să-şi aleagă locul cum credea. 

La ora 6 fix, cei nouăzeci şi şapte de concurenţi se aflau 
pe locurile lor, cu undiţa ridicată în mână, gata să arunce 
momeala. 

O goarnă dădu semnalul şi cele nouăzeci şi şapte de 
undiţe se aplecară pe apă dintr-o singură mişcare. 

Concursul era dotat cu mai multe premii, dintre care 
primele, de o valoare de o sută de florini fiecare, urmau să fie 
atribuite pescarilor ce aveau să prindă cel mai mare număr de 
peşti, precum şi celui ce reuşea să-l captureze pe cel mai mare. 

Până la ora unsprezece fără cinci, când goarna anunţă 
închiderea concursului, nu se ivi nici un incident. Fiecare captură 
fu supusă, pe rând, comisiei formată din Preşedintele Miclescu şi 
din patru membri ai Ligii Dunărene. 

Deşi printre pescari existau, în general, multe capete 
înfierbântate, nimeni nu punea la îndoială, nici măcar o clipă, 


imparţialitatea acestor înalte şi puternice personaje, aşa încât 
nici o reclamaţie nu era posibilă. Totuşi, ei fură nevoiţi să se 
înarmeze cu multă răbdare până la cunoaşterea rezultatelor; 
căci atribuirea diferitelor premii privind greutatea sau privind 
numărul peştilor prinşi, trebuia să rămână secretă până la 
distribuirea recompenselor; festivitatea de premiere avea să fie 
precedată de un ospăț care trebuia să-i adune frăţeşte pe toţi 
concurenţii. 

Ora aceasta sosise. Pescarii, fără a mai vorbi despre 
curioşii veniţi din Sigmaringen, aşteptau, aşezaţi confortabil în 
faţa estradei pe care se aflau Preşedintele şi ceilalţi membrii ai 
comisiei. 

Şi în adevăr, dacă scaunele, băncile şi taburetele nu 
lipseau de acolo, nu lipseau nici mesele, iar de pe ele halbele de 
bere, sticlele cu băuturi variate şi nici paharele mari şi mici. 

După ce fiecare luă loc iar pipele fumegau tot mai tare, 
Preşedintele se sculă. 

— Ascultaţi... ascultaţi!... se striga din toate părţile. 

Domnul Miclescu îşi goli mai întâi ţapul de bere, a cărei 
spumă îi albi vârful mustăţilor: 

„Dragi colegi, spuse el în germană, limbă înţeleasă de toţi 
membrii Ligii Dunărene în ciuda diversităţii naționalităților; să 
nu vă aşteptaţi la un discurs organizat, cu introducere, 
dezvoltare şi concluzii. Nu, noi nu ne aflăm aici pentru a ne 
ameţi cu discursuri oficiale ci suntem aici doar ca să discutăm 
despre treburile noastre, ca nişte buni tovarăşi, aş spune chiar 
ca nişte fraţi, dacă această calificare vi se pare justificată pentru 
o adunare internaţională.” 

Aceste două fraze, cam lungi, ca toate cele ce se spun la 
începutul unui discurs, chiar atunci când oratorul afirmă că nu 
vrea să ţină unul, au fost întâmpinate cu aplauze unanime 
cărora li se alăturară câţiva de „foarte bine!”, „foarte bine!” 
amestecate cu interjecţia hoch! şi chiar cu sughiţuri. Apoi, 
Preşedintele îşi ridică paharul, urmat repede de toţi ceilalţi. 

Domnul Miclescu îşi continuă discursul, aşezând pescarul 
pe primul loc al întregii omeniri. El îi lăudă abilitatea şi virtuțile 
cu care l-a înzestrat natura generoasă. El sublinie câtă răbdare îi 
trebuie pescarului, câtă ingeniozitate, cât sânge rece, câtă 
inteligenţă superioară, pentru a izbândi în această artă, căci mai 
degrabă decât o meserie, pescuitul este o artă, artă pe care elo 


Daia E stai - laudă 
Pînă cind goarna anunţă închiderea concursului. 


nu se ivi nici un incident itul? 


Au un 
oare 


Vânatul pe care-l vezi de departe îl ţinteşti în voie şi-l 
găureşti cu alice, majoritatea lor fiind aruncate inutil. Peştele, 
din contră, nu poţi să-l urmăreşti cu privirea. El stă ascuns sub 
apă. Câte manevre îndemânatice, câte invitaţii delicate, câtă 
îndemânare şi inteligenţă dăruită pentru a-l decide să muşte 
momeala, pentru a-l prinde în undiţă, pentru a-l scoate din apă, 
când leşinat la capătul undiţei, când zburdalnic şi ca să zicem 
aşa, aplaudând el însuşi victoria pescarului. 

De data asta adunarea izbucni în urale. Se înţelege că 
Preşedintele Miclescu răspundea întru totul sentimentelor 
întregii Ligi Dunărene, înțelegând că nu va reuşi niciodată să 
meargă prea departe în elogiul confraţilor săi, netemându-se a fi 
acuzat de exagerări, el nu ezită să plaseze nobila lor preocupare 
mai presus de toate celelalte, să-i ridice în slăvi pe nobilii 
discipoli ai ştiinţei piscicole, să evoce chiar amintirea zeiţei 
superbe care prezida jocurile pescăreşti din vechea Romă în 
timpul ceremoniilor halieutice.! 

Oare au fost înţelese aceste cuvinte? Probabil, din 
moment ce ele au provocat adevărate explozii de entuziasm. 

Apoi, după ce-şi reluă răsuflarea golind o halbă de bere cu 
guler de spumă, continuă: 

— Nu-mi mai rămâne, spuse el, decât să ne felicităm 
pentru prosperitatea crescândă a Societăţii noastre, care 
recrutează anual alţi noi membri şi a cărei reputaţie este atât de 
bine stabilită în toată Europa centrală. Despre succesele sale nu 
voi mai vorbi. Le cunoaşteţi; aveţi cu toţii contribuţiile 
dumneavoastră. şi este o mare cinste să figurezi la concursurile 
sale. Presa germană, presa cehoslovacă, cea română nu şi-au 
precupeţit elogiile lor preţioase, şi, adaug eu, meritate, încât în- 
chin, rugându-vă să fiţi de acord cu mine, în cinstea ziariştilor 
care se dedică cauzei internaţionale a Ligii Dunărene. 

Desigur, toţi au fost de acord cu Preşedintele Miclescu. 
Sticlele se goleau în pahare, acestea se goleau la rândul lor în 


1 Halieutic=privitor la pescuit 


gâtlejuri cu aceeaşi uşurinţă cu care apa din marele fluviu şi din 
afluenții săi se scurge în mare. 

Şi ei s-ar fi oprit aici, dacă discursul preşedintelui s-ar fi 
încheiat cu acest ultim toast. Dar alte toasturi se impuneau cu o 
oportunitate tot atât de evidentă. Intr-adevăr. Preşedintele se 
ridicase în picioare, între secretarul şi vistiernicul Societăţii, 
aflaţi şi ei în picioare, în mâna dreaptă, fiecare dintre ei ţinea o 
cupă de şampanie, în timp ce mâna stângă o, ţineau în dreptul 
inimii. 

— Beau în cinstea Ligii Dunărene, spuse Miclescu, 
îmbrăţişând dintr-o privire întreaga asistenţă. 

Toţi se ridicară, cu cupa la gură, care cocoţaţi pe bănci, 
care pe mese şi răspunseră într-un singur glas propunerii 
domnului Miclescu. Acesta, cu cupa goală, reluă cu mai mult 
avânt, după ce şi-o umplu din nesecatele sticle aşezate între el 
şi colegii săi din prezidiu: 

— Beau în cinstea diferitelor naţionalităţi: a badenezilor, a 
wurtemburghezilor, a bavarezilor, a austriecilor şi a ungurilor, a 
sârbilor, a valahilor, a moldovenilor, a bulgarilor, pe care Liga 
Dunăreană le numără printre rândurile sale. 

Şi Bulgarii, Moldovenii, Valahii, Sârbii, Ungurii, Austriecii, 
Bavarezii, Wurtemburghezii, Badenezii îi răspunseră într-un 
singur glas, absorbind conţinutul cupelor lor. 

În sfârşit, Preşedintele îşi termină discursul, anunțând că 
bea în sănătatea fiecărui membru al Societăţii. Dar cum 
numărul acestora era de patru sute şaptezeci şi trei, el fu 
obligat, din nefericire, să-i cuprindă pe toţi într-un singur toast. | 
s-a răspuns prin mii şi mii de urale care se prelungiră până la 
epuizarea forţelor vocale. Astfel se încheie al doilea număr din 
program. Primul se încheiase tot cu multă veselie. 

Al treilea număr avea să constea în proclamarea 
laureaţilor. 

Fiecare aştepta cu o nerăbdare firească, căci aşa cum am 
spus, secretul comisiei fusese păstrat. Dar iată că sosise 
momentul în care acest secret avea să fie cunoscut. 
Preşedintele Miclescu îndeplini datoria de a citi lista oficială a 
recompenselor la cele două categorii. Conform statutului 
Societăţii, trebuia să se înceapă cu proclamarea ultimelor premii 
de mai mică valoare, ceea ce sporea interesul faţă de citirea 
palmaresului.  Auzindu-şi numele, laureaţii ultimilor premii 


inferioare la categoria numărului de peşti se prezentară în faţa 
estradei. Preşedintele îi îmbrăţişa odată cu înmânarea diplomei 
şi a sumei de bani cuvenite locului obţinut. 

Peştii care se găseau în plase erau din cei pe care orice 
pescar îi poate prinde în apele Dunării: pălămidă, babuşte, 
gujoni, cambiile, bibani, lini, ştiuci, cleani şi alţii. Pe lista acestor 
premii se numărau valahi, unguri, badezi, wurtemburghezi. 

Al doilea premiu, pentru şaptezeci şi şapte de peşti 
capturați, a fost atribuit unui german cu numele de Weber, al 
cărui succes fu răsplătit cu aplauze călduroase. Numitul Weber 
era, în adevăr, foarte cunoscut printre confrații săi. De multe ori 
fusese clasat pe primele locuri cu ocazia unor concursuri 
anterioare şi, în general, se aştepta în ziua aceea ca el să obţină 
primul loc la numărul de peşti. 

Dar numai şaptezeci şi şapte de peşti se găseau în plasa 
sa, şaptezeci şi şapte numărați şi răsnumăraţi, în timp ce alt 
concurent, dacă nu mai vrednic, cel puţin mai fericit, adusese 
nouăzeci şi nouă. Se proclamă numele acestui maestru-pescar. 
Era maghiarul Ilia Bruş. 

Adunarea, foarte surprinsă, nu aplaudă la auzul numelui 
acestui maghiar necunoscut de membrii Ligii Dunărene, în care 
intrase de curând. 

Laureatul, neprezentându-se pentru a-şi încasa premiul de 
o sută de florini, Preşedintele Miclescu trecu fără întârziere la 
lista învingătorilor la categoria greutăţii peştilor. Printre laureați 
se numărau români, sârbi şi austrieci. Când fu pronunţat numele 
pescarului căruia îi era atribuit premiul al doilea, se aplaudă ca 
şi pentru germanul Weber. Domnul lvetozar, unul dintre 
câştigători, triumfa cu un clean de trei livre şi jumătate, 
greutate ce ar fi scăpat unui pescar cu mai puţină îndemânare şi 
sânge rece. Era unul dintre membrii cei mai marcanţi, mai 
activi, mai devotați Societăţii şi care obținuse altă dată cele mai 
multe premii. De aceea fu salutat cu aplauze unanime. Nu mai 
rămânea decât să se decerneze primul premiu la această 
categorie, şi toate inimile tresăreau în aşteptarea numelui 
laureatului. 

Mare nu fu mirarea, ba mai mult stupoarea generală, 
când, cu o voce a cărei emoție nu o putea stăpâni, Preşedintele 
Miclescu lăsă să cadă aceste cuvinte: 


— Primul, la categoria greutate, pentru o ştiucă de 
şaptesprezece livre, maghiarul Ilia Bruş! 

In asistenţă se aşternu o linişte desăvârşită. Mâinile 
pregătite pentru aplauze rămaseră nemişcate, gurile, gata să 
aclame pe câştigător, tăcură. Un puternic sentiment de 
curiozitate imobiliza lumea. 

Oare llia Bruş avea să se arate, în sfârşit? Va veni să 
primească din mâna preşedintelui Miclescu diplomele de onoare 
şi cele două sute de florini care le însoțeau? 

Deodată un murmur cuprinse adunarea. Unul dintre 
participanţi, care stătea retras până atunci, se îndreptă spre 
estradă. Acesta era maghiarul Ilia Bruş. 

jJudecându-l după faţa rasă cu grijă şi înconjurată de un 
păr bogat, negru ca cerneala, Ilia Bruş nu depăşise vârsta de 
treizeci de ani. Având o statură superioară celei medii, lat în 
umeri, cu picioarele bine înfipte în pământ, părea să aibă o forţă 
puţin obişnuită. Puteai fi surprins, în adevăr, că un astfel de 
voinic se mulţumeşte cu calmele satisfacţii ale pescuitului cu 
undiţa, până-ntr-acolo încât să-şi fi însuşit măiestria acestei 
grele arte în ale cărei aşteptări dăduse dovezi de netăgăduit. 

Semnalăm o altă particularitate destul de ciudată: Ilia Bruş 
părea să fie împovărat cu o afecţiune a vederii, căci nişte 
ochelari negri îi ascundeau ochii; ori, vederea este cel mai 
preţios simţ al celor ce au pasiunea mişcărilor imperceptibile ale 
apei şi celui ce vrea să dejoace nenumăratele şiretlicuri ale 
peştelui îi sunt necesari ochi buni. 

Dar fie că pescarii s-ar fi mirat, fie că nu, ei nu aveau 
decât să se încline, imparţialitatea comisiei neputând fi 
suspectată. 

llia Bruş era câştigătorul concursului şi asta în condiţii pe 
care nimeni, din câte-şi aminteau participanţii, nu le îndeplinise. 
Adunarea se dezgheţă şi aplauze destul de puternice îl salutară 
pe câştigător în momentul în care el primea diplomele şi banii 
din mâna Preşedintelui Miclescu. După aceasta, în loc să 
coboare de pe estradă, llia Bruş avu un scurt dialog cu 
Preşedintele, după care se întoarse spre adunarea surprinsă, 
cerând printr-un gest, liniştea, pe care o obţinu ca prin farmec. 

— Domnilor şi dragi colegi, spuse llia Bruş, vă cer 
permisiunea să vă adresez câteva cuvinte, după cum a binevoit 
Preşedintele. 


În sala zgomotoasă până de curând, se putea auzi acum 
musca zburând. Ce urmărea această alocuţiune neprevăzută în 
program? 

— Vreau mai întâi să vă mulţumesc, continuă Ilia Bruş, 
pentru simpatie şi aplauze, dar vă rog să mă credeţi că nu mă 
împăunez mai mult decât trebuie cu dublul meu succes. Ştiu că 
acest succes, dacă ar fi revenit celui mai demn, ar fi trebuit să 
revie unui membru mai vechi al Ligii Dunărene, atât de bogată 
în pescari valoroşi şi mai ştiu că succesul îl datorez mai mult 
norocului decât meritului meu personal. 

Modestia acestui început fu viu apreciată de o parte din 
asistenţă, care repeta în surdină: „foarte bine!” 

— Acest noroc trebuie să-l justific şi pentru asta am 
conceput un proiect pe care-l cred în măsură să intereseze 
această adunare de renumiţi pescari. Ştiţi, dragi colegi, că acum 
e moda recordurilor. De ce nu i-am imita şi noi pe campionii 
altor sporturi, inferioare sportulul nostru, desigur, şi nu am 
încerca să stabilim recordul pescuitului? 

Exclamaţii discrete străbătură auditoriul: „aaa! aaa!” „ia 
te uită! ia te uită!” sau întrebări: „de ce nu?”, căci fiecare 
membru al Ligii îşi exprima impresiile conform temperamentului 
său. 

— Când această idee mi-a venit pentru prima dată - 
continuă oratorul - mi-am însuşit-o imediat şi tot imediat am 
înţeles în ce condiţii trebuie realizată. Titlul meu de membru al 
Ligii Dunărene, îmi limita, de altfel, problema. Fiind membru al 
Ligii, Dunării singure trebuia să-i cer fericita rezolvare a ideii 
mele. Şi aşa am făcut proiectul de a cobori pe gloriosul nostru 
fluviu, de la izvoare şi până la vărsarea sa în Marea Neagră, şi 
de a trăi pe parcursul celor trei mii de kilometri numai din 
produsele pescuitului. 

Şansa care m-a favorizat astăzi, mi-a mărit, dacă s-ar 
putea, dorinţa de a efectua această călătorie, pe care sunt sigur 
că o apreciaţi; iată de ce, chiar acum, vă anunţ plecarea mea în 
ziua de 10 august, adică joia viitoare, fixându-vă un loc de 
întâlnire, punctul precis unde izvorăşte Dunărea. 

E mai uşor să imaginezi decât să descrii entuziasmul pe 
care îl provocă anunţarea acestei veşti neaşteptate. Timp de 
cinci minute răsună o adevărată furtună de urale şi de aplauze 
frenetice. 


Dar un astfel de incident nu se putea termina astfel. 
Domnul Miclescu înţelese lucrul acesta şi ca întotdeauna 
procedă ca un adevărat preşedinte. Puțin mai greoi, poate, el se 
sculă încă o dată între cei doi membri ai juriului: 

— Pentru colegul nostru llia Bruş! spuse el cu o voce 
emoţionată, ridicând o cupă de şampanie. 

— Pentru colegul Ilia Bruş! răspunse adunarea cu un 
freamăt puternic, căruia îi urmă o linişte profundă, căci, dintr-o 
regretabilă eroare, oamenii nu sunt făcuţi ca să poată striga şi 
bea în acelaşi timp. 

Cu toate acestea, liniştea fu scurtă. Vinul bun dădu 
gâtlejurilor obosite o vigoare nouă, permițându-le oamenilor să 
închine încă multe pahare, până în momentul în care, în mijlocul 
bucuriei generale, faimosul concurs de pescuit fu declarat 
închis. 


La Izvoarele Dunării 


Anunţându-i pe colegii adunaţi la „Hanul pescarilor” 
despre planul său de a cobori Dunărea, cu undiţa în mână, Ilia 
Bruş oare urmărea gloria? Dacă acesta îi era scopul, se putea 
lăuda că l-a atins. 

Presa pusese mâna pe subiect şi toate gazetele din 
regiunea dunăreană, fără excepţie, îi consacraseră concursului 
de la Sigmaringen un articol mai mare sau mai mic, în orice caz 
capabil să flateze amorul propriu al câştigătorului, al cărui nume 
era pe cale să devină celebru. 

Chiar a doua zi, în numărul său din 8 august, ziarul Neue 
Freie Presss, din Viena, inserase cele ce urmează: 


Ultimul concurs de pescuit al Ligii Dunărene s-a terminat 
ieri la Sigmaringen printr-o adevărată lovitură de teatru al cărei 
erou, maghiarul Ilia Bruş, ieri necunoscut, a devenit azi aproape 


celebru! Veţi întreba ce a făcut llia Bruş pentru a merita o glorie 
atât de neaşteptată? 

In primul rând, acest îndemânatic bărbat a reuşit să-şi 
adjudece primele două mari premii, al greutăţii şi al numărului, 
distanţându-se cu mult de ceilalţi concurenţi, ceea ce, se pare, 
nu s-a mai văzut de când există concursuri de felul ăsta. Şi asta 
nu-i prea rău. Dar el a făcut mai mult. Când cineva obţine un 
astfel de rezultat sau reuşeşte o victorie atât de strălucită, el ar 
avea dreptul să guste o odihnă binemeritată. 

Dar ceea ce ne miră şi mai mult este faptul că omul 
acesta uimitor nu este de aceeaşi părere. Dacă suntem destul 
de bine informaţi - şi este cunoscută seriozitatea informaţiilor 
noastre - llia Bruş ar fi anunţat colegilor săi că şi-a propus să 
coboare Dunărea cu undiţa în mână, de la izvoare, în ducatul 
Baden, şi până la vărsarea sa în Marea Neagră, adică să 
parcurgă vreo trei mii de kilometri. 

Vom ţine cititorii la curent cu peripeţiile acestei originale 
încercări. Joia viitoare, la 10 august, llia Bruş trebuie să 
pornească. Să-i urăm călătorie bună, dar să sperăm, în acelaşi 
timp, că teribilul pescar nu va extermina până la ultimul neamul 
peştilor care populează apele marelui fluviu internaţional. 


Astfel se exprima ziarul „Neue Freie Press” din Viena. La 
Budapesta, ziarul „Pester Lloyd” nu se arăta mai puţin călduros; 
în gazetele „Srbske Novine” din Belgrad şi „Românul” din 
Bucureşti, însemnarea atingea dimensiunile unor veritabile 
articole. Acestea erau destul de bine scrise pentru a atrage 
atenţia asupra lui Ilia Bruş şi dacă-i adevărat că presa reflectă 
opinia publică, acesta se putea aştepta ca interesul ei să 
crească pe măsură ce călătoria sa înainta. 

In principalele oraşe de pe parcurs nu se vor găsi oare 
reprezentanţi ai Ligii Dunărene care vor considera de datoria lor 
să contribuie la gloria colegului lor? Nici o îndoială asupra 
ajutorului şi asistenţei pe care o va primi în caz de nevoie pe 
parcurs. De pe acum comentariile presei obțineau un adevărat 
succes printre pescarii cu undiţa. În ochii acestor profesionişti, 
încercarea lui Ilia Bruş căpăta-o importanţă enormă şi mulţi 
dintre ei, atraşi la Sigmaringen de concursul care tocmai se 
terminase, mai zăboviseră acolo, pentru a asista la plecarea 
campionului Ligii Dunărene. 


Cel care nu avea a se plânge de prelungirea şederii lor 
acolo era, desigur, proprietarul Hanului Pescarilor. In după- 
amiaza zilei de 8 august, cu două zile înainte de ziua fixată de 
laureat pentru începutul originalei sale călătorii, peste vreo 
treizeci de bărbaţi continuau să petreacă în sala mare a hanului 
a cărei casierie, date fiind facultăţile sugative ale acestei 
clientele de soi, cunoştea nişte încasări nesperate. 

Totuşi, în ciuda apropiatului eveniment care-i reţinuse pe 
curioşi în capitala principatului Hohenzollern, nu despre eroul 
zilei se discuta în seara de 8 august la Hanul Pescarilor. Un alt 
eveniment, mai important încă pentru riveranii acestui mare 
fluviu, servea drept temă conversaţiei generale şi impresiona pe 
toată lumea. Emoţia nu era cu nimic exagerată şi fapte dintre 
cele mai serioase o justificau din plin. De câteva luni, în adevăr, 
malurile Dunării erau bântuite de tâlhării repetate. Nu se mai 
puteau număra fermele devalizate, castelele devastate, vilele 
atacate, chiar omorurile, căci mai multe persoane au plătit cu 
viaţa încercarea de a rezista răufăcătorilor necunoscuţi. 

Era evident că aceste crime nu puteau fi săvârşite de 
câţiva indivizi izolaţi. Era desigur vorba de o bandă bine 
organizată, fără îndoială numeroasă, judecând după fărădelegile 
săvârşite. Ca o împrejurare bizară, această bandă nu opera 
decât în imediata vecinătate a Dunării. Dincolo de doi kilometri 
de o parte şi de alta a fluviului, nici măcar o crimă nu-i putea fi 
atribuită. Totuşi câmpul operaţiilor nu părea limitat astfel decât 
în lăţime, căci țărmurile acestuia, ungureşti, sârbeşti, româneşti, 
erau tot atât de devastate de aceşti bandiți, pe care nimeni nu 
reuşea să-i prindă asupra faptului. După fiecare lovitură ei 
dispăreau până la următoarea, comisă la sute de kilometri de 
cea precedentă. Între timp nimeni nu găsea nici o urmă a 
răufăcătorilor. Păreau să se fi volatilizat, întocmai ca şi obiectele 
materiale, uneori foarte voluminoase, care reprezentau prada 
lor. Guvernele ţărilor interesate sfârşiseră prin a suferi de pe 
urma eşecurilor succesive, datorate probabil lipsei de unitate a 
forţelor represive. 

După cum afirma presa din dimineaţa zilei de 8 august, 
guvernele  iniţiaseră discuţii diplomatice în legătură cu acest 
subiect, discuții care  duseseră la crearea unei poliţii 
internaţionale, repartizată pe tot cursul Dunării, sub conducerea 
unui singur şef. Desemnarea acestui şef unic dăduse naştere la 


discuţii aprinse, dar în sfârşit, toţi căzuseră de acord cu numele 
lui Carol Dragoş, detectiv maghiar, binecunoscut în regiune. 

Carol Dragoş era, într-adevăr, un poliţist remarcabil şi 
nimeni nu putea fi mai demn de încrederea acordată. In vârstă 
de patruzeci şi cinci de ani, el era un bărbat de statură mijlocie, 
mai degrabă slab, dar dotat cu mai multă forţă morală decât 
fizică. Avea destulă vigoare totuşi pentru a suporta oboselile 
profesiei, precum şi destul curaj pentru a-i înfrunta pericolele. 
Legal, locuia la Budapesta, dar, cel mai adesea era pe teren, 
ocupat cu vreo anchetă delicată. Cunoaşterea perfectă a tuturor 
limbilor din sud-estul Europei, a limbilor germană şi română, a 
limbilor sârbă, bulgară şi turcă, fără a mai vorbi de maghiară, 
limba sa maternă, îi permitea să nu fie niciodată stingherit în 
faţa. cuiva; celibatar, nu se temea niciodată că grijile familiei îi 
vor incomoda mişcările. Numirea sa se bucura de aprobarea 
unanimă. 

În marea sală a Hanului Pescarilor, vestea fu primită într- 
un mod deosebit de favorabil. 

— Nu se putea face o alegere mai bună, afirma, în timp ce 
se aprindeau lămpile, domnul Ivetozar, titularul premiului doi de 
la categoria greutate la concursul care luase sfârşit. II cunosc pe 
Dragoş. E un om adevărat! 

— E şi un om dibaci, adăugă Preşedintele Miclescu. 

— Să-i urăm, strigă un croat, cu numele greu de 
pronunţat, proprietarul unei boiangerii dintr-o periferie a Vienei, 
să reuşească să curețe țărmurile fluviului. Viaţa a devenit 
insuportabilă, în adevăr. 

— Carol Dragoş va avea de-a face cu oameni duri, spuse 
germanul Weber, clătinând din cap. Să-l vedem la treabă. 

— La treabă, exclamă domnul lvetozar, este de pe acum, 
să nu vă îndoiţi de asta! 

— Desigur, aprobă Miclescu. Carol Dragoş nu-i omul care 
să-şi piardă vremea. Dacă numirea sa datează de patru zile cum 
spun ziarele, de cel puţin trei e pe teren. 

— De unde va începe? întrebă domnul Piscea, un român 
cu nume predestinat să fie pescar cu undiţa. Aş da de bucluc să 
fiu în locul lui. 

— Tocmai de asta nu te-a trimis nimeni în locul lui, spuse 
râzând un sârb. Fiţi siguri că Dragoş nu-i stingherit de asta! Cât 
despre planul lui, asta-i altceva! Poate că s-a îndreptat spre 


Belgrad, poate că a rămas la Budapesta... Sau să nu fi preferat 
să vie chiar aici la Sigmaringen, şi să se afle în momentul ăsta 
printre noi, la Hanul Pescarilor. 

Această ipoteză obţinu un mare succes de ilaritate. 

— Printre noi! strigă domnul Weber. Ce tot spui, Mihail 
Mihailovici. Ce-ar face aici unde, de când se ştie, nu s-a vorbit 
de nici o crimă? 

— Ei, ripostă Mihail Mihailovici, numai ca să asiste la 
plecarea lui Ilia Bruş. Poate omul îl interesează! Numai dacă llia 
Bruş şi Carol Dragoş nu-i unul şi-acelaşi. 

— Cum să fie unul şi acelaşi? strigau oamenii din toate 
părţile. Ce înţelegi prin asta? 

— Ei, drăcie, ar fi prea de tot! Sub înfăţişarea 
premiantului, nimeni nu l-ar bănui pe poliţist, care ar putea în 
felul ăsta să inspecteze Dunărea în deplină linişte. 

Gluma asta îi făcu pe băutori să caşte ochii mari. Ei! 
Numai Mihail Mihailovici putea să aibă asemenea idei 
năstruşnice. 

Dar Mihail Mihailovici nu ţinea prea mult la ideea pe care o 
emisese. 

— Numai... începu el, folosind o expresie care-i era 
familiară. 

— Numai...? 

— Numai că Dragoş să nu aibă vreun alt motiv de a veni 
aici, spuse el, trecând fără tranziţie la o idee nu mai puţin 
năstruşnică. 

— Ce motiv? 

— Închipuiţi-vă, de exemplu, că proiectul de a cobori pe 
Dunăre cu undiţa în mână i-ar părea dubios... 

— Dubios? De ce dubios? 

— Tot nu ar fi prea rea ideea unui borfaş care să se 
ascundă sub înfăţişarea unui pescar şi mai ales a unuia atât de 
celebru. O atare celebritate face cât toate incognito-urile din 
lume. Ar putea da sute de lovituri în linişte, cu condiţia ca să 
pescuiască între timp, numai să inducă în eroare. 

— Da, dar ar trebui să ştie să pescuiască, spuse doctoral 
preşedintele Miclescu, şi ăsta e un privilegiu acordat doar 
oamenilor cinstiţi. 

Această remarcă morală, poate cam hazardată, fu 
puternic aplaudată de către toţi pescarii aceştia pasionaţi. Mihail 


Mihailovici profită de entuziasmul general ca să spună cu un 
tact remarcabil: 

— In sănătatea Preşedintelui, zise el ridicând paharul. 

— In sănătatea Preşedintelui! repetară cu toţii, golindu-şi 
paharele în acelaşi timp. 

— In sănătatea Preşedintelui, repetă un consumator izolat 
la o masă şi care, de câteva minute, părea să manifeste un viu 
interes faţă de replicile schimbate în jurul său. Domnul Miclescu 
fu sensibil la amabilitatea necunoscutului şi drept mulţumire 
schiţă la adresa acestuia un gest de urare. Considerând destul 
de spartă gheaţa dintre ei prin acest gest politicos, băutorul 
singuratic crezu că poate împărtăşi onorabilei  asistenţe 
impresiile sale: 

— Bine răspuns, pe legea mea! Da, desigur, pescuitul este 
plăcerea oamenilor cinstiţi. 

— Avem oare plăcerea să vorbim cu un confrate? întrebă 
domnul Miclescu, apropiindu-se de necunoscut. 

— Oh, răspunse modest acesta; cel mult un amator 
împătimit de frumuseţea îndeletnicirii de pescar, dar care nu are 
îndrăzneala să încerce să-i imite pe cei pricepuţi. 

— Atâta pagubă, domnule,..? 

— Jaeger. 

— Atâta pagubă, domnule Jaeger, căci trebuie să înțeleg 
că nu vom avea niciodată onoarea de a vă număra printre 
membrii Ligii Dunărene. 

— Cine ştie? răspunse domnul Jaeger. O să mă decid 
poate şi eu într-o zi să mă apuc de treabă... de undiță, vreau să 
spun, şi în ziua aceea o să fiu desigur de-ai dumneavoastră, 
dacă reuşesc să răspund condiţiilor cerute pentru a fi admis. 

— Nu vă îndoiţi, afirmă domnul Miclescu, aţâţat de 
speranţa recrutării unui nou aderent. Aceste condiţii, în număr 
de patru, sunt foarte simple. Prima este de a plăti anual o 
cotizaţie. Este şi principala. 

— Desigur, aprobă domnul Jaeger, râzând. 

— A doua este să iubeşti pescuitul. Cea de a treia este să 
fii un tovarăş plăcut şi mi se pare că cea dea treia condiţie este 
de pe acum îndeplinită. 

— Sunteţi prea amabil! îi mulţumi domnul Jaeger. 


— Cât despre a patra condiţie, ea constă în înscrierea 
numelui şi adresei pe listele Societăţii. Având de acum numele, 
când voi avea şi adresa... 

— Viena, Leipzigerstrasse, 43. 

— Veţi fi un membru ferm al Ligii pentru suma de 
douăzeci de coroane pe an. 

Cei doi interlocutori începură să râdă din toată inima. 

— Nu sunt alte formalităţi? întrebă domnul Jaeger. 

— Nu sunt altele. 

— Nu trebuie nici un act de identitate? 

— Vai, domnule Jaeger, obiectă domnul Miclescu, pentru a 
pescui cu undiţa... 

— Adevărat, recunoscu domnul Jaeger. De altfel, asta nu 
are nici o importanţă. Toată lumea trebuie să se cunoască în 
sânul Ligii Dunărene. 

— Ba din contră, rectifică domnul Miclescu. Gândiţi-vă 
puţin! Unii dintre tovarăşii noştri locuiesc aici, la Sigmaringen, 
alţii pe malurile Mării Negre. Asta nu uşurează relaţiile de bună 
vecinătate. 

— Într-adevăr! 

— Astfel, de exemplu, uimitorul laureat al ultimului 
concurs... 

— llia Bruş? 

— Chiar el. Ei bine, nimeni nu-l cunoaşte... 

— Nu se poate!! 

— Aşa-i, afirmă domnul Miclescu. Dar nu-s decât 15 zile, e 
adevărat, de când face parte din Ligă. Pentru toată lumea, Ilia 
Bruş a fost o surpriză, ce spun, o revelație! 

— E ceea ce se cheamă la curse un outsider!... 

— Întocmai!... 

— Din ce ţară e outsiderul? 

— Din Ungaria. 

— De unde? 

— Din Szelka. 

— Unde-i Szelka? 

— Târgul, sau dacă vreţi orăşelul acesta e situat pe malul 
drept al râului Ipoly, râu care se varsă în Dunăre la câteva leghe 
mai sus de Budapesta. 


1 Outsider (în engleză în original) - concurent cu slabe şanse de câştig, într-o 
competiţie sportivă. 


— Cu el veţi colabora, prin urmare, domnule Miclescu, 
spuse domnul Jaeger, râzând. _ 

— Nu înainte de două sau trei luni. In toate cazurile, 
răspunse pe acelaşi ton Preşedintele Ligii Dunărene. Atâta îi 
trebuie pentru călătorie... 

— Numai s-o facă! insinua sârbul glumeţ, amestecându- 
se, simplu, în discuţie. 

Alţi pescari se apropiară, formând un mic grup în jurul lui 
Jaeger şi a lui Miclescu. 

— Ce înţelegi prin asta? întrebă domnul Miclescu. Ai o 
imaginaţie strălucită, Mihail Mihailovici. 

— O simplă glumă, dragul meu Preşedinte, răspunse cel 
ce  întrerupsese discuția. Totuşi dacă, după părerea 
Dumneavoastră, Ilia Bruş nu poate fi răufăcător, nici poliţist, de 
ce n-ar voi să-şi bată joc de noi şi de ce n-ar fi altceva decât un 
farsor? 

Miclescu primi afirmaţia la modul grav. 

— Eşti răuvoitor, Mihail Mihailovici, răspunse el. Asta o să- 
ţi joace feste, într-o zi sau alta. Ilia Bruş mi s-a părut un om 
cumsecade şi serios. De altfel, este membru al Ligii Dunărene. 
Asta-i tot! 

— Bravo! strigau toţi de peste tot. Mihail Mihailovici, fără 
să pară prea mofluz de lecţia primită, profită cu multă prezenţă 
de spirit de această nouă ocazie pentru a închina paharul. 

— În acest caz, spuse el ridicându-şi halba, închin în 
sănătatea lui Ilia Bruş. 

— În sănătatea lui Ilia Bruş, răspunseră în cor cu toţii, 
printre care se număra şi domnul Jaeger care-şi goli conştiincios 
paharul până la ultima picătură. 

Gluma lui Mihail Mihailovici nu era totuşi chiar aşa de 
lipsită de bun simţ ca cele precedente. 

După ce şi-a anunţat plecarea cu mult zgomot, Ilia Bruş nu 
mai reapăruse. Nimeni nu mai auzise vorbindu-se de el. Nu era 
oare bizar faptul că stătea deoparte; şi oare nu se putea crede 
despre el că voise doar să se impună în faţa credulilor săi 
colegi? Dar pentru a fi convinşi de atitudinea lui, ei nu mai 
aveau mult de aşteptat: peste treizeci şi şase de ore aveau să 
ştie cu cine au de-a face. 

Cei interesaţi de acest proiect nu aveau decât să se ducă 
cu câteva leghe mai sus de Sigmaringen. Aveau să-l întâlnească 


cu siguranţă pe llia Bruş dacă acesta era omul serios despre 
care Preşedintele Miclescu vorbise cu atâta încredere. O 
dificultate putea însă să mai apară. Era oare determinat cu 
precizie locul unde izvora Dunărea? Oare hărţile indicau locul cu 
precizie? Nu exista oare vreo incertitudine asupra acestui loc şi 
oare cei ce-ar fi încercat să-l găsească pe llia Bruş într-un loc, nu 
ar fi descoperit că el se afla într-altul? 

Este neîndoios faptul că Dunărea sau lstrul, cum îl 
numeau anticii, izvorăşte în marele ducat al Badenului. Geografii 
afirmă chiar că izvorăşte la şase grade zece minute longitudine 
estică şi patruzeci şi şapte şi opt minute latitudine nordică. Dar 
admițând că această determinare este corectă, ea nu este 
socotită decât până la minutul de arc şi nu până la secundă - 
ceea ce poate da loc la o variaţie destul de importantă; ori, era 
vorba ca pescarul să-şi arunce undiţa chiar în locul unde prima 
picătură din apa Dunării începe să curgă spre Marea Neagră. 
După o legendă care a avut mult timp valoarea unei date 
geografice, Dunărea ar izvori în mijlocul unei grădini şi anume 
cea a familiei Furstenberg. Ea ar avea drept leagăn un bazin de 
marmură de unde mulţi turişti vin să-şi umple paharul. Oare lu- 
mea trebuia să-l aştepte pe llia Bruş, în dimineaţa zilei de 10 au- 
gust, pe marginea acestui bazin rotund? 

Nu, acesta nu este adevăratul, autenticul izvor al marelui 
fluviu. Se ştie precis acum că el e format din unirea celor două 
râuri, numite Breg şi Brigsah, care curg de la o altitudine de opt 
sute şaptezeci şi cinci de metri prin pădurea Neagră. Apele lor 
se amestecă în dreptul localităţii Donauchingen, câteva leghe 
mai sus de Sigmaringen, contopindu-se sub numele de Dunărea. 

Dacă unul din aceste râuri merită mai mult decât celălalt 
să fie considerat ca fiind însuşi fluviul, acesta ar trebui să fie 
râul Breg, căci acesta îl întrece pe celălalt prin lungime şi 
izvorăşte în Brisgau. 

Fără îndoială însă, curioşii cei mai pricepuţi îşi spuseseră 
că punctul de plecare al lui Bruş - dacă acesta pleca, totuşi - ar 
trebui să fie Donauschingen: acolo se duse cea mai mare parte 
dintre ei, mai toţi membri ai Ligii Dunărene, avându-l în frunte 
pe Miclescu. 

Dis-de-dimineaţă, în ziua de 10 august, ei stăteau la 
pândă pe malul râului Breg, la confluenţa celor două râuri. Dar 


orele se scurgeau, fără ca prezenţa omului zilei să le fie 
semnalată. 

— Nu va veni, spunea unul. 

— Nu-i decât o înşelătorie, spunea altul. 

— Şi noi părem nişte proşti, adăugă Mihail Mihailovici, care 
nu era prea modest când câştiga. 

Singur Preşedintele Miclescu continua să-i ia apărarea lui 
Ilia Bruş: 

— Nu, afirma el, nu voi admite niciodată că un membru al 
Ligii Dunărene ar putea să se gândească să-şi înşele colegii! Ilia 
Bruş o fi fost reţinut. Să avem răbdare. Îndată o să-l vedem 
sosind. 

Domnul Miclescu avea dreptate când se arăta atât de 
încrezător. Puțin înainte de ora nouă, un strigăt izbucni din 
grupul care stătea la confluenţa dintre Breg şi Brigsah: 

— lată-l. lată-l. 

La două sute de paşi, la o cotitură, apăru o barcă cu vâsle; 
plutea de-a lungul țărmului, în afara curentului. Singur, în 
picioare, în partea dinapoi a bărcii, un om vâslea. 

Acest om era cel ce figurase cu câteva zile înainte la 
concursul Ligii Dunărene, câştigătorul celor două premii întâi, 
maghiarul Ilia Bruş. 

Când barca ajunse la confluență, ea se opri şi o cange o 
fixă de țărm. Ilia Bruş debarcă şi toţi curioşii se adunară în jurul 
său. Fără îndoială, el nu se aştepta să găsească o asistenţă atât 
de numeroasă, de aceea păru puţin stânjenit. 

Preşedintele Miclescu îi ieşi în întâmpinare, întinzându-i 
mâna, pe care llia Bruş o luă cu respect, după ce-şi scoase 
şapca de lutru. 

— llia Bruş, spuse domnul Miclescu, cu o demnitate într- 
adevăr prezidenţială, mă bucur să-l revăd pe marele laureat al 
ultimului nostru concurs. 

Marele laureat se înclină, pentru a mulţumi. Preşedintele 
reluă: 

— În urma faptului că ne-am întâlnit la izvoarele fluviului 
nostru internaţional, tragem concluzia că puneţi în aplicare 
planul de a-l cobori pescuind cu undiţa, până la gurile sale. 

— În adevăr, domnule Preşedinte, răspunse llia Bruş. 

— Şi chiar azi începeţi coborârea? 

— Chiar azi, domnule Preşedinte. 


llia Brus mai salută o dară. 

II 
Pasagerul lui Ilia Bruş 


llia Bruş îşi începuse coborârea pe marele fluviu ce avea 
să-l poarte printr-un ducat, Baden, prin două regate, 
Wurtenberg şi Bavaria, prin două imperii, Austro-Ungaria şi 
Turcia şi prin trei principate, Hohenzollern, Serbia şi România. 
Originalul pescar nu avea să se teamă de oboseală în timpul 
acestui lung parcurs de mai bine de şapte sute de leghe. 
Curenţii de pe Dunăre o să-l transporte până la vărsare cam cu 
o leghe pe oră, deci, în medie, cam cu vreo cincizeci de 
kilometri pe zi. Peste vreo două luni va fi la capătul călătoriei 
dacă nici un incident nu-i va zădărnici drumul. Dar de ce să i-l 
zădărnicească? 

Barca lui Ilia Bruş măsura vreo douăsprezece picioare. Era 
un fel de şalandă cu fundul plat, lată de patru picioare la mijloc. 
În partea din faţă avea un ruf sau, dacă vreţi, un coviltir, sub 
care se puteau adăposti doi oameni. In interiorul rufului, două 
cufere laterale, aşezate faţă-n faţă, conţineau garderoba strictă 
a proprietarului şi puteau, când erau închise, să se transforme în 
paturi. 

În spate, alt cufăr părea să fie o bancă şi servea la 
păstrarea vaselor de bucătărie. Este inutil să mai adăugăm că 
şalanda era prevăzută cu toate uneltele care constituie 
materialul adevăratului pescar. Ilia Bruş nu s-ar fi putut lipsi de 
acest material, deoarece, după cum îşi anunţase programul în 
faţa colegilor în ziua concursului, el trebuia să trăiască pe tot 
timpul călătoriei numai din produsele pescuitului, fie că-l 
consuma în natură, fie că l-ar schimba pe bani peşin, ceea ce i- 
ar permite nişte mese mai variate, care însă nu i-ar schimba cu 
nimic programul. În acest scop, s-ar duce seara, să vândă 


peştele prins în cursul zilei şi desigur ar găsi amatori pe ambele 
maluri ale apei, mai ales după vâlva făcută de numele pescaru- 
lui. 

Astfel se scurse prima zi. 

Un observator, care nu l-ar fi slăbit pe llia Bruş din ochi, ar 
fi fost de-a dreptul uimit de lipsa de entuziasm pe care laureatul 
Ligii Dunărene îl avea faţă de pescuit, deşi acesta părea a fi 
singura rațiune a faptei sale neobişnuite. Când se credea la 
adăpost de privirile curioşilor, se grăbea să lase undiţa pentru a 
lua vâslele şi vâslea cu toată puterea ca şi cum ar fi vrut să 
iuţească mersul bărcii. Din contră, atunci când apăreau câţiva 
curioşi pe vreunul din maluri, sau când întâlnea vreun barcagiu, 
îşi lua repede arma profesională şi datorită îndemânării sale nu 
întârzia să scoată din apă vreun peşte frumos, ceea ce-l făcea 
să primească aplauzele spectatorilor; dar, dacă aceştia erau 
ascunşi pentru moment de maluri sau dacă barcagiul dispărea 
după o cotitură, el îşi relua vâsla şi împingea barca sporindu-i 
viteza care se adăuga celei date de apă. 

Oare llia Bruş avea vreun motiv să-şi scurteze călătoria pe 
care nimeni nu-l obligase s-o facă? Orice s-ar fi întâmplat, el 
înainta destul de repede. Dus de un curent mai rapid la izvoare 
decât cel pe care-l va întâlni mai spre vărsare, vâslind de câte 
ori găsea câte o ocazie favorabilă, el înainta cu opt kilometri pe 
oră, dacă nu chiar cu mai mult. 

După ce trecu prin faţa câtorva localităţi fără importanţă, 
el lăsă în urmă Tuttlingen, un orăşel mai mare, fără să se 
oprească, deşi câţiva dintre admiratori îi făcuseră semne de pe 
mal. 

Făcând gesturi cu mâna, llia Bruş refuză să-şi întrerupă 
înaintarea. 

Pe la patru după amiază, el ajungea în dreptul orăşelului 
Fridingen, la patruzeci şi opt de kilometri de punctul de plecare. 
Bucuros ar fi sărit peste el ca şi peste celelalte, dacă 
entuziasmul publicului nu l-ar fi împiedicat. De cum apăru mai 
multe bărci, din care se ridicau nenumărate urale, se 
desprinseră de țărm şi-l înconjurară pe gloriosul laureat. 

Acesta se lăsă înconjurat de ei cu plăcere, de altfel nu 
trebuia el să găsească cumpărători pentru peştele prins în 
cursul pescuitului? Mrene, plătici, babuşte, ghidrini se zbăteau 
încă, în plasă, fără să mai numim puzderia de barbuni. Era 


evident că el nu putea consuma totul singur. De altfel, nici nu 
era vorba de asta. Amatori erau destui. De îndată ce barca se 
opri, vreo cincizeci de Badenezi se înghesuiră în jurul său, 
strigându-l şi dându-i onorurile cuvenite unui laureat al Ligii 
Dunărene. 

— Ei, pe aici, Bruş! 

— Un pahar de bere bună, Bruş? 

— Îţi cumpărăm peştele, Bruş! 

— Douăzeci de coroane ăsta! 

— Un florin, ăstălalt! 

Laureatul nu mai ştia cui să răspundă şi pescuitul îi aduse 
repede câteva monede sunătoare. Cu ceea ce câştigase la 
concurs, o să sfârşească prin a avea o sumă frumuşică, dacă 
entuziasmul se va răspândi aşa de la izvoare şi până la vărsare. 
Şi de ce s-ar sfârşi? De ce ar înceta oamenii să se certe pentru 
peştele lui Ilia Bruş? Nu era oare o cinste să ai un peşte prins cu 
mâinile lui? Sigur că nici n-o să trebuiască să se ducă pe la 
domiciliul oamenilor ca să-şi plaseze marfa, pentru că ei se 
ceartă pe loc pentru ea. Vânzarea asta era într-adevăr o idee 
genială. 

În afară de faptul că îşi vânduse uşor peştii, în seara aceea 
mai primise şi o mulţime de invitaţii. Părând puţin dornic să-şi 
părăsească barca, llia Bruş le respinse pe toate, tot aşa cum 
refuză energic şi paharele de vin bun şi halbele de bere cu care 
era îmbiat din toate părţile. Admiratorii săi fură siliţi să renunţe 
şi să se despartă de eroul lor, după ce fixară cu el întâlnirea 
pentru a doua zi dimineaţa în momentul plecării. 

Dar a doua zi ei nu mai găsiră barca. llia Bruş plecase 
înainte de ivirea zorilor şi, profitând de singurătatea acestui 
ceas matinal, văslea cu avânt, menţinându-se pe mijlocul 
fluviului, la egală distanţă de malurile abrupte. Ajutat de 
curentul rapid al apei, el trecu pe la cinci dimineaţa de 
Sigmaringen, la câţiva metri de Hanul Pescarilor. Fără îndoială, 
puţin mai târziu, vreun membru al Ligii Dunărene avea să vină 
în balconul hanului pentru a pândi sosirea celebrului său coleg. 
Dar o să-l pândească în zadar! Dacă va continua să meargă în 
ritmul ăsta, pescarul va fi atunci departe. 

La câţiva kilometri de Sigmaringen, Ilia Bruş lăsă în urmă 
primul afluent al Dunării, râul Louchat, care se varsă dinspre 
malul stâng. 


Profitând de depărtarea relativă care separă localităţile în 
această parte a drumului, Ilia Bruş iuți mersul ambarcaţiunii sale 
în tot cursul acestei zile, nepescuind decât minimum 
indispensabil. Neprinzând decât atât peşte cât îi era necesar 
hranei lui, se opri seara, în mijlocul câmpiei, puţin mai sus de 
orăşelul Mundelkingen, ai cărui locuitori nu-l credeau aşa de 
aproape. 

Celei de-a doua zi de navigaţie îi urmă cea de-a treia, care 
fu aproape identică. Ilia Bruş trecu repede prin faţa orăşelului 
Mundelkingen înainte de răsăritul soarelui şi era încă devreme 
când depăşi şi târgul Ehingen. La ora patru, el traversă râul Iller, 
important afluent de pe dreapta şi nu sunase încă ora cinci când 
el îşi legă barca de o verigă fixă de fier pe cheiul din Ullm, 
primul oraş al regatului Wurtenberg, după Stuttgart, capitala. 

Sosirea celebrului laureat nu fusese semnalată. Nu era 
aşteptat decât a doua zi spre seară. De aceea nu avu loc nici un 
fel de înghesuială. Foarte încântat de acest incognito, Ilia Bruş 
hotări să-şi folosească sfârşitul zilei pentru o vizită sumară a 
oraşului. 

Cu toate acestea, a spune că cheiurile erau pustii nu ar fi 
prea exact. Era cel puţin o persoană care se plimba, ba chiar 
totul te făcea să crezi că cel ce se plimba îl aştepta pe Ilia Bruş, 
fiindcă, de cum apăruse barca, el o urmărise mergând de-a 
lungul țărmului. 

După toate probabilitățile, laureatul Ligii Dunărene nu 
putea nici aici să evite ovaţiile obişnuite. Totuşi, de când barca 
acostase la mal, singuraticul care se plimba nu se apropiase. 
Stătea la oarecare distanţă, părând că observă, deşi părea 
preocupat de a nu fi observat nici el. Era un bărbat de statură 
mijlocie, uscăţiv, cu ochii vii, deşi depăşise cu siguranţă vârsta 
de patruzeci de ani, cu trupul strâns într-o haină după moda 
maghiară. Ţinea în mână o valiză de piele. 

Fără a-i da nici o atenţie, Ilia Bruş îşi legă solid barca, 
închise uşa cabinei, verifică dacă capacele cuferelor erau bine 
încuiate, apoi sări jos şi o luă pe prima stradă care urca spre 
oraş. Bărbatul singuratic păşi repede pe urmele lui, după ce 
aruncă în barcă valiza de piele pe care o ţinuse în mână. 

Traversat de Dunăre, oraşul, Ullm este wurtemburghez pe 
malul stâng şi bavarez pe malul drept, ambele maluri sunt însă 
cu totul germane. 


lia Bruş mergea de-a lungul vechii străzi mărginite de 
modeste prăvălii cu tejghele, prăvălii în care nu intra nimeni şi 
unde afacerile se încheiau prin vitrina de sticlă. Când suflă 
vântul, ce mai zgomot de fiare vechi fac acele braţe lungi pe 
care se leagănă firmele decupate în formă de cerbi, de urşi, de 
cruci, de coroane! 

După ce ajunse în vechea incintă, Ilia Bruş parcurse 
cartierul în care măcelari, negustori de mate şi tăbăcari îşi au 
uscătoriile, apoi mergând alene şi la întâmplare, ajunse în faţa 
catedralei, una dintre cele mai remarcabile din Germania. Turla 
sa avea ambiția să se înalțe mai sus decât cea de la Strasburg. 
Această ambiţie i-a fost însă dezamăgită, ca atâtea altele mai 
omeneşti; vârful săgeţii de pe turla wurtemburgheză se opreşte 
doar la înălţimea de trei sute treizeci şi şapte de picioare. 

Nefăcând parte din familia căţărătorilor, Ilia Bruş nu avu 
ideea să se urce în turlă, de unde privirea sa ar fi îmbrăţişat tot 
oraşul precum şi câmpiile din jur. Dacă ar fi făcut-o, ar fi fost cu 
siguranţă urmat de acel necunoscut care nu-l părăsea deloc, 
fără ca el să-şi dea seama de această stranie urmărire. El fu 
însoţit şi atunci când, intrând în catedrală, admiră tabernacolul 
pe care un călător francez, domnul Duruy, îl comparase cu un 
bastion cu mici logii şi metereze; mai admiră şi stranele din 
naos pe care un artist din secolul al XV-lea le-a populat cu 
personaje celebre ale epocii. Unul în urma celuilalt, cei doi 
trecură prin faţa Primăriei, edificiu venerabil din secolul al XII- 
lea, apoi coborâră spre fluviu. Pentru a ajunge pe chei, Ilia Bruş 
făcu o haltă de câteva minute, pentru a privi câţiva oameni 
cocoţaţi pe nişte picioroange, lucru foarte gustat la Ullm, deşi 
asta nu le este impus locuitorilor, aşa cum mai este încă impus 
în vechea cetate universitară de la Tubingen, de solul umed şi 
desfundat, impropriu mersului unor simpli pietoni! Pentru a se 
bucura cât mai mult de acest spectacol, ai căror actori erau un 
grup de tineri şi tinere, de băieţi şi fete, toţi veseli, Ilia Bruş 
luase loc într-o cafenea. Necunoscutul se aşeză şi el la o masă 
vecină şi amândoi comandară câte o halbă din faimoasa bere 
locală. 

Peste zece minute amândoi porneau iar la drum, de data 
asta într-o ordine inversă decât cea de la venire. Necunoscutul 
mergea acum primul, cu un pas rapid, iar când llia Bruş, care-l 


urma fără să bănuiască nimic, ajunse la barcă, îl găsi instalat în 
ea şi părând că aşteaptă demult. 

Era încă ziuă. Ilia Bruş îl zări de departe pe intrus aşezat 
comod pe lada din spate, având la picioare o valiză de piele 
galbenă. Foarte surprins, el grăbi pasul. 

— lertaţi-mă, domnule, spuse el sărind în barcă, greşiţi 
cred. 

— Deloc, răspunse necunoscutul. Chiar cu dumneata 
vreau să vorbesc. 

— Cu mine? 

— Cu dumneata, domnule Bruş. 

— Cu ce scop? 

— Ca să-ţi propun o afacere. 

— O afacere! repetă pescarul foarte uimit. 

— Şi încă o afacere excelentă, afirmă necunoscutul, care- 
şi invită interlocutorul să ia loc. 


Ilia Bruş luase loc la o cafenea 


Era, desigur, o invitaţie oarecum incorectă, căci nu se 
obişnuieşte să oferi un scaun celui care te primeşte la el. Dar 
acest personaj vorbea cu atâta hotărâre şi cu atâta liniştită 
siguranţă, încât Ilia Bruş fu impresionat. Se supuse, fără o vorbă. 

— Ca toată lumea, reluă necunoscutul, îţi cunosc planul şi 
în consecinţă ştiu că vrei să cobori Dunărea trăind doar din 
produsul pescuitului. Eu însumi sunt un amator pasionat de arta 
pescuitului şi doresc foarte mult să mă interesez de ceea ce 
faci. 

— În ce fel? 

— O să-ţi spun. Dar mai înainte dă-mi voie să-ţi pun; o 
întrebare. La cât crezi că se ridică valoarea peştelui pe care-l vei 
prinde în cursul călătoriei? 

— Ce-o să-mi aducă pescuitul. 

— Da. Inţeleg partea pe care ai de gând s-o vinzi; nu 
vorbim de peştele pe care-l vei consuma dumneata, personal. 

— Poate o sută de florini. 

— Îţi ofer cinci sute. 

— Cinci sute de florini!! repetă Illia Bruş, uluit. 

— Da, cinci sute de florini, bani peşin. Şi plătiţi dinainte. 

lia Bruş privi pe cel ce-i făcea această bizară propunere şi 
probabil că privirea îi era destul de elocventă, căci acesta 
răspunse gândului pe care pescarul nu-l exprimă: 

— Fii liniştit, domnule Bruş. Am capul întreg. 

— Atunci care ţi-e scopul? întrebă laureatul puţin convins. 

— Ţi-am mai spus-o, explică necunoscutul. Mă interesează 
curajul dumitale; vreau să te văd la treabă. Şi apoi mai este şi 
emoția jucătorului. După ce am mizat pe norocul dumitale, cinci 
sute de florini, m-ar distra să văd cum îmi revin banii, fracţionat, 
în fiecare seară, pe măsură ce vinzi peştele. 

— In fiecare seară? insistă Ilia Bruş. Ai deci intenţia să te 
îmbarci cu mine? 

— Desigur, spuse necunoscutul. Bineînţeles că transportul 
meu ar fi cuprins separat în convenţia noastră şi că l-aş plăti cu 


o sumă egală, de cinci sute florini, ceea ce ar face în total o mie 
de florini, tot bani peşin şi plătiţi dinainte. 

— O mie de florini! repetă Ilia Bruş din ce în ce mai uimit. 
Fără îndoială că propunerea era ispititoare. Dar presupunem că 
pescarul ţinea la singurătate, căci el răspunse scurt: 

— Regret, domnule, refuz. 

În faţa unui răspuns atât de categoric, formulat pe un ton 
atât de hotărât, nu puteai decât să te înclini. Dar nu asta era şi 
părerea pasionatului pescar, care nu păru deloc impresionat de 
claritatea refuzului. 

— Îmi dai voie, domnule Bruş, să te întreb de ce? spuse el 
liniştit. 

— N-am nici un motiv de dat. Refuz şi asta-i tot. E dreptul 
meu, cred, răspunse Bruş cu un început de enervare. 

— E dreptul dumitale, desigur, recunoscu fără să se 
tulbure interlocutorul. Dar nu mi-l depăşesc nici eu pe-al meu 
dacă te rog să binevoieşti a-mi face cunoscute motivele acestei 
hotărâri. Propunerea mea nu a fost deloc răuvoitoare, din 
contră, şi e natural ca să fiu tratat cu amabilitate. 

Aceste cuvinte fuseseră spuse într-un mod ce nu avea 
nimic ameninţător, dar totul era atât de ferm, atât de autoritar 
chiar, încât Ilia Bruş fu uluit. Dacă ţinea la singurătate, ţinea 
încă şi mai mult să evite orice discuţie nepotrivită, de aceea 
făcu imediat o observaţie: 

— Aveţi dreptate, domnule, spuse el. Dar vă voi spune mai 
întâi că aş avea remuşcări să vă las să faceţi o afacere 
dezavantajoasă. 

— Asta-i treaba mea. 

— Ba-i şi a mea, căci intenţia mea este să nu pescuiesc 
mai mult de o oră pe zi. 

— ŞI... restul timpului? 

— Vâslesc pentru a grăbi mersul bărcii. 

— Eşti grăbit, deci? 

Ilia Bruş îşi muşcă buza. 

— Grăbit sau nu, răspunse el mai sec, asta este. Trebuie 
să înţelegeţi că în aceste condiţii a accepta cei cinci sute de 
florini este un adevărat furt. 

— Nu mai este atunci când sunt prevenit, obiectă 
necunoscutul, fără a renunţa la calmul său imperturbabil. 


— Totuşi, replică Ilia Bruş, numai dacă m-aş constrânge să 
pescuiesc în fiecare zi măcar o oră; ori nu mi-aş impune 
niciodată o astfel de obligaţie. Inteleg să procedez cum îmi 
place. Vreau să fiu liber! 

— Vei fi, declară necunoscutul. Vei pescui când vei vrea, şi 
numai dacă vei vrea. Asta o să mărească farmecul jocului. De 
altfel te ştiu destul de îndemânatic pentru ca două sau trei 
fericite aruncări de undiţă să-mi asigure un beneficiu. Continui 
să-ţi ofer cinci sute de florini după învoială, adică o mie de florini 
cu transportul meu. 

— Şi eu continui să refuz. 

— Atunci, repet întrebarea: de ce? 

Era ceva deplasat în atâta insistenţă. Ilia Bruş, foarte calm 
din fire, începea totuşi să-şi piardă răbdarea. 

— De ce? răspunse el repede. Am spus-o, cred. Voi 
adăuga, pentru că mi-o ceri, că nu vreau pe nimeni la bord. Cred 
că nu e interzis să preferi singurătatea. 

— Desigur, recunoscu interlocutorul fără a părea câtuşi de 
puţin să binevoiască a părăsi banca pe care părea că s-a instalat 
definitiv. Dar cu mine vei fi singur. Nu mă voi mişca de la locul 
meu, şi chiar nu voi spune nici o vorbă, dacă-mi pui această 
condiţie. 

— Şi noaptea? răspunse llia Bruş, pe care începea să-l 
cuprindă mânia. Crezi că două persoane s-ar simţi bine în 
cabină? 

— E destul de mare pentru a-i primi pe amândoi, răspunse 
necunoscutul. De altfel, o mie de florini poate compensa puţinul 
deranj. 

— Nu ştiu dacă poate, ripostă Ilia Bruş din ce în ce mai 
iritat, dar eu nu vreau. Nu, de o sută de ori nu, deo mie de ori 
nu. Cred că-i limpede. 

— Foarte limpede, aprobă necunoscutul. 

— Atunci?..întrebă Ilia Bruş arătându-i ţărmul cu mâna. 
Dar interlocutorul său păru a nu înţelege acest gest atât de clar. 

Îşi scosese din buzunar o pipă pe care o umplu cu grijă. 
Atâta îndrăzneală îl scoase din sărite pe Ilia Bruş. 

— Va trebui să te arunc jos! strigă el, ieşit din fire. 

Necunoscutul îşi terminase de umplut pipa. 

— Vei greşi, spuse el, fără ca vocea să-i trădeze cea mai 
mică teamă. Şi asta, pentru trei motive. Primul este că o bătaie 


n-ar putea decât să provoace intervenţia poliţiei, ceea ce ne-ar 
obliga pe amândoi să mergem la comisar ca să-i spunem 
numele şi prenumele şi să răspundem la un interogatoriu 
interminabil. Mărturisesc că asta nu m-ar distra deloc; pe de altă 
parte, întâmplarea asta ţi-ar putea lungi călătoria, ceea ce nu 
pari să doreşti. 

Oare încăpăţânatul pescar amator conta atâta pe acest 
argument? Dacă asta spera, putea fi mulţumit. Subit îmblânzit, 
Ilia Bruş părea dispus să asculte pledoaria până la capăt. Foarte 
ocupat cu umplerea pipei, oratorul vorbăreţ nu observă 
rezultatul produs de vorbele sale. 

Avea să-şi reia liniştit argumentaţia, când, o a treia 
persoană, pe care nici llia Bruş, absorbit de discuţie, nu o 
observase apropiindu-se, sări în barcă. Acest nou venit purta 
uniforma jandarmilor germani. 

— Domnul llia Bruş? întrebă acest reprezentant al ordinei 
publice. 

-— Eu, răspunse interpelatul. 

— Actele dumneavoastră, vă rog. 

Întrebarea căzu ca o piatră în mijlocul unei ape liniştite. 
Ilia Bruş era, vizibil, consternat. 


! 


v 


vă rog 


— Actele dy., 


— Actele?... bâigui el. N-am acte... doar nişte plicuri de 
scrisori... şi chitanţe de plata chiriei pentru casa în care locuiesc 
în Szalka. Astea-s de-ajuns? 

— Astea nu-s acte, răspunse jandarmul cu o mutră 
dezgustată. Un act de botez, un permis de liberă trecere, o carte 
de muncă, un paşaport. Ai ceva în genul ăsta?! 

— Absolut nimic! spuse Ilia Bruş cu mâhnire. 

— E neplăcut pentru dumneata, murmură jandarmul, care 
părea sincer supărat de a fi obligat să acţioneze cu asprime. 

— Pentru mine! protestă pescarul. Dar sunt un om cinstit, 
vă rog s-o credeţi. 

— Sunt convins, declară jandarmul. 

— Şi n-am de ce să mă tem de nimeni. De altfel, sunt 
binecunoscut. Eu sunt ultimul laureat al concursului de pescuit 
al Ligii Dunărene de la Sigmaringen, despre care toată presa a 
vorbit, şi chiar aici am sigur oameni care pot să răspundă pentru 
mine!! 

— O să-i căutăm, fii sigur, îl asigură jandarmul. Până 
atunci sunt obligat să te rog să mă urmezi până la comisar, care 
o să-ţi controleze identitatea. 

— La comisar! exclamă Ilia Bruş. De ce sunt acuzat? 

— De nimic! explică jandarmul. Numai că am un ordin! 
Ordinul este să supraveghez fluviul şi să-i duc la comisar pe toţi 
cei pe care-i voi găsi fără acte în regulă. Eşti pe fluviu? Da! Ai 
acte? Nu! Deci, te iau! Restul nu mă priveşte! 

— Dar e o josnicie, protestă llia Bruş, care părea disperat. 

— Asta este! declară jandarmul cu sânge rece. 

Pasagerul care spera să plece cu llia Bruş şi a cărei 
pledoarie fusese curmată atât de brusc, era atât de atent la 
discuţie, încât lăsase să i se stingă pipa. Judecă momentul sosit 
pentru a interveni. 

— Dacă aş răspunde eu de domnul llia Bruş? spuse el, 
asta v-ar ajunge? 


— Depinde, spuse jandarmul. Cine sunteţi 
dumneavoastră? 

—  lată-mi  paşaportul, răspunse  pescarul amator, 
întinzându-i o foaie despăturită. 

Jandarmul o parcurse cu ochii şi de îndată i se schimbă 
înfăţişarea: 

— Asta-i altceva, spuse el. 

Reîmpături cu grijă paşaportul pe care-l dădu înapoi 
proprietarului. 

— La revedere, domnilor, spuse el, adresându-i un salut 
plin de respect tovarăşului lui Ilia Bruş. 

Tot atât de mirat de caracterul neaşteptat al acestui 
incident cât şi de modul cum fusese soluţionat, acesta îl urmări 
cu ochii pe poliţist bătând în retragere. 

In acest timp, salvatorul său, reluând firul peroraţiei chiar 
din punctul în care fusese întrerupt, continuă: 

— Al doilea motiv, domnule Bruş, este că, pentru raţiuni 
pe care le ignori poate, fluviul este supravegheat cu stricteţe, 
aşa cum ai avut dovada chiar acum. Această supraveghere va fi 
şi mai strictă când vei traversa Serbia şi provinciile bulgare ale 
Imperiului otoman, ţări foarte agitate şi care sunt chiar oficial în 
război de la întâi iulie. Cred că mai mult de un singur incident 
poate apărea în cursul călătoriei dumitale şi că nu vei fi supărat 
să ai - dacă va fi nevoie - ajutorul unui om cumsecade, care are 
norocul să dispună de oarecare influenţă. 

Oratorul era încredinţat că acest de-al doilea argument, a 
cărei valoare fusese demonstrată cu puţin înainte, avea să-şi 
arate roadele. Dar el nu spera un succes atât de complet. 

Total convins, Ilia Bruş nu aştepta decât să cedeze. Îi era 
doar greu să găsească un pretext plauzibil schimbării sale 
bruşte de atitudine. 

— Al treilea şi ultim motiv, continuă în acest timp 
candidatul la călătorie, este faptul că mă adresez dumitale din 
partea domnului Miclescu, preşedintele. Din moment ce ţi-ai 
plasat călătoria sub patronajul Ligii Dunărene este cel puţin 
normal ca ea s-o supravegheze, pentru a fi capabilă să-i 
garanteze, la nevoie, reuşita. Când domnul Miclescu mi-a făcut 
cunoscută intenţia de a participa la această călătorie, el mi-a 
dat şi un mandat aproape oficial. Imi pare rău că n-am prevăzut 


neînţeleasa dumitale rezistenţă şi că am refuzat scrisorile de 
recomandare pe care se oferise să mi le dea pentru dumneata. 

lia Bruş oftă uşurat. Putea oare să existe vreun pretext 
mai bun ca să acorde deodată ceea ce refuzase cu atâta 
încăpățânare? p 

— Trebuia să-mi spuneţi! In acest caz totul se schimbă, şi- 
aş fi răuvoitor dacă aş mai respinge propunerea 
dumneavoastră. 

— O accepţi deci? 

— O accept. 

— Foarte bine, spuse pescarul amator, văzându-şi în 
sfârşit împlinită voia sa şi scoțând din buzunar câteva bancnote. 
lată cei o mie de florini. 

— Vreţi chitanţă? îl întrebă Ilia Bruş. 

— Dacă asta nu te supără... 

Pescarul scoase dintr-un cufăr cerneală, o pană şi un 
carnet, din care rupse o foaie, apoi, la ultimele licăriri ale zilei, 
începu să redacteze chitanţa pe care o citea, în acelaşi timp, cu 
voce tare: 

„Primit, după învoială, una mie florini drept plată pentru 
peştele pescuit pe toată durata călătoriei şi drept preţ pentru 
călătoria pe Dunăre de la Ullm la Marea Neagră, a domnului...” 

— A domnului? repetă el cu pana ridicată şi pe un ton 
interogativ. 

Pasagerul lui Ilia Bruş îşi aprinse pipa: 

— Jaeger... strada Leipzig, 45, Viena, răspunse el trăgând 
adânc din pipă. 


IV 
Sergiu Ladko 


Printre diferitele regiuni ale pământului care, de la 
începutul istoriei, au fost îndeosebi încercate de războaie - 
admițând că nici una dintre ele nu se poate lăuda de a fi 
beneficiat „de favoare în această privinţă - Sudul şi Sud-Estul 


Europei merită să fie citate în primul rând. Prin situaţia lor 
geografică, aceste regiuni sunt, într-adevăr, împreună cu partea 
din Asia cuprinsă între Marea Neagră şi Indus, arena pe care s- 
au lovit popoarele rivale care populau vechiul continent. 
Fenicieni, Greci, Romani, Perşi, Huni, Goţi, Slavi, Maghiari, Turci 
şi atâţia alţii şi-au disputat o parte sau în întregime aceste ne- 
fericite regiuni. 

Diferitele rase care s-au suprapus de-a lungul anilor între 
Mediterana şi Carpaţi au sfârşit prin a se linişti cât de cât, şi 
pacea - o! pacea asta relativă a naţiunilor zis civilizate - şi-a 
întins imperiul spre Est. 

Răzmeriţele, prădăciunile, crimele în stare endemică, par 
să fie acum limitate doar la peninsula Balcanică, guvernată încă 
de Osmaniii. 

Intraţi pentru prima dată în Europa în 1356, stăpâni ai 
Constantinopolului în 1453, Turcii s-au lovit de invadatorii 
precedenţi care, veniţi înaintea lor din Asia centrală şi convertiți 
de mult la creştinism, începeau să se amestece cu populaţiile 
indigene şi să se organizeze în naţiuni ordonate şi statornice. 

Rămânând dincolo de Carpaţi şi de Dunăre, Osmanliii au 
fost incapabili să se menţină în aceste ţinuturi extreme şi ceea 
ce se numeşte Problema Orientului! nu este decât povestea 
retragerii lor seculare. 

Spre deosebire de invadatorii care precedaseră şi pe care 
pretindeau să-i izgonească pentru a le lua locul, musulmanii 
asiatici n-au reuşit niciodată să asimileze popoarele pe care le 
supuneau puterii lor. Stabiliţi prin cucerire, ei au rămas nişte 
cuceritori, poruncind precum stăpânii unor sclavi. Agravată şi de 
deosebirea de credinţă, o astfel de metodă de guvernare nu 
putea să aibă altă consecinţă decât revolta permanentă a celor 
învinşi. 

Istoria e plină, în adevăr, de aceste revolte care după 
secole de luptă au dus, în 1875, la o independenţă mai mult sau 
mai puţin completă a Greciei, Muntenegrului, României, Serbiei. 
Cât despre alte populaţii creştine, ele continuă să sufere 
dominaţia credincioşilor lui Mahomed. 

In primele luni ale anului 1875, această dominație 
devenise mai grea şi mai umilitoare decât de obicei. 


1 Problema Orientului = termen ce desemnează întărirea luptei pentru 
eliberareapopoarelor din zonă de sub dominaţia imperiului otoman. 


Sub influenţa unui grup musulman reacţionar, care 
triumfa atunci în palatul Sultanului, creştinii din Imperiul 
Otoman fură împovăraţi cu impozite, brutalizaţi, ucişi, torturați 
în mii de chipuri. Răspunsul nu se lăsă aşteptat. La începutul 
verii, Herţegovina se răsculă din nou: Cete de patrioţi umblau 
prin toată ţara, comandate de şefi importanţi ca Petko Pavlovici 
şi Liubibratici şi înfrânseră rând pe rând trupele trimise 
împotriva lor. 

In curând incendiul se propagă, cuprinzând Muntenegrul, 
Bosnia şi Serbia. O nouă înfrângere suferită de armatele turceşti 
în defileul Duga în ianuarie 1876 reuşi să înflăcăreze curajul 
oamenilor şi furia poporului începu să vuiască în Bulgaria. Ca 
întotdeauna, ea se manifestă prin conspirații mocnite, prin 
adunări secrete, la care se ducea, în mare taină, tineretul 
înflăcărat al ţării. In aceste adunări, şefii se detaşară rapid şi-şi 
întăriră autoritatea asupra unor adepţi mai mult sau mai puţin 
numeroşi, unii dintre ei impunându-se prin elocinţă, alţii prin 
inteligenţă sau avânt patriotic. In scurt timp, fiecare grupare şi, 
deasupra grupurilor, fiecare oraş îşi avea conducătorul său. 

La Rusciuk, important centru bulgar, aşezat pe malul 
Dunării, aproape exact în faţa oraşului român Giurgiu, întreaga 
putere fusese încredinţată pilotului Sergiu Ladko. 

In vârstă de aproape treizeci de ani, înalt, blond ca un slav 
din Nord, cu o forţă herculeană, cu o agilitate puţin obişnuită, 
deprins cu exerciţiile corporale, Sergiu Ladko avea acel 
ansamblu de calităţi fizice care fac dintr-un bărbat un 
comandant. Mai mult, el avea şi calităţile morale necesare unui 
conducător precum şi energie în luarea hotărârilor, prudenţă în 
executarea lor, dragoste neţărmurită pentru patrie. 

Sergiu Ladko se născuse la Rusciuk, unde îşi exercita 
meseria de pilot pe Dunăre; el nu-şi părăsise oraşul natal decât 
pentru a conduce bărci sau şalande fie spre Viena sau mai sus 
încă, fie până-n valurile Mării Negre. În intervalul dintre 
navigația fluvială şi cea maritimă, îşi consacra timpul liber 
pescuitului şi, fiind înzestrat cu excepţionale calităţi înnăscute, 
dobândise o uimitoare dibăcie în această îndeletnicire ale cărei 
produse, adăugate la ce câştiga cu conducerea bărcii, îi 
asigurau o largă îndestulare. 

Obligat prin dubla sa meserie să-şi petreacă patru cincimi 
din viaţă pe fluviu, apa devenise pentru el, încetul cu încetul, 


elementul propriu. Pentru el, a traversa Dunărea, largă la 
Rusciuk cât un braţ de mare, nu era decât un joc şi nu se mai 
numărau cazurile de salvare de la înec făcute de acest minunat 
înotător. 

O existenţă atât de demnă şi de dreaptă îl făcuse pe 
Sergiu Ladko popular la Rusciuk, cu mult înainte de tulburările 
anti-turceşti. Avea nenumărați prieteni, uneori necunoscuţi de 
el. S-ar putea spune chiar că aceşti prieteni îi cuprindeau în 
unanimitate pe toţi locuitorii oraşului, dacă n-ar fi existat Ivan 
Striga. 

Acest Ivan Striga era şi el, ca şi Sergiu Ladko, un fiu al 
ținutului; primul, însă, reprezenta via antiteză al celui de al 
doilea. Din punct de vedere fizic nu aveau nimic în comun şi 
totuşi, un paşaport - care se mulţumeşte cu nişte descrieri 
sumare -, ar fi folosit termeni identici pentru a-i zugrăvi şi pe 
unul şi pe celălalt. 

Ca şi Ladko, Striga era înalt, lat în umeri, robust, cu părul 
şi barba blonde. Şi el avea ochi albaştri. Dar asemănarea dintre 
ei se limita doar la aceste trăsături generale. Cu cât faţa cu linii 
nobile ale unuia exprima cordialitatea şi sinceritatea, cu atât 
trăsăturile celuilalt vorbeau de şiretenia şi cruzimea lui. 

Din punct de vedere moral, diferenţa se accentua şi mai 
mult. În timp ce Ladko trăia la lumina zilei, nimeni n-ar fi putut 
spune prin ce mijloace îşi procura Striga aurul pe care-l cheltuia 
- fără să-l numere. Din lipsă de certitudini în această privinţă, 
poporul lăsa frâu liber imaginaţiei sale. Se spunea că Striga, 
trădător al ţării şi neamului său, se făcuse slujitorul cu simbrie al 
turcilor opresivi; se spunea că, pe lângă meseria de spion, o mai 
adăuga, atunci când se prezenta ocazia, şi pe aceea de 
contrabandist şi că mărfuri de tot felul treceau adesea, datorită 
lui, de pe ţărmul românesc pe cel bulgăresc, sau vice-versa, fără 
plata taxelor vamale; se spunea chiar, dându-se din cap, că asta 
era puţin şi că Striga îşi scotea cea mai mare parte a veniturilor 
sale din jafuri şi tâlhării, se mai spunea... Dar ce nu se 
spunea?... 

Adevărul este că nu se ştia nimic despre faptele acestui 
tulburător personaj care, chiar dacă presupunerile neplăcute ale 
lumii corespundeau cu realitatea, avea, în toate cazurile, marea 
dibăcie de a nu se lăsa niciodată prins. De altfel, lumea se 
mărginea doar la împărtăşirea discretă a presupunerilor. Nimeni 


n-ar fi îndrăznit să pronunţe cu glas tare o vorbă împotriva unui 
om de al cărui cinism şi violenţă se temeau toţi. Striga putea 
deci să pară că nu ştie ce crede lumea despre el; atribuia 
simpatia arătată de unii, din laşitate, admiraţiei generale; îşi 
permitea să parcurgă un oraş, dintr-un ţinut ocupat, în tovărăşia 
unor locuitori rău famaţi şi să-i tulbure liniştea prin scandalul 
chefurilor sale. 

Între un astfel de individ şi Ladko, care ducea o existenţă 
atât de diferită, părea că nu s-ar fi putut stabili nici o asemănare 
şi timp îndelungat cei doi n-au ştiut nimic altceva unul de altul, 
decât ceea ce aflau din zvonuri. 

Logic chiar, ar fi trebuit să fie astfel mereu. Dar soarta îşi 
bate joc de ceea ce numim noi logică şi era scris undeva că 
aceşti doi oameni aveau să se găsească faţă în faţă, 
transformați în adversari neîmpăcaţi. 

Celebră în întreg oraşul pentru frumuseţea sa, Nataşa 
Gregorevici avea douăzeci de ani. Întâi cu mama, apoi singură, 
ea locuia în apropierea lui Ladko pe care-l cunoscuse încă din 
copilărie. De mult lipsea în casa lor ajutorul unui bărbat. Tatăl 
său murise sub loviturile turcilor cu cincisprezece ani înainte să 
înceapă această povestire şi amintirea acestei odioase crime îi 
mai făcea încă să freamăte de indignare pe patrioţii oprimaţi, 
dar nu aserviţi. Obligată să nu se bizuie decât pe ea însăşi, 
văduva lui începuse să muncească cu curaj. Pricepută în arta 
dantelelor şi a broderiilor cu care, la slavi, cea mai modestă 
ţărancă îşi împodobeşte bucuros modesta îmbrăcăminte, ea 
reuşise să asigure viaţa ei şi a fiicei sale. Deseori dantelăreasa 
ar fi avut de suferit de pe urma anarhiei permanente din Bul- 
garia, căci este ştiut că perioadele tulburi sunt nefaste mai ales 
săracilor, dacă Ladko nu i-ar fi venit, în mod discret, în ajutor. 

Încetul cu încetul, între tânăr şi cele două femei se legă o 
mare prietenie; acestea ofereau adăpostul casei lor liniştite 
momentelor lui de inactivitate. Adesea, seara, el bătea la uşa lor 
şi întâlnirea se prelungea în jurul samovarului care fierbea. 
Alteori, el era acela care le oferea, în schimbul primirii lor 
afectuoase, plăcerea unei plimbări sau a unei partide de pescuit 
pe Dunăre. 

Atunci când doamna Gregorevici, obosită de munca 
istovitoare, se duse după bărbatul ei, ocrotirea lui Ladko se 
răsfrânse asupra orfanei. Această ocrotire deveni mai atentă 


încă şi, datorită lui, tânăra nu avu niciodată de suferit din cauza 
dispariţiei mamei, care-i dăduse de două ori viaţă copilului său. 

Aşa, din zi în zi, fără ca să-şi dea seama, dragostea se 
trezise în inimile celor doi tineri. Revelația ei i-o datorau lui 
Striga. 

Zărind-o pe cea care era numită în mod curent 
„frumuseţea Rusciukului”, acesta se îndrăgostise de ea cu 
iuţeala şi furia ce caracterizau această fiinţă fără stavilă. Ca om 
obişnuit să vadă totul plecându-se în faţa toanelor lui, el se 
prezentase în faţa fetei şi fără orice altă formalitate o ceruse în 
căsătorie. Pentru prima oară în viaţă se izbi de o rezistenţă de 
neînvins. Cu riscul de a-şi atrage ura unui om aşa de temut, 
Nataşa declară că nimic n-o putea hotări la o astfel de căsătorie. 
Striga încercă din nou. 

Tot ce obţinu după cea de-a treia încercare, fu să i se 
închidă pur şi simplu uşa în nas. Atunci mânia sa nu se mai 
potoli. Dând frâu liber naturii sale sălbatice, el dezlănţui o 
puzderie de blesteme, de care Nataşa se îngrozi. Necăjită, ea 
alergă să-şi împărtăşească temerile lui Sergiu Ladko, pe care 
ameninţarea aceluia îl înfurie tot-atât de rău cât şi pe cel ce-o 
speriase atât de tare pe fată. 

Refuzând s-o mai asculte, cu o violenţă extraordinară el îl 
ponegri pe omul care îndrăznise să ridice ochii spre ea. 

Cu toată mânia, Ladko consimţi să se calmeze. Au urmat 
explicaţii foarte confuze, cu rezultate foarte clare. Un ceas mai 
târziu, Sergiu şi Nataşa, cu cerul în ochi şi bucuria în inimi, 
schimbau primul sărut de logodnă. 

Când Striga află vestea, fu cât pe ce să moară de necaz. 
Cu îndrăzneală, se prezentă în casa Gregorevici, înjurând şi 
amenințând. Dat afară de o mână de fier, el află că de atunci 
înainte casa avea un bărbat care s-o apere. 

Învins!... Să-şi găsească naşul, el, Striga, care se mândrea 
cu forţa sa atletică! Era mai multă umilinţă decât ar fi putut 
suporta şi hotărî să se răzbune. Impreună cu câţiva aventurieri 
de teapa lui, îl aşteptă pe Ladko într-o seară, pe când acesta, 
ridica barca de pe fluviu. 

De data asta nu mai era vorba de-o ceartă sau de-o 
bătaie, ci de un asasinat în regulă. Atacanţii ridicau cuţitele. Dar 
acest nou atac nu avu mai mulţi sorţi de izbândă decât data 
precedentă. Înarmat cu o vâslă pe care o mânuia ca pe o bâtă, 


cârmaciul îi forţă pe agresori să se retragă, iar pe Striga îl 
urmări îndeaproape, obligându-l să fugă. 

Această lecţie îi fusese probabil suficientă, căci dubiosul 
personaj nu mai repetă criminala sa tentativă. 

La începutul anului 1876, Ladko se căsători cu Nataşa 
Gregorevici şi de-atunci ei se iubeau din toată inima, locuind în 
casa confortabilă a pilotului. 

Evenimentele din Bulgaria, din primele luni ale anului 
1876, au survenit cam în mijlocul acestei luni de miere, a cărei 
strălucire nu dispăruse încă. 

Oricât de profundă ar fi fost dragostea lui Sergiu Ladko 
pentru soţia sa, ea nu-l putea face s-o uite pe cea purtată patriei 
sale. Fără să ezite, el făcu parte dintre cei care imediat s-au 
grupat, s-au înţeles şi s-au străduit să găsească mijlocul de a 
remedia situaţia patriei. 

inainte de toate, trebuiau să-şi procure arme. În acest 
scop, mulţi tineri au emigrat; traversând fluviul, ei s-au 
răspândit în România şi chiar în Rusia. Sergiu Ladko se numără 
printre aceştia. Cu inima sfâşiată de păreri de rău, dar hotărât 
să-şi îndeplinească datoria, el plecă, lăsând-o pe cea pe care o 
adora pradă tuturor pericolelor ce o pândesc în timpul revoluţiei 
pe soţia unei căpetenii de partizani. 

În acest moment, amintirea lui Striga îi veni în minte şi-i 
agrava îngrijorarea. Banditul n-avea să profite de absenţa 
fericitului său rival pentru a-l lovi în ceea ce avea el mai scump? 
Era posibil, într-adevăr. 

Sergiu Ladko trecu peste această teamă îndreptăţită. De 
altfel, se părea că, de mai multe luni, Striga părăsise ţinutul fără 
gând de întoarcere. 

După spusele lumii, el îşi mutase mai la nord câmpul 
operaţiilor sale. Dacă bârfelile nu lipseau în legătură cu acest 
subiect, ele rămâneau incoerente şi contradictorii. Zvonurile îl 
acuzau în mare de toate crimele fără ca cineva să precizeze 
vreuna. Plecarea lui Striga părea lucru sigur şi asta doar îl 
interesa pe Ladko. Faptele dădură dreptate curajului său. În 
timpul absenței sale, nimic nu ameninţă tihna Nataşei. 

Abia sosit, el trebui să plece din nou şi această a doua 
expediţie avea să fie mai lungă decât prima. Procedeele 
adoptate până aici nu permiteau, în adevăr, să se procure arme 
decât în cantităţi insuficiente. Transporturile din Rusia erau 


efectuate pe jos, prin Ungaria şi România, adică prin ţări lipsite 
în acea epocă de linii ferate. Patrioţii bulgari sperau să ajungă 
mai uşor la rezultatul dorit; unul dintre ei mergea la Budapesta 
unde centraliza trimiterile de arme făcute pe calea ferată, 
pentru a le încărca pe şlepuri care urmau să coboare repede pe 
Dunăre. 

Desemnat pentru această misiune de încredere, Ladko 
plecă chiar în seara aceea. Împreună cu un compatriot care 
trebuia să readucă vasul pe ţărmul bulgar, el traversă fluviul 
pentru a ajunge, prin România, în capitala Ungariei. In acel 
moment se produse un incident care îi dădu mult de gândit 
delegatului conspiratorilor. 

Tovarăşul său şi cu dânsul nu se aflau la cincizeci de metri 
de mal, când răsună o împuşcătură. Nu era îndoială că glontele 
le era destinat lor, căci îl auziseră şuierând pe la urechi; pilotul 
se îndoi cu atât mai puţin cu cât, la lumina slabă a apusului, i se 
păru că îl recunoaşte pe Striga. Acesta era, deci, din nou la 
Rusciuk. 

îngrijorarea de moarte care-l cuprinse pe Ladko nu-i 
zdruncină hotărârea. Îşi jertfise dinainte viaţa pentru patrie, va 
şti să-şi sacrifice şi fericirea de mii de ori mai apropiată. 

La auzul împuşcăturii se lăsase să cadă pe fundul 
ambarcaţiunii. Dar asta nu era decât un şiretlic al luptei pentru 
a evita un nou atac; detunătura nu încetase să se audă când 
mâna sa, apăsând mai tare pe vâslă, împinse mai repede barca 
spre oraşul românesc Giurgiu, ale cărui lumini începeau să 
străpungă întunericul nopţii. 

Ajuns la destinaţie, Ladko se ocupă serios de misiune. 

Intră în legătură cu emisarii guvernului țarist, unii arestaţi 
la frontiera rusă, alţii instalaţi incognito la Budapesta şi Viena. 
Mai multe şlepuri, încărcate prin grija lor cu arme şi muniții, 
coborâră Dunărea. 

Primea des veşti de la Nataşa, prin scrisori trimise pe 
numele său de împrumut, transportate noaptea, prin România. 

La început bune, aceste veşti nu întârziară să devină mai 
îngrijorătoare. Nataşa nu pomenea numele lui Striga. Ea părea 
chiar să nu ştie dacă banditul revenise în Bulgaria şi Ladko 
începu să se îndoiască de temeiul spaimei sale. Din contră, era 
sigur că acesta fusese denunţat autorităţilor turceşti, deoarece 
poliţia descinsese la locuinţa sa şi procedase la o percheziţie, de 


altfel fără rezultat. Nu trebuia deci să se grăbească să se 
întoarcă în Bulgaria, căci asta ar fi însemnat adevărată 
sinucidere. | se cunoştea rolul, era pândit, ziua şi noaptea, şi nu 
ar fi putut să se arate prin oraş fără a fi arestat la primul pas. 
Cum a fi arestat era sinonim la turci cu a fi executat, trebuia ca 
Ladko să se abţină de a reapare până-n momentul în care 
revoluţia ar fi fost proclamată public; altfel el şi-ar fi atras 
asupra lui şi a soţiei sale cele mai mari nenorociri. 

Acest moment nu întârzie. Bulgaria se răsculă în luna mai, 
prea devreme după părerea pilotului, care nu văzu nimic bun în 
această grabă. 

Oricare ar fi fost părerea sa în această privinţă, el era 
dator să vină în ajutorul ţării sale. Trenul îl duse la Zembor, în 
apropiere de Dunăre, ultimul oraş ungar care avea cale ferată 
atunci. Temerile sale erau prea justificate. Revoluţia bulgară era 
zdrobită în faşă. Turcia îşi concentra numeroasele-i trupe într-un 
vast triunghi ale cărui vârfuri le formau oraşele Rusciuk, Vidin şi 
Sofia, iar mâna-i de fier apăsa mai greu aceste nenorocite 
ţinuturi. 

Ladko fu nevoit să se înapoieze în orăşelul în care-şi fixase 
reşedinţa pentru a aştepta zile mai bune. 

Scrisorile Nataşei, pe care începu să le primească curând, 
demonstrau imposibilitatea de a lua altă hotărâre. Casa îi era 
mai supravegheată ca oricând, chiar până-ntr-acolo încât Nataşa 
trebuia să se considere, virtual, prizonieră. Ea era urmărită mai 
mult ca oricând, de aceea el trebuia, în interesul lor comun, să 
se abţină cu grijă de la orice intervenţie imprudentă. 

Ladko se perpelea nefăcând nimic, expediţia de arme fiind 
suprimată după înfrângerea revoltei şi concentrarea trupelor 
turceşti pe malurile fluviului. Dar aşteptarea, grea prin ea însăşi, 
deveni intolerabilă când, la sfârşitul lunii, încetă să mai 
primească veşti de la Nataşa. 

Nu ştia ce să mai creadă şi îngrijorarea lui deveni 
insuportabilă, pe măsură ce trecea timpul. La 1 iulie, Serbia 
declarase oficial război sultanului; de-atunci, regiunea 
dunăreană era străbătută în lung şi-n lat de trupe a căror 
trecere neîncetată era însoțită de cele mai groaznice excese. 
Trebuia oare ca Ladko s-o numere pe Nataşa printre victimele 
acestor tulburări sau poate că fusese numai întemniţată de 


autorităţile turceşti, fie ca ostatec, fie ca presupus complice al 
soţului ei? 

După o lună de tăcere, el nu mai suportă şi hotărî să 
înfrunte totul pentru a se înapoia în Bulgaria, spre a cunoaşte 
adevărata cauză. Totuşi, în interesul Nataşei, trebuia să 
acţioneze cu prudenţă. N-ar fi servit la nimic să se lase prins 
prosteşte. Întoarcerea nu i-ar fi fost utilă decât dacă ar fi putut 
intra în oraşul Rusciuk, în care să circule liber, în pofida 
bănuielilor stârnite. Ar acţiona mai bine după aceea, în funcţie 
de împrejurări. În cazul cel mai rău, dacă ar trebui să treacă 
repede înapoi frontiera, ar avea măcar bucuria să-şi strângă 
nevasta în braţe. Timp de câteva zile, Sergiu Ladko căută soluţia 
acestei grele probleme. In sfârşit, crezând că a găsit-o, şi fără a 
sufla o vorbă nimănui despre asta, începu imediat să-şi pună 
planul în aplicare. 

Acest plan va reuşi oare? Numai viitorul i-o va putea 
spune. În orice caz, trebuia să încerce; iată de ce, în dimineaţa 
zilei de 28 iulie 1876, vecinii cei mai apropiaţi ai pilotului, căruia 
nimeni nu-i ştia adevăratul nume, zăriră ermetic închisă căsuţa 
în care de câteva luni îşi adăpostise singurătatea. 

Care era planul lui Ladko, care erau riscurile la care se 
expunea încercând să-l îndeplinească, cum se legau 
evenimentele din Bulgaria şi mai ales cele din Rusciuk de 
concursul de pescuit de la Sigmaringen? 

Este ceea ce va afla cititorul în urmarea acestei povestiri, 
deloc imaginare, ale cărei personaje principale mai trăiesc încă 
şi azi pe malurile Dunării. 


V 
Carol Dragoş 
De îndată ce primi chitanţa, domnul Jaeger purcese la 


instalarea sa. După ce se informă despre patul ce-i era atribuit, 
dispăru în cabină, luând cu el şi valiza. Peste zece minute ieşi de 


acolo, schimbat din cap până-n picioare; cu cămaşă aspră, 
cizme groase, şapcă de lutru, părea copia lui llia Bruş. 

Constatând că gazda părăsise şalanda în scurta sa 
absenţă, domnul Jaeger încercă o oarecare surpriză. Consecvent 
faţă de angajamentul luat nu puse nici o întrebare atunci când, 
peste o jumătate de oră, Bruş reveni. Fără să solicite nimic, află 
că pescarul trimisese câteva scrisori la diferite ziare pentru a le 
anunţa sosirea sa la Neustadt, peste două zile, seara, iar la 
Ratisbona a doua zi. 

Acum, când interesele domnului Jaeger se aflau în joc, era 
în adevăr important să nu mai găsească cheiul pustiu ca la Ullm. 

Ilia Bruş îşi exprimă chiar regretul de a nu se putea opri în 
oraşele pe care avea să le traverseze înainte de a ajunge la 
Neustadt, mai ales Neuburg şi Ingolstadt, oraşe destul de 
importante. Din păcate, aceste opriri nu se potriveau cu planul 
său de etape şi era obligat să renunţe. 

Domnul Jaeger, încântat de reclama făcută în folosul lui, 
nu manifestă nici o supărare că nu se putea opri la Neuburg şi 
Ingolstadt. Din contră, el îşi aprobă gazda şi o asigură încă o 
dată, că aşa cum se înţeleseseră, nu avea deloc intenţia să-i 
frâneze libertatea. 

Cei doi tovarăşi cinară unul în faţa celuilalt, călare pe o 
bancă, în chip de bun venit, domnul Jaeger îmbunătăţi meniul cu 
o superbă şuncă pe care o scoase din inepuizabila sa valiză; 
acest produs al oraşului Mainz fu foarte apreciat de llia Bruş, 
care începu să considere că oaspetele său avea şi părţi bune. 

Noaptea trecu fără incidente. Înainte de răsăritul soarelui 
llia Bruş desfăcu parâmele, evitând să tulbure somnul adânc în 
care era scufundat amabilul său pasager. 

La Ullm, unde Dunărea termină de traversat micul regat 
Wurtenberg, pentru a pătrunde în Bavaria, fluviul nu este încă 
decât un modest curs de apă. N-a primit încă marii afluenţi care- 
i sporesc puterea în aval, şi nimic nu-ţi permite să prevezi că va 
deveni unul din cele mai importante fluvii din Europa. Curentul, 
foarte cuminte, atingea aproape o leghe pe oră. Ambarcaţiuni 
de toate dimensiunile, printre care şi câteva vapoare grele, 
încărcate până la refuz, coborau, ajutându-se uneori de o pânză 
mare pe care o umfla briza de la Nord-Vest. Timpul era frumos, 
fără ameninţare de ploaie. 


De îndată ce se află în mijlocul curentului, Ilia Bruş 
manevră vâsla şi iuți mersul ambarcaţiunii. Câteva ore mai 
târziu, domnul Jaeger îl găsi făcând acelaşi lucru; până seara 
timpul trecu aşa - afară doar de o scurtă pauză la prânz, când 
nu întrerupsese nici deriva vasului. 

Pasagerul nu făcu nici o remarcă şi păstră uimirea pentru 
el, chiar dacă în sinea lui era mirat de atâta grabă. In ziua aceea 
schimbară puţine vorbe. Ilia Bruş vâslea puternic. Cu o atenţie 
care ar fi mirat-o şi pe gazdă, dacă aceasta ar fi fost mai puţin 
absorbită, domnul Jaeger urmărea vasele care străbăteau 
Dunărea atunci când privirea nu-i aluneca spre cele două 
maluri. Acestea erau acum destul de joase. Fluviul avea chiar 
tendinţa de a se lărgi în detrimentul împrejurimilor. Malul stâng, 
pe jumătate inundat, nu se mai distingea, în timp ce, pe malul 
drept, ridicat artificial pentru construirea căii ferate, trenurile 
alergau, locomotivele gâfâiau, amestecându-şi fumul cu cel al 
remorcherelor ale căror roţi băteau zgomotos apa. 

La Offingen, prin faţa căruia trecură după amiază, calea 
ferată coti spre sud, definitiv despărțită de fluviu; când opriră 
seara la Dillingen, pentru a petrece noaptea, ţărmul drept era 
transformat şi el într-o imensă mlaştină al cărui capăt nu se 
vedea. 

A doua zi, după o etapă tot atât de grea ca cea din ajun, 
cangea fu aruncată într-un punct gol, la câţiva kilometri mai sus 
de Neuburg; la răsăritul soarelui, în ziua de 15 august, şalanda 
era din nou în mijlocul fluviului. Ilia Bruş îşi anunţase sosirea la 
Neustadt pentru seara acelei zile. 

Ar fi fost ruşinos să se prezinte cu mâinile goale. Condiţiile 
atmosferice fiind favorabile şi etapa trebuind să fie mult mai 
scurtă decât precedentele, Ilia Bruş se hotărî să pescuiască. 
Chiar din primele ore ale dimineţii, el îşi verifică instrumentele, 
cu o grijă minuțioasă. Tovarăşul său, aşezat în spate, părea că 
se interesează de aceste preparative aşa cum îi sta bine unui 
adevărat amator. Lucrând, llia Bruş vorbea cu el: 

— După cum vedeţi, domnule Jaeger, azi mă pregătesc să 
pescuiesc şi pregătirile pentru pescuit sunt cam lungi. Asta 
pentru că peştele este bănuitor şi nu poţi fi destul de prevăzător 
pentru a-l atrage. Unii au o inteligenţă rară; linul, de pildă. 
Trebuie să fii şiret cu el, căci gura sa este aşa de puternică încât 
rişti să-ţi rupă undiţa. 


— Nu-i grozav linul, remarcă domnul Jaeger. 

— Nu, căci lui îi plac apele mocirloase, ceea ce-i dă un 
gust neplăcut. 

— Şi ştiuca?... 

— Ştiuca-i excelentă, spuse llia Bruş, dar cu condiţia ca ea 
să cântărească cel puţin cinci sau şase livre; cele mici nu-s 
decât oase. Dar, în nici un caz, ştiuca nu poate fi plasată printre 
peştii inteligenţi. 

— Adevărat, domnule Bruş! Aşa deci, rechinii de apă 
dulce, cum sunt numiţi... 

— Sunt tot atât de proşti ca şi rechinii de apă sărată, 
domnule Jaeger. Adevărate brute, ca şi bibanul sau ţiparul!... 
Pescuitul lor poate să-ţi aducă profit, dar niciodată glorie!... Aşa 
cum a spus cineva, sunt peşti, care „se prind dar pe care nu-i 
prinzi.” 

Domnul Jaeger nu putea decât să admire tonul 
convingător al lui Ilia Bruş precum şi migala cu care-şi pregătea 
uneltele. 

Mai întâi acesta luase undiţa flexibilă şi uşoară care, după 
ce se îndoise la vârf până aproape să se rupă, se îndreptase ca 
mai înainte. Această undiţă se compunea din două părţi: una cu 
baza groasă de patru centimetri, care se subţia până la un 
centimetru acolo unde începea partea a doua, partea mai 
subţire, dintr-un lemn fin dar rezistent. Făcută dintr-o nuia de 
alun, ea măsura aproape patru metri lungime, ceea ce permitea 
pescarului să pescuiască peşti de pe fundul apei, precum plătica 
sau babuşca, fără să se îndepărteze de mal. 

Arătându-i domnului Jaeger momelile pe care le fixase la 
capătul firului undiţei, el spuse: 

— Vedeţi, domnule Jaeger, acestea sunt momeli numărul 
unsprezece, foarte mici. Ceea ce-i mai potrivit ca momeală 
pentru babuşca este grâul fiert, plesnit într-o parte numai, şi 
bine muiat. Bun! iaca am terminat şi nu mai am decât să-mi 
încerc norocul. 

In timp ce domnul Jaeger se rezema de coviltirul bărcii, el 
se aşeză pe bancă cu minciogul alături; apoi aruncă undiţa, cu o 
balansare metodică nu lipsită de o oarecare graţie. Momelile se 
scufundară în apele gălbui şi plumbul le dădu o poziţie verticală, 
ceea ce, după părerea specialiştilor, este preferabil. Deasupra, 


lor, pluta făcută dintr-o pană de lebădă care, neabsorbind apa 
este excelentă, plutea liniştit. 

E de la sine înţeles că o linişte deplină domni în barcă din 
acel moment. Zgomotul vocilor sperie prea uşor peştii şi, de 
altfel, un pescar serios are altceva de făcut decât să 
pălăvrăgească. El trebuie să fie atent la toate mişcările plutei şi 
să nu lase să-i scape clipa precisă în care trebuie să ridice 
prada. 

În cursul acelei dimineţi, Ilia Bruş avea dreptul să fie 
mulţumit. Prinsese nu numai vreo douăzeci de babuşti, dar şi 
doisprezece cleni şi câţiva bibani. 

Dacă, într-adevăr, domnul Jaeger avea gusturi de pasionat 
pescar amator, aşa cum se lăudase, el nu putea decât să admire 
precizia şi rapiditatea cu care gazda sa ridica undiţa, aşa cum 
trebuie să facă un pescar cu peştii de felul ăsta. De cum simţea 
că peştele muşcă momeala, el nu se grăbea să ridice captura la 
suprafaţa apei, ci o lăsa să se zbată la fund, să se obosească în 
zadarnice eforturi de a ieşi din cârlig. Dovedise prin această 
răbdare sânge rece, imperturbabil, una din calităţile oricărui 
pescar demn de acest nume. 

Pescuitul se termină pe la unsprezece. Vara, peştele nu 
muşcă la orele când soarele, ajuns la punctul său culminant, 
face să strălucească suprafaţa apei. Rezultatul pescuitului era 
destul de bogat. Ilia Bruş se temea chiar ca el să nu fie prea 
mare, faţă de mica importanţă a oraşului Neustadt, unde 
şalanda se opri vreo cinci ore. 

El greşea, căci douăzeci şi cinci sau treizeci de persoane 
pândeau apariţia sa; oamenii îl salutară prin aplauze de îndată 
ce ambarcaţiunea a fost ancorată. Foarte curând el nu mai ştia 
căruia să-i dea atenţie, căci în câteva minute peştele era vândut 
pentru douăzeci şi şapte de florini, pe care llia Bruş îi puse, pe 
loc, în mâna domnului Jaeger, ca prima rată. 

Acesta, conştient că n-avea nici un drept să profite de 
admiraţia publică, se adăposti modest sub coviltir, unde Ilia Bruş 
veni după el, de îndată ce putu să se descotorosească de 
entuziaştii săi admiratori. Trebuia ca el să nu piardă vremea 
dormind, căci noaptea avea să fie scurtă. 

Dornic să ajungă devreme la Ratisbona, de care-l 
despărţeau aproape şaptezeci de kilometri, Ilia Bruş hotărî să 
pornească la drum pe la unu dimineaţa, ceea ce avea să-i dea 

Adevărate licitaţii începură în aer liber 

Entuziasmul lor creştea văzând cu ochii. Adevărate licitaţii 
între amatori începură în aer liber, iar cele treizeci de livre de 
peşte îi aduseră laureatului Ligii Dunărene nu mai puţin de 
patruzeci şi unu de florini. Acesta nu visase niciodată un 
asemenea succes - şi se gândea că, poate, domnul Jaeger 
făcuse o afacere excelentă. Până la elucidarea acestei probleme 
el trebuia să-i dea proprietarului legitim cei patruzeci şi unu de 
florini, dar Ilia Bruş se afla în imposibilitatea de a se achita de 
această obligaţie. De fapt, domnul Jaeger părăsise discret 
şalupa, prevenindu-şi tovarăşul printr-un bileţel lăsat la vedere, 
prin care-l anunţa să nu-l aştepte la cină căci se va întoarce 
seara, destul de târziu. 

Ilia Bruş găsi foarte natural faptul că domnul Jaeger dorea 
să profite de această ocazie pentru a vizita un oraş ce fusese 
timp de cincizeci de ani sediul dietei imperiale. Poate însă ar fi 
încercat mai puţină satisfacţie dacă ar fi ştiut la ce ocupaţii se 
deda pasagerul său şi dacă i-ar fi cunoscut adevărata identitate. 

„Domnul Jaeger, strada Leipzig, 45, Viena”, scrisese docil 
lia Bruş sub dictarea noului venit. Dar acesta ar fi fost pus în 
încurcătură dacă pescarul s-ar fi arătat mai curios şi dacă, 
făcând pe contul lui o cercetare ca cea a curiosului jandarm, i-ar 
fi cerut să-i arate actele. 

llia Bruş neglija această prevedere a cărei legitimitate îi 
fusese demonstrată; această neglijenţă avea să aibă pentru el 
rezultate teribile. Ce nume citise jandarmul german pe 
paşaportul prezentat de domnul Jaeger nimeni nu ştie; dar dacă 
numele era cel al veritabilului proprietar al paşaportului, 
jandarmul nu putuse citi altul decât cel al lui Carol Dragoş. 

Pasionatul pescar amator şi şeful poliţiei dunărene nu 
erau, într-adevăr, decât una şi aceeaşi persoană. Hotărât să 
intre cu orice preţ în ambarcaţiunea lui Ilia Bruş şi prevăzând 
posibilitatea unui refuz categoric, Carol Dragoş îşi pregătise 
asaltul în consecinţă. Intervenţia jandarmului era pregătită, iar 
scena trucată ca la teatru. 


Întâmplarea îi dovedise lui Carol Dragoş că acţionase just, 
deoarece llia Bruş considera acum o şansă faptul de a avea 
asemenea protector în mijlocul atâtor pericole. 

Succesul era chiar atât de complet încât Dragoş era 
tulburat. La urma urmei, de ce oare arătase llia Bruş atâta 
emoție în faţa somaţiei jandarmului? De ce avea el o atât de 
mare teamă de o astfel de întâmplare, încât să-şi sacrifice 
dragostea, de o violenţă enormă, desigur, pe care pretindea că 
o are pentru singurătate? Un om cinstit - ce naiba! - nu trebuie 
să se teamă într-atât să se prezinte în faţa comisarului de 
poliţie. Ce i s-ar fi putut întâmpla mai rău era doar o întârziere 
de câteva ore, de câteva zile cel mult şi când nu eşti grăbit... E 
drept că Ilia Bruş era grăbit, ceea ce te punea pe gânduri. 

Bănuitor din fire, ca orice bun poliţist, Carol Dragoş 
reflecta. Dar avea şi prea mult bun simţ pentru a se lăsa atras 
de impresii şi îşi folosi resursele minţii pentru soluţionarea 
problemei mult mai serioase pe care şi-o pusese. 

Proiectul pe care Carol Dragoş îl pusese în aplicare, 
impunându-i-se lui llia Bruş ca pasager, nu era făcut în 
întregime de mintea sa. Adevăratul autor era Mihail Mihailovici 
care nici nu bănuia aşa ceva. Când acest sârb şugubăţ insinuase 
în glumă la Hanul Pescarilor că laureatul Ligii Dunărene putea să 
fie, la alegere, ori răufăcătorul urmărit, ori polițistul care-l 
urmăreşte, Carol Dragoş acordase o serioasă atenţie vorbelor lui 
spuse cu uşurinţă. Desigur, nu le luase întocmai. Avea motive să 
ştie că între pescar şi poliţist nu era nimic comun; procedând 
prin analogie, consideră ca foarte verosimil ca acest pescar să 
nu aibă nici un fel de asemănare cu răufăcătorul căutat. Dar 
dacă un lucru nu s-a făcut nu înseamnă că el nu poate fi făcut, 
de aceea Carol Dragoş se gândise de îndată că năstruşnicul sârb 
avea dreptate şi că un detectiv, dornic să supravegheze Dună- 
rea în voie, s-ar arăta foarte priceput însuşindu-şi identitatea 
unui pescar destul de cunoscut pentru ca nimeni să nu-i 
suspecteze identitatea lui profesională... Oricât de ispititoare ar 
fi fost această combinaţie, înţelese că trebuia să renunţe. 
Concursul de la Sigmaringen avusese loc. Ilia Bruş, învingătorul 
lui, îşi anunţase în mod public planul; el nu s-ar fi putut preta de 
bună voie unei substituiri de persoană, substituire foarte 
riscantă în plus, deoarece trăsăturile fizice ale laureatului erau 
cunoscute de un mare număr de colegi. Dacă llia Bruş ar fi 


renunţat totuşi să-l lase pe altul să efectueze această călătorie, 
exista poate o altă cale să se ajungă la acelaşi rezultat. In 
imposibilitatea de a fi el însuşi Ilia Bruş, Carol Dragoş nu se 
putea oare mulţumi doar să ia loc la bordul vasului său? Cine ar 
fi atent la tovarăşul unui om ajuns aproape celebru şi care 
monopolizează singur interesul general? Şi chiar dacă cineva ar 
lăsa să-i cadă privirea distrată asupra acestui tovarăş, este oare 
posibil ca el să stabilească cea mai mică apropiere între acest 
necunoscut şi polițistul care şi-ar îndeplini astfel misiunea sub 
umbra lui protectoare? Examinând îndelung acest proiect, Carol 
Dragoş îl găsi excelent, în ultimă analiză, şi hotărî să-l 
îndeplinească. 

S-a văzut cu ce măestrie pregătise scena iniţială care ar fi 
fost, la nevoie, urmată de multe altele. 

Dacă trebuia, Ilia Bruş ar fi fost dus la comisar, închis chiar 
sub diferite pretexte, înspăimântat în mii de feluri. Cu siguranţă, 
Carol Dragoş ar fi făcut totul fără remuşcări până în momentul 
în care pescarul, îngrozit, n-ar mai fii văzut altceva în pasagerul 
pe care-l respinsese, decât pe salvatorul său. Detectivul se 
considera totuşi fericit că triumfase fără violenţă morală şi fără 
să mai continue comedia dincolo de primul act. 

Acum era bine instalat pe locul lui şi sigur că, dacă ar fi 
vrut să-l părăsească, gazda s-ar fi opus cu tot atâta energie cu 
câtă se opusese la intrare. Îi rămânea doar să tragă foloase de 
pe urma acestei situaţii. 

Pentru asta Carol Dragoş nu avea altceva de făcut decât 
să se lase antrenat de curent. În timp ce tovarăşul său pescuia 
sau vâslea, el supraveghea fluviul, unde nimic anormal nu scăpa 
ochiului său experimentat. Pe drum, lua contact cu oamenii săi 
răspândiţi de-a lungul malurilor. La vestea unui delict sau a unei 
crime, el s-ar despărţi de llia Bruş pentru a se lansa pe urmele 
răufăcătorilor; ar face tot aşa dacă, în lipsă de crimă sau delict, 
vreun indiciu suspect i-ar atrage atenţia. 

Totul era combinat cu înţelepciune şi cu cât se gândea 
mai mult, cu atât se aplauda pentru ideea sa, care, asigurându-i 
incognito-ul pe toată lungimea Dunării, îi multiplica şansele de 
reuşită. 

Din păcate, gândind aşa, detectivul nu ţinea cont de 
soartă. El nu bănuia că peste câteva zile, o serie de fapte dintre 


cele mai bizare aveau să-i îndrepte cercetările într-o direcţie 
neprevăzută şi să dea misiunii sale o amploare neaşteptată. 


VI 
Ochii albaştri 


Părăsind şalanda, Carol Dragoş ajunse în cartierele 
centrale. Cunoştea Ratisbona şi porni fără ezitare pe străzile 
tăcute, străjuite ici şi colo de donjoanele feudale cu zece etaje 
ale acestui oraş altădată zgomotos, pe care însă cele 26.000 de 
suflete ale populaţiei actuale nu-l mai poate însufleţi. 

Carol Dragoş nu se gândea să viziteze oraşul, aşa cum 
credea llia Bruş, căci el nu călătorea în calitate de turist. La mică 
distanţă de pod, el se găsi în faţa Domului - catedrala cu 
turnurile neterminate - dar nu aruncă decât o privire distrată 
asupra portalului de la sfârşitul secolului al XV-lea. Cert e că nu 
se duse să admire, la Palatul prinților din familia Tour şi Taxis 
nici capela gotică cu a sa curte mărginită de coloane ogivale, 
nici muzeul de pipe, curiozitate bizară a acestei vechi mănăstiri. 
N-o să viziteze nici Palatul Administrativ - sediul Dietei, altădată, 
astăzi simplă primărie, a cărei sală este decorată cu tapiţerii 
vechi şi unde fosta sală de tortură cu diversele ei aparate este 
arătată, nu fără mândrie, de portarul clădirii. N-o să cheltuiască 
nici o leţcaie pentru serviciile vreunui ghid. N-avea nevoie de 
asta şi merse fără ajutorul nimănui la Poştă, unde îl aşteptau 
mai multe scrisori trimise pe inițialele convenite. După ce citi 
scrisorile, fără ca faţa-i să trădeze vreun sentiment, se pregăti 
să iasă din birou, când un om destul de prost îmbrăcat, îl acostă 
la uşă. 

Acest om şi Dragoş se cunoşteau, căci ultimul îl opri pe 
noul venit tocmai în momentul în care acesta voi să ia cuvântul. 
Era evident că gestul acesta însemna: „Nu aici.” 

Amândoi se îndreptară spre piaţa vecină. 

— De ce nu m-ai aşteptat pe malul fluviului? întrebă Carol 
Dragoş, când socoti că erau la adăpost de urechile indiscrete. 


— Mă temeam să nu vă pierd, i se răspunse. Şi cum ştiam 
că trebuie să veniţi la Poştă... 

— În sfârşit, iată-te, ăsta-i esenţialul, îl întrerupse Dragoş. 
Nimic nou? 

— Nimic. 

— Nici măcar vreo spargere prin regiune? 

— Nici în regiune, nici în altă parte, de-a lungul Dunării, 
se-nţelege... 

— De când datează ultimele veşti? 

— Nu-s două ore de când am primit o telegramă de la 
biroul nostru central din Budapesta. Calm absolut pe toată linia. 

Carol Dragoş reflectă un moment. 

— O să te duci la Parchet din partea mea. O să-ţi dai 
numele, Frederic Ulhmann şi o să rogi să fii ţinut la curent dacă 
intervine cel mai mic lucru. O să pleci apoi la Viena. 

— Şi oamenii noştri? 

— Mă ocup eu de ei. O să-i văd în trecere. Ne întâlnim la 
Viena, de azi în opt zile, ăsta-i cuvântul de ordine. 

— O să lăsaţi partea superioară a fluviului 
nesupravegheată? întrebă Ulhmann. 

— Poliţia locală o să ajungă, răspunse Dragoş, şi noi vom 
alerga la cea mai mică alarmă. Până acum, de altfel, nu s-a 
întâmplat niciodată nimic mai sus de Viena care să fie de 
competenţa noastră. Nu-s aşa de proşti ăştia ca să opereze aşa 
de departe de bază. 

— De bază? repetă Ulhmann. Aveţi cumva informaţii 
deosebite? 

— În orice caz, am o părere. 

— Care-i? 

— Eşti prea curios! Orice s-ar întâmpla, prevăd că o să 
începem între Viena şi Budapesta. 

— De ce acolo mai degrabă decât în altă parte? 

— Pentru că acolo s-a comis ultima crimă. O ştii, e vorba 
de fermierul pe care l-au „încălzit” şi care a fost găsit ars până 
la genunchi. 

— Motiv în plus ca să opereze în altă parte, data viitoare. 

— Pentru ce?... 

— Pentru că ei îşi spun că ţinutul în care s-a comis crima 
trebuie să fie supravegheat în mod special. Se vor duce, deci, 


mai departe să-şi încerce norocul. Aşa au făcut până acum. 
Niciodată în acelaşi loc, de două ori la rând. 

— Au gândit ca nişte nerozi, şi tu-i imiţi, Ulhmann, 
răspunse Carol Dragoş. Dar eu contez tocmai pe prostia lor. 
După cum cred că ai văzut, toate ziarele mi-au atribuit un 
raţionament asemănător. Ele au proclamat în cor că aveam să 
părăsesc Dunărea superioară, unde, după mine, răufăcătorii nu 
riscau să mai vină, şi că aveam să plec în Ungaria de sud. Inutil 
să-ţi mai spun că nici un cuvânt nu-i adevărat în ele, dar poţi fi 
sigur că aceste ştiri tendenţioase au ajuns şi la cei interesaţi. 

— Trageţi concluzia? 

— Că ei nu se vor duce spre Ungaria de sud să se arunce 
drept în gura lupului. 

— Dunărea-i lungă, obiectă Ulhmann. Mai este Serbia, 
România, Turcia. _ 

— Şi războiul?... Nu-i nimic de făcut pentru ei pe-acolo. In 
plus, o să vedem... 

Carol Dragoş păstră un moment de tăcere. 

— Instrucţiunile mele au fost urmate întocmai? reluă el. 

— Întocmai. 

— S-a continuat supravegherea fluviului? 

— Zi şi noapte. 

— Şi nu s-a descoperit nimic suspect? 

— Absolut nimic. Toate şalandele, toate şalupele au actele 
în regulă, în legătură cu asta trebuie să vă spun că aceste 
operaţii de control ridică multe nemulțumiri.. Tot transportul pe 
Dunăre protestează şi dacă vreţi părerea mea, cred că nu se 
înşeală. Vapoarele nu au nimic, comun cu ce căutăm noi. 
Crimele n-au fost comise pe apă. 

Carol Dragoş încruntă din sprâncene. 

—- Acord o mare importanţă controlului şalandelor, 
şlepurilor şi chiar a ambarcaţiunilor mai mici, răspunse el pe un 
ton sec. O să adaug o dată pentru totdeauna că nu-mi plac 
contrazicerile. 

Ulhmann se îmbujora. 

— Bine, domnule, spuse el. Carol Dragoş reluă: 

— Nu ştiu încă ce-o să fac... Poate că o să mă opresc la 
Viena. Poate că o să merg până la Belgrad... Nu-s hotărât... 
Deoarece-i important să nu pierdem contactul dintre noi, ține- 
mă la curent printr-un bileţel adresat în atâtea exemplare câte 


vor ţi necesare oamenilor noştri eşalonaţi între Ratisbona şi 
Viena. 

— Bine, domnule, răspunse Ulhmann. Şi eu? Unde vă mai 
văd? 

— La Viena, peste opt zile, ţi-am mai spus, răspunse 
Dragoş. Se gândi câteva clipe: 

— Poţi să te retragi, adăugă el. Nu uita să treci pe la 
Parchet, apoi ia primul tren! 

Ulhmann se îndepărtă. Carol Dragoş îl rechemă: 

— Ai auzit de unul Ilia Bruş? întrebă el. 

— Pescarul care s-a angajat să coboare Dunărea cu undiţa 
în mână? 

— Întocmai. Ei bine, dacă mă vezi cu el, fă-te că nu mă 
cunoşti. 

Spunând asta, se despărţiră. Frederic Ulhmann dispăru 
spre cartierul de sus, în timp ce Carol Dragoş se îndreptă spre 
hotelul „Crucea de Aur”, unde voia să ia masa. 

Vorbind de una şi de alta, vreo zece persoane erau de- 
acum la masă, când luă şi el loc la rândul său. Mâncă cu poftă, 
neamestecându-se în discuţie. Asculta, ca unul care are obiceiul 
să-şi plece urechea la tot ce se spune în jurul său. De aceea nu 
putu să nu audă când unul dintre meseni spuse vecinului: 

— Ei, mai sunt veşti despre faimoasa bandă? 

— Nu mai multe decât despre faimosul Bruş, răspunse 
celălalt. | se aştepta trecerea la Ratisbona şi el n-a fost încă 
semnalat. 

— Curios lucru. 

— Numai dacă Bruş şi cu şeful bandei nu-i unul şi acelaşi... 

— Vrei să râzi? 

— Ei! Cine ştie? 

Carol Dragoş ridică repede ochii. Era a doua oară când 
această ipoteză, plutind în aer, venea să i se impună atenţiei. 
Dar ridicând imperceptibil din umeri, îşi termină cina fără o 
vorbă. Nu era decât o glumă. De altfel, părea bine informat 
vorbăreţul care nici nu ştia că Ilia Bruş ajunsese la Ratisbona. 

După ce-şi termină cina, Carol Dragoş cobori spre chei. 
Acolo, în loc să se urce în şalandă, întârzie câteva minute pe 
vechiul pod de piatră care uneşte oraşul Ratisbona de suburbia 
Stadtam-Hof, şi-şi lăsă privirea să alunece spre fluviu, unde 
câteva vase pluteau încă, grăbindu-se să profite de lumina zilei 


care era pe sfârşite. Contemplând astfel, el uită de sine, când o 
mână i se aşeză pe umăr, însoţită de o voce familiară, care-l 
interpelă: 

— Trebuie să cred, domnule Jaeger, că toate astea vă 
interesează. 

Carol Dragoş se întoarse şi-l văzu în faţa lui pe Ilia Bruş, 
care-l privea zâmbind. 


Dacă mă vezi cu el, fă-te că nu mă cunoşti 


— Da, răspunse el, mişcarea asta de pe fluviu are ceva 
bizar în ea. Nu mă mai satur s-o privesc. 

— Ei, domnule Jaeger, spuse llia Bruş, o să vă intereseze 
mai mult când vom ajunge în partea inferioară a fluviului, unde 
vasele sunt mai numeroase. Să vedeţi când vom fi la Porţile de 
Fier!... Le cunoaşteţi? 

— Nu, răspunse Dragoş. 

— Trebuie să le vezi! declară Ilia Bruş. Dacă nu-i pe lume 
fluviu mai frumos decât Dunărea, nu este nici pe tot parcursul 


Între timp se înnoptase de-a binelea. Ceasul mare al lui 
Ilia Bruş arăta mai mult de ora nouă. 

— Eram jos, în şalupă, când v-am văzut pe pod, domnule 
Jaeger, zise el. Dacă v-am venit în întâmpinare, e pentru că 
vreau să vă amintesc că mâine plecăm devreme şi că am face 
bine să mergem la culcare. 

— Te urmez, domnule Bruş, aprobă Carol Dragoş. 
Amândoi coborâră spre țărm. Când ajunseră la extremitatea 
podului, pasagerul spuse: 

— Şi cu vânzarea peştelui, domnule Bruş! Eşti mulţumit? 

— Spuneţi încântat, domnule Jaeger! N-am să vă dau mai 
puţin de patruzeci şi unu de florini! 

— Asta face şaizeci şi opt, cu cei douăzeci şi şapte încasaţi 
mai înainte. Şi nu suntem decât la Ratisbona. Ştii, domnule 
Bruş, afacerea nu mi se pare prea proastă! 

— Ajung s-o cred şi eu, recunoscu pescarul. 

Peste un sfert de oră dormeau amândoi, unul lângă altul, 
iar la răsăritul soarelui ambarcaţiunea era la cinci kilometri de 
Ratisbona. În jos de acest oraş, malurile Dunării prezintă 
aspecte foarte diferite. Pe dreapta se succed, cât vezi cu ochii, 
câmpii mănoase, pământuri bogate şi productive, din care nu 
lipsesc nici fermele, nici satele, în timp ce pe stânga se întind 
păduri dese peste care se suprapun coline ce merg până la 
pădurea Bohmer. 


Trecând pe acolo, domnul Jaeger şi Ilia Bruş au putut să 
zărească deasupra orăşelului Donaustauf Palatul de vară al 
prinților Tour şi Taxis, precum şi vechiul castel episcopal din 
Ratisbona; apoi, mai departe, pe muntele Svaltorberg au văzut 
Walhalla sau „Locul aleşilor”, un fel de Partenon rătăcit sub 
cerul bavarez, care nu-i cel al Atticei, şi a cărei construcţie se 
datorează regelui Ludovic. In interior este un muzeu unde 
figurează busturile eroilor Germaniei, muzeu mai puţin reuşit 
decât frumoasele linii arhitectonice ale exteriorului. Walhalla nu 
face, în adevăr, cât Partenonul Atenei şi-l întrece pe cel cu care 
scoţienii au împodobit una dintre colinele Edinburgului, 
supranumită „bătrâna fumegândă”. 

Distanţa care separă Ratisbona de Viena pare lungă, când 
urmezi meandrele Dunării. Cu toate acestea, pe drumul de apă 
de aproape patru sute şaptezeci şi cinci de kilometri, oraşele de 
o oarecare importanţă sunt rare. Nu se poate semnala decât 
Straubin, antrepozit agricol al Bavariei, unde şalanda se opri în 
seara de 18 august, Passau, unde ea sosi la 20 august, şi Lintz, 
pe care-l depăşi în ziua de 21. In afară de aceste oraşe, din care 
doar ultimele două au o oarecare valoare strategică, dar 
neatingând nici unul douăzeci de mii de locuitori, nu există 
decât aglomeraţii neînsemnate. 

Din lipsă de opere ale omului pe care să le admire şi 
pentru a înlătura plictiseala, turistul admiră spectacolul mereu 
variat al ţărmurilor marelui fluviu. Deasupra oraşul Straubing, 
unde ea se întinde pe o lăţime de patru sute de metri, Dunărea 
nu încetează să se restrângă acolo unde primele ramificații ale 
Alpilor retici înalţă încetul cu încetul malul drept. 

La Passau, oraş construit la confluenţa celor trei cursuri de 
apă: Dunărea, Inn şi Ils, dintre care primele două se numără 
printre cele mai importante din Europa, ea părăseşte Germania 
şi acelaşi țărm, dreptul, devine austriac în aval de oraş, în timp 
ce numai cu câţiva kilometri mai jos, la confluenţa râului 
Dadelsbach, ţărmul stâng începe să facă parte din imperiul 
habsburgic. În acest punct, albia fluviului se reduce la o vale 
strâmtă de vreo două sute de metri, vale careul însoţeşte până 
la Viena, când lărgindu-se până a forma lacuri cu insule şi 
insulițe, când apropiindu-şi mai mult marginile, între care 
vuieşte apa mânioasă. 


lia Bruş părea că nu dă nici o atenţie succesiunii de 
peisaje variate şi superbe, fiind preocupat doar să înteţească cu 
vigoarea braţelor sale viteza ambarcaţiunii. Atenţia care trebuia 
s-o acorde conducerii bărcii îi scuza, de altfel, indiferența. Afară 
de dificultăţile rezultate din bancurile de nisip, dificultăţi curente 
în navigația pe Dunăre, mai avea de învins altele mai serioase. 
Cu câţiva kilometri înainte de Passau el trebuise să înfrunte 
curenţii râului Wilskofen, apoi, cu o sută cincizeci kilometri mai 
jos de Grein, unul dintre oraşele cele mai modeste ale Austriei 
de nord, întâlni curenţii mai periculoşi ai nurilor Stendel şi 
Wirbel. 

în acest loc, valea devine un coridor îngust, mărginit de 
pereţi sălbatici, între care se reped apele volburoase. Altădată, 
numeroşii recifi făceau din acest loc unul din cele mai 
periculoase şi nu era rar ca navigația să sufere pagube enorme. 
Acum pericolul a scăzut mult. Stâncile cele mai amenințătoare 
care se întindeau de la un țărm la altul au fost aruncate în aer 
cu dinamită. Curenţii şi-au mai pierdut din viteză, vârtejurile nu 
mai atrag vasele în vâltoarea lor cu aceeaşi violenţă şi 
catastrofele au devenit mai puţin frecvente. Mai trebuiesc luate 
însă încă multe măsuri de prevedere, atât pentru vasele mari, 
cât şi pentru cele mici. Toate astea nu-l descurajau însă pe llia 
Bruş. Cu o îndemânare uimitoare el urma canalele, evita bancu- 
rile de nisip, stăpânea viiturile şi vâltorile. Carol Dragoş îi admira 
îndemânarea, dar se întreba cum putea un simplu pescar să 
aibă o cunoaştere atât de perfectă a Dunării şi a trădătoarelor 
sale capcane. 

Dacă llia Bruş îl uimea pe Carol Dragoş, reciproca nu era 
mai puţin adevărată. Fără a înţelege nimic, pescarul admira 
vastitatea relaţiilor pasagerului său. Oricât de mic ar fi fost locul 
ales pentru halta de seară, era rar ca domnul Jaeger să nu 
găsească vreo cunoştinţă. Cum ancora barca, el sărea pe mal şi 
de îndată era acostat de una sau două persoane. După 
schimbarea câtorva cuvinte, interlocutorii se depărtau; domnul 
Jaeger se urca în barcă, în timp ce străinii se îndepărtau. 

Până la urmă Ilia Bruş nu se mai putu ţine. 

— Aveţi prieteni peste tot, domnule Jaeger? îl întrebă el 
într-o zi. 

— Într-adevăr, domnule Bruş, răspunse Carol Dragoş. Asta 
se datorează faptului că am umblat adesea prin aceste locuri. 


— Ca turist, domnule Jaeger? 

— Nu, domnule Bruş, nu ca turist. Călătoream, pe vremea 
aceea, pentru o firmă comercială din Budapesta şi în această 
calitate nu numai că vezi ţinuturi, dar îţi creezi şi numeroase 
relaţii... ştii asta... 

Cam astea au fost singurele incidente - dacă ele pot fi 
numite aşa - care au marcat călătoria de la 18 la 24 august. In 
acea zi, după o noapte petrecută de-a lungul țărmului, departe 
de orice sat. 

În aval de orăşelul Tulln, Ilia Bruş porni la lucru înainte de 
zori, aşa cum obişnuia. Dar ziua aceea nu trebuia să fie la fel cu 
celelalte. Chiar în seara aceea, în adevăr, aveau să fie la Viena, 
şi, pentru prima oară de opt zile, Ilia Bruş avea să pescuiască, 
pentru a nu decepţiona pe admiratorii săi din capitală, unde 
avusese grijă să-şi facă anunţată vizita prin cele o sută de voci 
ale presei! 

De altfel, nu trebuia oare să se gândească la interesele 
domnului Jaeger, prea neglijate în cursul acestei săptămâni de 
navigaţie înverşunată? Deşi nu se plângea, aşa cum se 
angajase, acesta nu trebuia să fie nemulţumit. De altfel, Ilia 
Bruş îl înţelegea şi, pentru a-i da cel puţin aparenţa unei 
satisfacţii, se aranjase ca să nu mai aibă decât vreo treizeci de 
kilometri de străbătut în cursul acestei ultime zile. Astfel, cu 
toate că redusese viteza, va putea să ajungă la Viena destul de 
devreme, pentru a trage folos din produsul pescuitului. 

În momentul în care Carol Dragoş ieşi din cabină, pescuitul 
era de-acum bogat, dar pescarul avea să prindă şi mai mult. Pe 
la ora unsprezece, undiţa sa ridică o ştiucă de douăzeci de livre. 
Era o pradă regală, care va obţine cu siguranţă o recompensă 
importantă din partea amatorilor vienezi. Incurajat de acest 
succes, llia Bruş vru să-şi încerce norocul a doua oară; dar asta 
avea să fie o mare greşeală, după cum o vor dovedi cele 
întâmplate. 

Cum s-a întâmplat? Ar fi fost incapabil s-o spună. Fapt 
este că el, totdeauna aşa de îndemânatec, făcu o mişcare 
nefericită. Fie că totul a fost rezultatul unui moment de 
neatentie, fie că alta a fost cauza, undiţa fu prost aruncată, iar 
cârligul, tras violent, îi lovi faţa pe care-i lăsă o brazdă de sânge. 
llia Bruş scoase un țipăt de durere. 


După ce-i zgârie faţa, cârligul îşi continuă drumul, 
agăţându-i, în trecere, ochelarii cu lentile mari, negre, pe care 
pescarul îi purta zi şi noapte; ridicaţi ca un fulg, ei începură să 
descrie nişte curbe disperate, la numai câţiva centimetri 
deasupra apei. 

Inăbuşindu-şi un strigăt de ciudă, şi aruncându-i o privire 
plină de îngrijorare lui Jaeger, Ilia Bruş făcu tot posibilul pentru a 
readuce spre el ochelarii hoinari, pe care se grăbi să-i pună la 
locul lor. Numai atunci păru uşurat. 

Incidentul nu durase decât câteva secunde, dar acestea i- 
au fost de ajuns lui Carol Dragoş ca să constate că gazda sa 
avea nişte minunaţi ochi albaştri, a căror privire vie părea puţin 
compatibilă cu o vedere defectuoasă. 

Detectivul nu putu să facă altfel decât să reflecteze la 
această ciudăţenie, căci temperamentul său îl împingea la 
reflecţie atunci când anumite subiecte îi solicitau atenţia; şi el 
nu-şi încetă reflecţiile nici după ce ochii albaştri dispărură din 
nou în spatele ecranului negru care-i ascundea de obicei. 

E de prisos să mai spunem că llia Bruş nu mai pescui în 
ziua aceea. După ce-şi pansa sumar zgărietura de pe obraz, mai 
mult dureroasă decât gravă, el îşi strânse uneltele de pescuit cu 
grijă, în timp ce barca aluneca singură pe curentul apei; apoi 
veni ora prânzului. 

Cu puţin înainte trecuseră pe la poalele Kalhembergului, 
munte înalt de trei sute cincizeci de metri, al cărui vârf domină 
Viena. Acum, cu cât înaintau, cu atât animația de pe maluri 
anunţa apropierea unui oraş important. Mai întâi, vilele erau mai 
apropiate unele de altele. Mai apoi, uzinele pătau cerul cu fumul 
coşurilor lor înalte. În curând llia Bruş şi tovarăşul său zăriră 
câteva trăsuri care dădeau periferiei o notă cu adevărat urbană. 

Din primele ore ale după-amiezii, barca depăşi localitatea 
Nussdorff, punct în care se opresc vapoarele cu aburi, din cauza 
pescajului lor. Modesta ambarcaţiune a pescarului avea pretenţii 
mai mici în această privinţă. De altfel, ea nu purta, ca acele 
vase, călători care să ceară să fie transportaţi prin canal, până 
în centrul oraşului. 

Liber în mişcările sale, Ilia Bruş înainta pe braţul mare al 
Dunării, înainte de ora patru, el se opri lângă țărm şi lovi cu 
vâsla unul din copacii din Prater, faimosul loc de plimbare, care 


reprezintă pentru Viena ceea ce Bois de Boulogne reprezintă 
pentru Paris. 

— Ce ai la ochi, domnule Bruş? întrebă în acel moment 
Carol Dragoş, care, de la incidentul cu ochelarii, nu mai scosese 
decât puţine vorbe. 

Ilia Bruş îşi întrerupse lucrul şi se întoarse spre pasagerul 
său. 

— La ochi? repetă el pe un ton interogativ. 

— Da, la ochi, spuse domnul Jaeger. Presupun că nu porţi 
ochelari negri de plăcere. 

— Aha, făcu llia Bruş, ochelarii! Am vederea slabă şi 
lumina-mi face rău, asta-i tot. 

Vederea slabă?... Cu asemenea ochi! 

După ce dădu explicaţia, Ilia Bruş termină de legat barca 
la mal. Pasagerul său îl privea cu un aer gânditor. 


VII 
Vânătorii şi vânatul 


În acea după-amiază de august, câţiva oameni se plimbau 
pe malul Dunării care mărgineşte Praterul la Nord-Est. Aceştia îl 
pândeau oare pe llia Bruş? Probabil că acesta avusese grijă să 
precizeze dinainte, prin intermediul ziarelor, locul şi ora 
aproximativă a sosirii sale. Dar cum oare vor putea aceşti 
curioşi, împrăştiaţi pe un spaţiu atât de vast, să descopere 
barca pe care nimic nu o semnala atenţiei lor? 

llia Bruş prevăzuse această greutate. De cum îşi legase 
ambarcaţiunea la mal, el se grăbi să ridice un catarg purtând o 
banderolă mare pe care se putea citi „llia Bruş, laureatul 
concursului de la Sigmaringen”; apoi, pe acoperişul rufului, etala 
peştii prinşi, acordându-i ştiucii locul de cinste. 

Această reclamă, după moda americană, avu un rezultat 
imediat. Câţiva pierde-vară se opriră în faţa bărcii şi o priviră 
fără interes. Aceşti primi pierde-vară îi atraseră pe alţii şi 

— Cât vreţi s-o plătiţi. Dacă vreţi, voi vinde peştele la 
licitaţie, lăsând ştiuca la urmă. 

— Ce-i mai bun să rămână la urmă! zise un glumeţ. 

— Excelentă idee! strigă domnul Roth. Cumpărătorul 
ştiucii va putea, dacă vrea, s-o împăieze în amintirea lui Ilia 
Bruş, în loc să-i mănânce carnea. 

Aceste vorbe obţinură mare succes şi licitaţia începu cu 
însufleţire. 

Un sfert de oră mai târziu, pescarul încasase o sumă 
rotunjoară, la care faimoasa ştiucă nu contribuise cu mai puţin 
de treizeci şi cinci de florini. 

După ce se termină vânzarea, discuţia între laureat şi 
grupul de admiratori care se îngrămădeau pe mal continuă. 
Informaţi asupra trecutului, toţi voiau să afle despre intenţiile 
sale viitoare. llia Bruş răspundea, de altfel, cu complezenţă, şi 
anunţă, fără a face din asta un mister, că după ce avea să-şi 
consacre ziua următoare Vienei, avea să meargă în seara acelei 
zile la Bratislava, pentru a dormi acolo. 

Ora fiind înaintată, numărul curioşilor începu să scadă, 
fiecare dintre ei ducându-se la masă. Obligat să se gândească şi 
el la asta, Ilia Bruş dispăru înlăuntrul bărcii, lăsându-şi pasagerul 
pradă admiraţiei publice. 

lată de ce, doi oameni care se plimbau, atraşi de 
mulţimea care mai număra încă vreo sută de persoane, nu-l 
zăriră decât pe Carol Dragoş aşezat sub banderola care anunţa 
urbi et orbi! numele şi calitatea laureatului Ligii Dunărene. Unul 
dintre noii veniţi era un vlăjgan de vreo treizeci de ani, lat în 
umeri, cu părul şi barba blondă, acel blond slav, care pare să fie 
apanajul neamului; celălalt, cu un aspect robust şi el, era mai în 
vârstă, părul cărunt arătând că trecuse de patruzeci de ani. 

După prima privire pe care cel mai tânăr dintre ei o 
aruncă spre barcă, acesta tresări, şi se dădu repede înapoi, 
trăgându-l şi pe tovarăşul său. 


1în latină, în original = în oraş şi în lume. 


— El este, spuse el cu o voce înăbușită, de îndată ce ieşiră 
din mulţime. 

— Crezi? 

— Sigur. Nu l-ai recunoscut? 

— Cum să-l recunosc? Nu l-am văzut niciodată. Urmă o 
clipă de tăcere. Cei doi reflectau. 

— E singur în barcă? întrebă cel mai în vârstă. 

— Singur de tot. 

— Şi-i barca lui Ilia Bruş? 

— Fără îndoiaiă. Numele este scris pe banderolă. 

— Nu înţeleg nimic. 

După o nouă clipă de tăcere, cel mai tânăr reluă: 

— El e deci cel ce face călătoria asta cu tam-tam sub 
numele de llia Bruş? 

— În ce scop? 

Cel cu barba blondă ridică din umeri. 

— În scopul de a parcurge Dunărea incognito, asta-i clar! 

— Drace! făcu căruntul. 

— Nu m-ar mira, spuse celălalt. Dragoş e un şmecher şi 
încercarea lui ar fi reuşit, dacă întâmplarea nu ne-ar fi adus pe 
aici. 

Cel mai în vârstă părea puţin convins. 

— E ca-n romane, murmură el printre dinţi. 

— Aşa-i, Titşa, aşa-i, îl aprobă tovarăşul său, dar lui 
Dragoş îi plac metodele romanţioase. O s-o lămurim noi. Se 
spunea în jurul nostru că barca va rămâne la Viena mâine toată 
ziua. Nu avem decât să revenim. Dacă Dragoş e tot acolo, 
înseamnă că el este acela care a intrat în pielea lui Ilia Bruş. 

— În acest caz, întrebă Titşa, ce-o să facem? Interlocutorul 
său nu răspunse imediat. 

— O să ne gândim, spuse el. 

Amândoi se  îndepărtară spre oraş, lăsând barca 
înconjurată de o lume din ce în ce mai pestriță. 

Noaptea trecu liniştit pentru llia Bruş şi pentru pasagerul 
său. Când acesta, ieşi din cabină, îl găsi pe primul făcând o 
revizie generală printre uneltele de pescuit. 

— Frumoasă vreme, domnule Bruş, spuse Carol Dragoş în 
chip de salut. 

— Frumoasă, domnule Jaeger, aprobă Ilia Bruş. 

— Nu profiţi de ea, domnule Bruş, pentru a vizita oraşul? 


— Pe legea mea, nu, domnule Jaeger! De felul meu nu 
sunt prea curios şi am aici cu ce să-mi ocup toată ziua. După 
două săptămâni de navigaţie, nu-i un lux să-mi fac puţină ordine 
în lucruri. 

— Cum vrei, domnule Bruş. Eu n-o să-ţi imit indiferența şi 
cred c-o să stau pe țărm până seara. 

— Şi bine o să faceţi, domnule Jaeger, aprobă llia Bruş, 
deoarece locuiţi la Viena. Poate că aveţi familie care nu se va 
supăra să vă vadă. 

— Greşiţi, domnule Bruş, sunt neînsurat. 

— Păcat, domnule Jaeger, păcat! E mai bine să fii în doi ca 
să suporţi greutăţile vieţii. 

Carol Dragoş începu să râdă. 

— Ei, drăcie! domnule Bruş, nu eşti vesel azi-dimineaţă. 

— Mai sunt şi zile proaste, domnule Jaeger, răspunse 
pescarul. Dar asta n-o să vă împiedice să vă distraţi cât mai 
bine. 

— Voi încerca, domnule Bruş, răspunse Carol Dragoş 
îndepărtându-se. 

Trecând prin Prater, el se duse spre Haupt-Allee, locul de 
întâlnire al eleganţei vieneze în timpul verii. Dar în acel moment 
al anului, Haupt-Allee era aproape goală şi putu astfel să 
grăbească pasul fără a fi deranjat de mulţime. Era totuşi destulă 
lume, pentru ca atenţia să nu-i fie atrasă de două persoane care 
se plimbau şi cu care se încrucişa, ca şi cu atâtea altele, tocmai 
când ajunse în dreptul colinei artificiale Constantins Hugel, 
colina cu care s-a crezut de cuviinţă să se mai varieze 
perspectiva Praterului. Fără a se ocupa de cele două persoane, 
Carol Dragoş îşi continuă liniştit plimbarea; peste zece minute, 
el intra într-o mică cafenea din piaţa Praterului, în germană 
Prater Stern. Acolo era aşteptat. Un consumator aşezat de acum 
la o masă, se ridică zărindu-l şi veni în întâmpinarea sa. 

— Bună ziua, Ulhmann, spuse Carol Dragoş. 

— Bună ziua, domnule, răspunse Frederic Ulhmann. 

— Tot nimic nou? 

— Tot nimic. 

— Bine. De data asta avem la dispoziţie toată ziua şi 
putem să chibzuim bine la ce avem de făcut. 


Dacă Dragoş nu-i remarcase pe cei doi care se plimbau pe 
Haupt-Allee, - aceeaşi indivizi pe care întâmplarea îi condusese, 
în ajun, lângă barca lui Ilia Bruş - ei îl văzuseră foarte bine. 

După ce trecuse şeful poliţiei dunărene, ei au făcut cale- 
ntoarsă şi au început să-l urmărească, păstrând totuşi o distanţă 
suficientă pentru a evita orice surpriză. Când Dragoş dispăru în 
cafenea, intrară şi ei în una de peste drum, de cealaltă parte a 
pieţii, hotărâți să rămână acolo la pândă, şi toată noaptea, la 
nevoie. 

Răbdarea le-a fost pusă la grea încercare. 

După ce şi-au consacrat mai multe ceasuri la întocmirea în 
cel mai mic amănunt a planului lor de acţiune, Dragoş şi 
Ulhmann au mâncat, fără să se grăbească. Dornici să scape de 
atmosfera sufocantă a sălii, după ce şi-au terminat masa, au 
cerut să li se servească afară cafeaua, devenită complementul 
indispensabil al oricărei mese. 

Tocmai o savurau, când Dragoş făcu, brusc, un gest de 
mirare şi dorind să nu fie recunoscut, intră în restaurant, de 
unde, prin perdeaua de la fereastră, urmări un bărbat care 
traversa piaţa în acel moment. 

— El este, Doamne iartă-mă! murmură Dragoş, urmărindu- 
| cu privirea pe llia Bruş. 

Într-adevăr era Ilia Bruş, uşor de recunoscut după faţa sa 
rasă, cu ochelarii şi părul negru ca ai unui italian. 

Când acesta se angaja pe strada împăratul losif, Dragoş 
se reîntoarse lângă Ulhmann, rămas pe terasă, şi-i ordonă să-l 
aştepte acolo, cât va fi nevoie; apoi, el porni pe urmele 
pescarului. 

Fără a se gândi să se întoarcă, Ilia Bruş mergea cu calmul 
unei conştiinţe împăcate. Cu pasul măsurat el merse până la 
capătul străzii împăratul losif, apoi luând-o prin parcul Angarten, 
în linie dreaptă, ajunse pe strada Brigittenau. Părând să ezite 
timp de câteva clipe, el intră într-o magherniţă murdară a cărei 
biată vitrină dădea într-una din cele mai sărăcăcioase străzi din 
acest cartier muncitoresc. După o jumătate de oră el ieşi de 
acolo. Urmărit mereu, fără s-o ştie, de Carol Dragoş, care nu uită 
să citească firma dughenei în care tovarăşul său de călătorie se 
oprise, o luă pe strada Rembrandt, apoi, urmând pe ţărmul 
stâng al canalului, ajunse în strada Praterului pe care merse 
până la piaţă. Acolo, o luă în mod voit la dreapta şi se îndepărtă 


prin Haupt-Allee pe sub copacii din Prater. Era evident că se 
întorcea la bordul bărcii sale, şi Carol Dragoş socoti inutil să-şi 
mai continue urmărirea. 

Acesta se înapoie la cafeneaua, în faţa căreia Frederic 
Ulhmann îl aştepta credincios. 

— Cunoşti un evreu cu numele de Simon Klein? îl întrebă 
el când ajunse. 

— Desigur, răspunse Ulhmann. 

— Ce-i cu el? 

— Nu-i mare lucru. Negustor de lucruri de ocazie, cămătar, 
la nevoie tăinuitor, cred că aceste trei cuvinte îl zugrăvesc din 
cap până-n picioare. 

— E tocmai ce cred şi eu, murmură Dragoş, care părea 
scufundat în gânduri adânci. După o clipă, întrebă: 

— Câţi oameni avem aici? 

— Vreo patruzeci, răspunse Ulhmann. 

— E de-ajuns. Ascultă-mă bine. Trebuie să uităm ce-am 
vorbit azi-dimineaţă. Îmi schimb planul, căci, cu cât mă gândesc 
mai mult. cu atât am presimţirea că ceva o să se întâmple lângă 
locul, oricare ar fi el, unde mă voi afla eu însumi. 

— Unde veţi fi? Nu înţeleg nimic. 

— E inutil. O să-ţi eşalonezi oamenii, doi câte doi, pe malul 
stâng al Dunării, din cinci în cinci kilometri, la douăzeci de 
kilometri de Bratislava. Unica lor misiune va fi să mă 
supravegheze pe mine. De îndată ce ultimul eşalon mă va zări, 
cei doi oameni ai lui se vor grăbi să meargă cinci kilometri 
înaintea următorului şi aşa mai departe, înţeles? Mai ales, să nu 
mă piardă din vedere. 

— Şi eu? întrebă Ulhmann. 

— Vei face tot posibilul ca să nu mă pierzi din ochi. Cum 
mă voi afla într-o barcă, chiar pe mijlocul fluviului, n-o să-ţi fie 
greu Bineînţeles că, atunci când vor sta la pândă, oamenii tăi 
vor culege toate informaţiile. În caz de nevoie, postul informat 
despre un eveniment grav le va anunţa şi pe celelalte. 

— Înţeles! 

— Să pornească la drum chiar din seara asta şi mâine să-ţi 
găsesc oamenii la posturi. 

— Vor fi acolo, spuse Ulhmann. 


Fără a se plictisi, Carol Dragoş îşi expuse planul de două 
sau de trei ori, până când, sigur de a fi fost înţeles de 
subalternul său. 

Hotăriî, orele fiind înaintate, să se înapoieze la barcă. 

În cafeneaua din cealaltă parte a pieţii, cei doi care se 
plimbaseră în Prater nu-şi întrerupseseră spionajul. Il văzuseră 
pe Dragoş ieşind, fără a bănui motivul, căci Ilia Bruş nu le 
atrăsese atenţia mai mult decât oricare alt trecător. Primul lor 
impuls fusese să pornească în urmărirea lui Dragoş, dar 
prezenţa lui Ulhmann îi împiedica. Liniştiţi, de altfel, văzând că 
acesta aşteaptă, aşteptau şi ei, convinşi că nu vor întârzia să-l 
vadă pe Dragoş revenind. Înapoierea detectivului dovedi că ei 
raţionaseră just şi, atunci când acesta intră cu Ulhmann în 
cafenea, ei rămaseră la pândă, până-n momentul în care şeful 
poliţiei şi subordonatul lui se despărţiră. 

Lăsându-l pe acesta din urmă să urce spre centru, cei doi 
complici se ţinură din nou de Carol Dragoş şi coborâră pe 
urmele lui spre Haupt-Allee, pe care merseseră de dimineaţă în 
sens invers. După trei sferturi de oră de mers, ei se opriră. Linia 
pomilor care mărgineşte malul Dunării apăru atunci. Ei nu se 
puteau îndoi că Dragoş se întorcea la bord... 

— E inutil să mergem mai departe, spuse cel mai tânăr. 
Ne-am lămurit acum. llia Bruş şi Carol Dragoş sunt unul şi 
acelaşi. Demonstrația s-a făcut şi urmărindu-l mai mult am risca 
să fim observați la rândul nostru. 

— Ce-o să facem? îl întrebă cel cu aspect de luptător. 

— O să mai vorbim, răspunse celălalt. Am o idee. 

În timp ce cei doi necunoscuţi se ocupau atâta de 
persoana sa şi făureau, mergând spre Prater Stern, planuri a 
căror execuţie nu avea să fie mult amânată, Carol Dragoş 
reintră în barcă fără să bănuiască spionajul la care fusese supus 
el însuşi în cursul acestei zile. Acolo îl găsi pe Ilia Bruş, foarte 
ocupat cu pregătirea cinei pe care cei doi tovarăşi aveau s-o 
împartă, o oră mai târziu, ca de obicei, călare pe una din bănci. 

— Ei bine, domnule Jaeger, sunteţi mulţumit de plimbare? 
întrebă Ilia Bruş, când pipele începură să-şi răspândească norii 
de fum. 

— Încântat, răspunse Carol Dragoş. Şi dumneata, domnule 
Bruş, nu ţi-ai schimbat părerea şi nu te-ai hotărât să te plimbi 
prin Viena sau să faci vreo vizită? 


— O! nu, domnule Jaeger, afirmă llia Bruş. Nu cunosc pe 
nimeni aici. De când aţi plecat, n-am pus piciorul pe uscat. 

— Adevărat!? 

— Aşa-i. N-am părăsit barca, unde am avut de lucru până 
seara. Carol Dragoş nu răspunse. Păstră pentru el gândurile pe 
care minciuna bătătoare la ochi a gazdei sale putea să i le 
sugereze; ei vorbiră despre unele şi altele până când sună ora 
de culcare. 


VIII 
Portretul unei femei 


llia Bruş se făcuse oare vinovat de minciună premeditată 
sau îşi schimbase părerea dintr-un simplu capriciu? Orice ar fi 
fost, informaţiile date de el asupra itinerarului erau de cea mai 
vădită inexactitate. 

Plecat în dimineaţa zilei de 26 august, cu două ceasuri 
înainte de ivirea zorilor, el nu se opri la Bratislava, aşa cum 
anunţase. Douăzeci de ore de vâăslit îndârijit l-au dus, într-o 
singură etapă, la peste cincisprezece kilometri dincolo de oraş. 
Câteva momente de odihnă şi el reîncepu acelaşi efort 
supraomenesc. 

De ce se silea să scurteze drumul cu o grabă atât de 
febrilă, Ilia Bruş nu se crezu obligat să-i explice lui Jaeger, ale 
cărui interese erau astfel grav compromise; respectându-şi 
cuvântul dat, acesta nu manifesta nici un semn de dezamăgire 
în faţa acelei grabe neînţelese pentru el. Paguba minoră pe care 
cel de-al doilea risca s-o aibă n-avea decât o mică importanţă 
faţă de grijile celui dintâi. 

În acea dimineaţă de 26 august, Carol Dragoş observase 
la gazda sa o caracteristică dintre cele mai insolite care, 
adăugându-se la observaţiile făcute în zilele anterioare, sfârşise 
prin a-l tulbura profund. Asta se întâmpla pe la orele zece. In 
acel moment, Dragoş, scufundat în gânduri, îl privea pe llia Bruş 
văslind, în picioare, în partea dinapoi a bărcii; el văslea cu o 


îndârjire de vită la plug. Din cauza unei sinuozităţi a apei care-l 
obligă să îndrepte barca, pentru câteva clipe, spre Nord-Vest, 
pescarul era cu spatele în plin soare. Era cu capul gol, ud 
leoarcă, îşi aruncase la picioare şapca de lutru ce-i acoperea 
capul de obicei; lumina făcea să-i strălucească bogatul său păr 
negru. Deodată, Carol Dragoş fu izbit de un detaliu dintre cele 
mai ciudate. 

Dacă llia Bruş era brunet şi asta era incontestabil, nu era 
decât parţial. Negru la vârf, părul său părea pe câţiva centimetri 
de la creştet de cel mai evident blond. Această diversitate de 
culori era oare normală? Poate. Dar mai verosimil părea să fie 
simplul fapt că părul nu fusese revopsit la timp. 

Chiar dacă un dubiu ar mai fi persistat în legătură cu asta 
în mintea lui Carol Dragoş, acesta avea să fie informat exact, 
căci chiar de-a doua zi dimineaţa părul lui Ilia Bruş îşi pierduse 
dubla culoare. Sigur că pescarul îşi dăduse seama de neglijenţă 
şi o remediase în timpul nopţii. 

Aceşti ochi pe care proprietarul lor îi ascundea cu atâta 
grijă în spatele unor sticle de nepătruns, acea sigură minciună 
din momentul escalei de la Viena, această grabă de neînțeles 
aşa de puţin compatibilă cu scopul mărturisit al călătoriei, acest 
păr blond transformat în negru, toate acestea formau un fascicol 
din nişte presupuneri care trebuiau să ducă la concluzia... De 
fapt, la ce concluzie? La urma urmei, Carol Dragoş nu ştia nimic. 
Dacă comportarea lui Ilia Bruş era dubioasă, ceea ce era cert, ce 
concluzie trebuia să tragă? 

Totuşi, o anumită ipoteză, de sute de ori respinsă, sfârşi 
prin a i se impune lui Carol Dragoş, care nu înceta să se 
gândească la problema pusă perspicacităţii sale. Şi această 
ipoteză era aceeaşi pe care hazardul i-o sugerase de două ori; 
veselul sârb, Mihail Mihailovici, mai întâi, călătorii întâlniți la 
hotelul din Ratisbona apoi, nu emiseseră ideea, mai în glumă, 
mai în serios, că sub haina de împrumut a laureatului se 
ascundea şeful răufăcătorilor care terorizau regiunea? Trebuia 
oare să examineze în mod serios o presupunere căreia nici cei 
ce-o formulaseră nu-i acordaseră nici cel mai mic credit? 

De ce nu, în fond? Desigur, faptele observate până acum 
nu autorizau nici o certitudine; ele autorizau însă toate 
bănuielile. Şi, în adevăr, dacă observaţiile următoare stabileau 
temeiul acestor bănuieli, ar fi fost o întâmplare nostimă ca 


acelaşi vas să-i transporte împreună, mulţi kilometri, pe şeful 
bandiţilor şi pe polițistul însărcinat cu arestarea lui. Prin acest 
aspect drama tindea să se transforme în vodevil şi Carol Dragoş 
refuza sa admită posibilitatea unei atât de minunate 
coincidenţe. Procedeele tehnice ale vodevilului nu constau oare 
tocmai în concentrarea într-un loc unic şi într-un timp scurt a 
încurcăturilor şi surprizelor pe care nu le remarci sau care ţi se 
par mai puţin vesele în viaţa reală din cauza răzleţirii şi diluţiei 
lor? Nu este deci logic şi sănătos să respingi de plano! un fapt, 
sub pretext că el pare anormal sau de neconceput. Trebuie să fii 
mai modest şi să admiţi infinita bogăţie a combinațiilor făcute 
de soartă. 

În dimineaţa zilei de 28 august, după o noapte petrecută 
în plin câmp, în aval de Komarpm, Carol Dragoş, sub influenţa 
preocupărilor sale, aduse vorba despre un subiect care nu 
fusese încă abordat până atunci. 

— Bună ziua, domnule Bruş, spuse el, ieşind în acea 
dimineaţă din cabina în care-şi făcuse liniştit planul de atac. 

— Bună ziua, domnule Jaeger, răspunse pescarul care 
vâslea cu energia-i obişnuită. 

— Ai dormit bine, domnule Bruş? 

— Perfect. Şi dumneavoastră, domnule Jaeger? 

— Hm! Aşa şi-aşa! 

— Adevărat? făcu llia Bruş. De ce, dacă v-a fost rău, nu m- 
aţi chemat? 

— Sunt perfect sănătos, domnule Bruş, răspunse domnul 
Jaeger. Asta nu m-a împiedicat să mi se pară cam lungă 
noaptea. Mărturisesc că nu-mi pare rău că i-am văzut sfârşitul. 

— Pentru că? 

— Pentru că eram cam îngrijorat, pot s-o recunosc, acum. 

—  Îngrijorat?... repetă Ilia Bruş pe un ton de sinceră 
mirare. 

— Nu-i prima oară când sunt îngrijorat, explică domnul 
Jaeger. Nu mi-a venit prea la îndemână când fantezia te-a făcut 
să petreci noaptea departe de orice sat sau oraş. 

— Deh! făcu llia Bruş, care părea să cadă de sus. Trebuia 
să-mi spuneţi şi făceam altfel. 

— Uiţi că m-am angajat să te las să faci ce vrei. Trebuie să 
respect ce-am promis, domnule Bruş. Asta nu mă împiedică să 


1 De plano, în latină, în original = fără greutate, uşor. 


fiu îngrijorat. Ce vrei? Sunt un orăşean şi găsesc impresionantă 
liniştea şi singurătatea de la ţară. 

— Chestie de obişnuinţă, domnule Jaeger, răspunse vesel 
llia Bruş. V-aţi obişnui, dacă călătoria ar fi mai lungă. În realitate 
sunt mai puţine primejdii la ţară decât în inima unui mare oraş, 
unde mişună asasinii şi vagabonzii. 

— Ai dreptate, probabil, domnule Bruş, aprobă domnul 
Jaeger, dar impresiile nu se comandă. În plus, temerile mele nu 
sunt cu totul neîntemeiate în acest caz, pentru că traversăm o 
regiune deosebit de rău famată. 

— Rău famată? exclamă llia Bruş. De unde ştiţi, domnule 
Jaeger. Locuiesc pe aici, eu care vă vorbesc, şi n-am auzit 
niciodată spunându-se că acest ţinut ar fi rău famat! 

Era rândul domnului Jaeger să manifeste o vie mirare. 

— Vorbiţi serios, domnule Bruş? exclamă el. Ai fi singurul 
atunci să ignori ceea ce toată lumea ştie din Bavaria până în 
România. 

— Ce? întrebă Ilia Bruş. 

— Zău! Că o bandă de răufăcători, care nu pot fi prinşi, 
terorizează ambele maluri ale Dunării, de la Bratislava la 
vărsare. 

— Aud asta pentru prima dată, declară llia Bruş cu un 
accent sincer. 

— Nu se poate! se miră domnul Jaeger. Dar nimeni nu 
vorbeşte despre altceva de la un capăt la celălalt al fluviului. 

— Afli lucruri noi, zilnic, zise placid llia Bruş. Şi de mult au 
început aceste furturi? 

— De vreo optsprezece luni, răspunse domnul Jaeger. Și 
dacă n-ar fi vorba decât de furturi! Dar răufăcătorii de care 
vorbim nu se mulţumesc doar să fure. La nevoie, asasinează. În 
timpul acestor optsprezece luni li se atribuie cel puţin zece 
omoruri, ai căror autori au rămas necunoscuţi. Ultimul dintre 
asasinate, tocmai, a fost înfăptuit la mai puţin de cincizeci de 
kilometri de aici. 

— Vă înţeleg acum îngrijorarea, spuse llia Bruş. Poate că 
v-aş fi împărtăşit-o şi eu dacă aş fi fost mai bine informat. Pe 
viitor, ne vom opri, seara, pe cât posibil, în vecinătatea unui sat 
sau a unui oraş; vom începe chiar de azi, în halta pe care o vom 
face la Gran. 


— A! aprobă domnul Jaeger, acolo vom fi liniştiţi. Gran 
este un oraş important. 

— Sunt cu atât mai mulţumit, continuă Ilia Bruş, cu cât 
acolo veţi fi în siguranţă, căci cred că vă voi lăsa singur noaptea 
viitoare. 

— Ai intenţia să lipseşti? 

— Da, domnule Jaeger, dar numai câteva ore. De la Gran, 
unde sper să ajungem devreme, aş vrea să mă reped până la 
Szalka, care nu-i departe. Acolo locuiesc, după cum ştiţi. Voi fi 
înapoi înainte de ivirea zorilor, şi plecarea noastră mâine 
dimineaţă nu va fi deloc întârziată. 

— Cum vrei, domnule Bruş, încheie domnul Jaeger. Înţeleg 
că vrei să dai o raită pe-acasă, şi, la Gran, repet, nu-i nici o 
teamă. 

Timp de o jumătate de oră convorbirea încetă. După 
această pauză, Carol Dragoş reluă cu şi mai mult avânt: 

— E într-adevăr curios, spuse el, să nu fi auzit niciodată 
vorbindu-se despre aceşti răufăcători de pe Dunăre. E cu atât 
mai curios cu cât lumea s-a preocupat îndeosebi de acest lucru 
la câteva zile după Concursul de la Sigmaringen. 

— În legătură cu ce? întrebă Ilia Bruş. 

— In legătură cu constituirea unei brigăzi de poliţie 
specială sub, ordinele unui şef despre care se spune că e foarte 
abil, un anume Carol Dragoş, detectiv la Budapesta. 

— O să aibă mult de furcă, remarcă llia Bruş, pe care 
acest nume nu păru să-l impresioneze. Dunărea-i lungă şi-i cam 
greu să supraveghezi oameni despre care nu ştii nimic. 

— Te  înşeli, replică domnul Jaeger. Poliţia nu-i 
neinformată. Din ansamblul mărturiilor adunate ar reieşi, întâi, 
semnalmentele aproape sigure ale şefului bandei. 

— Cum îi individul? întrebă Ilia Bruş. 

— Ca aspect general, e un bărbat în genul dumitale. 

— Mulţumesc! îl întrerupse râzând llia Bruş. 

— Da, urmă domnul Jaeger, ar fi cam de statura dumitale, 
dar în rest, nici o asemănare. 

— Din fericire! oftă Ilia Bruş uşurat, voind să fie comic. 

— Se zice că are nişte frumoşi ochi albaştri şi că n-ar fi 
obligat să poarte ca dumneata ochelari. De altfel, în timp ce 
dumneata eşti foarte brunet şi ras cu îngrijire, el ar purta o 


barbă despre care se spune că e blondă. Asupra acestui punct, 
mai ales, mărturiile strânse sunt formale, după cum se pretinde. 

— Este o indicație, evident, recunoscu llia Bruş, dar încă 
destul de vagă. Sunt mulţi blonzi şi dacă trebuie să-i iei pe toţi 
în seamă!... 

— Se mai ştie ceva. După cum se spune, acest şef ar fi de 
naţionalitate bulgară, ca şi dumneata însuţi, domnule Bruş! 

— Ce vreţi să spuneţi? întrebă llia Bruş cu o voce 
tulburată. 

— După accent, se scuză Carol Dragoş, cu un aer inocent, 
te-am crezut de origine bulgară... Dar, poate mă înşel? 

— Nu vă înşelaţi, recunoscu Ilia Bruş, după o scurtă 
ezitare. 

— Acest şef ar fi deci compatriotul dumitale. În popor 
numele său zboară din gură în gură. 

— Ei, atunci, dacă i se cunoaşte şi numele! 

— Bineînţeles, nimic nu-i oficial! 

— Oficial sau oficios, care i-ar fi numele? 

— Pe drept sau pe nedrept, riveranii fluviului pun 
fărădelegile de care au suferit în cârca unui anume Ladko! 

— Ladko!... repetă llia Bruş, care, pradă unei emoţii 
violente, îşi opri vâslitul. 

— Ladko! afirmă Carol Dragoş, supraveghindu-şi cu coada 
ochiului interlocutorul. 

Dar acesta redevenise stăpân pe sine. 

— Ciudat, spuse el simplu, în timp ce vâsla îşi relua în 
mâinile sale veşnicul drum. 

— Ce-i ciudat? insistă Carol Dragoş. Îl cunoşti pe Ladko? 

— Eu? protestă pescarul. Deloc. Dar Ladko nu-i un nume 
bulgăresc. lată ce văd curios în asta. 

Carol Dragoş nu-şi împinse mai departe interogatoriul, 
care mai clar risca să devină periculos şi ale cărui rezultate 
puteau de pe acum să fie considerate ca satisfăcătoare. 
Surpriza pescarului auzind  semnalmentele  răufăcătorului, 
tulburarea sa cunoscându-i probabila naţionalitate, emoția 
auzindu-i numele erau toate de necontestat; toate astea dădeau 
o nouă forţă presupunerilor anterioare făcute de Dragoş, fără să 
aducă însă nici o probă decisivă. 

Aşa cum prevăzuse llia Bruş, nu era încă ora două după 
amiaza când şalanda ajunse la Gran. La cinci sute de metri 


înainte de primele case, pescarul cobori pe malul stâng, ca să 
evite, spunea el, o întârziere din cauza curiozităţii populare, şi-l 
rugă pe domnul Jaeger să binevoiască a conduce singur barca 
pe malul drept, unde va opri în centrul oraşului; lucru la care 
pasagerul consimţi cu bucurie. 

După ce îndeplini această sarcină, acesta se transformă 
din nou în detectiv. 

După ce legă şalanda la mal, el sări pe chei în căutarea 
unuia dintre oamenii săi. 

Nu făcuse nici douăzeci de paşi, când dădu peste Frederic 
Ulhmann. Un dialog rapid se angaja între cei doi poliţişti. 

— Totul merge bine? 

— Totul. 

— Trebuie să strângem cercul, Ulhmann. Avem nevoie de 
posturi de câte doi oameni la un kilometru unul de altul, de- 
acum înainte. 

— Arde? 

— Da. 

— Cu atât mai bine. 

— Mâine caută să nu mă pierzi din ochi. Mă tem că ne 
vom încălzi. 

— Înţeleg. 

— Şi nu dormiţi! Acţionaţi cu energie! 

— Contaţi pe mine! 

— Dacă afli ceva, faci un semn de pe mal, nu-i aşa încheie 
Jaeger? 

Cei doi interlocutori se despărțiră. Carol Dragoş se înapoie 
la ambarcaţiune. 

Dacă odihna nu-i fu tulburată de neliniştea pe care 
pretindea s-o resimtă de obicei, el fu deranjat, în noaptea asta, 
de zgomotul făcut de elementele naturii dezlănţuite. În adevăr, 
către miezul nopţii începu o furtună dinspre Est, care crescu din 
oră în oră; ploua cu găleata. 

In momentul în care, pe la cinci dimineaţa, Ilia Bruş se 
reîntorcea în barcă, ploaia cădea torențial şi vântul sufla cu 
furie, dintr-o direcţie total opusă curentului apei. Cu toate astea, 
pescarul nu ezită să plece. Parâma odată desprinsă, el împinse 
barca spre mijlocul fluviului şi-şi reluă vâslitul. Îi trebuia un 
adevărat curaj pentru a începe munca în astfel de condiţii şi încă 
după o noapte care trebuie să fi fost obositoare. 


În primele ore ale dimineţii, furtuna nu arătă nici o 
tendinţă de scădere, ba dimpotrivă. În ciuda faptului că era 
ajutată de curentul apei, şalanda nu avansa decât cu greu 
împotriva vântului puternic şi abia ajunse la circa zece kilometri 
de Gran după vreo patru ore de efort. Afluentul Ipoly, pe al cărui 
mal drept e situat satul Szalka, unde spunea llia Bruş că fusese 
în noaptea precedentă, nu putea să mai fie departe. 

În acel moment, furtuna se dezlănţui într-atât încât făcea 
situaţia de-a dreptul critică. Dacă Dunărea nu este comparabilă 
cu marea, ea este destul de vastă pentru ca adevărate talazuri 
să se formeze atunci când vântul suflă cu violenţă. Aşa s-a 
petrecut în acea zi; în ciuda grabei pe care o dovedea, lui Ilia 
Bruş îi fu greu să se refugieze lângă malul stâng; nu reuşea să 
ajungă la el. Îl mai separau doar vreo cincizeci de metri, când îi 
apăru în faţă un fenomen înspăimântător. La o oarecare distanţă 
spre amonte, copacii de pe mal au fost brusc aruncaţi în apă, 
smulşi chiar la nivelul solului, ca şi cum ar fi fost seceraţi de o 
coasă uriaşă. În acelaşi timp, apa, împinsă de o forţă 
nemăsurată, dădu asalt malului, apoi se ridică într-un talaz uriaş 
care se rostogoli, spărgându-se în urma bărcii. Era evident că se 
formase un vârtej în straturile atmosferice, vârtej care-şi plimba 
pe suprafaţa apei viteza lui irezistibilă. 

llia Bruş înţelese pericolul. Roti barca dintr-o mişcare 
energică a vâslei, încercând s-o apropie de malul drept. Dacă 
această manevră n-a avut rezultatul scontat, atât salvarea 
pescarului cât şi a pasagerului s-a datorat cu siguranţă tot ei. 

Ajunsă din urmă de meteorul care-şi continua cursa 
nebună, şalanda evită cel puţin muntele de apă pe care acesta ÎI 
ridicase în drumul său. lată de ce ea nu se scufundă, lucru fatal 
fără manevra lui llia Bruş. Prinsă de spiralele cele mai exterioare 
ale vârtejului, ea fu pur şi simplu aruncată cu violenţă. Abia 
atinsă de caracatiţa aeriană ale cărei tentacule nu-şi atinseseră 
ţinta, ambarcaţiunea fu mai degrabă scăpată din strâmtoare 
decât aspirată. În câteva secunde vârtejul trecu şi talazul se 
îndrepta înspre aval, în timp ce rezistenţa apei neutraliza încetul 
cu încetul viteza pe care o căpătase barca. 

Din păcate, mai înainte ca acest rezultat să fie complet 
atins, apăru, brusc, un nou pericol. Drept în faţa etravei!, care 


1 Etravă = element de rezistenţă la prova navei 


spinteca apa cu viteza unui expres, pescarul zări dintr-o dată un 
copac smuls, care, cu rădăcinile în sus, aluneca pe apă. 
Ambarcaţiunea intrată în încâlceala rădăcinilor era gata să se 
răstoarne sau să fie cel puţin grav avariată. Văzând acest 
obstacol neaşteptat, llia Bruş scoase un țipăt de spaimă. Dar 
Carol Dragoş văzuse şi el pericolul şi-i înţelesese iminenţa. Fără 
să ezite, se avântă în partea din faţă a bărcii, prinse cu mâinile 
rădăcinile care se împleteau între ele deasupra apei şi, 
încordându-se pentru a putea lupta mai bine împotriva mişcării 
bărcii, se sforţa s-o îndepărteze de pericol. Şi reuşi. Deviată din 
drum, şalanda trecu ca o săgeată, frecându-se de rădăcinile, 
apoi de tulpina copacului care mai era încă acoperită de frunze. 
Ar mai fi trebuit o clipă pentru ca ea să lase în urmă o epavă 
verzuie antrenată leneş de ape, când, deodată, Carol Dragoş fu 
lovit în piept de una din ultimele ramuri. Degeaba vru el să 
reziste şocului. Pierzându-şi echilibrul, se rostogoli peste bord şi 
dispăru în apă. Căderii lui îi urmă imediat o alta, voluntară de 
data asta. Văzându-şi pasagerul căzând, llia Bruş se aruncase 
fără să ezite în ajutorul lui. Dar nu era uşor să vezi ceva în apa 
mâloasă, agitată de trecerea unui meteor furios. Timp de un 
minut Ilia Bruş se căzni în zadar; şi tocmai când începea să 
dispere îl prinse pe nenorocitul de Jaeger care plutea, leşinat, pe 
apă. A 

Dar era mai bine aşa. In general, omul care se îneacă se 
zbate mărind astfel dificultatea salvării. Un om leşinat nu este 
decât o masă inertă a cărei salvare depinde numai de 
îndemânarea salvatorului. 

Ilia Bruş se grăbi să ridice capul domnului Jaeger deasupra 
apei, apoi, cu un braţ viguros înotă spre şalandă, care, în acest 
timp, se îndepărtase cu vreo treizeci de metri. El se apropie de 
ea cu câteva mişcări ce păreau o joacă pentru robustul înotător; 
cu o mână se prinse de marginea bărcii, în timp ce cu cealaltă 
îşi susţinea pasagerul lipsit de cunoştinţă. li mai rămânea doar 
să-l ridice pe domnul Jaeger la bordul ambarcaţiunii - lucru nu 
prea uşor. Cu preţul a mii de eforturi, reuşi totuşi. 

După ce-l depuse pe înecat pe unul din paturile rufului, îl 
dezbrăcă de haine şi, scoțând dintr-o ladă câteva cârpe, începu 
să-l frece energic. 


Domnul Jaeger nu întârzie să deschidă ochii şi să-şi revină 
în fire. In fond, scufundarea nu fusese lungă şi era de sperat că 
ea n-o să aibă urmări supărătoare. 

- Ei, ei... domnule Jaeger, exclamă Ilia Bruş, de cum îşi 
văzu bolnavul recăpătându-şi cunoştinţa. Vă pricepeţi la 
scufundări! Domnul Jaeger zâmbi uşor, fără să răspundă. 

— N-o să fie nimic, zise Ilia Bruş, continuându-şi 
energicele sale frecţii. Nimic mai bun pentru sănătate decât o 
baie în luna august! 

— Mulţumesc, domnule. Bruş, mormăi Carol Dragoş. 

— N-aveţi pentru ce, răspunse vesel pescarul. Eu trebuie 
să vă mulţumesc, domnule Jaeger, pentru că mi-aţi prilejuit o 
baie excelentă. 

Puterile îi reveneau lui Carol Dragoş văzând cu ochii. O 
gură de rachiu şi nu se va mai cunoaşte nimic. Din păcate, mai 
emoţionat decât voia să pară, Ilia Bruş răscoli în 


Carol Dragoş se rostogoli peste bord 


zadar toate lăzile. Proviziile de alcool se isprăviseră, nu 
mai era la bordul şalandei nici o picătură. 

— lată ceva supărător, zise llia Bruş. Nici o picătură de 
şnaps în hardughia noastră! 

— N-are importanţă, domnule Bruş, afirmă Carol Dragoş, 
cu o voce slabă. Te asigur că mă lipsesc uşor de asta! 

În ciuda argumentelor date, Carol Dragoş dârdâia şi un 
întăritor nu i-ar fi stricat. 

— Greşiţi, răspunse llia Bruş, care nu-şi făcea iluzii despre 
starea pasagerului său. N-o să vă lipsiţi de el, domnule Jaeger. 
Lăsaţi pe mine. N-o să dureze mult. 

Într-o clipă îşi schimbă hainele ude cu altele uscate, apoi 
din câteva vâsle duse barca la țărm, unde o legă solid. 

— Puţină răbdare, domnule Jaeger, spuse llia Bruş, sărind 
pe mal. Aici cunosc ţinutul, pentru că iată confluenţa râului 
Ipoly. La mai puţin de 1500 de metri se află un sat unde voi găsi 
tot ce trebuie. Peste o jumătate de ceas voi fi înapoi. 

Spunând asta, llia Bruş se depărta fără să aştepte un 
răspuns. 

Rămas singur, Carol Dragoş se lăsă să cadă pe pat. Era 
mai sfârşit decât îi plăcea să spună şi, preţ de un minut, închise 
ochii obosit. 

Viaţa însă îşi relua repede cursul; sângele îi bătea în 
artere. Curând deschise ochii şi privi cu mai multă vigoare pe 
măsură ce trecea timpul. 

Primul lucru care-i solicită privirea lui, încă vagă, fu unul 
din cuferele pe care llia Bruş, în graba plecării, uitase să-l 
închidă.  Răscolit de căutarea nefructuoasă a pescarului, 
interiorul acestui cufăr nu oferea decât o grămadă de obiecte 
heteroclite - lenjerie aspră, veşminte grosolane, încălţăminte 
grea erau îngrămădite în cea mai mare dezordine. 

De ce oare începură ochii lui Carol Dragoş să strălucească 
dintr-o dată? Spectacolul acesta puţin pasionant putea oare să-l 


intereseze într-atât, încât să-l facă să se ridice într-un cot, 
pentru a vedea mai bine ce este în lada deschisă? Sigur că nici 
veşmintele, sau lenjeria nu puteau să-i aţâţe astfel curiozitatea 
indiscretului pasager, dar, printre diversele obiecte de 
îmbrăcăminte, ochiul iscoditor al detectivului descoperise un 
obiect mai vrednic să-i reţină atenţia 

Nu era nimic altceva decât un portofel pe jumătate 
deschis şi lăsând să iasă din el numeroasele hârtii cu care era 
ticsit. Un portofel! Nişte hârtii! Adică un răspuns, fără îndoială, la 
întrebările pe care Carol Dragoş şi le punea de câteva zile. 

Detectivul nu mai avu astâmpăr. După o scurtă ezitare, cu 
riscul de a trăda prin asta legile ospitalităţii, întinse mâna şi o 
băgă în cufăr de unde o scoase odată cu portofelul ispititor 
precum şi conţinutul, căruia îi şi începu inventarul. 

Mai întâi scrisori pe care Carol Dragoş nu întârzie să le 
citească şi care arătau că fuseseră adresate domnului Ilia Bruş 
la Szalka; apoi nişte chitanţe, printre care unele de chirie pe 
acelaşi nume. Nu era nimic interesant în toate astea. 

Carol Dragoş era tocmai să renunţe, când un ultim 
document îl făcu să tresară. Cu toate astea nimic nu putea fi 
mai inocent şi trebuia să fii poliţist ca să încerci în faţa unui 
astfel de document alt sentiment decât o înduioşătoare 
simpatie. 

Era un portret, portretul unei femei tinere a cărei 
frumuseţe ar fi entuziasmat un pictor. Dar polițistul nu-i artist şi 
nu de admiraţie pentru fermecătorul chip îi bătu inima lui Carol 
Dragoş. De-abia dacă se uitase la trăsăturile lui. La drept 
vorbind, el nu văzuse nimic din acel portret ci doar un rând scris 
în bulgăreşte în partea de jos a fotografiei: „Scumpului meu soţ, 
Nataşa Ladko.” Astea erau cuvintele pe care le putu citi Carol 
Dragoş, tulburat. 

Astfel, bănuielile sale erau justificate, iar deducţiile sale, 
bazate pe situaţii bizare observate, logice. Ladko! Deci cu Ladko 
cobora el pe Dunăre de atâtea zile! Răufăcătorul periculos, 
urmărit în zadar până atunci, se ascundea deci sub 
personalitatea inofensivă a laureatului Ligii Dunărene! 

Ce atitudine avea să adopte Carol Dragoş după o atare 
constatare? Nu luase încă nici o hotărâre, când un zgomot de 
paşi pe mal îl făcu să arunce repede portofelul în fundul 


cufărului pe care îl închise. Noul sosit nu putea fi Ilia Bruş, plecat 
doar de zece minute. 

— Domnule Jaeger, strigă o voce de afară. 

— Frederic Ulhmann! murmură Carol Dragoş, reuşind cu 
greu să se ridice şi ieşi clătinându-se din cabină. 

— lertaţi-mă că v-am strigat, spuse Ulhmann de îndată ce- 
şi văzu şeful. V-am văzut tovarăşul îndepărtându-se de aici 
acum câteva minute şi ştiam că sunteţi singur. 

— Ce este? întrebă Carol Dragoş. 

— Noutăţi, domnule. A fost comisă o crimă astă-noapte. 

— Astă-noapte! exclamă Carol Dragoş, gândindu-se de 
îndată la absenţa lui Ilia Bruş din timpul nopţii trecute. 

— O vilă a fost prădată în apropiere. Un paznic a fost lovit. 

— Mort? 

— Nu, dar grav rănit 

— Bine, spuse Carol Dragoş, făcându-i semn cu mâna 
subalternului său să tacă. Se gândea profund. Ce trebuia să 
facă? Desigur, să acţioneze - şi pentru asta nu-i lipsea forţa. 
Vestea pe care o aflase era pentru el cel mai bun remediu. Nu 
mai avea nici o urmă a accidentului căruia îi căzuse victimă. Nu 
mai simţea nevoia să se sprijine de pereţii cabinei. Sub influenţa 
şocului nervos, sângele îi revenea rapid în obraji. 

Da, trebuia să acţioneze, dar cum? Trebuia oare să 
aştepte înapoierea lui Ilia Bruş, sau mai degrabă a lui Ladko, 
căci ăsta era adevăratul nume al tovarăşului său de drum şi să-l 
ia imediat de guler, în numele legii? Asta părea mai înţelept, 
pentru că de-aici înainte nu mai rămânea nici o îndoială asupra 
culpabilităţii aşa zisului pescar. Grija cu care-şi ascundea 
adevărata sa identitate, misterul cu care se-nconjura, numele 
care era al său şi care era, în acelaşi timp, cel sub care zvonul 
public îl desemna pe şeful bandiţilor, absenţa din ultima noapte 
concordând cu descoperirea unei noi crime, toate astea îi 
spuneau lui Carol Dragoş că llia Bruş era banditul căutat... lată 
cum se complica în mod bizar situaţia! Ce făţărnicie, ca un 
tâlhar, mai mult chiar decât un tâlhar, un asasin, să se arunce în 
apă ca să-l scoată?! Şi chiar dacă acest lucru ar fi adevărat, ar fi 
posibil ca cel smuls morţii să recunoască în acest mod 
devotamentul faţă de salvatorul său? Ce risc şi-ar lua, de altfel, 
să-i amâne arestarea? Acum când falsul Illia Bruş era demascat, 
ar fi imposibil să scape forţelor de poliţie răspândite de-a lungul 


fluviului; în cazul în care ancheta n-ar ajunge la aşa-zisul pescar, 
s-ar da ordin să existe pe Dunăre chiar un personal polițienesc 
mai numeros, iar arestarea ar fi operată mai sigur tocmai pentru 
că ar fi fost amânată. 

Timp de cinci minute Carol Dragoş întoarse pe toate feţele 
cazul de conştiinţă care i se impunea. Să plece fără a-l fi văzut 
pe llia Bruş?... Sau mai bine să rămână; să-l pună pe Frederic 
Ulhmann de pândă în cabină şi, când pescarul ar apărea, să sară 
asupra lui, pe neaşteptate, chit că i-ar explica după aceea 
situaţia?... Nu, fără îndoială, nu! Să răspundă printr-o trădare 
unui act de devotament. Gândul ăsta îi făcea rău. 

Cu riscul de a-i lăsa vinovatului o şansă, era mai bine să 
înceapă ancheta, uitând deocamdată ceea ce credea că ştie. 
Dacă ancheta l-ar conduce până la urmă la Ilia Bruş, dacă 
datoria l-ar obliga atunci să-şi trateze salvatorul ca pe un 
duşman, ar lupta cu el cel puţin făţiş şi după ce i-ar lăsa timpul 
necesar ca să se apere. 

Acceptând printr-un gest toate consecinţele hotărârii 
luate, a ideii sale preconcepute, el intră în cabină. Printr-un 
bileţel, îl preveni pe Ilia Bruş de necesitatea în care era de a 
lipsi, rugând pe gazda sa să-l aştepte cel puţin 24 de ore. Apoi 
se pregăti de plecare. 

— Câţi oameni avem? întrebă el ieşind din cabină. 

— Sunt doi aici, dar tocmai făceam apelul. Vom mai avea 
vreo doisprezece astă-seară. 

— Bine, aprobă Carol Dragoş. Nu mi-ai spus că locul crimei 
nu e departe? 

— Vreo doi kilometri, răspunse Ulhmann. 

— Condu-mă, spuse Carol Dragoş, suind pe mal. 


IX 
Cele două eşecuri ale lui Dragoş 


Carpaţii descriu, în partea lor nordică, un imens arc de 
cerc, a cărui extremitate apuseană se desparte în două ramuri 


secundare. Una dispare în Dunăre la nivelul Bratislavei; cealaltă 
coboară spre fluviu în împrejurimile localităţii Gran, unde 
continuă, pe malul drept, prin cei şapte sute şaptezeci de metri 
ai muntelui Pilis. 

La poalele acestui munte mijlociu se comisese o crimă şi 
acolo avea să înfrunte Carol Dragoş prima oară pe răufăcătorii 
pe care avea misiunea să-i urmărească. 

Cu câteva ore înaintea momentului în care el îşi părăsise 
gazda, şi, în ciuda slăbiciunii resimţite, îl urmase pe Frederic 
Ulhmann, o căruţă încărcată se oprise în faţa unui han 
sărăcăcios, construit la poalele colinei prin care muntele Pilis se 
uneşte cu valea Dunării. 

Poziţia acestui han fusese judicios aleasă din punct de 
vedere comercial. El supraveghea întretăierea celor trei drumuri 
care se îndreptau, unul spre Nord, altul spre Sud-Est şi al treilea 
spre Nord-Vest. Aceste trei drumuri, ajungând toate la Dunăre, 
cel dinspre Nord la curba pe care fluviul o descrie în faţa 
muntelui Pilis, cel dinspre Sud-Est la târgul Saint-André, cel 
dinspre Nord-Vest la oraşul Gran; fiind situat, într-un fel, între 
braţele unui vast compas lichid, el nu putea decât să profite de 
transportul fluvial. Dunărea, care la ieşirea din. oraşul Gran 
curge în mod vizibil de la Vest spre Est, deviază, în adevăr, spre 
Sud, la o oarecare distanţă de confluenţa râului Ipoly, apoi se 
îndreaptă spre Nord, după ce desenează o semi-circumferinţă cu 
rază mică. Dar, aproape imediat, se repliază pentru a adopta o 
direcţie Nord-Sud - pe care nu o va mai părăsi, în aval, pe foarte 
mulţi kilometri. 

În momentul în care se opri căruţa, soarele abia răsărea. 
Totul dormea încă în casa cu storurile trase ermetic. 

— Hei! Voi din han! strigă, lovind uşa cu coada biciuştii, 
unul dintre oamenii care conduceau căruţa. 

— Venim, răspunse dinăuntru hangiul trezit brusc. 

Un moment mai târziu, un cap nepieptănat se arătă lao 
fereastră de la etaj. 

— Ce vreţi? întrebă fără amabilitate hangiul. 

— Mai întâi să mâncăm, apoi să dormim, spuse căruţaşul. 

— Venim, repetă hangiul care dispăru înăuntru. 

Când căruţa intră în curte pe poarta larg deschisă, 
căruţaşii se grăbiră să deshame caii şi să-i ducă la grajd, unde 
le-au dat urluială. 


În acest timp, hangiul nu înceta să se-nvârtă în jurul 
clienţilor săi matinali. Era evident că el nu voia altceva decât să 
înceapă vorba cu aceştia, dar ei păreau puţin dornici să-i 
răspundă. 

— Aţi sosit devreme, oameni buni, insinua hangiul. Aţi 
călătorit toată noaptea? 

— Aşa se pare, zise unul dintre căruţaşi. 

— Şi mai mergeţi departe? 

— Departe sau aproape, asta-i treaba noastră! i se 
răspunse. Hangiul înţelese. 

— De ce îl superi pe omul ăsta cumsecade, Vogel? 
interveni celălalt căruţaş care nu deschisese gura. Nu avem 
motive să ascundem că mergem la Saint-Andre. 

— Se poate să n-avem nimic de ascuns, răspunse Vogel 
morocănos, da’ asta nu priveşte pe nimeni, cred. 

— Desigur, aprobă hangiul, linguşitor ca orice bun 
negustor. Ce spuneam, era aşa ca să vorbesc, doar. Domnii 
doresc să mănânce? 

— Da, răspunse acel dintre căruţaşi care părea mai puţin 
brutal. Pâine, slănină, şuncă, cârnaţi, ce ai. 

Căruţa părea să fi parcurs drum lung, căci căruţaşii 
flămânzi făcură cinste mesei. Erau obosiţi, de aceea nu stătură 
mult la masă. După ultima îmbucătură ei se grăbiră să doarmă, 
unul pe paiele din grajd, lângă cai, celălalt sub prelata căruţei. 

Când apărură din nou, tocmai suna ora prânzului. Cerură 
de îndată altă masă care le fu servită ca şi precedenta în sala 
mare a hanului. De data asta odihniţi, mai întârziară. Multe 
pahare de rachiu, ce dispăreau ca apa în gâtlejurile lor aspre, 
succedară desertului. 

In cursul după-amiezii, mai multe trăsuri se opriră la han şi 
numeroşi pietoni intrară să bea o duşcă. Cei mai mulţi dintre ei 
erau ţărani cu desaga în spate, cu un băț în mână, care se 
duceau sau veneau de la Gran. Aproape toţi erau clienţi 
obişnuiţi şi hangiul putea să se felicite că avea capul bine înfipt 
pe umeri, aşa cum cerea meseria lui - căci el ciocnea cu toţi, 
unii după alţii. Asta făcea să-i meargă bine negoţul. Fireşte, 
când se ciocneşte se stă şi de vorbă şi vorba usucă gâtul, ceea 
ce îndeamnă la băutură. 

In ziua aceea tocmai, conversaţia nu era lipsită de subiect. 
Crima comisă în cursul nopţii întorcea minţile pe dos. Vestea 


fusese adusă de primii trecători şi fiecare povestea un amănunt 
sau dădea o părere personală. 

Hangiul află astfel pe rând că minunata vilă aparţinând 
contelui Hagueneau, la cinci sute metri de Dunăre, fusese 
complet devastată şi că paznicul Cristian fusese grav rănit; că 
această crimă era fără îndoială opera bandei de răufăcători 
cărora li se atribuiau atâtea crime nepedepsite; că poliţia 
străbătea ţinutul şi că asasinii erau căutaţi de o brigadă recent 
creată pentru supravegherea fluviului. 

Cei doi căruţaşi nu se amestecau în discuţiile aţâţate de 
evenimente, discuţii însoţite de strigăte şi de exclamaţii. În 
tăcere ei stăteau deoparte, dar nu pierdeau nimic din ceea ce se 
spunea în jur lor, căci nu puteau nici ei să nu se intereseze de 
ceea ce pasiona pe toată lumea. 

Totuşi zgomotul se linişti încetul cu încetul şi către ora 
şase şi jumătate seara ei se aflau din nou singuri în sala mare 
de unde plecă şi ultimul consumator. Unul dintre ei îl interpelă 
pe hangiul foarte ocupat cu spălatul paharelor în spatele 
tejghelei. Acesta se grăbi să vină la ei. 

— Ce doresc domnii? întrebă el. 

— Să luăm cina, spuse un căruţaş. 

— Şi să vă culcaţi, apoi, fără îndoială?, întrebă hangiul. 

— Nu, jupâne, răspunse căruţaşul care părea mai sociabil. 
Socotim să plecăm la noapte... 

— La noapte?... se miră hangiul. 

— Ca să fim chiar în zori în piaţă, continuă clientul. 

— În piaţa de la Saint-Andre? 

— Sau de la Gran... Asta depinde de împrejurări. Aşteptăm 
aici un prieten care s-a dus după informaţii. O să ne spună unde 
avem mai multe şanse să desfacem marfa noastră în condiţii 
avantajoase. 

Hangiul părăsi sala pentru a se îndeletnici cu pregătirea 
mesei. 

— Ai auzit, Kaiserlick? spuse încet cel mai tânăr dintre 
căruţaşi, aplecându-se spre tovarăşul său. 

— Lovitura-i descoperită! 

— Presupun că nu sperai să rămână ascunsă. 

— Şi poliţia patrulează. 

— Să patruleze. 

— Sub conducerea lui Dragoş, după cum se pretinde. 


— Asta-i altceva, Vogel. După părerea mea, cei ce nu se 
tem decât de Dragoş pot dormi liniştiţi. 

— Ce vrei să spui? 

— Ce spun, Vogel. 

— Dragoş ar fi...?.. 

— Ce? 

— Suprimat? 

— O să afli mâine. De-acum, mucles! încheie căruţaşul, 
văzându-l venind pe hangiu. 

Personajul aşteptat de cei doi căruţaşi nu sosi decât odată 
cu noaptea. O discuţie rapidă începu între cei trei: 

— S-a afirmat aici că poliţia e pe urme, spuse încet 
Kaiserlick. 

— Caută dar nu găseşte. 

— Şi Dragoş? 

— Ferecat! 

— Cine a făcut-o? 

— Titşa. 

— Atunci, e bine... şi noi ce trebuie să facem? 

— Să înhămăm fără întârziere. 

— Pentru? 

— Pentru Saint-Andre, dar la cinci sute de metri de-aici 
veţi face cale-ntoarsă. Hanul va fi închis în timpul ăsta. Veţi 
trece neobservaţi şi vă veţi îndrepta spre nord. În timp ce o să 
vă creadă într-o parte, veţi fi în alta. 

— Unde-i şalanda? 

— În micul golf de la Pilis. 

— Acolo e întâlnirea? 

— Nu, puţin mai aproape, în poiană, pe stânga drumului. 
O cunoşti? 

— Da. 

— Vreo cincisprezece de-ai noştri sunt de pe acum acolo. 
Veţi merge să-i întâlniți. 

— Şi tu? 

— Mă întorc înapoi să aduc surplusul de oameni pe care i- 
am lăsat să supravegheze. li aduc cu mine. 

— La drum deci! aprobară căruţaşii. 

Peste cinci minute, căruţa porni din loc. Gazda îi salută 
politicos pe clienţi, ţinând poarta larg deschisă. 

— Atunci, e sigur că mergeţi la Gran? întrebă el. 


— Nu, răspunseră căruţaşii, la Saint-Andre, amice. 

— Drum bun, băieţi! ură gazda. 

— Mulţumim, camarade. 

Căruţa cârmi spre dreapta şi o luă spre Est, pe drumul 
spre Saint-Andre. Când dispăru în noapte, personajul pe care-l 
aşteptaseră Vogel şi cu Kaiserlick toată ziua se îndepărtă şi el la 
rându-i, în direcţie opusă, pe drumul spre Gran. 

Hangiul nici nu-şi dădu seama de asta. Fără să se mai 
preocupe de aceşti trecători pe care probabil n-avea să-i mai 
vadă niciodată, se grăbi să închidă casa şi să se urce în pat. 

In acest timp, căruţa, care se îndepărta în pasul liniştit al 
cailor, făcu cale-ntoarsă după cinci sute de metri, conform 
instrucţiunilor primite, şi merse în sens invers pe drumul, pe 
care venise. 

Când ajunse din nou în dreptul hanului, totul era închis 
acolo şi ar fi trecut de acest punct fără incident, dacă un câine, 
care dormea în mijlocul drumului, n-ar fi fugit deodată lătrând 
atât de tare încât unul dintre cai, speriat, se feri printr-o mişcare 
bruscă, ajungând în şanţ. Căruţaşii se grăbiră să aducă animalul 
pe drumul bun şi, pentru a doua oară, căruţa dispăru în noapte. 

Era cam ora zece şi jumătate când, părăsind drumul mare, 
ea pătrunse într-o pădurice, a cărei umbră se profila pe stânga. 
Acolo fu oprită curând. 

— Cine-i? întrebă o voce din întuneric. 

— Kaiserlick şi Vogel, răspunseră căruţaşii 

— Treceţi, spuse vocea. 

In spatele primelor rânduri de copaci, căruţa ajunse într-o 
poiană, unde vreo cincisprezece oameni dormeau întinşi pe 
iarbă. 

— Şefu-i aici? întrebă Kaiserlick. 

— Încă nu. 

Aşteptarea nu a durat mult. 

Şeful, acelaşi personaj care sosise târziu la han, sosi la 
rândul său însoţit de vreo zece tovarăşi, ceea ce făcea ca 
numărul membrilor trupei să crească la mai mult de douăzeci şi 
cinci. 

— Toată lumea-i aici? 

— Da, răspunse Kaiserlick, care părea să aibă oarecare 
autoritate în bandă. 

— Şi Titşa? 


— lată-mă, răspunse o voce puternică. 

— Ei bine? întrebă cu îngrijorare şeful. 

— Reuşită pe toată linia. Pasărea e în colivie la bordul 
şalandei. 

— Să plecăm, în acest caz, şi să ne grăbim, comandă 
şeful. Şase vor merge înainte, restul în ariergardă, şi căruţa la 
mijloc. Dunărea nu-i nici la cinci sute de metri de aici şi 
încărcarea se va face într-o clipă. Vogel va lua atunci căruţa, şi 
cei care sunt din ţinut se vor înapoia liniştiţi acasă. Ceilalţi se 
vor îmbarca pe şalandă. 

Tocmai se pregătea să execute ordinele, când, unul dintre 
oamenii lăsaţi să supravegheze pe marginea drumului, veni în 
grabă. 

— Alarmă! spuse el, coborând vocea, ce este? întrebă 
şeful bandei. 

— Ascultă. 

Toţi ciuliră urechile. Pe drum se auzea zgomotul unei 
trupe mărşăluind. La acest zgomot se mai adăugară curând şi 
câteva voci. Distanţa nu trebuie să fi fost mai mare de o sută de 
stânjeni. 

— Să rămânem în poiană, ordonă şeful. Oamenii ăştia vor 
trece fără să ne vadă. 

Era sigur că, dată fiind întunecimea completă, ei nu vor fi 
observați, dar iată ce era grav: dacă din întâmplare era un grup 
de poliţişti care mergeau pe acest drum, înseamnă că ei se 
îndreptau spre fluviu. Desigur, se putea întâmpla ca ei să nu 
descopere vasul, pentru camuflarea căruia, de altfel, se luaseră 
măsuri. 

Dacă l-ar vizita n-ar găsi nimic suspect. Dar, admițând 
chiar că poliţiştii nu i-ar bănui existenţa, poate că ei ar rămâne 
la pândă prin împrejurimi; ori, în acest caz ar fi fost foarte 
imprudent să scoată căruţa. 

În sfârşit, vor ţine cont de împrejurări şi vor acţiona în 
conformitate. După ce vor aştepta în poiană şi toată ziua 
următoare, dacă va fi nevoie, câţiva oameni vor cobori, noaptea, 
până la Dunăre, să se asigure de plecarea poliţiei. Pentru 
moment, esenţialul era să nu fie depistaţi şi ca nimic să nu 
atragă atenţia trupei care se apropia. 

Aceasta nu întârzie să ajungă la punctul unde drumul 
trecea prin dreptul poienei. In ciuda nopţii întunecate, se vedea 


că ea era formată din vreo zece oameni; ciudate zăngănituri de 
oţel indicau că oamenii erau înarmaţi. 

Ei depăşiseră de-acum poiana, când un incident modifică 
total lucrurile. Unul dintre cai, speriat de trecerea oamenilor pe 
drum, sforăi şi scoase un nechezat prelung care fu repetat de 
celălalt cal. Trupa în mers se opri pe loc. 

Era într-adevăr un grup de poliţişti care coborâseră fluviul 
sub comanda lui Carol Dragoş, complet refăcut după accidentul 
din acea dimineaţă. 

Dacă oamenii din poiană ar fi cunoscut acest amănunt, 
îngrijorarea lor ar fi crescut. Dar, după cum am văzut, şeful lor îl 
credea scos din luptă pe polițistul temut. De ce comitea această 
greşeală, de ce credea că nu trebuie să-l ia în considerare pe 
adversarul pe care-l avea tocmai în faţa lui, povestirea nu va 
întârzia să-l facă pe cititor să înţeleagă. 

Când, în dimineaţa aceleiaşi zile, Carol Dragoş sărise pe 
mal, unde-l aştepta subordonatul său, acesta îl luase cu el spre 
amonte. După două sau trei sute de metri, cei doi poliţişti 
ajunseră la o barcă ascunsă printre ierburile de pe mal şi se 
urcară în ea. De îndată, vâslele mânuite cu putere de Frederic 
Ulhmann duseră repede uşoara ambarcaţiune pe malul celălalt 
al fluviului. 

— Deci crima a fost comisă pe malul drept? întrebă în acel 
moment Carol Dragoş. 

— Da, răspunse Frederic Ulhmann. 

— În ce direcţie? 

— În amonte. În împrejurimile oraşului Gran. 

—- Cum! În împrejurimile oraşului Gran! exclamă Dragoş. 
Nu mi-ai spus tu adineaori că n-avem decât puţin drum de 
făcut? 

— Nu-i departe, spuse Ulhmann, Sunt totuşi vreo trei 
kilometri, în realitate erau patru şi această lungă etapă nu putea 
fi străbătută fără greutate de un om care abia scăpase de la 
moarte. Carol Dragoş trebui de mai multe ori să se întindă 
pentru a-şi trage sufletul. Era aproape ora trei după amiază 
când ajunseră la vila contelui Hagueneau, unde îi chema 
meseria. 

De îndată ce se simţi în posesia tuturor facultăţilor, 
datorită unui întăritor pe care se grăbi să-l ceară, prima grijă a 
lui Carol Dragoş fu să solicite a fi condus la căpătâiul paznicului 


Cristian Hoel. Pansat doar cu câteva ore mai devreme de un 
chirurg din împrejurimi, cu faţa albă şi ochii închişi, acesta abia 
respira. Deşi avea o rană dintre cele mai grave care atinsese şi 
plămânul, exista speranţă de salvare, cu condiţia să-i fie 
înlăturată orice oboseală. 

Carol Dragoş putu totuşi să obţină câteva informaţii pe 
care paznicul i le dădu cu voce stinsă, prin monosilabe rare. Cu 
multă răbdare el află că o bandă de tâlhari, formată cam din 
cinci, şase oameni, pătrunsese în casă după ce spărseseră uşa. 
Trezit de zgomot, paznicul Cristian Hoel abia avusese timp să se 
scoale, că şi căzu lovit de un pumnal în spate. Nu ştia ce s-a 
petrecut mai târziu şi era incapabil să dea vreo indicație asupra 
agresorilor. Ştia totuşi cine era şeful lor, un anume Ladko, căci 
tovarăşii săi îi pronunţaseră numele cu un fel de fanfaronadă 
inexplicabilă. Cât despre acest Ladko ştia că purta o mască pe 
faţă şi că era un zdrahon cu ochi albaştri şi barba blondă. 

Acest ultim detaliu, de natură să infirme bănuielile 
privitoare la Ilia Bruş, nu-l tulbură pe Carol Dragoş. Nu se îndoia 
că şi Ilia Bruş era blond, dar acest blond era deghizat în brunet; 
ori se ştie că nu poţi să-ţi schimbi culoarea părului aşa cum ţi-ai 
schimba peruca. Exista un mister pe care Dragoş dorea să-l 
elucideze liniştit. 

Paznicul Cristian nu putu, de altfel, să-i furnizeze detalii 
mai ample. Nu observase nimic altceva la ceilalţi agresori, căci 
şi ei fuseseră precauţi şi se mascaseră. 

înarmat cu aceste informaţii, detectivul trecu apoi la 
câteva întrebări privind vila contelui Hagueneau. După cum află, 
aceasta era o locuinţă mobilată cu un lux princiar. Bijuteriile, 
argintăria şi obiectele preţioase umpleau sertarele; pe cămine şi 
mobile se aflau obiecte de artă, iar pe pereţi tapiţerii vechi şi 
tablouri de pictori consacraţi. La primul etaj se aflau chiar 
depozitate într-o casă de bani titluri de proprietate. Nu era nici o 
îndoială deci că tâlharii avuseseră ce să prade. 

Asta şi constată Carol Dragoş când parcurse diferitele 
încăperi ale locuinţei. Era o jefuire în regulă, îndeplinită cu 
metodă. Hoţii, cunoscători, nu se încărcaseră cu lucruri fără 
valoare. Cea mai mare parte a obiectelor de preţ dispăruseră; în 
locul tapiţeriilor smulse apăreau bucăţi de zid gol iar ramele 
goale fără frumoasele pânze, tăiate cu grijă, atârnau vrednice 
de milă. Jefuitorii luaseră până şi cele mai frumoase draperii şi 


covoare. Casa de bani fusese deschisă iar conţinutul ei 
dispăruse. 

N-au cărat toate astea în spinare, îşi spuse Carol Dragoş 
constatând devastarea. Aveau cu ce să încarce o căruţă. 
Rămâne să descopăr căruţa. 

Interogatoriul şi primele cercetări îi luară mult timp. 
Noaptea era aproape. Acum era important ca, de îndată ce se 
va înnopta, să găsească, dacă s-ar putea, urmele căruţei de 
care se serviseră hoţii. Polițistul se grăbi să plece. 

Nu prea departe găsi dovada pe care o căuta. 

Pe solul curţii mari din faţa vilei, nişte roţi late lăsaseră 
urme adânci, chiar în faţa uşii forţate, iar la o oarecare distanţă 
pământul era bătătorit ca de nişte cai care ar fi aşteptat mult. 

După ce făcu dintr-o privire aceste constatări, Carol 
Dragoş se apropie de locul unde părea să fi staționat caii şi 
cercetă solul cu atenţie. Apoi, traversând curtea, procedă la un 
nou şi amănunţit examen a împrejurimilor gardului; ieşi pe lângă 
el şi merse pe drum vreo sută de metri, apoi reveni. 

— Ulhmann! strigă el, intrând în curte. 

— Domnule? răspunse agentul care ieşi din casă şi se 
apropie de şeful său. 

— Câţi oameni avem? întrebă acesta. 

— Unsprezece. 

— Puțin, zise Dragoş. 

— Cu toate acestea, paznicul Cristian nu ridică decât la 
cinci-şase oameni numărul agresorilor săi. 

— Paznicul are părerea sa, eu o am pe a mea. N-are 
importanţă, trebuie să ne mulţumim cu ce avem. O să laşi un 
om aici şi-i vei lua pe ceilalţi zece. Cu noi o să fim doisprezece. E 
totuşi ceva. 

— Aveţi vreun indiciu? întrebă Frederic Ulhmann. 

— Ştiu unde sunt hoţii... cel puţin în ce parte s-au dus. 

— Pot să vă întreb? începu Ulhmann. 

— De unde-mi vine certitudinea? Nimic mai simplu. E chiar 
copilăros. Mi-am spus mai întâi că au luat prea multe lucruri de 
aici ca să nu aibă nevoie de un vehicul. Am căutat deci vehiculul 
şi l-am găsit. E o căruţă cu patru roate, înhămată cu doi cai, 
dintre care unuia-i lipseşte o caia de la potcoava piciorului drept 
din faţă. 

— Cum puteţi ştii asta? întrebă Ulhmann, uimit. 


— Pentru că noaptea trecută a plouat şi că pământul, 
prost uscat, a păstrat fidel amprentele. În acelaşi mod am aflat 
că, părăsind vila, căruţa a luat-o la stânga, adică într-o direcţie 
opusă oraşului Gran. O să ne îndreptăm şi noi într-acolo, şi, la 
nevoie, o să urmărim dâra lăsată de calul cu potcoava fără caia. 
Nu sunt semne că voinicii noştri ar fi călătorit ziua; fără îndoială 
că s-au ascuns pe undeva, până seara, căci regiunea nu-i prea 
locuită şi casele-s puţin numeroase. La nevoie o să le scotocim 
pe toate câte le vom găsi pe drum. Adună-ţi oamenii, căci iată 
noaptea şi vânatul trebuie să iasă din bârlog. 

Carol Dragoş şi trupa sa merseră mult timp fără să 
descopere vreun nou indiciu. Era aproape zece şi jumătate când, 
după ce vizitaseră în zadar vreo două, trei gospodării, ajunseră 
la încrucişarea celor trei drumuri, la hanul unde-şi petrecuseră 
ziua cei doi căruţaşi şi de unde plecaseră doar cu vreo trei 
sferturi de oră mai înainte. Carol Dragoş lovi cu putere în uşă. 

— În numele legii! spuse Dragoş, când îl văzu apărând la 
fereastră pe hangiul căruia îi era scris ca în ziua aceea să nu-i 
tihnească somnul. 

— În numele legii!... repetă hangiul îngrozit la vederea 
numeroasei trupe care-i înconjura casa. Ce-am făcut? 

— Coboară şi-o să-ţi spun... Dar mai ales nu întârzia prea 
mult, răspunse Dragoş cu o voce nerăbdătoare. 

Când hangiul, pe jumătate dezbrăcat, deschise uşa, 
polițistul procedă la un interogatoriu rapid. Venise o căruţă în 
dimineaţa aceea; Câţi oameni o conduceau? Se oprise? Plecase? 
În ce parte se îndreptase? 

Răspunsurile nu se lăsară aşteptate. Da, o căruţă condusă 
de doi bărbaţi venise la han, devreme.. Stătuse aici până seara 
şi nu plecase decât după venirea unei a treia persoane 
aşteptată de cei doi căruţaşi. Sunase nouă şi jumătate când ea 
se îndepărtase în direcţia satului Saint-Andre. 

— Spre Saint-Andre? insistă Carol Dragoş. Eşti sigur? 

— Sigur, afirmă hangiul. 

— i s-a spus, sau ai văzut-o? 

— Am văzut... 

— Hm... murmură Carol Dragoş, care adăuga: Bine. Urcă- 
te şi te culcă acum, omule, dar ţine-ţi limba. 

N-a fost nevoie să i se spună de două ori. Uşa se închise şi 
poliţiştii rămaseră singuri pe drum. 


— Un moment! ordonă Carol Dragoş oamenilor săi care 
rămăseseră nemişcaţi în timp ce el, cu un felinar, cerceta 
minuţios pământul. 

Întâi nu descoperi nimic suspect, dar nu mai fu aşa când, 
traversând drumul, ajunse de cealaltă parte. În acest loc, 
pământul, mai puţin bătătorit de trecerea vehiculelor şi chiar 
mai puţin pietruit, îşi păstrase mai multă plasticitate. Dintr-o 
primă ochire, Carol Dragoş descoperi amprenta potcoavei fără 
caia şi constată că proprietarul acestei potcoave incomplete nu 
se îndrepta nici spre Saint-Andre, nici spre Gran, ci direct spre 
fluviu, pe drumul dinspre Nord. Pe acest drum se îndreptă deci 
şi Dragoş în fruntea oamenilor săi. 

Cam trei kilometri străbătuseră astfel fără nici un incident, 
printr-un ţinut complet pustiu, când, din stânga drumului, 
răsună un nechezat de cal. Reţinându-şi cu un gest oamenii, 
Carol Dragoş înainta până la liziera păduricii care se vedea slab 
în umbră. 

— Care-i acolo? strigă el cu voce puternică. Neauzindu-se 
nici un răspuns, unul dintre oameni, la ordinul său, aprinse o 
torţă de răşină. Flacăra ei străluci viu în noaptea aceea fără 
lună, dar lumina se stinse după câţiva paşi, neputincioasă să 
sfâşie întunericul făcut şi mai profund de frunzişul pomilor. 

— Înainte! ordonă Dragoş, pătrunzând în desiş în fruntea 
trupei. Dar desişul îşi avea apărătorii lui. Abia trecuseră de 
lizieră şi o voce poruncitoare zise: 

— Un pas mai mult şi tragem! 

Această ameninţare nu avea să-l oprească pe Carol 
Dragoş, cu atât mai mult cu cât, la lumina torţei, i se păru că 
zăreşte o umbră nemişcată, cea a unei căruţe, în jurul căreia se 
aduna un grup de oameni, căruia nu-i putu stabili numărul. 

— Înainte! ordonă el din nou. 

Supunându-se ordinului, poliţiştii îşi continuară înaintarea 
nesigură în pădurea necunoscută. Dificultatea nu întârzie să se 
accentueze. Deodată, torţa fu smulsă din mâna agentului care o 
purta. Întunericul deveni complet. 

— Neîndemânatecul! murmură Dragoş. Lumină, Frantz, 
lumină! Ciuda îi era cu atât mai mare cu cât la ultima pâlpâire a 
torţei, crezuse că vede căruţa făcând o mişcare de retragere şi 
îndepărtându-se pe sub copaci. 


Din păcate nu putea fi vorba s-o urmărească. Trupa de 
poliţişti întâlni în faţa ei un adevărat zid viu. Fiecărui poliţist i se 
opuneau doi sau trei adversari. Dragoş înţelegea, cam târziu, că 
nu dispunea de suficiente forţe pentru a obţine victoria. Până 
aici, nu fusese tras nici un foc de armă, nici de-o parte, nici de 
cealaltă. 

— Titşa! strigă în acel moment o voce, în noapte. 

— Prezent! răspunse altă voce. 

— Căruţa? 

— A plecat! 

— Atunci să terminăm o dată! 

Dragoş înregistră în minte aceste voci. N-avea să le uite 
niciodată. 

După acest scurt dialog, revolverele intrară în horă, 
zdruncinând atmosfera cu detunăturile lor seci. Câţiva poliţişti 
fură atinşi de gloanţe; înțelegând că ar fi fost o nebunie să 
continue, Carol Dragoş se hotărî să ordone retragerea. Trupa de 
poliţişti ieşi în drum, unde învingătorii nu mai îndrăzneau să-i 
urmărească şi noaptea-şi reluă calmul tulburat o clipă. 

Mai întâi trebuiră să se ocupe de răniţi. Erau trei, uşor 
atinşi, de altfel. După o pansare sumară, ei fură trimişi înapoi 
sub supravegherea a patru camarazi de-ai lor. Dragoş, însoţit de 
Frederic Ulhmann şi de ultimii trei agenţi, porni spre Dunăre, 
mergând uşor în pieziş în direcţia oraşului Gran. Găsi fără 
greutate locul unde acostase cu câteva ore mai devreme, 
precum şi ambarcaţiunea cu care Ulhmann şi el traversaseră 
fluviul. Cei cinci oameni se îmbarcară şi traversând Dunărea în 
sens invers, coborâră pe malul stâng. 

Dacă Dragoş suferise un eşec, spera să-şi ia revanşa 
acum. Nu mai era nici un dubiu pentru el că llia Bruş şi prea- 
faimosul Ladko erau unul şi acelaşi; şi mai era convins că 
omorul din noaptea trecută trebuia imputat tovarăşului său de 
călătorie. După toate aparențele, acesta, după ce-şi va pune 
prada la adăpost, se va grăbi să-şi reia identitatea de împrumut, 
pe care n-o credea descoperită, şi care-i permisese până acum 
să dejoace cercetările poliţiei. 

Înainte de ivirea zorilor, el se va înapoia la barcă şi-şi va 
aştepta pasagerul absent, aşa cum ar fi făcut inofensivul şi 
conştientul pescar ce pretindea a fi. Dar cinci oameni hotărâți 
vor fi atunci la pândă. Cei cinci oameni, învinşi de Ladko şi de 


banda sa, vor învinge mai uşor rezistenţa pe care ar putea-o 
opune acelaşi Ladko, obligat să fie singur pentru a juca rolul lui 
Ilia Bruş. 

Acest plan bine conceput, a fost, din păcate, irealizabil. 
Deşi Carol Dragoş şi oamenii săi cercetară mult ţărmul, le-a fost 
imposibil să zărească ambarcaţiunea pescarului. Dragoş şi 
Ulhmann au recunoscut, fără greutate, locul precis unde 
debarcase, dimineaţa, primul, dar n-au găsit nici urmă de barcă. 
Ea dispăruse şi odată cu ea şi llia Bruş. Carol Dragoş fusese tras 
pe sfoară şi asta-l umplea de mânie. 

— Frederic, spuse el subordonatului său, sunt la capătul 
puterilor. Mi-ar fi imposibil să mai fac vreun pas. O să dormim pe 
iarbă ca să ne mai refacem forţele. Dar unul dintre oamenii 
noştri va lua barca şi va merge imediat la Gran. La deschiderea 
oficiului poştal, va da o telegramă. Aprinde felinarul. O să-ţi 
dictez. Scrie! Frederic Ulhmann ascultă în tăcere: 

„Crimă comisă în noaptea asta în împrejurimile oraşului 
Gran. Prada îmbarcată pe şalandă. Să se execute cu rigoare 
controalele prescrise.” 

Dictă din nou: 

„Mandat de aducere împotriva numitului Ladko, fals numit 
llia Bruş şi pretinzându-se laureatul Ligii Dunărene la ultimul 
concurs de la Sigmaringen, aşa-zisul Ladko, alias Ilia Bruş, 
inculpat de crimă, furt şi ucidere.” 

— La prima oră să se telegrafieze tuturor comunelor 
riverane fără excepţie, ordonă Carol Dragoş, întinzându-se 
epuizat pe pământ. 


X 
Prizonier 


Pentru înțelegerea povestirii, e timpul să-i spunem 
cititorului că bănuielile lui Carol Dragoş, confirmate şi de 
descoperirea portretului, nu erau complet eronate. Dragoş avea 
dreptate cel puţin asupra unui punct. Da, llia Bruş şi Sergiu 


Ladko erau una şi aceeaşi persoană. Dar Dragoş se înşela grav 
atunci când îi atribuia tovarăşului său de călătorie îndelunga 
serie de furturi şi asasinate care, de atâta timp, pustiiau 
regiunea de pe malurile Dunării şi mai ales jefuirea vilei contelui 
Hagueneau, precum şi asasinarea paznicului Cristian. Ladko nu 
bănuia deloc gândurile pasagerului său. Tot ce ştia era că 
numele lui servea la desemnarea unui criminal cunoscut, şi el 
nu putea înţelege cum se putuse produce o atare confuzie. 

Ingrozit la început de descoperirea unui omonim atât de 
redutabil, care, culmea, era şi compatriotul său, el deveni 
stăpân pe sine, după un moment de spaimă firească. În fond, 
ce-l interesa pe el un răufăcător cu care n-avea nimic comun 
decât numele? Un nevinovat n-are de ce să se teamă. Şi sigur 
că el era străin de aceste crime. 

Fără nici o grijă, Sergiu Ladko, de-acum înainte îl vom 
numi cu numele său adevărat, lipsise noaptea trecută spre a se 
duce la Szalka, aşa cum anunţase. După plecarea lui din 
Rusciuk, acolo, în acel orăşel, îşi fixase reşedinţa sub numele de 
llia Bruş şi acolo aşteptase timp de multe săptămâni veşti de la 
scumpa sa Nataşa. 

Aşteptarea, aşa cum ştim, îi devenise insuportabilă, şi-şi 
frământa mintea cum să găsească un mijloc de a pătrunde 
incognito în Bulgaria; când deodată soarta făcu să-i cadă sub 
ochi un număr din ziarul Pester Loyd, în care se anunţa cu mare 
vâlvă concursul de pescuit de la Sigmaringen. 

Citind articolul despre acest concurs, exilatul, tot atât de 
bun pescar, sper că n-aţi uitat, cât şi pilot renumit, concepu un 
plan de acţiune a cărei ciudăţenie avea să-i asigure, poate, 
reuşita. 

Se va înscrie în Liga Danubiană sub numele de llia Bruş, 
numele purtat la Szalka, va participa la concursul de la 
Sigmaringen, şi, prin dibăcia lui la pescuit, va obţine premiul 
întâi. După ce va da numelui său de împrumut un început de 
notorietate, va anunţa cu multă zarvă, făcând chiar şi 
rămăşaguri dacă se poate, intenţia sa de a cobori pe Dunăre, cu 
undiţa în mână, de la izvoare până la vărsare. Nu se îndoia că 
acest proiect avea să revoluţioneze lumea deosebită a 
pescarilor cu undiţa şi că asta-i va aduce autorului o oarecare 
reputaţie din partea celorlalţi oameni. 


De atunci înainte, înarmat cu acte de stare civilă 
indiscutabile, căci, în general, se acordă o încredere oarbă 
vedetelor, Sergiu Ladko va putea cobori în adevăr pe Dunăre. 
Bineînţeles că va grăbi cât va putea înaintarea bărcii şi că nu va 
pierde cu pescuitul decât timpul necesar. Totuşi va face să se 
vorbească destul despre el pe tot parcursul, ca să nu fie uitat de 
lume şi pentru a putea debarca pe faţă la Rusciuk, sub protecţia 
unei notorietăţi bine stabilite. 

Pentru ca unicul scop al acţiunii sale să fie atins în mod 
fericit, trebuia ca nimeni să nu-i bănuiască adevăratul nume şi 
ca nimeni să nu poată recunoaşte în trăsăturile pescarului Ilia 
Bruş, pe cele ale pilotului Sergiu Ladko. Prima condiţie era uşor 
de realizat. Era de ajuns ca, odată transformat în laureat al Ligii 
Dunărene, el să-şi joace rolul fără greş. Sergiu Ladko îşi jură să 
fie Ilia Bruş în ciuda tuturor, oricare ar fi incidentele călătoriei. 
Era de presupus că această călătorie se va face încet, dar sigur 
că nici un incident nu va face ca jurământul să devină greu de 
ţinut. 

A doua condiţie era şi mai uşor de satisfăcut. Nu trebuia 
nimic mai mult decât să-şi radă barba, să-şi vopsească părul, să- 
şi ascundă ochii sub nişte ochelari mari de soare. 

Sergiu Ladko se deghiza astfel sumar în noaptea care 
precedă plecarea, apoi porni la drum înaintea zorilor, sigur că e 
de nerecunoscut pentru o privire neavizată. 

La Sigmaringen evenimentele s-au petrecut conform 
prevederilor. Laureat al concursului, anunţarea proiectului său 
fusese favorabil comentată de presa din ţinuturile riverane. 
Devenit astfel un personaj destul de cunoscut pentru ca 
identitatea să nu-i mai fie suspectată, asigurat, pe de altă parte, 
că o să găsească ajutor, la nevoie, din partea colegilor din Liga 
Dunăreană răspândiţi de-a lungul fluviului, Sergiu Ladko se lăsă 
dus de curent. 

La Ullm avusese o primă decepţie, constatând că 
celebritatea sa relativă nu-l punea la adăpost de rigorile 
administraţiei. De aceea fusese bucuros să primească un 
pasager care avea acte în regulă şi pe care poliţia părea să-l 
stimeze. E sigur că atunci când va fi la Rusciuk şi când se va fi 
terminat prinsoarea, prezenţa unui străin ar putea să aibă unele 
inconveniente. Dar atunci îi va putea explica situaţia; până 
atunci această prezenţă i-ar mări probabilitățile de reuşită a 


călătoriei pe care Sergiu Ladko dorea din tot sufletul s-o ducă la 
bun sfârşit. 

Să afle că purta acelaşi nume cu un temut bandit, că 
acesta mai era şi bulgar, îi dădu lui Ladko a doua emotie 
neplăcută. Oricare i-ar fi fost nevinovăția şi prin urmare 
siguranţa, el nu putea să ignore că o astfel de potrivire de nume 
era de natură să provoace cele mai regretabile erori sau chiar 
cele mai grave complicaţii. Dacă numele pe care-l ascundea sub 
cel de Ilia Bruş avea să fie cunoscut, nu numai că debarcarea la 
Rusciuk ar fi fost compromisă, dar puteau să rezulte din asta şi 
lungi întârzieri. 

Sergiu Ladko nu putea să facă nimic împotriva acestor 
pericole. Erau serioase dar nu trebuiau exagerate. În realitate, 
era greu de crezut că poliţia o să acorde atenţie, fără un motiv 
anume, unui pescar protejat de laurii obţinuţi la concursul de la 
Sigmaringen. 

Ajuns la Szalka după apusul soarelui şi plecat cu mult 
înainte de zori, fără a fi fost văzut de nimeni, Sergiu Ladko 
trecuse doar pe acasă, exact timpul necesar ca să vadă dacă 
nu-l aşteptau veşti de la Nataşa. Menţinerea tăcerii avea într- 
adevăr ceva înnebunitor. De ce oare tânăra femeie nu mai scria 
de două luni? Ce i se întâmplase? 

Perioadele tulburi sunt bogate în nenorociri personale şi 
pilotul se întreba cu groază dacă nu va debarca prea târziu, şi 
chiar dacă va debarca vreodată la Rusciuk. 

Acest gând care-i sfâşia inima, îi înzecea în acelaşi timp 
forţa muşchilor. Acest gând îi dăduse, la plecarea din Gran, forţa 
de a rezista la furtună şi de a lupta victorios împotriva vântului 
dezlănţuit. El îl făcuse să iuţească pasul în timp ce revenea spre 
barcă cu băutura întăritoare destinată domnului Jaeger. 

Mare îi fu mirarea când nu-şi găsi pasagerul pe care-l 
lăsase într-o stare atât de proastă; bileţelul pe care-l scrisese 
acesta nu-i micşoră îngrijorarea. Ce motiv atât de urgent îi 
făcuse pe domnul Jaeger să se îndepărteze de barcă în starea sa 
de slăbiciune? Cum se putea face ca un orăşean din Viena să 
aibă treburi atât de urgente în plin câmp, departe de orice 
centru locuit? Era aici o problemă pe care gândurile pilotului nu 
o soluţiona curând. 

Oricare ar fi fost cauza, absenţa domnului Jaeger avea, în 
tot cazul, marele inconvenient de a mai lungi călătoria, lungă şi 


aşa. Fără acest incident neaşteptat, şalanda s-ar fi aflat de- 
acum în mijlocul fluviului şi, până seara, mulţi kilometri ar fi fost 
adăugaţi la cei lăsaţi în urmă. 

Tentaţia ca să ia rugămintea domnului Jaeger ca nulă şi 
neavenită era mare, ca să împingă barca în larg şi să continue 
călătoria fără a pierde un minut, spre o ţintă care-l atrăgea pe 
Sergiu Ladko aşa cum magnetul atrage fierul. 

Pilotul hotărî totuşi să-l aştepte. Avea unele obligaţii faţă 
de pasager, şi era mai bine să piardă o zi decât să aibă de dat 
pretexte la eventualele contestaţii ulterioare. 

Avea ce face până la terminarea zilei, care era de-acum 
mai mult de jumătate trecută. 

Sergiu Ladko se ocupă mai întâi cu aranjarea cuferelor al 
căror conţinut fusese răsturnat în timpul zadarnicelor sale 
căutări de dimineaţă. Asta nu i-ar fi luat mult timp dacă, 
terminându-l de aranjat pe al doilea, privirea nu i-ar fi căzut 
asupra aceluiaşi portofel care atrăsese mai înainte şi atenţia lui 
Carol Dragoş. Pilotul deschise portofelul aşa cum îl deschisese şi 
polițistul şi, ca şi acesta, dar cuprins de sentimente diferite, 
scoase portretul pe care Nataşa i-l dăduse în momentul 
despărțirii, cu o dedicație plină de afecţiune. Sergiu Ladko privi 
lung acest chip iubit. Nataşa! Ea era!... Erau trăsăturile ei dragi, 
ochii ei atât de puri, buzele ei întredeschise ca pentru a vorbi. 
Cu un oftat, puse la loc în portofel scumpul portret şi pe acesta 
în cufărul pe care îl încuie cu grijă; puse cheia în buzunar şi ieşi 
de sub coviltir pentru a-şi vedea de treburi. 

Dar nu mai avea gândul la treabă. Curând mâinile sale 
stăteau nemişcate şi aşezat pe una din bănci, cu spatele la 
țărm, îşi lăsă privirea să rătăcească pe fluviu. Gândul îi zbură 
spre Rusciuk. Işi văzu soţia, casa veselă şi plină de cântece... 
Sigur, nu regreta nimic. Să-şi sacrifice propria-i fericire, ar mai 
face-o dacă i s-ar cere... Ce păcat că un sacrificiu atât de crud 
era până-ntr-acolo inutil. Câţi ani va mai geme Bulgaria sub 
jugul opresorilor, acum când revolta izbucnind prea devreme 
era zdrobită fără scăpare? Va putea el oare să mai treacă 
frontiera şi dacă va ajunge s-o facă, o va mai găsi el pe cea pe 
care o iubea? Oare turcii n-o luaseră ca ostatecă pe soţia unuia 
din adversarii lor cei mai hotărâți? Dacă era aşa, ce făcuseră ei 
cu Nataşa? Vai! această dramă intimă şi modestă dispăruse în 


zvârcolirea care zdruncinase regiunea balcanică. Cât de puţin 
conta suferinţa a două fiinţe în mijlocul nenorocirii generale! 

Toată peninsula era străbătută la acea oră de hoarde 
sângeroase. Peste tot galopul sălbatec al cailor cutremurase 
pământul şi pârjolul războiului trecuse peste cele mai sărmane 
sate. _ 

Impotriva colosului turc se ridicau doi pigmei: Serbia şi 
Muntenegru. Aceşti doi David vor reuşi oare să-l învingă pe 
Goliat? Ladko înţelegea cât de inegală era lupta şi, gânditor, îşi 
pusese toată speranţa în părintele tuturor slavilor, marele ţar al 
Rusiei, care într-o zi, poate, avea să binevoiască a-şi întinde 
mâna sa puternică asupra fiilor săi oprimaţi. 

Absorbit de gânduri, Sergiu Ladko pierduse până şi 
amintirea locului unde se afla. Putea să defileze şi un regiment 
întreg de soldaţi pe mal că el nu şi-ar fi întors capul. Cu atât mai 
mult el nu-şi dădu seama de sosirea a trei oameni, care veneau 
din amonte şi păşeau încet. Dar dacă Ladko nu-i văzu pe 
aceştia, ei îl văzuseră uşor, de îndată ce barca lui le apăru în 
faţă de după un cot al fluviului. 

Acel trio de oameni se opri de îndată şi începu să se 
sfătuiască în şoaptă. Unul dintre aceşti noi veniţi a mai fost 
prezentat cititorului, la escala de la Viena, sub numele de Titşa. 
El e cel care, în tovărăşia unui complice, îl urmărea pe Carol 
Dragoş, după ce detectivul îl filase şi el la rândul său pe llia 
Bruş, în timp ce acesta făcea demersuri nevinovate pe lângă 
unul din intermediarii folosiţi la expedierea armelor în Bulgaria. 
Vă amintiţi că această urmărire îi adusese până aproape de 
barcă pe cei doi spioni, care, siguri de a recunoaşte locuinţa 
plutitoare a poliţistului, se îndepărtaseră plănuind să tragă 
foloase din această descoperire. Acuma voiau să pună în 
aplicare aceste planuri. 

Cei trei oameni se ascunseseră în iarba de pe mal şi, de 
acolo, îl pândeau pe Sergiu Ladko. Acesta, urmărindu-şi 
gândurile, le ignora prezenţa, neavând nici o bănuială de 
pericolul care-l ameninţa. Dar primejdia era mare, căci oamenii 
la pândă, toţi trei membri ai bandei de răufăcători care devasta 
regiunea dunăreană, nu erau dintre cei pe care-i bine să-i 
întâlneşti într-un loc pustiu. 

Titşa era chiar un membru important al bandei; el putea fi 
considerat ca primul după şeful bandei, care îi aducea prin 


fărădelegile sale o celebritate ruşinoasă numelui pilotului. Cât 
despre ceilalţi doi, Sakmann şi Zerlang, ei erau nişte simpli 
figuranti. 

— El este, murmură Titşa, oprindu-i cu mâna pe ceilalți 
doi, de îndată ce descoperi barca la cotul fluviului. 

— Dragoş? întrebă Sakmann. 

— Da! 

— Eşti sigur? 

— Absolut. 

— Dar nu-i vezi fața, căci e cu spatele, obiectă Zerlang. 

— Nu trebuie să-i văd faţa, răspunse Titşa. Nu-l cunosc. 
De-abia dacă l-am zărit la Viena. 

— În cazul ăsta!... 

— Da recunosc perfect barca, îl întrerupse Titşa, şi am 
avut timp s-o examinez în timp ce Ladko şi cu mine eram 
amestecați în mulţime. Sunt sigur că nu mă-nşel. 

— La drum, atunci! făcu unul dintre oameni. 


le sale... 


Vise 


Pilotul, pierdut în 


— La drum, aprobă Titşa, desfăcând un pachet pe care-l 
avea sub braţ. 

Pilotul nu bănuia, în continuare, că era obiectul unei astfel 
de urmăriri, Nu-i auzise pe cei trei oameni venind; nu-i auzi nici 
când ei se apropiară înăbuşindu-şi zgomotul paşilor în iarba 
deasă de pe mal. Pierdut în visele sale, el îşi lăsa gândurile să 
hoinărească pe apă spre Nataşa şi ţara sa. Deodată o mulţime 
de laţuri dese îl înfăşurară, orbindu-l, paralizându-l, înăbuşindu-l. 
Ridicându-se brusc, el se zbătu din instinct şi se epuiza în 
eforturi zadarnice, când o lovitură violentă în cap îl aruncă, 
ametit, în fundul bărcii. Nu totuşi destul de repede ca să nu aibă 
timpul să se vadă prizonierul lanțurilor unui năvod din acelea pe 
care şi el îl folosea la prinsul peştilor. 

Când Sergiu Ladko îşi reveni în fire, el nu mai era acoperit 
cu năvodul cu care-l prinseseră aducându-l la neputinţă, dar 
strâns legat de multe ori cu o funie groasă, el nu putea face nici 
cea mai mică mişcare; un căluş îi înăbuşea strigătele, o bandă 
neagră îi acoperea ochii. 

Revenindu-şi în fire, prima senzaţie a lui Sergiu Ladko fu 
de buimăcire. Ce i se întâmplase? Ce însemna acest inexplicabil 
atac şi ce voiau să facă cu el? In definitiv, avea de ce să se 
liniştească, într-o oarecare măsură. Dacă ar fi avut intenţia să-l 
omoare, ar fi făcut-o. Pentru că mai era în viaţă, înseamnă că 
nu-i voiau moartea şi că agresorii săi - oricare ar fi fost - n-au 
avut altă intenţie decât să pună mâna pe el. 

Dar, de ce, în ce scop să pună mâna pe el? 

Era greu de răspuns la această întrebare. Hoţi?... Nu şi-ar 
fi dat osteneala să-şi lege victima cu atâta prevedere când un 
cuţit le făcea treaba mai repede şi mai sigur. Cât trebuiau să fie 
de săraci hoţii pe care i-a ispitit biata lui barcă! 

Răzbunare?... Imposibilitate şi mai mare. Turcii, singurii 
duşmani ai lui Ladko, nu puteau bănui că patriotul bulgar se 


ascunde sub numele unui pescar şi, chiar dac-ar fi fost 
informaţi, el nu reprezenta pentru ei un personaj atât de 
important, încât să rişte un act de violenţă atât de departe de 
frontieră, în plin centru al Imperiului austriac. În plus, e sigur că 
şi turcii l-ar fi suprimat chiar mai repede decât nişte simpli hoţi... 

Convingându-se că, cel puţin pentru moment, motivul era 
de nepătruns, Sergiu Ladko, ca om practic ce era, încetă să se 
mai gândească la asta; el îşi consacră toată inteligenţa la 
observarea a ceea ce avea să urmeze şi la găsirea mijloacelor, 
dacă ele existau, de a-şi recâştiga libertatea. 
` La drept vorbind, situația nu se preta la multe observații. 
Ințepenit de strânsoarea frânghiei înfăşurată în spirală în jurul 
trupului, el nu putu face nici o mişcare, iar banda de pe ochi era 
aşa de strânsă, că nu putea spune dacă-i ziua sau noaptea. 
Primul lucru pe care-l recunoscu, concentrându-şi toată atenţia 
spre zgomote, era că se afla în fundul bărcii, barca sa desigur, şi 
că ea înainta repede sub efortul unor braţe vânjoase. În adevăr, 
se auzea, distinct, scârţâitul văslelor lovindu-se de strapazane şi 
murmurul apei alunecând pe laturile ambarcaţiunei. 

In ce direcţie mergeau? lată a doua problemă pe care o 
rezolvă uşor, constatând o diferenţă sensibilă de temperatură 
între partea stângă şi cea dreaptă a corpului său. Oscilaţiile 
transmise de barcă la fiecare impuls al vâslelor îi arătau că era 
culcat în sensul mersului; ştiind că în momentul agresiunii 
soarele nu era departe de amiază, el ajunse, fără greutate, la 
concluzia că o jumătate de corp era în umbra peretelui 
ambarcaţiunii, care se îndrepta de la Vest spre Est, continuând 
deci să meargă în sensul curentului ca atunci când ea asculta de 
ordinul stăpânului său legitim. 

Nici o vorbă nu fusese schimbată între cei ce puseseră 
stăpânire pe el. Nici un zgomot omenesc nu-i ajungea la ureche, 
afară de icnetele luntraşilor când apăsau pe vâsle. Navigaţia 
asta tăcută dura cam de o oră şi jumătate; căldura soarelui îi 
cuprinsese faţa şi-l informă că se îndreptau spre Sud. Pilotul nu 
se miră. Cunoaşterea perfectă a celor mai mici meandre ale 
fluviului îl făcu să înţeleagă că întorseseră în curba pe care 
acesta o descrie în faţa muntelui Pilis. Fără îndoială că, în 
curând, aveau să se îndrepte spre Est, apoi spre Nord, până la 
punctul cel mai depărtat, de unde Dunărea începe să coboare 
direct spre peninsula balcanică... 


Aceste supoziţii nu se realizară decât în parte. În 
momentul în care Sergiu Ladko calcula că ajunseseră în mijlocul 
limanului de la Pilis, zgomotul vâslelor încetă brusc... În timp ce 
barca mergea cu aceeaşi viteză, se auzi o voce aspră: 

— la cangea, comandă unul dintre agresorii nevăzuţi. 

Aproape imediat se simţi un şoc, urmat de un scârţâit pe 
care l-ar fi putut face scândura bordajului zgâriind un corp dur; 
apoi Sergiu Ladko fu ridicat şi trecut din mână în mână. Era 
evident că barca acostase lângă o altă ambarcaţiune mai mare, 
la bordul căreia prizonierul era îmbarcat ca un colet. In zadar 
ciulea el urechea pentru a prinde în treacăt vreo vorbă. Nu se 
pronunţa nici una. Temnicerii lui nu se dezvăluiau decât prin 
contactul mâinilor brutale şi prin răsuflarea piepturilor ce 
gâfâiau. 

Legănat, tras în toate părţile, Sergiu Ladko n-avu, de 
altfel, timp de gândire. După ce l-au urcat, îl coborâră de-a 
lungul unei scări care-i lovi crunt şalele. După loviturile care-l 
învineţiseră el înţelese că-l trecuseră printr-o deschizătură mică, 
unde, în sfârşit, fu aruncat jos ca un pachet, scoţându-i-se 
banda de pe ochi şi căluşul din gură; totodată răsună şi 
zgomotul surd al unui chepeng care se închidea. 

Aşa ameţit de zdruncinătură lui Sergiu Ladko îi trebui un 
lung moment ca să-şi vină în fire. Când reuşi, situaţia nu i se 
păru mai bună, deşi-şi recăpătase vocea şi vederea. E evident, 
că ei socoteau că nu-i mai era necesar căluşul pentru că nu era 
nimeni care putea să-l audă iar înlăturarea bandei de pe ochi 
nu-i era de mare ajutor. Totul era întunecat în jurul său. Şi ce 
întuneric! Prizonierul, care după succesiunea de senzaţii 
resimţite, presupunea că e închis în cala unei nave, se sforţa 
inutil să descopere o cât de slabă dâră de lumină trecând prin 
încheietura pereţilor. Nu vedea nimic. Nu era întunecimea unei 
pivnițe în care ochiul reuşeşte totuşi să discearnă o vagă 
licărire; era întunericul total, absolut, comparabil doar cu cel din 
mormânt. 

Câte ore trecuseră aşa oare? Sergiu Ladko credea că era 
pe la jumătatea nopţii când o larmă, atenuată de distanţă, 
ajunse până la el. Se alerga, se tropăia. Apoi zgomotul se 
apropie. Colete grele erau împinse direct deasupra capului lui şi- 
ar fi jurat că doar o scândură îl separa de lucrătorii necunoscuţi. 


Zgomotul se mai apropie încă. Acum se vorbea chiar lângă 
el, fără îndoială în spatele unui perete care-i mărginea 
închisoarea, da era imposibil să ghicească ce se spunea. 

Curând, de altfel, zgomotul se potoli şi din nou se făcu 
linişte în jurul bietului pilot pe care-l învălui un întuneric de 
nepătruns. 

Sergiu Ladko adormi. 


XI 
În mâna duşmanului 


După ce Carol Dragoş şi oamenii lui au bătut în retragere, 
învingătorii au rămas la început pe locul luptei, gata să opună 
rezistenţă unui nou atac; în acest timp, căruţa se îndepărtă în 
direcţia Dunării. După ce timpul scurs asigură banda de 
răufăcători că plecarea forţelor de poliţie era definitivă, porni şi 
ea la drum, la un semn al şefului. Ei ajunseră curând la fluviul 
care curgea la mai puţin de cinci sute de metri. Căruţa îi aştepta 
acolo, în faţa şalandei, a cărei umbră întunecată se zărea de la 
câţiva metri de țărm. A 

Distanţa era mică şi muncitorii numeroşi. In câteva clipe 
două luntre au transportat la bordul şalandei încărcătura 
căruţei. De îndată aceasta se îndepărtă şi dispăru în noapte, în 
timp ce cea mai mare parte a celor care luptaseră în poiană se 
risipeau pe câmp, după ce îşi primiseră partea lor de pradă. Nu 
mai rămase nici o urmă din crima care se comisese, doar o 
grămadă de colete umplea puntea vasului de transport, la 
bordul căruia nu se îmbarcaseră decât opt oameni. 

În realitate, faimoasa bandă de pe malurile Dunării era 
alcătuită numai din aceşti opt oameni. Ceilalţi reprezentau o 
mică parte a unui număr de subalterni din care o fracțiune era 
angajată chiar din regiunea în care se „dădea lovitura”. Aceştia 
rămâneau străini execuţiei propriu-zise a loviturii, iar rolul lor, 
limitat la cel de cărăuşi, santinele sau paznici, nu începea decât 
în momentul în care duceau prada spre fluviu. 


Organizarea era dintre cele mai dibace. Prin aceasta, 
banda dispunea, pe tot cursul Dunării, de nenumărați asociaţi, 
dintre care foarte puţini îşi dădeau seama de felul operaţiunilor 
la care-şi dădeau concursul. Recrutaţi printre analfabeți, în 
general, adevărate brute, aceştia credeau că participă la 
obişnuite acte de contrabandă şi nu căutau să afle mai mult. 
Niciodată nu se gândiseră să stabilească nici cea mai mică 
apropiere între cel care comanda expedițiile la care luau parte şi 
acest faimos Ladko care, ascunzându-şi numele faţă de ei, 
părea să se complacă, în mod straniu, lăsând câte o urmă a 
identităţii sale pe locul crimelor. Indiferenţa lor părea mai puţin 
surprinzătoare, dacă aflăm că aceste crime comise pe cursul 
Dunării erau răspândite pe o întindere imensă. Emoţia populaţiei 
avea deci răgaz să se liniştească între timp Numele lui Ladko îşi 
câştigase trista sa celebritate mai ales în birourile poliţiei, unde 
se centralizau toate plângerile riverane. 

Din cauza titlurilor sforăitoare ale gazetelor, în oraşe, 
burghezia îi acorda o atenţie deosebită. Dar pentru marea masă 
a poporului, cu atât mai mult pentru ţărani, el nu era decât un 
răufăcător ca oricare altul, de la care ai de suferit o dată şi pe 
care nu-l mai vezi. Spre deosebire de ceilalţi, cei opt oameni 
rămaşi la bordul şalandei se cunoşteau între ei şi formau într- 
adevăr o bandă. Cu vasul lor, urcau sau coborau pe Dunăre fără 
încetare. Cum li se prezenta ocazia unei operaţii rentabile, se 
opreau, recrutau prin împrejurimi personalul necesar, apoi, cu 
prada ascunsă în locuinţa lor plutitoare, plecau în căutarea altor 
lovituri. Când şlepul era plin, ajungeau la mare, unde un vapor, 
cu care conlucrau, venea să-i întâlnească în ziua fixată. 
Transportate la bordul vasului, aceste bogății furate şi uneori 
câştigate chiar cu preţul unei vieţi deveneau o încărcătură 
cumsecade şi loială, în stare să fie schimbată pe aur, în ţinuturi 
îndepărtate, la lumina zilei. 

In mod excepţional, în noaptea trecută se auzise despre 
bandă la o distanţă atât de mică de fărădelegea precedentă. Ea 
nu comitea, de obicei, asemenea greşeală care, repetată, putea 
să le dea de bănuit complicilor inconştienţi pe care-i angaja din 
ţinut. Dar, de data asta, căpetenia ei avusese un motiv deosebit 
să nu se îndepărteze şi dacă acel motiv nu era cel pe care i-l 
atribuise Carol Dragoş când vorbise la Ullm cu Frederic 
Ulhmann, totuşi polițistul nu era străin de el. 


Recunoscut la Viena de însuşi şeful bandei, însoţit atunci 
de Titşa, secundul său, detectivul fusese de atunci filat, fără s-o 
ştie, de o serie de complici locali cărora nu li se spusese decât 
esenţialul; şlepul lor se străduise să meargă înaintea şalandei 
doar cu câţiva kilometri. Acest spionaj atât de anevoios într-un 
ţinut adesea descoperit şi unde se aflau atâţia agenţi de poliţie 
era, prin forţa lucrurilor, întrerupt deseori, iar soarta voise ca 
Dragoş şi gazda sa să nu fie văzuţi în acelaşi timp. Nimic nu 
permitea deci să se presupună că şalanda avea doi locuitori, nici 
să se admită posibilitatea unei erori. 

Instituind această supraveghere, căpetenia bandei visa să 
dea o lovitură de maestru. Să-l suprime pe detectiv? Nu se 
gândea la asta. Pentru moment cel puţin, se gândea doar să 
pună mâna pe el. Avându-l pe Carol Dragoş în mână, va fi mai 
puternic şi va putea discuta de la egal la egal, dacă va fi 
ameninţat de vreun pericol. 

Timp de câteva zile nu i se ivi ocazia răpirii. Sau pentru că 
barca se oprea seara la prea mică distanţă de un centru locuit, 
sau pentru că se întâlneau în imediata ei apropiere agenţi 
înşiraţi pe mal şi a căror calitate nu putea să scape unui 
profesionist al crimei. 

In sfârşit, în dimineaţa de 29 august, împrejurările păreau 
favorabile. Furtuna, care în noaptea trecută protejase banda în 
timp ce ataca vila contelui Hagueneau, îi împrăştiase probabil şi 
pe poliţiştii care îl precedau sau îl urmau pe şeful lor de-a lungul 
fluviului. Poate că acesta era acum singur şi fără apărare. 
Trebuia să profite de asta. 

Titşa cu doi oameni fuseseră trimişi cu căruţa de îndată ce 
ea a fost încărcată cu prada de la vilă. l-am văzut pe cei trei 
achitându-se de misiune şi cum pilotul Sergiu Ladko a devenit 
prizonierul lor în locul detectivului Carol Dragoş. 

Până aici, Titşa nu-şi putuse informa căpetenia despre 
fericitul sfârşit al misiunii sale, decât prin câteva cuvinte 
schimbate grabnic în poiană, în momentul când poliţiştii 
apăruseră pe drum. Discuţia asupra acestui subiect avea să fie 
reluată, cu siguranţă, dar pentru moment nu putea fi vorba 
despre aşa ceva. Inainte de orice, trebuiau să dispară şi să fie 
puse la adăpost numeroasele colete îngrămădite pe punte; şi 
chiar cu asta se îndeletniceau fără întârziere cei opt oameni 
care formau echipa şalandei. 


Fie cu braţele, fie lăsându-le să alunece pe un plan 
înclinat, coletele erau mai întâi introduse în interiorul vasului; 
această muncă nu le luă decât câteva minute; apoi se trecu la 
aranjarea şi stivuirea definitivă a coletelor. Pentru asta au ridicat 
podeaua calei, lăsând descoperită o mare deschizătură acolo 
unde te-ai fi aşteptat să dai de apa Dunării. O lanternă coborâtă 
în cel de-al doilea compartiment permise să se desluşească o 
îngrămădire de obiecte eteroclite care îl umplea în parte. 
Rămânea, totuşi, destul loc pentru ca prada luată de la contele 
Hagueneau să poată fi plasată, la rândul ei, în ascunzătoarea 
nebănuită. Această şalandă care servea în acelaşi timp şi ca 
mijloc de transport şi ca locuinţă şi ca magazin inviolabil era 
într-adevăr minunat trucată. Dedesubtul părţii vizibile a vasului 
era aplicat un altul mai mic; în acest mod, puntea celui mic 
devenise fundul celui mare. Cel de-al doilea vas, adânc de vreo 
doi metri, avea deplasarea capabilă să-l ducă pe primul şi să-l 
înalțe cu unul sau doi stânjeni deasupra suprafeţei apei. 
Inconvenientul acesta, care ar fi putut dezvălui şmecheria, 
fusese remediat prin încărcarea spaţiului inferior cu o cantitate 
de lest, suficientă ca să-l înece în întregime, în aşa fel încât 
partea superioară să-şi păstreze linia de plutire pe care trebuia 
s-o aibă fiind gol. 

Cala era tot goală, căci mărfurile furate, înghesuite în 
fundul dublu, înlocuiau o cantitate corespunzătoare de lest, 
astfel încât aspectul exteriorului nu era cu nimic modificat. 
Goală, şalanda ar fi trebuit să coboare abia cu un stânjen, dar 
ea se scufunda în apă aproape cu şapte. Asta nu fără a crea 
adevărate dificultăţi navigaţiei pe Dunăre, făcând necesară şi 
prezenţa unui pilot excelent. Banda poseda acest pilot în 
persoana lui lacub Ogul, un evreu născut tot la Rusciuk. 
Cunoscând bine fluviul, lacub Ogul ar fi putut lupta cu Sergiu 
Ladko însuşi în perfecta cunoaştere a paselor de navigaţie, a 
canalelor şi a bancurilor de nisip; el conducea cu mână sigură 
şlepul printre curenţii rapizi ai apei presărată cu stânci. 

Poliţia putea să-i măsoare înălţimea exterioară şi 
interioară a vasului fără să găsească nici cea mai mică 
diferenţă. Putea s-o sondeze de jur împrejur, fără să-i 
întâlnească ascunzătoarea submarină, destul de retrasă şi 
înclinată pentru a fi imposibil de ajuns la ea. Toate investigaţiile 
lor ar duce numai la constatarea că vasul e gol şi că el se 


scufundă în apă atât cât trebuie pentru ca să-şi echilibreze 
greutatea. 

In privinţa actelor ei, măsurile de prevedere nu erau mai 
puţin bine luate. In toate cazurile, ori cobora pe Dunăre, ori 
urca, şalanda mergea sau să ridice mărfuri, sau se întorcea la 
portul său de înregistrare, după ce marfa era descărcată. După 
cum li se părea mai bine, ea aparţinea când domnului 
Constantinescu, când domnului Mayer, amândoi negustori, unul 
la Galaţi, altul la Viena. Actele, având peceţile cele mai legale, 
erau în regulă, aşa încât nimeni nu s-ar fi gândit vreodată să le 
verifice. Dacă cineva ar fi făcut-o, ar fi constatat existenţa unui 
Constantinescu sau Wengel Meyer într-unul din oraşele indicate. 

În realitate, proprietarul era Ivan Striga. 

Cititorul îşi aminteşte poate că acest nume aparţinea 
unuia dintre indivizii cei mai puţini recomandabili din Rusciuk, 
care, după ce s-a împotrivit în zadar căsătoriei lui Sergiu Ladko 
cu Nataşa Gregorevici, dispăruse din oraş. Fără să se vorbească 
prea mult despre el, anumite zvonuri îl acuzau de toate 
fărădelegile comise. De data asta zvonurile nu se înşelau. In 
adevăr, cu alţi mizerabili de teapa lui, Ivan Striga alcătuise o 
bandă de adevăraţi pirați care jefuiau ambele maluri ale Dunării. 

Era ceva să găseşti drumul spre îmbogățirea uşoară, era şi 
mai bine s-o faci în siguranţă. In acest scop, în loc să-şi 
camufleze numele şi faţa, aşa cum ar fi făcut un răufăcător 
obişnuit, el nu voia să fie un anonim pentru victimele sale. 
Bineînţeles că nu le făcea cunoscut adevăratul său nume. Nu, 
cel pe care hotărâse să-l folosească, cu o neruşinată 
imprudenţă, era cel al lui Sergiu Ladko. Să te ascunzi în spatele 
unei identități de împrumut, ca să scapi de consecinţele unei 
nelegiuiri, este o stratagemă destul de comună, dar Striga o 
renovase prin inteligenta alegere a unui pseudonim pe care şi-l 
atribuia. Dacă numele lui Ladko nu era decât un simplu nume, 
capabil să creeze confuzie şi, prin urmare, capabil să abată 
bănuielile de la vinovat, în cazul unui flagrant delict, el mai avea 
şi câteva alte avantaje deosebite. 

În primul rând, Sergiu Ladko nu era un mit. El exista, dacă 
împuşcătura care-l salutase la plecarea de la Rusciuk nu-l 
doborâse pentru totdeauna. Deşi lui Striga îi plăcea să se laude 
că-şi suprimase duşmanul, adevărul este că el nu ştia nimic 


despre asta. De altfel, din punctul de vedere al anchetei care s- 
ar fi putut face la Rusciuk, aşa ceva n-avea nici o importanţă. 

Dacă Ladko era mort, poliţia n-ar înţelege nimic din 
acuzaţiile aduse lui. Dacă era viu, ea ar găsi un om în carne şi 
oase, de o cinste atât de bine stabilită încât ancheta, după toate 
probabilitățile s-ar opri aici. Ea ar căuta atunci pe cei care ar 
purta acelaşi nume. Dar mai înainte ca toţi cei cu numele de 
Ladko să fie cercetaţi, ar curge multă apă pe Dunăre! 

Dacă din întâmplare, bănuielile s-ar îndrepta mereu în 
aceeaşi direcţie, sfârşind prin a zdruncina onorabilitatea lui 
Sergiu Ladko, aceasta ar fi un rezultat deosebit de bun. În afară 
de faptul că unui bandit îi face întotdeauna plăcere să ştie că 
altul este cercetat în locul lui, această substituire i-ar deveni şi 
mai plăcută atunci când simte pentru victimă o ură de moarte. 
Chiar dacă aceste deducţii ar părea nesăbuite, absenţa lui 
Ladko, căruia nimeni nu-i cunoştea misiunile patriotice, le-ar 
face logice. De ce plecase pilotul aşa pe nepusă masă? Secţia 
locală a poliţiei fluviale tocmai începea să-şi pună această 
întrebare în momentul în care Carol Dragoş descoperea ceea ce 
el credea că-i adevărat; fiecare dintre noi ştie că atunci când 
poliţia începe să-şi pună întrebări, sunt puţine şanse ca ea să 
răspundă cu bunăvoință. 

Astfel, situaţia era foarte clară în dramatica ei complicatie. 
O lungă serie de crime, pe care câteva gafe intenţionate le 
atribuia mereu unui anume Ladko, din Rusciuk; pilotul cu acelaşi 
nume, bănuit deocamdată vag, foarte vag, de a fi vinovat din 
cauza absenței, în timp ce la sute de kilometri, acuzat prin 
serioase prezumţii, un Ladko era depistat sub numele pescarului 
llia Bruş; şi în tot acest timp, Striga, reluându-şi după fiecare 
fărădelege identitatea autentică, circula liber pe Dunăre! 

Totuşi, pentru ca securitatea să nu-i fie ameninţată, 
condiţia esenţială era ca să dispară orice urmă 
compromiţătoare, în cel mai scurt timp. lată de ce, în seara 
aceea, noua pradă era, ca de obicei, rapid închisă în 
ascunzătoarea nebănuită. 

In carcera din fundul calei submarine, acolo unde nici o 
putere omenească nu era capabilă să-l ajute, adevăratul Sergiu 
Ladko auzi zgomotul depozitării şi stivuirii prăzii. Apoi, după ce 
puseră podeaua la loc, oamenii urcară pe punte, închizând 
chepengul. De acum înainte, putea să vină şi poliţia! 


În momentul acela era trei dimineaţa. Echipajul şalandei, 
obosit de munca ultimelor două nopţi, avea nevoie de odihnă, 
dar nu putea fi vorba de aşa ceva. Dornic să se îndepărteze cât 
mai repede, de locul ultimei sale nelegiuiri, Striga ordonă 
plecarea pentru a profita de ivirea zorilor; ordinul fu executat 
fără murmur, fiecare dintre membrii echipajului înțelegând 
importanţa motivului care-l dictase. În timp ce echipajul ridica 
ancora şi împingea şlepul spre mijlocul fluviului, Striga se 
informă de peripeţiile petrecute dimineaţa. 

— A mers şnur, îi răspunse Titşa. L-am prins pe Dragoş din 
prima aruncare a năvodului ca pe-o simplă ştiucă. 

— V-a văzut? 

— Nu cred. Avea la ce să se gândească. 

— Nu s-a zbătut? 

— A încercat el, mişelul. A trebuit să-i dau chiar una în cap 
ca să-l liniştesc. 

— Nu l-ai omorât, sper? întrebă repede Striga. 

— Nu! L-am ametit doar. Am profitat de asta ca să-l leg 
corect. Dar nu isprăvisem ambalarea, că balotul respira ca 
maică-sa şi ca taică-său. 

— Şi acum? 

— E în cală. În fundul dublu, bineînţeles. 

— Ştie unde l-ai transportat? 

— Trebuie să fie tare şmecher ca s-o ştie, spuse Titşa 
râzând zgomotos. Trebuie să te gândeşti că n-am uitat să-i pun 
nici căluşul, nici banda pe ochi. Nu i le-am scos decât când 
individul a ajuns în colivie. Acolo, dacă-i convine, n-are decât să 
cânte romanțe şi să admire peisajul. 

Striga zâmbi fără să răspundă. Titşa reluă: 

— Am făcut ce mi-ai ordonat, dar unde ne duce asta? 

— Dacă n-ar servi decât la dezorganizarea brigăzii 
particulare a şefului, răspunse Striga. 

Titşa ridică din umeri. 

— O să se numească alta, spuse el. 

— Se poate, dar aceea n-o să facă cât cea pe care-o 
deţinem noi. În toate cazurile, vom putea sta de vorbă. La 
nevoie o să-l dăm în schimbul paşapoartelor care ne vor trebui. 
E deci foarte important să-l păstrăm viu. 

— Este, afirmă Titşa. 

— V-aţi gândit să-i daţi de mâncare? 


— Drace!... făcu Titşa, scărpinându-se în cap. Am uitat de 
tot. Dar douăsprezece ore de foame nu i-au stricat niciodată 
nimănui, şi-o să-i duc mâncarea de îndată ce-o să plecăm... 
Dacă nu vrei să i-o duci chiar tu, ca să-ţi dai seama cu proprii tăi 
ochi. 

— Nu, spuse prompt, Striga. Prefer să nu mă vadă. Eu îl 
cunosc, dar el nu mă cunoaşte. E un avantaj pe care nu vreau 
să-l pierd. 

— Ai putea să-ţi pui o mască. 

— N-ar merge cu Dragoş. Nu-i nevoie să-i arăţi faţa. 
Statura ori cel mai mic gest îi ajung pentru a recunoaşte 
oamenii. 

— Atunci, eu, care-i duc haleala, m-am aranjat... 

— Trebuie s-o facă cineva... De altfel, Dragoş nu-i foarte 
periculos acum, iar dacă redevine vreodată, noi vom fi la 
adăpost. 

— Amin zise Titşa. 

— Pentru moment, reluă Striga, o să-l lăsăm în cutiuţă. Nu 
prea mult, ca să nu moară asfixiat. O să-l urcăm într-o cabină de 
pe punte când o să trecem de Budapesta, mâine dimineaţă, 
după plecarea mea. 

— Ai intenţia să lipseşti? întrebă Titşa. 

— Da, răspunse Striga. O să părăsesc şlepul, din când în 
când, ca să culeg informaţii pe mal. O să văd ce se spune şi 
despre ultima noastră treabă şi despre dispariţia lui Dragoş. 

— Şi dacă te prind? obiectă Titşa. 

— Nu-i pericol. Nu mă cunoaşte nimeni şi poliţia fluvială 
trebuie să fie descurajată. Faţă de ceilalţi o să am, dacă va fi 
nevoie, o identitate nou-nouţă. 

— Care? 

— Cea a celebrului Ilia Bruş, pescar însemnat şi laureat al 
Ligii Dunărene... 

— Ce idee! 

— Straşnică! Am vasul lui llia Bruş. O să-i imit şi 
înfăţişarea, după exemplul lui Carol Dragoş. 

— Şi dacă-ţi cer peşte? 

— Dacă trebuie, o să cumpăr şi-o să-l revând. 

— Ai răspuns la toate! 

— Zău? 


Cu aceasta, discuţia se încheie. Şlepul îşi începuse 
înaintarea. Sufla o briză uşoară dinspre Nord, care era bună mai 
ales mai sus de Vişegrad, când Dunărea o ia direct spre Sud. 

Dar până atunci briza întârzia vasul în mod neplăcut; 
grăbit să se îndepărteze cât mai repede de locul isprăvii, Striga 
ordonă să se mai scoată două lopeţi mari pentru a lupta 
împotriva vântului. 

Le trebuiră trei ore ca să parcurgă zece kilometri şi să 
ajungă la primul cot al Dunării, apoi încă doi pentru a merge pe 
curba făcută de fluviu înainte de a se îndrepta direct spre Sud. 

Puțin în amonte de Waitzen, putură în sfârşit să renunţe la 
cele două lopeţi lungi; datorită pânzei împinsă de vânt, 
înaintarea vasului se acceleră în mod vizibil. 

Către ora opt trecură prin faţa orăşelului Saint-Andre, 
unde cei doi căruţaşi, Kaiserlick şi Vogel, pretinseseră că se duc 
în noaptea precedentă. Nu fu vorba să oprească acolo şi şlepul 
continuă să înainteze spre Budapesta, aflată la vreo douăzeci şi 
cinci-treizeci de kilometri depărtare. 

Pe măsură ce mergeau spre aval, țărmurile deveneau mai 
aspre. Se înmulţeau insulele umbroase şi pline de verdeață, 
nelăsând între ele decât canale înguste, interzise şalandelor, dar 
suficiente pentru navigația de agrement. 

În această parte a Dunării, transportul cu şalandele devine 
mai intens. Este chiar uneori şi îmbulzeală, căci cursul fluvial se 
strânge aici între primele ramificații ale Alpilor orientali şi 
ultimele ondulaţii ale Carpaţilor. Uneori, când piloţii nu-s atenţi, 
unele vase eşuează, fără pagube importante. În general necazul 
se reduce la o simplă pierdere de timp. Dar ce de ţipete, câtă 
ceartă, în momentul coliziunii! 

Şlepul comandat de Striga era dintre cele mai bine 
conduse. Era mare, capacitatea sa depăşea două sute de tone, 
cu puntea propriu-zisă acoperită cu un fel de suprastructură! 
numită spardec?, care forma în spate acoperişul rufului locuit de 
personal. Un catarg mic, în faţă, servea la înălţarea pavilionului 


1 Construcţie metalică sau de lemn situată deasupra punţii principale a unei 
nave, care cuprinde încăperile de locuit şi de deservire. 
2 Punte uşoară deasupra cabinei de locuit. 


naţional, iar la pupa o cârmă cu safranul* mare îi permitea 
pilotului să menţină bine direcţia. 

Pe măsură ce coborau, animația de pe fluviu creştea, aşa 
cum se întâmplă în apropierea marilor oraşe. 

Ambarcaţiuni uşoare, cu aburi sau cu pânze, încărcate cu 
turişti şi oameni care doreau să se plimbe, alunecau printre 
insule. 

Curând, în depărtare, fumul coşurilor de la uzine înceţoşa 
orizontul, anunțând periferia Budapestei. 

In acest moment surveni un fapt ieşit din comun. La un 
semn al lui Striga, Titşa pătrunse în ruful din spate, cu unul din 
membrii echipajului. Cei doi oameni ieşiră imediat de acolo. Ei 
escortau o femeie cu talia zveltă, dar căreia nu i se vedeau 
trăsăturile, pentru că un căluş i le ascundea pe jumătate. Cu 
mâinile legate la spate, femeia mergea între doi paznici, fără a 
opune vreo rezistenţă; experienţa ei părea să-i arate inutilitatea 
acesteia. Docilă, ea cobori în cală pe scara din mijloc, apoi intră 
într-unul din compartimentele fundului dublu căruia i se trase 
chepengul. După asta, Titşa şi cu tovarăşul său îşi reluară 
ocupațiile, ca şi cum nimic nu se întâmplase. 

Către ora trei după amiază, şalanda intră între cheiurile 
capitalei Ungariei. La dreapta era Buda, fostul oraş turcesc; la 
stânga Pesta, oraşul modern. În acea perioadă, Buda, mai mult 
ca în zilele noastre, era unul dintre acele oraşe vechi şi 
frumoase care tind să dispară datorită progresului. Deşi 
importanţa lui era de pe atunci considerabilă, Pesta, dimpotrivă, 
nu atinsese încă prestigioasa dezvoltare care a făcut din el unul 
din cele mai importante şi frumoase oraşe ale Europei orientale. 

Pe ambele maluri, dar mai ales pe cel stâng, se aflau case 
cu arcade şi terase, dominate de clopotniţe de biserici 
strălucitoare în razele de soare; cheiurile nu erau nici ele lipsite 
de nobleţe şi măreție... 

Personalul şlepului nu acordă nici o atenţie acestui 
spectacol încântător. Echipajul nu avea ochi decât pentru fluviu, 
unde se  încrucişau multe ambarcaţiuni, căci traversarea 
Budapestei putea să le rezerve surprize neplăcute unor oameni 
suspecți. Această grijă îi permise lui Striga să observe la timp 
printre alte ambarcaţiuni una condusă de patru oameni, care se 


“Punte a cârmei unei nave, care poate fi rotită parţial în jurul axei cârmei, 
pentru a face ca nava să se întoarcă la dreapta sau la stânga. 


îndrepta direct spre ei. Recunoscând barca poliţiei fluviale, el îi 
făcu semn cu ochiul lui Titşa care, fără vreo altă explicaţie, 
dispăru prin chepeng, în cală. 

Striga nu se înşelase. În câteva minute barca ajunse la 
şalandă. Doi oameni urcară la bord. 

— Care-i şeful? întrebă unul din cei doi sosiți. 

— Eu sunt, răspunse Striga, ieşind din rândul tovarăşilor 


— Numele? 

— Ivan Striga. 

— Naţionalitatea? 

— Bulgară. 

— De unde vine şalanda? 

— De la Viena. 

— Unde merge? 

— La Galaţi. 

— Proprietarul? 

— Domnul Constantinescu, din Galaţi. 

— Încărcătura? 

— Nimic... Ne întoarcem cu barca goală. 

— Actele? 

— lată-le, spuse Striga, oferindu-i celui ce întreba 
documentele cerute. 

— Bine, aprobă acesta, care i le restitui după o cercetare 
conştiincioasă. O să aruncăm o privire în cală. 

— Cum vreţi, admise Striga. Totuşi vreau să vă spun căe 
a patra vizită de la plecarea noastră din Viena. Nu-i plăcut. 

Polițistul, declinându-şi printr-un gest orice răspundere 
personală faţă de ordinele pe care le primise, coborî prin 
chepeng fără să răspundă. Nimic nu-l avertizase că acolo 
zăceau două fiinţe omeneşti, un bărbat într-o parte şi o femeie 
în cealaltă, amândoi reduşi la tăcere, neputând cere ajutor. 
Vizita nu putea să fie nici mai conştiincioasă, nici mai lungă 
decât a fost; vasul fiind complet gol, nu era cazul să se mai 
intereseze de vreo încărcătură, ceea ce simplifica mult lucrurile. 

Polițistul ieşi la suprafaţă, fără să pună întrebări; se urcă 
în barcă şi se îndepărtă spre alte percheziţii, în timp ce şalanda 
îşi continua drumul încet spre aval. 

Când ultimele case ale Budapestei rămaseră în urmă, păru 
că a sosit momentul pentru ca să se ocupe de prizonierii din 


cală. Titşa şi cu tovarăşul lui dispărură înăuntru pentru a ieşi 
curând escortând-o pe aceeaşi femeie care fusese închisă cu 
câteva ore mai devreme. Ceilalţi oameni ai echipajului nu părură 
să se preocupe de acest fapt. 

Nu se opriră decât noaptea, între Eresin şi Adony, la mai 
mult de treizeci de kilometri. În sud de Budapesta; în zori 
plecară iar. În cursul acestei zile de 31 august, înaintarea a fost 
întreruptă de câteva ori când Striga părăsi bordul vasului, 
folosind şalanda luată, după cum credea el, odată cu Carol 
Dragoş. Departe de a se ascunde, el acosta în sate, 
prezentându-se locuitorilor ca acel faimos laureat al Ligii 
Dunărene al cărui renume ajunsese şi pe aici; angaja cu ei 
discuţii pe care le îndruma cu îndemânare spre nişte subiecte 
ce-l preocupau. 

Strânse foarte puţine informaţii. Numele lui Ilia Bruş nu 
părea să fie prea cunoscut în această regiune. Fără îndoială că 
la Monaci, Apatin, Semlin sau Belgrad, oraşe importante, va fi 
altfel. Dar Striga nu avea intenţia să rişte, mulţumindu-se 
deocamdată să vorbească cu oamenii din satele în care poliţia 
supraveghea mai puţin. Din păcate, ţăranii, în general, nu ştiau 
nimic despre concursul de la Sigmaringen şi se arătau foarte 
potrivnici interogatoriilor. De altfel, ei nici nu ştiau nimic. Ei nu-l 
ştiau pe Carol Dragoş, aşa cum nu-l ştiau nici pe llia Bruş şi 
Striga îşi desfăşura în zadar rafinamentele sale diplomatice. 

Aşa cum hotărâseră în ajun, în timpul unei absenţe a lui 
Striga, Sergiu Ladko a fost scos la lumină şi transportat într-o 
cabină mică cu uşa bine zăvorâtă. Era poate o măsură de 
prevedere exagerată, căci prizonierul nu putea face nici o 
mişcare, fiind strâns cu funia. _ 

Zilele dintre întâi şi 6 septembrie s-au scurs liniştit. Impins 
totodată de curentul apei şi de un vânt prielnic, şlepul continua 
să înainteze cu şaizeci de kilometri în douăzeci şi patru de ore. 
Distanţa parcursă ar fi putut fi şi mai mare, fără opririle 
neîncetate pe care le cerea Striga. 

Dacă plimbările lui pe țărm continuau să fie tot aşa de 
sterpe în privinţa informaţiilor, el reuşi să le facă rodnice în altă 
privinţă, prin folosirea talentelor sale profesionale. 

Asta se petrecea în ziua de 5 septembrie. În acea zi, către 
seară, barca se oprise în faţa unui târg numit Szuszek, unde 
Striga cobori ca de obicei. Venise noaptea. El se plimba singur 


prin sat, în timp ce ţăranii erau toţi culcaţi, căci ei se culcă, în 
general, odată cu soarele, după ce se-ntorc acasă; observă o 
casă destul de arătoasă, al cărei proprietar încrezător în cinstea 
oamenilor plecase prin vecini, lăsând uşa descuiată. Fără să 
ezite, Striga intră în casă, care pe deasupra mai era şi magazin 
de desfacere cu amănuntul, după cum îi arăta tejgheaua 
existentă. Nu-i trebui decât o clipă ca să ia de acolo încasările 
din ziua aceea. Apoi, nemulţumindu-se cu un jaf modest, mai 
descoperi, în partea inferioară a unui scrin pe care-l deschise 
uşor, un sac rotunjor, care la pipăit scoase sunete sonore de bun 
augur. Cu prada în mână, Striga se grăbi să se înapoieze la 
şlepul care plecase la ivirea zorilor şi era de-acum departe. 

Asta fu singura întâmplare a călătoriei. 

Pe vas, Striga avea alte treburi. 

Din când în când el dispărea sub ruf şi intra într-o cabină 
situată în faţa celei unde era închis Sergiu Ladko. Uneori vizita 
nu dura decât câteva minute, alteori ea se prelungea. Nu era 
rar, în acest ultim caz, ca să se audă până pe punte ecoul unei 
discuţii vii, în timpul căreia se putea distinge vocea unei femei, 
care răspundea calm unui bărbat furios. Rezultatul era atunci 
mereu acelaşi: indiferența echipajului şi ieşirea mânioasă a lui 
Striga, care se grăbea să părăsească vasul pentru a-şi calma 
nervii. 

El îşi urmărea, mai ales, cercetările pe malul drept. Într- 
adevăr, pe malul stâng târgurile şi satele erau rare. 

Pusta, câmpia ungară prin excelenţă, e mărginită la vreo 
sută de leghe de munţii Transilvaniei. Liniile de cale ferată care 
o deservesc traversează o infinită întindere de câmpii pustii, de 
păşuni verzi, de mlaştini imense, unde mişună vânatul acvatic. 

Pusta reprezintă hrana generoasă a nenumăraţilor oaspeţi 
cu patru picioare, a acestor mii şi mii de rumegătoare care fac 
una din principalele bogății ale regatului ungar. Abia dacă 
întâlneşti acolo vreun câmp de grâu sau de porumb. 


Femeia fu reintrodusă în ruf 


Aici lăţimea fluviului a devenit considerabilă; numeroase 
insule şi insulițe apar pe tot cursul lui. Unele dintre ele sunt 
destul de întinse pentru a lăsa de o parte şi de cealaltă a lor 
câte un braţ unde apa capătă o oarecare viteză. Insulele nu sunt 
roditoare. Pe suprafaţa lor nu cresc decât mesteceni, plopi şi 
sălcii, în mijlocul unui mâl depus în timpul inundaţiilor, care sunt 
destul de frecvente. Totuşi se mai recoltează şi fân din belşug, 
iar bărcile încărcate până sus îl duc la gospodării sau în satele 
de pe mal. 

La 6 septembrie, şlepul acostă la căderea nopţii. Striga 
lipsea în momentul acela. Dacă nu voise să rişte nici la Neusatz, 
nici la Peterwardein, care se află în faţă, importanţa lor 
constituind pentru el un pericol, se oprise în târgul Karlovitz, 
aşezat la vreo douăzeci de kilometri în aval, ca să-şi continue 
cercetările. La ordinul său, şlepul nu se oprise decât la vreo 
două sau trei leghe mai jos, ca să-şi aştepte căpitanul, care 
avea. să-l ajungă din urmă. 

Către ora nouă seara, acesta nu era prea departe. Lăsând 
barca să alunece în voia curentului, el se gândea la ceva destul 
de vesel, în fond. Stratagema îi reuşise. Nu-l suspectase nimeni 
până-n prezent şi nici nu-l împiedicase să-şi facă ancheta în 
voie. La drept vorbind, nu prea strânsese informaţii. Dar această 
ignoranță a oamenilor, care părea indiferentă, era, în fond, un 
simptom favorabil. Era sigur că prin aceste ţinuturi se vorbise 
foarte puţin de banda de pe Dunăre; cât despre existenţa lui 
Carol Dragoş, nici nu se auzise, de aceea dispariţia sa nu putea 
să stârnească nici o emoție. 

Pe de altă parte, fie din cauza suprimării şefului, fie din 
cauza sărăciei ținutului străbătut, vigilenţa poliţiei părea mult 
scăzută. De câteva zile, Striga nu mai zărise pe nimeni care să 


pară agent şi nimeni nu vorbea de supravegherea fluvială atât 
de activă cu două sau trei sute de kilometri în amonte. 

Erau deci şanse ca şlepul să ajungă cu bine la capătul 
călătoriei, adică la Marea Neagră, unde încărcătura avea să fie 
transferată la bordul unui vapor obişnuit. Mâine el avea să fie la 
Semlin şi la Belgrad. Va fi suficient apoi ca el să meargă de-a 
lungul malului sârbesc ca să fie la adăpost de orice surpriză 
neplăcută, Serbia părând să fie atunci mai mult sau mai puţin 
dezorganizată de războiul pe care-l ducea împotriva Turciei; nu 
se părea că autorităţile riverane o să-şi piardă prea mult timp cu 
şalandele goale care navigau pe fluviu. 

Cine ştie? Asta va fi poate ultima călătorie a lui Striga? 

Poate că o să se retragă departe după ce va face avere şi, 
bogat, stimat, şi, de ce nu, fericit medita el, gândindu-se la 
prizoniera închisă în cala navei. 

La asta se gândea când ochii îi căzură pe cuferele 
simetrice care serveau de pat lui Carol Dragoş şi gazdei sale; 
deodată îi veni ideea că, de opt zile de când era stăpânul 
şalandei, nu se gândise încă să-i exploreze conţinutul. Era 
timpul să remedieze această uitare de neconceput. 

Mai întâi atacă cufărul de la tribord pe care-l descuie într-o 
clipită. Nu găsi decât teancuri de rufe şi haine aşezate în ordine. 
Neavând ce face cu aceste boarfe, închise cufărul şi-l deschise 
pe-al doilea. 

Conţinutul acestuia nu era prea diferit de primul şi Striga, 
dezamăgit, tocmai voia să renunţe, când descoperi într-un colţ 
un obiect mai interesant. Dacă nu afla nimic de la nişte obiecte 
de îmbrăcăminte, nu acelaşi lucru se putea întâmpla cu acest 
portofel umflat care, după toate aparențele trebuia să conţină 
hârtii. Ori chiar dacă hârtiile sunt multe, în unele cazuri, nimic 
nu le poate egala elocvenţa. 

Striga deschise portofelul şi, după cum spera, ieşiră de 
acolo multe documente pe care începu să le examineze cu 
răbdare. Sub ochii lui începură să defileze chitanţe, scrisori, 
toate pe numele lui Ilia Bruş; apoi, ochii săi măriţi de uimire se 
opriră la acelaşi portret care trezise şi bănuielile lui Carol 
Dragoş. 

La început Striga nu înţelese. Era de mirare că în această 
şalandă se găseau hârtii pe numele lui Ilia Bruş, nici una pe 
numele poliţistului. Cu toate acestea explicaţia anomaliei putea 


să fie dintre cele mai simple. Poate că în loc să-l dubleze pe 
laureatul Ligii Dunărene, aşa cum crezuse Striga până aici, 
Dragoş  împrumutase, prin bună înțelegere, identitatea 
pescarului şi poate că în acest caz păstrase, de comun acord cu 
adevăratul Ilia Bruş, documentele necesare pentru a-i putea 
justifica la nevoie identitatea. 

Dar de ce acest nume Ladko, acest nume cu care, cuo 
îndemânare diabolică, îşi semna Striga toate crimele? Şi ce 
căuta aici portretul unei femei la care acesta nu renunţase 
niciodată, în ciuda eşecului tuturor încercărilor sale precedente? 
Cine era proprietarul legitim al acestei şalande pentru a avea 
astfel în posesia sa un document atât de intim şi de deosebit? 
Cui îi aparţinea ea de fapt, lui Carol Dragoş, lui Ilia Bruş sau lui 
Sergiu Ladko, şi în definitiv pe care dintre aceşti trei bărbaţi, 
dintre care doi îl interesau în cel mai înalt grad, îl ţinea el închis? 
Pe ultimul susţinea că îl ucisese în seara în care, cu o 
împuşcătură, doborâse pe unul din bărbaţii din barca ce se 
îndepărta pe furiş din Rusciuk. Dacă într-adevăr ţintise prost, 
atunci prefera să-l deţină pe Ladko decât pe poliţist, căci de 
data asta n-avea să-l mai rateze. Pe acela n-o să-l ţină ca 
ostatec. O piatră de gât o să-i facă treaba şi, descotorosit astfel 
de un duşman de moarte, va înlătura în acelaşi timp şi 
principalul obstacol al planurilor urmărite de el cu înverşunare. 

Nerăbdător să afle adevărul şi ţinând cu faţa spre el 
portretul pe care-l descoperise, Striga puse mâna pe vâslă, 
grăbind mersul ambarcaţiunii, în curând conturul şalandei apăru 
în noapte. Acostă repede, sări pe punte şi, îndreptându-se spre 
cabina din faţa celei pe care o vizita de obicei, introduse cheia în 
broască. 

Ştiind mai puţine lucruri decât temnicerul său, Sergiu 
Ladko nici nu avea de ales între mai multe explicaţii privitoare la 
întâmplarea prin care trecea. Misterul îi părea tot atât de 
neînțeles şi renunţase să-şi mai imagineze motivele sechestrării 
sale. 

Când, după un somn agitat, se trezise în fundul carcerei 
sale, prima senzaţie resimţită fu aceea de foame. Trecuseră 
peste douăzeci şi patru de ore de la ultima lui masă şi natura 
nu-şi pierde niciodată drepturile, oricare ar fi intensitatea 
emoţiilor noastre. 


La început răbdă, apoi, senzaţia devenind din ce în ce mai 
poruncitoare, el îşi pierdu calmul care-l susţinuse până atunci. 
Aveau oare de gând să-l lase să moară de inaniţie? Nu-i 
răspunse nimeni. Strigă mai tare. Acelaşi rezultat. Ţipă cât îl 
ţinea gura, fără să obţină nici un răspuns. 

Exasperat, încercă să-şi rupă legăturile. Dar ele erau 
solide şi degeaba se rostogoli el pe duşumea încordându-şi 
muşchii, aproape să-i rupă. 

În timpul uneia din aceste mişcări convulsive, faţa i se lovi 
de un obiect aşezat lângă el. Nevoia ascute simţurile. Sergiu 
Ladko recunoscu imediat că era pâine şi o bucată de slănină, 
puse acolo în timp ce dormea. 

În situaţia în care se afla nu-i prea venea să profite de 
atenţia temnicerilor săi. Dar nevoia te face ingenios şi, după 
multe încercări zadarnice, reuşi să se descurce fără ajutorul 
mâinilor. 

După ce-şi potoli foamea, ceasurile trecură încet şi 
monoton. În liniştea ce-l înconjura, un murmur, un freamăt 
asemănător celui făcut de frunzele mişcate de o briză uşoară îi 
ajunse la urechi. Vasul care-l purta înainta deci, tăind ca un 
unghi apa fluviului. 

Câte ore se scurseseră până când auzi chepengul 
ridicându-se din nou deasupra lui? Suspendată de capătul unei 
sfori, o porţie asemănătoare cu cea pe care o descoperise la 
prima trezire oscilă în deschizătura luminată de o rază nesigură 
şi veni să i se aşeze la înde-mână. 

Mai trecură alte ceasuri, apoi trapa se deschise din nou. 
Un bărbat cobori, se apropie de trupul lui nemişcat, şi, pentru a 
doua oară, Sergiu Ladko simţi că i se acoperă gura cu un căluş 
mare. Deci se temeau de strigăte căci poate treceau pe lângă 
un ajutor? Fără îndoială, căci bărbatul abia plecat, prizonierul 
auzi că se mergea pe deasupra plafonului carcerei... Vru să 
strige... dar nici un sunet nu-i ieşi din gură... 

Zgomotul de paşi încetă. 

Ajutorul trebuia să fie departe, când peste câteva minute 
cineva reveni şi-i scoase căluşul. Dacă i se permitea să strige 
înseamnă că nu mai era nici un pericol. Atunci, la ce bun? 

După cea de-a treia masă, identică cu celelalte două, 
aşteptarea fu mai lungă. Fără îndoială că era noapte. Sergiu 
Ladko tocmai calcula că încarcerarea sa dura de patruzeci şi opt 


de ore, când prin chepengul deschis se introduse o scară pe 
care coborâră patru oameni. 

Sergiu Ladko nu avu timp să observe trăsăturile celor 
patru oameni. | se puse repede din nou căluşul la gură, o bandă 
la ochi şi devenit orb şi mut, el era transportat din mână în 
mână. 

Datorită izbiturilor suferite, el recunoscu deschiderea 
îngustă a chepengului pe care-l mai traversase o dată şi prin 
care trecea acum în sens invers. 

Scara care-i învineţise şalele la coborâre îl lovea şi acum 
la urcare. Urmă apoi un drum drept, scurt; apoi, aruncat brutal 
pe podea, simţi cum i se scotea căluşul şi banda de la ochi. De- 
abia deschise ochii când o uşă se trânti cu zgomot. Sergiu Ladko 
privi în jurul lui. Dacă nu era decât o schimbare de carceră asta 
era mult superioară celei dinainte. Printr-o ferestruică, lumina 
zilei intra năvalnic, permițându-i să zărească, aşezată lângă el, 
hrana obişnuită pe care, până aici, o căuta pe bâjbâite. Lumina 
soarelui îi dădea curaj şi situaţia îi apărea mai puţin disperată. 
Dincolo de fereastră era libertatea. Trebuia s-o cucerească. 

Mult timp se frământă prin ce mijloc, când, în sfârşit, 
parcurgând pentru a mia oară cu privirea îngusta cabină care-i 
servea drept carceră, descoperi, rezemată de perete, o bară lată 
de fier care, ieşind din podea şi urcând până-n tavan, servea 
probabil la unirea bârnelor bordajului.! Această bară ieşea în 
afară şi, deşi nu prezenta nici un unghi ascuţit, nu i-ar fi fost 
poate imposibil să se servească de ea pentru a-şi slăbi 
legăturile, dacă nu chiar pentru a şi le tăia. Va Fi greu, desigur, 
dar merita să încerce. 

După ce reuşi să se târască cu multă greutate până la 
bara de fier, Sergiu Ladko începu să frece de ea frânghia care-i 
lega mâinile. Imobilitatea aproape totală impusă de legături 
făcea manevra aceasta foarte anevoioasă, iar mişcările de dute- 
vino ale braţelor, neputând fi obţinute decât printr-o serie de 
contracţii ale întregului corp, rămâneau foarte limitate. În afară 
de faptul că treaba aceasta era înceată, ea era în acelaşi timp şi 
foarte extenuantă pentru pilotul nevoit să se odihnească din 
cinci în cinci minute. 


1 Bordaj = înveliş exterior, metalic sau lemos, al scheletului unei 
ambarcaţiuni. 


De două ori pe zi, la ora meselor, trebuia să-şi întrerupă 
lucrul. Mereu acelaşi temnicer venea să-i aducă mâncarea şi 
deşi acesta-şi ascundea faţa sub o mască de pânză, Sergiu 
Ladko îl recunoştea fără greş după părul cărunt şi lăţimea 
spatelui. Deşi nu-i putea distinge trăsăturile, înfăţişarea acestui 
bărbat i se părea cunoscută. Fără să poată preciza nimic, 
statura puternică, mersul greoi, părul cărunt, ce ieşea de sub 
masca de pânză nu i se păreau necunoscute. 

Hrana îi era adusă la ore fixe şi niciodată nimeni nu intra 
în carcera sa, în afară de aceste ore. Nimic nu i-ar fi tulburat 
liniştea, dacă din când în când nu s-ar fi auzit o uşă 
deschizându-se în faţa cabinei lui. Aproape întotdeauna auzea 
două voci, una de bărbat şi una de femeie. Sergiu Ladko ciulea 
urechile şi, întrerupându-şi lucrul lui migălos, încerca să distingă 
mai bine aceste voci care trezeau în el senzaţii vagi şi adânci. 

In afară de aceste incidente, nu se petrecea nimic; îndată 
după plecarea temnicerului, prizonierul întâi mânca, apoi 
începea să lucreze cu încăpățânare. 

Trecuseră cinci zile de când începuse şi se mai întreba 
încă dacă a făcut vreun progres când, la căderea nopţii în seara 
de 6 septembrie, legătura care-i înconjura încheieturile mâinilor 
se desfăcu, dintr-o dată. 

Pilotul trebui să-şi reţină un țipăt de bucurie. Se deschise 
uşa. Acelaşi om care intra în celula sa, în fiecare zi, depuse 
lângă el hrana obişnuită. De îndată ce fu singur, Sergiu Ladko 
încercă să-şi mişte mâinile sale eliberate. La început îi fu 
imposibil. Imobilizate timp de o săptămână, mâinile şi braţele 
erau ca paralizate. Incetul cu încetul îşi reluară mişcările care 
căpătară şi amploare. După o oră de eforturi el putea să execute 
gesturi încă nesigure şi să-şi elibereze, la rândul lor, picioarele. 

Era liber sau cel puţin făcuse primul pas spre libertate. Al 
doilea pas era să sară pe fereastră, la care putea acum să 
ajungă, şi prin care se vedea apa Dunării dacă nu ţărmul 
invizibil în întuneric. Împrejurările îi erau acum favorabile. 

Dibaci ar trebui să fie cel ce-o să-l prindă în noaptea asta 
fără lună, când nu se vede nici la zece paşi! De altfel, n-o să mai 
vină nimeni la el în celulă până mâine dimineaţă. Când or să-şi 
dea seama, el o să fie departe. O mare dificultate, mai mult 
chiar, o imposibilitate îl opri la prima încercare. Fereastra, destul 
de largă pentru un tânăr zvelt şi suplu, era prea îngustă pentru 


un bărbat în floarea vâr-stei şi cu o statură frumoasă ca cea alui 
Sergiu Ladko. Acesta, după ce se epuiză în zadar, recunoscu că 
obstacolul era de neînvins şi căzu gâfâind în carceră. Era deci 
condamnat să nu mai iasă de acolo? Un timp privi noaptea prin 
fereastra neîndurătoare apoi, hotărât să facă noi sforţări, se 
dezbrăcă de haine şi, cu un avânt puternic, se aruncă prin 
deschizătură, decis să o treacă orice-ar fi. 

Sângerând, cu oasele trosnindu-i, el reuşi să treacă mai 
întâi un umăr apoi un braţ; dar cadrul ferestrei îi prinse şoldul 
stâng. Din păcate, îi fusese prins şi şoldul drept, aşa încât orice 
sforţare era, în mod evident, inutilă. Cu o parte a corpului 
suspendată în aer şi atârnând deasupra apei, cu cealaltă parte 
rămasă prizonieră cu părţile laterale ale corpului zdrobite de 
presiune, Sergiu Ladko găsi, curând, poziţia insuportabilă. Dacă 
îi era practic imposibil să evadeze astfel, trebuia să găsească alt 
mijloc. Poate că ar putea să smulgă cadrul ferestrei şi să 
mărească astfel deschizătura. 

Dar pentru asta era necesar să se întoarcă în carceră. Ori, 
Sergiu Ladko era obligat să recunoască imposibilitatea acestei 
înapoieri. Nu mai putea nici să înainteze, nici să dea înapoi şi 
dacă nu chema pe cineva în ajutor, era iremediabil condamnat 
să rămână în poziţia asta îngrozitoare. 

Se zbătu în zadar. Totul era inutil. Se prinsese singur în laţ 
prin violenţa avântului său. 

Tocmai îşi trăgea sufletul, când un zgomot neobişnuit îl 
făcu să tresară. Un nou pericol se arăta ameninţător. Era ceva 
ce nu se mai petrecuse niciodată la ora asta, de când ocupa 
celula: cineva se oprise la uşă, o cheie căuta, pe bâjbâite, gaura 
broaştei, intra în sfârşit... 

Cuprins de disperare, pilotului îi înţepeniseră toţi muşchii 
într-un efort supraomenesc... 

In timpul acesta, afară, cineva introducea cheia în 
broască... o răsucea şi încerca să descuie. 


XII 
În numele legii 


Cu uşa deschisă, Striga se opri, şovăind, în prag. 
Întunericul adânc umplea celula. Nu se vedea nimic afară de 
pătratul de umbră mai clară decupat de deschiderea ferestrei. 
Undeva, într-un colţ, zăcea prizonierul. Nu-l putea vedea. 

— Titşa! strigă Striga cu voce nerăbdătoare, lumină! 

Titşa se grăbi să aducă felinarul care ilumina dintr-o dată 
încăperea cu lumina sa pâlpâitoare. 

După ce-au parcurs rapid cu ochii încăperea, cei doi 
oameni îşi aruncară o privire tulburată. Cabina era goală. Pe 
podea, legăturile smulse şi hainele fuseseră aruncate în grabă: 
nici urmă de prizonier... 

— Poţi să-mi explici?... Începu Striga. 

Înainte de a răspunde, Titşa merse la fereastră şi plimbă 
un deget peste cadru. 

— A zburat...! spuse el, arătându-şi degetul înroşit de 
sânge. 

— A zburat!... repetă Striga, înjurând. 

— Dar nu de mult, continuă Titşa. Sângele e încă 
proaspăt. De altfel nu-s nici două ceasuri de când i-am adus 
porţia de mâncare 

— Şi n-ai văzut nimic anormal, atunci? 

— Absolut nimic. L-am lăsat legat burduf. 

— Imbecilule! mormăi Striga. 

Deschizând larg braţele, Titşa exprimă clar prin acest gest 
că nu ştia cum se petrecuse evadarea şi că-şi declina, în orice 
caz, răspunderea. 

Striga nu acceptă această comodă înfrângere. 

— Da, imbecilule! repetă el cu voce mânioasă, luând din 
mâna tovarăşului său felinarul pe care-l plimbă prin toată 
cabina. Trebuia să-ţi vizitezi prizonierul şi nu să te laşi înşelat de 


aparenţe!... Uite! Priveşte bucata de fier lustruită de frecare. 
Acolo şi-a slăbit legăturile care-i legau mâinile... l-au trebuit zile 
întregi pentru asta... Şi tu n-ai observat nimic!... Cum poţi să fii 
atât de prost? 

— Ei, asta-i, termină odată! răspunse Titşa, care simţea că 
i se urcă sângele la cap. Mă iei drept câinele tău? La urma 
urmei, dacă ţineai atâta să-l fereci pe Dragoş, trebuia să-l 
păzeşti tu însuţi. 

— AŞ fi făcut-o mai bine, îl aprobă Striga. Dar, mai întăi, 
oare pe Dragoş îl păzeam noi? 

— Dar pe cine? 

— Ştiu eu?... Pot să mă aştept la orice văzând cum te 
achiţi de misiune. L-ai recunoscut când l-ai luat? 

— Nu pot să afirm că l-am recunoscut, mărturisi Titşa, 
pentru că era cu spatele...! 

— Ell... 

— Dar i-am recunoscut perfect barca. E cea pe care mi-ai 
arătat-o la Viena. De asta sunt sigur! 

— Barca!... Barca!... În sfârşit, cum era prizonierul? Era 
înalt? Sergiu Ladko şi Ivan Striga erau, de fapt, de aceeaşi 
înălţime. 

Dar se ştie că, un om culcat pare mult mai mare decât 
unul în picioare şi Titşa nu-l văzuse pe cârmaci decât întins pe 
podeaua carcerei. Răspunse deci cu cea mai mare bună 
credinţă: 

— Cu un cap mai înalt ca tine. 

— Nu-i Dragoş!... murmură Striga, care se ştia mai înalt 
decât detectivul. 

Reflectă câteva minute, apoi întrebă: 

— Semăna prizonierul cu cineva pe care-l cunoşti? 

— Pe care-l cunosc? protestă Titşa. Nicidecum! 

— Nu semăna, spre exemplu, cu... Ladko? 

— Ce idee! exclamă Titşa. De ce naiba vrei ca Dragoş să 
semene cu Ladko? 

— Şi dacă prizonierul nostru nu era Dragoş? 

— Nu ar putea fi nici Ladko, pe care-l cunosc destul, zău, 
ca să nu greşesc. _ 

— Răspunde la întrebarea mea, insistă Striga. li semăna? 

— Visezi, protestă Titşa. Mai întâi prizonierul nostru nu 
avea barbă, şi Ladko are. 


— Barba se poate tăia, observă Striga. 

— Nu spun că nu... Şi apoi, prizonierul nostru purta 
ochelari. Striga ridică din umeri. 

— Era brunet sau blond? întrebă el. 

— Brunet, răspunse Titşa convins. 

— Eşti sigur? 

— Sigur! 

— Nu-i Ladko!... murmură din nou Striga. Poate că-i Ilia 
Bruş. 

— Care llia Bruş? 

— Pescarul... 

— AŞI... făcu Titşa consternat. Dar dacă prizonierul nostru 
nu era nici Ladko, nici Carol Dragoş, ce ne interesează c-a luat-o 
la sănătoasa? 

Fără să răspundă, Striga se apropie şi el de fereastră. 
După ce examina urmele de sânge, se aplecă în afară, 
încercând în zadar să străpungă cu vederea întunericul. 

— De cât timp o fi plecat? se întrebă el încet. 

— Nu de mai mult de două ore, spuse Titşa. 

— Dacă a fugit de două ore, trebuie să fie departe acum! 
exclamă Striga, stăpânindu-şi cu greu mânia. 

După o clipă de gândire adăugă: 

— N-avem ce face pentru moment. Noaptea e prea 
întunecoasă. Călătorie sprâncenată! O să plecăm şi noi înainte 
de ivirea zorilor, ca să fim cât mai devreme dincolo de Belgrad. 

Stătu o clipă pe gânduri fără să mai spună nimic, apoi 
părăsi cabina pentru a intra în cea de peste drum. Titşa trase cu 
urechea; la început nu se auzi nimic; apoi, însă, răsunară nişte 
voci care ridicau, progresiv, tonul. Ridicând din umeri cu dispreţ, 
Titşa se îndepărtă, ducându-se la culcare. 

Striga se înşela când judeca inutil să facă cercetări... Ele 
n-ar fi fost poate zadarnice, căci fugarul nu era departe. 

Auzind zgomotul cheii în broască, printr-o sforţare 
deznădăjduită, Sergiu Ladko reuşise să învingă obstacolul. Sub 
violenta tracţiune a muşchilor, trecuse mai întâi umărul, apoi 
şoldul; întregul corp alunecă, pe fereastra prea strimtă, ca o 
săgeată, pentru a cădea, cu capul în jos, în apa Dunării care se 
deschisese şi se închisese deasupra lui, fără zgomot. Când, 
după o scurtă scufundare, reveni la suprafaţă, curentul îl şi 
dusese la o oarecare distanţă de locul căderii. O clipă mai târziu, 


trecea de partea dinapoi a bărcii, evitând prora îndreptată spre 
amonte. În faţa lui, drumul era liber. 

Nu putea şovăi. Trebuia să se lase dus, de curent încă 
puţin. 

Odată ajuns afară de pericol, va înota puternic spre unul 
din maluri. Va ajunge, e drept, într-o stare de goliciune care o 
să-i dea destule greutăţi ulterioare, dar n-avea de ales. Cel mai 
grabnic era să se îndepărteze de închisoarea sa plutitoare, unde 
petrecuse zile atât de triste. Când o să ajungă pe mal, o să vadă 
ce are de făcut. 

Deodată, în întuneric, forma neagră a unei a doua 
ambarcaţiuni se  înălţă în faţa lui. Mare-i fu mirarea 
recunoscându-şi şalanda legată printr-un nod puternic de vasul 
din care evadase şi pe care curentul îl întindea. Din instinct, se 
crampona de cârmă şi, preţ de un minut, stătu nemişcat. 

In liniştea nopţii ecoul unor voci răsună până la el. 
Neîndoielnic se vorbea de fuga lui. Aşteptă, numai cu capul 
afară din apa neagră care-l acoperea cu vălul ei de nepătruns. 
Vocile răsunară mai tare, apoi tăcură şi totul se calmă. 

Agăţându-se de marginea bordajului, el se căţără încet în 
şalandă, sub ruf. Acolo, cu urechea aţintită, ascultă din nou. Nu 
auzi nimic. Nu mai era nici un zgomot în jurul lui. 

Sub coviltir, întunericul nopţii era şi mai adânc. Neputând 
să distingă nimic, Sergiu Ladko bâjbâi ca un orb pentru a-şi 
recunoaşte lucrurile. Se părea că nu erau atinse. Acolo se aflau 
uneltele lui de pescuit, pe cuiul acela mai atârna şapca lui de 
lutru pe care el singur o agăţase de el. La dreapta era patul lui; 
la stânga cel unde dormise atâta timp domnul Jaeger. Dar de ce 
erau deschise cuferele de sub paturi? Le forţase cineva? 
Invizibile în întuneric, mâinile sale şovăitoare făcură inventarul 
modestelor sale bogății... Nu i se luase nimic. Lenjeria şi hainele 
păreau să fie în ordine, aşa cum le lăsase... găsi până şi cuțitul 
la locul unde-l pusese. Sergiu Ladko deschise cuțitul, apoi, 
târându-se pe burtă în spatele şalandei, înainta spre etravă. ! 

Ce călătorie! Cu urechea la pândă, cu ochii deschişi 
zadarnic în întuneric, cu respiraţia tăiată, la cel mai mic clipocit 
al apei, i-au trebuit zece minute ca să ajungă la ţintă. În sfârşit, 
mâna sa putu să prindă nodul pe ca re-l tăie dintr-o dată. 


1 Etravă = element de rezistenţă care închide corpul unei nave la proră şi cu 
care nava îşi deschide drumul la înaintarea prin apă. 


Frânghia tăiată brăzdă apa cu zgomot. Bătându-i inima, 
Ladko căzu în şalandă. Era imposibil să nu se fi auzit zgomotul 
făcut de frânghie, într-o linişte atât de profundă. Nu... nimic nu 
se mişca... Ridicându-se, încetul cu încetul, pilotul înţelese că 
era acum departe de duşmani. Intr-adevăr, de-abia eliberată, 
şalanda începu să înainteze şi n-a fost nevoie decât de un minut 
pentru ca între ea şi celălalt vas să se ridice peretele de 
nepătruns al nopţii. 

Când consideră că era destul de departe pentru a nu se 
mai teme de nimic, Sergiu Ladko ridică o vâslă şi din câteva 
mişcări mări rapid distanţa. Numai atunci îşi dădu seama că 
dârdâia de frig şi se grăbi să se îmbrace. In adevăr nimeni nu se 
atinsese de conţinutul cuferelor, unde îşi găsi fără greutate 
lenjeria şi hainele necesare. Apoi, luă din nou lopeţile şi vâsli cu 
putere. 

Unde se afla? N-avea nici o idee. Nimic nu putea să-l 
informeze despre drumul efectuat de ambarcaţiunea în care 
fusese închis. Oare închisoarea sa plutitoare urcase sau 
coborâse pe fluviu? Nu ştia. 

In tot cazul, acum trebuia să se îndrepte în direcţia 
curentului apei, căci în această direcţie se aflau Rusciukul şi 
Nataşa. Dacă duşmanii îl duseseră înapoi, va trebui să vâslească 
mult ca să câştige timpul pierdut. Pentru moment va naviga 
toată noaptea ca să se îndepărteze cât mai mult de duşmanii săi 
necunoscuţi. Avea în faţă cam şapte ore de întuneric. În şapte 
ore, se poate merge mult. Când se va face ziuă, se va opri în 
primul oraş întâlnit, ca să se odihnească. 

Sergiu Ladko vâslea puternic de vreo douăzeci de minute, 
când un țipăt îndepărtat sfâşie noaptea. [ipătul era prea 
îndepărtat ca să poţi spune ce exprima: bucurie, mânie sau 
frică. Şi totuşi, aşa de slab cum era, vocea care venea de la 
hotarele orizontului îi umplu inima pilotului de o tulburare 
obscură. Unde mai auzise asemenea voce? Aproape c-ar fi jurat 
că e vocea Nataşei. Cu urechea aţintită la murmurele surde ale 
nopţii, el încetă să mai vâslească. 

Ţipătul nu se repetă. Totul amuţise în jurul bărcii pe care 
curentul o antrena în tăcere. Nataşa!... Nu avea decât numele 
ăsta în minte... Cu o mişcare a umărului, Sergiu Ladko aruncă 
această obsesie, această idee fixă şi începu să vâslească. 


Timpul trecea. Poate că era miezul nopţii când, pe malul 
drept, se profilară confuz nişte case. Nu era decât un sat, 
Szlankament, pe care Ladko îl lăsă în urmă, fără să-l 
recunoască. 

După câteva ore, la ivirea zorilor, alt târg, Nove Banoveze, 
apăru la rândul său; el nu-l recunoscu şi trecu mai departe. 

Apoi, în timp ce se făcea ziuă, malurile deveniră pustii. 

De îndată ce se lumină bine, Sergiu Ladko se grăbi să 
repare stricăciunile pe care această lungă captivitate i le făcuse 
deghizării lui. În câteva minute îşi vopsi părul de la rădăcină 
până la vârf, îşi rase barba care începuse să-i crească şi îşi 
schimbă ochelarii vechi cu alţii noi. După ce isprăvi, începu să 
vâslească cu acelaşi curaj neobosit. 

Din când în când îşi arunca o privire înapoi, fără să 
observe nimic suspect. Duşmanii erau departe, cu siguranţă. 

Eliberându-şi mintea de preocupările cele mai importante, 
sentimentul siguranţei recâştigate îi permitea să se gândească 
din nou la strania sa situaţie. Cine erau duşmanii care-l obligau 
să fugă? De ce-l ţinuseră prizonier atâtea zile? Erau atâtea 
întrebări la care nu putea găsi răspuns. Oricare i-ar fi fost 
duşmanii, trebuia de-aici înainte să se ferească de ei şi grija asta 
avea să-i complice în mod supărător călătoria, dacă n-avea de 
gând să ceară protecţia poliţiei, împotriva răpitorilor săi 
necunoscuţi, cu toate riscurile unui astfel de demers, în primul 
oraş pe care avea să-l traverseze. Care va fi primul oraş? Nu ştia 
nici aceasta şi nimic nu putea să-l informeze pe aceste maluri 
pustii, unde din loc în loc se înşirau cătune sărace. 

De abia către ora opt dimineaţa, pe malul drept apărură 
clopotniţe înalte urcând spre cer, în timp ce, în faţa şalandei, un 
alt oraş mai depărtat se vedea la orizont. Sergiu Ladko tresări 
de bucurie. Cunoştea bine aceste oraşe. Unul, cel mai apropiat, 
era Semlin, ultima cetate dunăreană a imperiului austro-ungar; 
celălalt, drept în faţa lui, era Belgrad, capitala sârbă, aşezat tot 
pe malul drept, după un cot brusc al fluviului, la confluenţa cu 
râul Sava. 

Astfel deci, în timpul încarcerării, continuase să coboare 
pe fluviu, închisoarea sa plutitoare aducându-l mai aproape de 
ţintă; fără să-şi dea seama parcursese peste cinci sute de 
kilometri. 


Pentru moment, Semlin însemna salvarea. Atâta vreme 
cât va avea nevoie, el va găsi acolo ajutor şi apărare. Dar se va 
hotărî el oare să ceară ajutor? Dacă s-ar plânge, dacă ar povesti 
inexplicabila sa aventură, urma să deschidă o anchetă a cărei 
victimă ar fi în primul rând chiar el? Poate că vor ajunge să 
descopere numele pe care-şi jurase să nu-l dezvăluie, niciodată, 
orice s-ar întâmpla. 

Amânând luarea unei hotărâri în privinţa aceasta, Sergiu 
Ladko grăbi mersul ambarcaţiunii. Orologiul oraşului suna ora 
opt şi jumătate, când el îşi fixă parâma de un inel de pe chei. 
Aranjă în barcă câteva lucruri, apoi examină din nou problema: 
să vorbească sau să tacă... In sfârşit, hotărî să se abţină. 
Analizând totul, era mai bine să tacă, să se odihnească sub 
coviltir şi să plece neobservat din Semlin, aşa cum venise. 

În acel moment, patru oameni apărură pe chei şi se opriră 
în faţa şalandei. Oamenii săriră în barcă şi unul dintre ei, 
apropiindu-se de Ladko, care-l privea uimit, întrebă: 

— Eşti numitul Ilia Bruş? 

— Da, răspunse pilotul, fixând asupra celui ce-l întreba o 
privire îngrijorată. 

Acesta-şi desfăcu haina ca să-i arate eşarfa cu culorile 
drapelului maghiar care-i încingea mijlocul. 

— În numele legii, eşti arestat, spuse el, punându-i mâna 
pe umăr. 


XIII 


O comisie rogatorie! 


1 Comisie rogatorie = cerere adresată de o instanţă judiciară, cu 
sediul într-o anumită localitate din ţară către un organ de jurisdicție cu sediul 


Carol Dragoş nu-şi amintea să se fi ocupat, în cursul 
carierei sale, de un caz atât de bogat în incidente neaşteptate şi 
atât de misterios cum era cazul bandei de pe Dunăre. 

Incredibila mobilitate a bandei, prezenţa sa în acelaşi timp 
în mai multe locuri, rapiditatea loviturilor date, avea ceva 
neobişnuit. Şi iată că şeful său, abia depistat, devenea de 
negăsit, părând să-şi bată joc de mandatele de arestare lansate 
împotriva lui, în toate direcţiile. 

Mai întâi, se putea crede că s-a evaporat. Nu era nici o 
urmă de el, nici în amonte, nici în aval. Poliţia din Budapesta, 
mai ales, în ciuda unei supravegheri neîncetate, nu semnalase 
nici o prezenţă care să-i amintească de el. Trebuia să fi trecut 
de Budapesta, totuşi, căci la 31 august fusese văzut la Duna 
Foldvar, adică la nouăzeci de kilometri mai jos de capitala 
Ungariei. Neştiind că rolul pescarului era jucat în acel moment 
de Striga, care se ascundea în şalandă, Carol Dragoş nu 
înţelegea nimic. 

În zilele următoare i se semnală prezenţa la Szekszard, la 
Vakovar, la Cserevics, la Karloviz, llia Bruş nu se ascundea. 
Departe de asta, el îşi spunea numele cui voia să-l afle şi uneori 
vindea chiar peşte. E drept că unii pretindeau că l-au surprins în 
momentul în care cumpăra peşte, ceea ce era destul de bizar. In 
tot cazul, aşa-zisul pescar dădea dovadă de o infernală dibăcie. 
Poliţia anunţată imediat de apariţia sa îşi dădea osteneala 
degeaba, căci ea ajungea acolo unde era el întotdeauna prea 
târziu. Degeaba brăzda fluviul în toate părţile, nu descoperea 
nici cea mai mică urmă a şalandei, care parcă se topise. 

Aflând de eşecurile succesive ale subordonaţilor săi, Carol 
Dragoş era disperat; vânatul ăsta avea să-i scape printre degete 
cu tot dinadinsul? 

Două lucruri erau sigure în toate acestea. Primul, că 
pretinsul laureat continua să coboare pe fluviu. Al doilea, că el 
părea să evite oraşele, unde, fără îndoială, se temea de poliţie. 
Carol Dragoş dădu ordin să se supravegheze mai bine oraşele 
cu oarecare importanţă din aval, precum: Mohaci, Apatin şi 
Neusatz; el însuşi îşi stabili cartierul general la Semlin. Aceste 


în altă localitate sau ţară, pentru obţinerea unor dovezi necesare soluționării 
litigiului cu care a fost sesizată instanţa juridică solicitatoare. 


oraşe constituiau tot atâtea baraje înălțate pe drumul fugarului. 
Din păcate, se părea că el nu făcea decât să râdă de seria de 
obstacole ridicate în faţa lui. Aşa cum se aflase de trecerea sa în 
aval de Budapesta, prezenţa îi fu semnalată, dar tot prea târziu, 
în aval de Mohaci, Apatin, Neusatz. Dragoş, furios şi înțelegând 
că juca ultima lui carte, adună atunci o adevărată flotilă. La 
ordinul său, peste o sută de ambarcaţiuni navigară în scopul 
supravegherii Dunării, deasupra Semlinului. Ar fii fost tare 
destoinic adversarul dacă ar fi reuşit să treacă linia lor 
compactă. Oricât de remarcabile ar fi fost aceste dispoziţii, el n- 
ar fi avut nici un succes dacă Sergiu Ladko ar fi rămas 
prizonierul şalandei lui Striga. Din fericire pentru liniştea lui 
Dragoş, lucrurile nu erau aşa. 

Ziua de 6 septembrie se scursese în aceste condiţii, fără 
ca să intervină nimic nou; de la primele ore ale zilei de 7, 
Dragoş se pregătea să ajungă la flotilă, când văzu un agent 
venind în fugă spre el. Omul pe care-l căutau era, în sfârşit, 
arestat şi întemnițat la închisoarea din Semlin. 

Se grăbi să se ducă la parchet. Agentul îi spusese drept. 
Prea-celebrul Ladko era într-adevăr sub cheie. 

Vestea se răspândi cu iuţeala fulgerului şi produse 
rumoare în oraş. Nu se vorbea de altceva şi, pe chei, grupuri 
compacte staţionau toată ziua în faţa şalandei faimosului 
răufăcător. 

Aceste grupuri nu puteau să nu atragă atenţia şalandei 
care, către orele trei după amiază, trecu în largul Semlinului. 
Această şalandă, care cobora nevinovat pe fluviu, era cea alui 
Striga. 

— Ce se petrece la Semlin? spuse acesta credinciosului 
său Titşa, observând animația de pe cheiuri. O fi vreo răzmeriţă? 

După o rapidă cercetare, luă de la ochi binoclul pe care-l 
folosise. 

— Dracu să mă ia, Titşa, exclamă el, dacă asta nu-i 
ambarcaţiunea individului nostru! 

— Crezi? făcu Titşa, smulgându-i binoclul din mână. 

— Trebuie să ştiu sigur, declară Striga, care părea pradă 
unei mari agitaţii. Mă dau jos. 

— Ca să te prindă! E şi greu!... Dacă ambarcaţiunea este 
cea a lui Dragoş, înseamnă că Dragoş e la Semlin. Înseamnă să 
te arunci singur în gura lupului. 


— Ai dreptate, îl aprobă Striga, care dispăru sub ruf. Dar o 
să ne luăm câteva măsuri de precauţie. 

Peste un sfert de oră veni deghizat ca de o mână de 
maestru, dacă ni se permite să folosim această expresie luată 
din argoul comun al răufăcătorilor şi al poliţiştilor. Cu barba rasă 
şi înlocuită cu nişte favoriţi falşi, cu părul ascuns sub o perucă, 
cu o bandă ce-i acoperea un ochi, el se sprijinea cu greu de un 
baston, ca un om care ieşea abia dintr-o boală grea. 

— Şi acum? întrebă el, nu fără oarecare mândrie. 

— Minunat! îl admiră Titşa. 

— Ascultă, reluă Striga. În timp ce eu voi fi la Semlin, voi 
vă veţi continua drumul. La vreo două, trei leghe dincolo de 
Belgrad, veţi acosta şi mă veţi aştepta. 

— Cum o să faci ca să ne ajungi? 

— Nu te interesează asta şi spune-i lui Ogul să mă 
conducă în bărcuţă. 

In timpul acesta, şalanda lăsase Semlinul în urmă. 
Coborând destul de departe de oraş, Striga reveni cu paşi mari 
spre case. De îndată ce ajunse în dreptul lor, îşi încetini mersul 
şi, amestecându-se în grupurile care staţionau pe malul fluviului, 
ascultă cu nesaţ cuvintele ce se spuneau în jurul lui. 

Nu se aştepta deloc la ceea ce află. Nimeni în grupurile 
acestea însufleţite nu vorbea de Dragoş. Nu vorbeau nici de llia 
Bruş. Nu era vorba decât despre Ladko. De care Ladko? Nu de 
pilotul din Rusciuk, al cărui nume fusese folosit de Striga în 
modul în care ştim, dar tocmai de acel Ladko imaginar, pe care-l 
crease el în întregime, de Ladko răufăcătorul, de Ladko piratul, 
adică de însuşi Striga. Subiectul convorbirii generale îl constituia 
propria lui arestare. 

Nu reuşea să înţeleagă. Nu era surprins de faptul că poliţia 
comisese o eroare şi că arestase un nevinovat în locul 
vinovatului. Dar ce legătură avea această eroare pe care el, mai 
mult decât altcineva, putea s-o certifice, cu prezenţa acestui vas 
pe care şalupa sa îl trăgea încă în ajun? Se va considera, poate, 
că dădea dovadă de slăbiciune, acordând interes acestei laturi a 
problemei. Esenţialul era că altcineva era urmărit în locul lui. În 
timp ce acel cineva va fi suspectat, nimeni n-o să se ocupe de 
el. Acesta era punctul important. Restul nu conta. 

Nimic n-ar fi-fost mai adevărat dacă el n-ar fi avut motive 
speciale să voiască a fi informat în legătură cu aceasta. 


judecând după aparente, totul te făcea să crezi că omul închis şi 
stăpânul şalandei e unul şi acelaşi. Cine era necunoscutul care, 
după ce fusese opt zile prizonier la bordul şalupei, înlocuindu-l 
cu amabilitate pe proprietarul ei, se afla 


Veni deghizat ca de o mină de maestru 


acum în ghearele poliţiei? Desigur, Striga nu putea părăsi 
Semlinul fără a fi lămurit deplin asupra acestui punct. 

Îi trebui multă răbdare. Domnul Izar Rona, judecătorul 
însărcinat cu acest caz, nu părea dispus să lichideze repede 
instrucţia. Trei zile se scurseră fără ca el să dea semne de viaţă. 
Aşteptarea asta prealabilă făcea parte din metodele sale. După 
el, este foarte bine să-l laşi, la început, pe acuzat faţă-n faţă cu 
singurătatea. Izolarea este un distrugător al nervilor şi câteva 
zile de singurătate îl deprimă minunat pe adversarul care va sta 
în faţa judecătorului. 

Domnul Izar Rona îi expunea aceste idei lui Carol Dragoş 
venit după informaţii. Detectivul nu putea da teoriilor şefului său 
decât o aprobare ierarhică. 

— În sfârşit, domnule judecător, îndrăzni el să-l întrebe, 
când credeţi că veţi proceda la primul interogatoriu? 

— Mâine. 

— Voi veni deci mâine seară să aflu rezultatul. E inutil, 
cred, să repet pe ce sunt fondate presupunerile? 

— Inutil, afirmă domnul Rona. Am toate discuţiile noastre 
anterioare prezente în minte şi, de altfel, notele mele sunt 
foarte complete. 

— Îmi permiteţi, totuşi, să vă amintesc, domnule 
judecător, dorinţa pe care mi-am exprimat-o. 

— Ce dorinţă? 

— Aceea ca eu să nu apar în cazul acesta, cel puţin până 
la noi ordine. Aşa cum v-am spus, inculpatul nu mă cunoaşte 
decât sub numele de Jaeger. Asta poate, eventual, să ne 
servească. Evident, când vom ajunge la Curtea de Apel, o să 
trebuiască să-mi spun numele adevărat. Dar nu suntem încă 
acolo şi mi se pare preferabil, pentru depistarea complicilor, să 
nu mă arăt înainte de vreme. 

— Am înţeles, promise judecătorul. 


În celula în care era închis, Sergiu Ladko aştepta ca ei să 
binevoiască a se ocupa de el. Urmând aşa de aproape după 
precedenta sa aventură, această nouă nenorocire, tot atât de 
inexplicabilă ca şi cealaltă, nu-i zdruncinase curajul. Fără să 
opună cea mai mică rezistenţă la arestarea lui, se lăsase dus la 
închisoare, după ce-şi formulase în minte o întrebare rămasă 
fără răspuns. De altfel, ce mai risca? Arestarea lui era desigur 
rezultatul unei erori care va fi reparată de îndată ce va fi 
interogat. Din păcate, primul interogatoriu se lăsa aşteptat în 
mod ciudat. Ţinut la secret în mod riguros, Sergiu Ladko stătea 
singur, ziua şi noaptea, în celula unde din când în când câte un 
gardian venea să arunce o privire rapidă printr-o ferestruică 
tăiată în uşă. Spera oare gardianul care asculta de ordinele 
domnului Izar Rona să constate rezultatele pozitive ale metodei 
izolării? În acest caz, nu trebuia să se retragă satisfăcut. Orele şi 
zilele treceau fără ca nimic în atitudinea prizonierului să releve 
vreo schimbare a gândurilor sale intime. Aşezat pe un scaun, cu 
mâinile rezemate pe genunchi, cu ochii aplecaţi, cu faţa imobilă, 
părea să se gândească profund; păstra o nemişcare aproape 
absolută fără să dea nici un semn de nerăbdare. Din prima clipă, 
Sergiu Ladko se hotărâse să fie calm, şi nimic n-avea să-i 
schimbe hotărârea; dar, constatând trecerea timpului, ajunsese 
să regrete-închisoarea sa plutitoare care, cel puţin, îl apropia de 
Rusciuk. 

A treia zi, în sfârşit, era 10 septembrie, uşa se deschise şi 
el fu invitat să-şi părăsească celula. Între patru soldaţi, cu 
baionetele la armă, trecu printr-un coridor lung, cobori apoi o 
scară interminabilă, apoi traversă o stradă, dincolo de care 
pătrunse în Palatul Justiţiei, clădit în faţa închisorii. 

Pe stradă, populaţia mişuna, îngrămădindu-se în spatele 
unui cordon de agenţi de poliţie. Când apăru prizonierul, urlete 
groaznice se ridicară din mulţimea dornică să-şi exprime ura 
faţă de răufăcătorul temut şi rămas nepedepsit atât de mult 
timp. Oricare ar fi fost sentimentele lui Sergiu Ladko, în 
momentul când se văzu pradă acestor injurii nemeritate, el nu 
lăsă să se vadă nimic. Cu un pas hotărât, intră în Palat, unde 
după o nouă aşteptare, se afla, în sfârşit, în faţa judecătorului. 

Domnul Izar Rona, un bărbat mic, plăpând, blond, cu 
barba rară, cu faţa galbenă ca cea a unui om suferind de fiere, 
era un magistrat cu mână forte. Procedând prin afirmaţii 


tăioase, prin întreruperi brutale, îşi ataca adversarul prin ieşiri 
violente, mai dornic să-i inspire teroare decât să-i câştige 
încrederea. 

La un semn al judecătorului, gardienii se retrăseseră. În 
picioare, în mijlocul încăperii, Sergiu Ladko aştepta ca acesta să 
binevoiască a-l interoga. 

Intr-un colţ, grefierul era gata să scrie. 

— Stai jos! spuse domnul Rona, brusc. Sergiu Ladko 
ascultă. Magistratul reluă: 

— Numele? 

— llia Bruş. 

— Domiciliul? 

— Szalka. 

— Profesia? 

— Pescar. 

— Minți! spuse judecătorul, urmărindu-l cu ochii pe 
inculpat. O uşoară roşeaţă coloră fața lui Sergiu Ladko, prin ochii 
căruia trecu un fulger. Cu toate astea se sili să fie calm şi tăcu. 

—  Minţi, repetă domnul Rona. Te numeşti Ladko. 
Domiciliul dumitale este la Rusciuk. 

Pilotul tresări. Deci, adevărata sa identitate era cunoscută. 
Cum se putea asta? In acest timp, judecătorul căruia nu-i 
scăpase tresărirea inculpatului, urmă cu voce aspră: 

— Eşti acuzat de trei furturi simple, de nouăsprezece 
furturi calificate, săvârşite în împrejurări agravante de 
escaladare şi efracţie, de trei asasinate, şi de şase tentative de 
omor, care crime şi delicte au fost săvârşite cu premeditare în 
mai puţin de trei ani. Ce ai de răspuns? 

Uluit pilotul ascultase această incredibilă înşiruire. Vai! 
confuzia de care se temuse, aflând din gura domnului Jaeger de 
existenţa sinistrului său omonim, se produsese deci. De acum la 
ce bun să mai mărturisească că se numeşte Sergiu Ladko? 
Adineaori se gândise să recunoască, implorând discreţie din 
partea judecătorului. Acum înţelegea că o astfel de mărturisire 
era mai dăunătoare pentru el decât folositoare. El, Sergiu Ladko 
din Rusciuk, şi nu altcineva, era acuzat de această îngrozitoare 
serie de crime. Fără îndoială că definitiv identificat chiar, va 
trebui să-şi stabilească nevinovăția. Dar cât timp îi va trebui 
până să ajungă s-o facă? Mai bine să joace până la capăt rolul 
pescarului Ilia Bruş, căci Ilia Bruş era numele unui nevinovat. 


— Trebuie să răspund că greşiţi, spuse el cu o voce 
hotărâtă. Mă numesc llia Bruş şi locuiesc la Szalka. E uşor de 
altfel să vă convingeţi de asta. 

— O s-o facem, spuse judecătorul, luând notă. Până atunci 
o să-ţi fac cunoscute câteva din învinuirile care ţi se aduc. 

Sergiu Ladko deveni mai atent. Se atingea un punct 
interesant. 

— Pentru moment, începu judecătorul, vom lăsa deoparte 
cea mai mare parte a crimelor care ţi se impută şi ne vom ocupa 
numai de cele recente, săvârşite în timpul călătoriei, când ai fost 
arestat. După ce-şi trase răsuflarea, domnul Rona continuă: La 
Ullm, ţi s-a semnalat prezenţa pentru prima oară. Deci vom 
plasa începutul călătoriei la Ulim... 

— S-avem iertare, domnule, îl întrerupse prompt Sergiu 
Ladko. Călătoria mea a început cu mult înainte de Ullm, 
deoarece am obţinut două premii la concursul de pescuit de la 
Sigmaringen, de unde apoi am mers în. sus pe fluviu până la 
Donauerschingen. 

— Este exact, în adevăr, răspunse judecătorul, că un 
anume llia Bruş a fost proclamat laureatul concursului de 
pescuit instituit de Liga Dunăreană la Sigmaringen, şi că acest 
lia Bruş a fost văzut la Donauerschingen. Dar, sau ai 
împrumutat o identitate nouă la Sigmaringen, sau te-ai 
substituit aşa-zisului Ilia Bruş, în timp ce el mergea de la 
Donauerschingen la Ullm. E un punct pe care o să-l lămurim la 
timpul lui, fii fără grijă. 

Sergiu Ladko, cu ochii holbaţi de mirare, asculta ca în vis 
aceste deducţii fanteziste. Puțin mai mult şi l-ar fi putut socoti şi 
pe imaginarul llia Bruş printre victimele sale! Fără să-şi dea 
osteneala să răspundă, el ridică dispreţuitor din umeri, când, 
deodată, judecătorul îl întrebă brusc: 

— Ce-ai făcut la Viena în ziua de 26 august, luna trecută, 
la evreul Simon Klein? 

Fără să vrea, Sergiu Ladko tresări a doua oară. lată că 
acuma ştiau şi de vizita asta! Desigur, ea nu avea nimic rău, dar 
dacă recunoştea însemna că-şi mărturiseşte în acelaşi timp 
identitatea, ori cum adoptase hotărârea de a nega, trebuia să 
continue în direcţia asta. 

— Simon Klein?... repetă el cu aer întrebător, ca om care 
nu înţelege. 


— Negi? făcu domnul Rona. Mă aşteptam. Deci mie îmi 
revine sarcina să-ţi spun că mergând la evreul Simon Klein - şi 
judecătorul spunând asta se ridică pe jumătate de pe scaun ca 
pentru a da cuvintelor sale mai multă autoritate - te duceai să 
te înţelegi cu tăinuitorul bandei dumitale. 

— Bandei mele? repetă pilotul uluit. 

— E drept, rectifică ironic judecătorul, că nu ştii ce vreau 
să spun, că nu faci parte din nici o bandă, că nu eşti Ladko ci un 
inofensiv pescar cu undiţa, numit llia Bruş. Dar, dacă te numeşti 
în adevăr Ilia Bruş, de ce te ascunzi? 

— Mă ascund, eu? protestă Sergiu Ladko. 

— Păi! aşa mi se pare, răspunse domnul Izar Rona, dacă a 
te ascunde înseamnă a-ţi acoperi cu ochelari negri ochii care par 
a fi cei mai buni din lume - de fapt, binevoieşte a-ţi scoate 
ochelarii - şi a-ţi vopsi cu negru părul care-i de la natură blond. 

Sergiu Ladko era copleşit. Poliţia era bine informată şi o 
plasă nevăzută se strângea în jurul lui. Fără să pară a-i remarca 
tulburarea, domnul Rona continuă, având avantajul de partea 
sa: 

— Ei! iată-te mai puţin vioi, băiete. Nu ne ştiai aşa de 
pricepuţi... Dar să continui: La Ullm ai luat un pasager cu 
dumneata. 

— Da, răspunse Sergiu Ladko. 

— Cum se numea? 

— Domnul Jaeger. 

— Foarte exact. Ai putea să-mi spui ce-a devenit acest 
domn Jaeger? 

— Nu ştiu. El m-a părăsit în plin câmp, aproape de 
confluenţa cu râul Ipoly. Am fost foarte surprins când nu l-am 
mai găsit la înapoierea mea în barcă. 

— Când te-ai înapoiat zici? Ai fost deci plecat? Unde ai 
fost? 

— Într-un sat de prin împrejurimi ca să-mi procur o 
băutură întăritoare pentru pasagerul meu. 

— Era bolnav? 

— Foarte bolnav. Era cât pe ce să se-nece, pur şi simplu. 

— Şi presupun că dumneata l-ai salvat? 

— Cine vreţi altul, dacă nu eram decât eu acolo? 

— Hm! făcu judecătorul puţin mişcat. Dar revenindu-şi: 


— Crezi că o să mă impresionezi cu povestea asta cu 
salvatul de la înec? 

— Eu? protestă Ladko. Mă întrebaţi; eu răspund. Asta-i tot. 

— Bine, conchise domnul Izar Rona. Dar spune-mi, înainte 
de accident, n-ai părăsit niciodată şalanda, cred? 

— O singură dată, ca să mă duc acasă, la Szalka. 

— Ai putea să-mi precizezi data acestei plimbări? 

— De ce nu, dar să-mi amintesc puţin. 

— O să te ajut. Nu cumva în noaptea de la 28 la 29 
august? 

— S-ar putea. 

— Nu negi? 

— Nu. 

— Mărturiseşti? 

— Dacă vreţi... 

— Suntem de acord. Mi se pare că satul Szalka se află pe 
malul stâng al Dunării? întrebă domnul Rona cu ton cumsecade. 

— Într-adevăr. 

— Şi mi se pare că era întuneric în noaptea de la 28 la 29 
August. 

— Foarte întuneric. O vreme groaznică. 

— Asta explică faptul că ai greşit. Dintr-o eroare foarte 
naturală, ai debarcat pe malul drept, crezând că debarci pe 
malul stâng. 

— Pe malul drept? 

Domnul Rona se ridică în picioare de tot şi, fixându-şi 
inculpatul drept în ochi, zise: 

— Da, pe malul drept, exact în faţa vilei contelui 
Hagueneau. 

De bună credinţă, Sergiu Ladko încercă să-şi aducă 
aminte. Hagueneau! Nu cunoştea acest nume. 

— Eşti foarte tare, declară judecătorul decepţionat în 
încercările sale de a-l intimida. E clar deci că este pentru prima 
oară când auzi numele contelui Hagueneau şi când auzi că în 
cursul nopţii de la 28 la 29 august, fără ştirea dumitale, vila sa a 
fost prădată iar paznicul Cristian Hoel grav rănit. Unde naiba mi- 
e capul? Cum ai putea cunoaşte aceste crime comise de un 
anume Ladko? Ladko, ce dracu, nu-i numele dumitale! 

— Numele meu e llia Bruş, afirmă pilotul cu o voce mai 
puţin sigură decât prima dată. 


— Perfect!... perfect!... Ne-am înţeles. Dar atunci, dacă nu 
te numeşti Ladko, de ce ai dispărut, exact după săvârşirea 
acestei fărădelegi - ca să nu-ți pierzi anonimatul - şi încă în mod 
foarte modest, la o distanţă respectabilă de regiunea unde s-a 
petrecut isprava? Dumneata care te arătai cu atâta generozitate 
înainte, de ce nu te-a mai văzut nimeni, nici la Budapesta, nici la 
Neusatz, nici într-un oraş ceva mai important? De ce ţi-ai părăsit 
rolul dumitale de pescar, încât să cumperi peşte în satele unde 
binevoiai să te opreşti? 

Bietului pescar i se părea că tot ce spunea judecătorul e 
spus în limba chineză. Dar că dispăruse, nu era vina lui. Din 
acea noapte de 28 spre 29 august nu fusese el mereu prizonier? 
In aceste condiţii nu era de mirare că dispăruse. Ce-l mira mai 
mult era faptul că se găsea cineva care pretindea că-l văzuse. 
Ar fi uşor să înlăture măcar această eroare. Ar fi de-ajuns să 
povestească sincer aventura de neînțeles căreia îi căzuse 
victimă. Justiţia va fi poate mai clarvăzătoare şi va reuşi să 
descurce firele acestei încurcături. Deplin hotărât să 
povestească, Sergiu Ladko aştepta cu răbdare ca domnul Rona 
să-i permită să plaseze şi el un cuvânt. 

Dar judecătorul era lansat. Acum se plimba din lung în lat 
în biroul său, aruncând în faţa prizonierului un potop de 
argumente, pe care le considera triumfătoare. 

— Dacă nu eşti Ladko, continuă el cu şi mai multă 
vehemenţă, cum se face că după prădarea vilei contelui 
Hagueneau, prădare săvârşită printr-o întâmplare nenorocită 
tocmai în momentul în care ţi-ai părăsit şalanda, un alt furt, şi 
de data asta un furt neînsemnat, a fost comis la Szuszek în 
noaptea de la 5 la 6 septembrie, noapte în care trebuia să treci 
neapărat prin faţa acestui sat? Dacă nu eşti Ladko, în sfârşit, ce 
căuta în şalanda dumitale acest portret dedicat de soţia 
dumitale Nataşa Ladko?! 

Domnul Rona lovise cu precizie de data asta şi ultimul său 
argument era într-adevăr triumfător. Zdrobit, pilotul îşi lăsase 
capul în jos şi broboane de sudoare îi alunecară pe faţă. 

In acest timp judecătorul continua cu glasul şi mai ridicat: 

— Dacă nu eşti Ladko, de ce a dispărut portretul din ziua 
în care te-ai simţit ameninţat? Portretul era în cufărul dumitale, 
precizez, în cufărul de la tribord. Nu mai este acolo. Prezenţa lui 
te acuză; dispariţia te condamnă. Ce-ai de răspuns? 


— Nimic, murmură Ladko cu voce înăbuşită. Nu înţeleg 
nimic din ce mi se întâmplă! 

— O să înţelegi de minune dacă o să-ţi dai osteneala. 
Pentru moment o să întrerupem această interesantă convorbire. 
O să fii condus în celulă şi o să ai destul timp de gândire. Să 
recapitulăm, până atunci, interogatoriul de azi. Pretinzi: 

1. Că te urneşti Ilia Bruş; 

2. Că ai obţinut premiul la concursul de pescuit de la 
Sigmaringen; 

3. Că locuieşti la Szalka; că ai fost acasă la Szalka în 
noaptea de la 28 la 29 august. Toate aceste puncte vor fi 
verificate. Dinspre partea mea, pretind: 1. Că te numeşti Ladko; 
2. Că domiciliezi la Rusciuk; 3. Că în noaptea de la 28 la 29 
august, cu ajutorul altor complici, ai prădat vila contelui 
Hagueneau şi că te-ai făcut vinovat de o tentativă de asasinat 
asupra persoanei paznicului, Cristian Hoel; 4. Că trebuie să se 
mai adauge la pasivul dumitale un furt în noaptea de la 5 la 6 
septembrie, a cărui victimă a fost numitul Kellermann din 
Szuszek; 5. Că trebuie să-ţi mai fie imputate numeroase furturi 
şi asasinate comise în ţinuturile scăldate de Dunăre. Instrucţia 
acestor crime este deschisă. Sunt citați numeroşi martori. O să 
fii pus faţă-n faţă cu ei... Vrei să-ţi semnezi interogatoriul?... 
Nu?... Cum vrei!... Gardieni, luaţi-l pe inculpat. 

Ca să se-ntoarcă la închisoare, Sergiu Ladko trebui să 
treacă din nou prin mijlocul mulţimii şi să-i suporte vociferaţiile 
ostile. Mânia ei părea să fi crescut în timpul interogatoriului şi 
poliţia întâmpină greutăţi ca să-l protejeze pe prizonier. In 
primul rând al mulţimii care urla se afla Ivan Striga. Acesta ÎI 
mânca din ochi pe cel ce-i lua locul cu atâta bunăvoință. 

Pilotul trecu la doi metri de el şi putu să-l vadă în voie. Dar 
nu-l recunoscu pe acest om fără barbă, cu părul negru, cu faţa 
împodobită cu o pereche de ochelari negri şi nedumeririle sale 
nu se atenuară. 

După ce s-au închis porţile închisorii, Striga se îndepărtă 
gânditor, împreună cu restul mulţimii. Sigur, nu-l cunoştea pe 
arestat. Nu era în tot cazul nici Dragoş, nici Ladko. De atunci 
înainte, dacă era Ilia Bruş sau altul, ce-i păsa lui? Oricare ar fi 
identitatea acuzatului, esenţialul era că acesta atrăsese atenţia 
justiţiei şi Striga nu mai avea nici un motiv să mai întârzie la 


Semlin. Se hotărî să plece chiar a doua zi, ca să ajungă şlepul 
din urmă. 

Dar, când se trezi a doua zi, lectura ziarelor îl făcu să-şi 
schimbe părerea. Cazul Ladko era judecat în cel mai mare 
secret şi acesta era un motiv decisiv pentru ca presa să se 
străduiască să-i pătrundă misterul. Şi reuşise. Recolta ei de 
informaţii era bogată. Ziarele relatau, în adevăr, destul de exact 
primul interogatoriu, dând în continuare şi comentariile lor, care 
nu erau tocmai favorabile pentru acuzat. 

In general ziarele se mirau de încăpăţânarea cu care 
acesta susţinea că nu era decât un simplu pescar, numit Ilia 
Bruj, locuind singur în orăşelul Szalka. Ce interes putea să aibă 
ca să menţină aceste afirmaţii fragile? După ziare, judecătorul 
de instrucţie, domnul Izar Rona, trimisese de-acum o comisie 
rogatorie la Gran. Peste trei zile, un magistrat avea să meargă la 
Szalka şi să facă o anchetă care ar avea drept rezultat 
dărâmarea afirmațiilor inculpatului. O să fie căutat acel llia Bruş, 
şi dacă o să fie găsit... dacă exista, ceea ce, în fond, era foarte 
îndoielnic... 

Această veste modifica proiectele lui Striga. În timp ce 
citea, îi veni în minte o idee năstruşnică şi când termină de citit 
aceasta se şi înfiripă. Sigur, era bine că justiţia a prins un 
nevinovat. Dar era şi mai bine ca ea să-l ţină prizonier. Ce 
trebuia pentru asta? Să-i furnizeze un llia Bruş în carne şi oase, 
ceea ce ar convinge ipso facto! impostura acelui Ilia Bruş, 
reţinut la închisoarea din Semlin. Această vină s-ar adăuga la 
celelalte care existau deja împotriva lui, deoarece pentru asta 
era închis; vina ar fi suficientă pentru motivarea condamnării lui 
definitive, spre marele profit al adevăratului vinovat. 

Fără să mai aştepte, Striga părăsi oraşul. Numai că în loc 
să se îndrepte spre şlep, el îi întoarse spatele. Cu o trăsură voia 
să ajungă la linia ferată care-l va duce apoi cu toată viteza spre 
Budapesta şi spre Nord. 

In acest timp, Sergiu Ladko, nemişcat ca de obicei, 
număra trist orele. De la prima întrevedere cu judecătorul, 
revenise speriat de gravitatea acuzațiilor care apăsau asupra 
lui. 

Cu timpul va reuşi, desigur, să demonstreze nevinovăția 
lui. Dar va trebui să se înarmeze cu multă răbdare, căci nu 


1 Ipso facto, în latină în original = prin chiar acest fapt. 


putea să nu recunoască că aparențele erau împotriva lui şi că 
justiţia nu-şi construia logic înlănţuirea de ipoteze. Totuşi, există 
o diferenţă între nişte simple bănuieli şi nişte dovezi formale; 
ori, dovezi împotriva lui n-or să reuşească să adune niciodată - 
şi asta din motive serioase. 

Singurul martor de care se temea era evreul Simon Klein 
rămas şi unicul în ceea ce priveşte secretul numelui. Dar Simon 
Klein, care avea şi el mândria lui profesională - n-ar fi consimţit 
niciodată să-l recunoască. Ar mai fi oare nevoie să-l pună faţă-n 
faţă cu fostul său corespondent de la Viena? Nu declarase 
judecătorul că urma să ia informaţii despre el la Szalka? Aceste 
informaţii, neputând fi decât foarte bune, trebuia ca prizonierul 
să fie pus în libertate? 

Se scurseseră mai multe zile, în timpul cărora Sergiu 
Ladko îşi revizui gândurile cu o febrilitate crescândă. Szalka nu 
era atât de departe şi nu le trebuia atâta timp ca să se 
informeze. Trecuseră şapte zile de la primul său interogatoriu, 
când fu din nou dus în biroul domnului Izar Rona. Judecătorul era 
aşezat la birou şi părea foarte preocupat. Timp de zece minute îl 
lăsă pe Ladko să aştepte în picioare, ca şi cum i-ar fi ignorat 
prezenţa. 

— Avem răspunsul de la Szalka, spuse el în sfârşit, cu o 
voce indiferentă, fără să-şi ridice măcar ochii spre prizonier, pe 
care-l supraveghea cu perfidie, pe sub gene. 

— A!... făcu Sergiu Ladko cu satisfacţie. 

— Ai avut dreptate, continuă în acest timp domnul Rona. 
Există la Szalka un anume llia Bruş care se bucură de cea mai 
bună reputaţie. 

— A! făcu pentru a doua oară pilotul, care şi vedea poarta 
închisorii deschizându-i-se. 

Devenit şi mai străin şi mai indiferent, judecătorul 
murmură fără să pară a-i acorda cea mai mică importanţă: 

— Comisarul de poliţie din Gran, însărcinat cu ancheta, a 
avut norocul să-i vorbească chiar lui. 

— Chiar lui? repetă Sergiu Ladko, neînţelegând. 

— Chiar lui, afirmă judecătorul. 

Lui Sergiu Ladko i se păru că visează. Cum s-a putut găsi 
un alt Ilia Bruş la Szalka? 

— Nu se poate, domnule, bâigui el. E o greşeală. 


— Judecă şi dumneata, răspunse judecătorul. lată raportul 
comisarului de poliţie din Gran. Rezultă din el că acest 
magistrat, deferit comisiei rogatorii pe care am adresat-o, s-a 
dus în ziua de 14 septembrie şi că a mers la o casă aşezată la 
întretăierea drumului de halaj :cu drumul spre Budapesta... Cred 
că asta-i adresa pe care ai dat-o?, întrebă judecătorul, 
întrerupându-se. 

— Da domnule, răspunse Sergiu Ladko, buimac. 

— Cu drumul spre Budapesta, reluă domnul Rona; că a 
fost primit în sus-numita casă de domnul Ilia Bruş în persoană, 
care a declarat că tocmai se întorsese recent, după o lungă 
absenţă. Comisarul adăugă că informaţiile culese despre 
domnul Ilia Bruş încearcă să-i stabilească perfecta sa 
onorabilitate şi că nici un alt locuitor din Szalka nu poartă acest 
nume... Mai ai ceva de spus!?! Nu te jena, te rog... 

— Nu, domnule, bâigui Sergiu Ladko, simțind că 
înnebuneşte. 

— lată, deci, un prim punct lămurit, încheie cu satisfacţie 
domnul Rona, care-şi privea prizonierul aşa cum se uită pisica la 
şoarece. 


XIV 
Între cer şi pământ 


După terminarea celui de-al doilea interogatoriu, Sergiu 
Ladko reveni în celulă, fără să-şi dea seama ce face. Abia dacă 
auzise întrebările judecătorului; nu mai răspunsese decât cu un 
aer buimac după ce aflase cum se isprăvise incidentul cu 
comisia rogatorie. Ceea ce i se întâmpla depăşea limitele 
inteligenţei sale. Ce voiau ei de la el? Răpit, apoi închis la bordul 
unui şlep de către nişte duşmani misterioşi, nu-şi recăpătase 
libertatea decât ca să şi-o piardă din nou, repede; şi iată că 


1 Halaj = remorcarea unei ambarcaţiuni, executată pe canale, fluvii sau râuri, 
cu mijloace mecanice, oameni sau animale. 


acum era găsit, la Szalka, un alt Ilia Bruş, adică un alt el însuşi, 
în propria lui casă!... Asta era fantasmagorie curată! 

Uluit, înnebunit de succesiunea unor evenimente 
inexplicabile, avea senzaţia de a fi jucăria unor puteri superioare 
şi ostile, de a fi antrenat, ca o pradă inertă şi fără apărare, în 
angrenajul unei maşinării formidabile care se numeşte: Justiţie. 

Faţa sa exprima atât de grăitor deprimarea, pierderea 
oricărei energii, încât gardianul care-l escorta fu impresionat, 
deşi-şi considera prizonierul ca cel mai temut dintre criminali. 

— Nu merge cum vrei, prietene? întrebă, cu o voce care 
voia să fie încurajatoare, gardianul blazat totuşi de profesia lui, 
bună cunoscătoare a spectacolului suferinţei umane. 

Dacă vorbea cu un surd, rezultatul ar fi fost acelaşi. 

— Hei! reluă milosul gardian, trebuie să înţelegi. Domnul 
Izar Rona nu-i chiar aşa de rău şi totul o să se aranjeze poate 
chiar mai bine decât crezi. Până atunci o să-ţi las asta... E vorba 
despre ţara dumitale aici... O să te distreze. 

Prizonierul rămase nemişcat. Nu auzise. Nu auzi nici 
zăvorul tras pe dinafară şi nu văzu nici ziarul pe care gardianul îl 
pusese pe masă la plecare, trădând astfel, fără gând rău, 
izolarea severă la care era obligat prizonierul său. 

Orele treceau. Ziua se termină, apoi noaptea, şi zorile 
dimineţii se iviră din nou. Prăbuşit pe scaun, Sergiu Ladko nu-şi 
dădea seama de trecerea timpului. 

Cu toate acestea, când ziua îi lumină faţa, el păru să iasă 
din această deznădejde. Deschise ochii şi privirea sa nesigură 
făcu înconjurul celulei. Primul lucru pe care-l zări atunci fu 
jurnalul lăsat în ajun de către gardianul milos. Aşa cum îl pusese 
acesta, jurnalul se afla pe masă, lăsând să se vadă o manşetă! 
imprimată cu litere mari, deasupra titlului; „Masacrele din 
Bulgaria” anunţa manşeta pe care căzu prima privire a lui 
Sergiu Ladko. Tresări şi luă cu nerăbdare ziarul. Claritatea minţii 
îi reveni repede, iar ochii îi scăpărau fulgere în timp ce citea. 

Evenimentele pe care le afla pe această cale erau 
comentate, în acelaşi timp, în întreaga Europă şi ridicau 
murmure generale de dezaprobare. De atunci ele au intrat în 
istorie, unde nu figurează ca o pagină prea glorioasă. 


1 Manşetă = text scurt, folosit ca titlu general pentru mai multe articole care 
tratează aceeaşi temă. 


Aşa cum s-a anunţat la începutul acestei povestiri, toată 
regiunea balcanică era atunci în fierbere. Chiar din vara anului 
1875, Herţegovina se răzvrătise şi trupele otomane trimise 
împotriva ei nu putură s-o subjuge. În mai 1876, Bulgaria 
ridicându-se la rândul ei, Poarta răspunse insurecției 
concentrând o armată numeroasă într-un vast triunghi cu 
vârfurile la Rusciuk, Vidin şi Sofia. În sfârşit. În zilele de 1 şi 2 
iulie ale aceluiaşi an, 1876, Serbia şi Muntenegru, întrând în 
horă şi ele, declarară război Turciei. 

După câteva succese; acestea au fost nevoite să bată în 
retragere în spatele frontierei lor iar la 1 septembrie, prinţul 
Milan se văzu nevoit să ceară un armistițiu de zece zile; în acest 
timp el solicită puterilor creştine o intervenţie pe care acestea 
le-au acordat-o prea târziu, din păcate. 

Atunci, spuse Domnul Eduard Driault, în cartea sa Istoria 
Problemei Orientului, se produse cel mai îngrozitor episod din 
aceste lupte; el aminteşte de luptele de la Chios din timpul 
răscoalei grecilor. Acestea au fost măcelurile din Bulgaria. În 
mijlocul războiului împotriva Serbiei şi Muntenegrului, Poarta se 
temea ca răscoala bulgară să nu compromită operaţiile militare, 
în spatele armatei. Primise oare guvernatorul Bulgariei, Sefkat 
Paşa, ordinul să înăbuşe răscoala fără să ţină seama de 
mijloace? Asta pare verosimil. Bande de basbuzuci! şi de 
circasieni? aduse din Asia au fost asmuţite asupra Bulgariei şi în 
câteva zile ea a fost pârjolită şi însângerată. Ei şi-au potolit 
patimile sălbatice, arzând sate, măcelărind bărbaţii prin cele 
mai rafinate torturi, spintecând femeile, tăind copiii în bucăţi. S- 
au numărat cam între douăzeci şi treizeci de mii de victime... 

In timp ce citea, broboane de sudoare alunecau pe faţa lui 
Sergiu Ladko. Nataşa!... Ce devenise Nataşa... În mijlocul acestei 
înspăimântătoare răsturnări?... Mai trăia ea oare?... Sau poate 
că murise şi cadavrul ei spintecat, tăiat în bucăţi, ca şi cel al 
atâtor victime, era târât în noroi, în tină, în sânge, zdrobit de 
picioarele cailor? 

Sergiu Ladko se ridicase ca o fiară sălbatică închisă în 
cuşcă, alerga furios prin celulă ca şi cum ar fi căutat o ieşire 
pentru a zbura în ajutorul Nataşei. 


1 Bazbuzuci = ostaş voluntar, fără soldă, din trupele otomane neregulate, 
care trăia din jaf. 
2 Circasieni = locuitori din nordul munţilor Caucaz. 


Accesul de disperare fu de scurtă durată. Redevenind 
înţelept, el îşi impuse, printr-un efort energic, să fie calm, şi, cu 
o minte lucidă, încercă să găsească mijlocul de a-şi recâştiga 
libertatea. Să se ducă la judecător, să-i mărturisească fără 
înconjur adevărul, la nevoie să-i implore mila? 

Nu se putea. Ce şanse avea să-i câştige încrederea celui 
pe care-l minţise cu atâta perseverenţă? Era oare capabil să 
distrugă printr-un singur cuvânt bănuielile legate de numele 
Ladko, să năruie într-o clipă presupunerile care-l copleşeau? Nu! 
Ar fi necesară măcar o anchetă, iar o anchetă cere săptămâni, 
dacă nu luni de zile. Trebuia să fugă. 

Pentru prima dată de când intrase aici, Sergiu Ladko îşi 
examina celula. O cercetă rapid. Patru pereţi găuriţi de două 
deschizături: uşa într-o parte, fereastra în cealaltă. În spatele 
celor trei pereţi se aflau alte celule, alţi prizonieri; în spatele 
ferestrei, infinitul şi libertatea. 

Înălţimea pervazului ferestrei, al cărui buiandrug atingea 
tavanul, depăşea un metru cincizeci şi partea sa inferioară, cea 
care se numeşte pervaz la o deschidere obişnuită, era 
inaccesibilă din cauza unui rând de gratii groase fixate în 
adâncimea cadrului. De altfel, dacă această dificultate ar fi fost 
depăşită, mai rămânea alta. În afară, un fel de prichici, cu 
părţile laterale aplicate de o parte şi de alta a ferestrei, oprea 
orice privire înspre exterior, nelăsând la vedere decât un îngust 
dreptunghi de cer. Nu numai ca să fugi, dar ca să fii doar în 
stare să cauţi mijlocul de a o face, trebuia mai înainte de toate 
să treci peste piedica reprezentată de gratii, apoi să te ridici cu 
braţele la capătul prichiciului ca să poţi vedea ce-i în jur. 

judecând după scările coborâte cu ocazia convorbirilor cu 
domnul Izar Rona, Sergiu Ladko se credea închis la etajul patru 
al închisorii. Trebuiau deci să-l despartă de sol cel puţin 
doisprezece sau patrusprezece metri. Putea oare să-i străbată? 
Nerăbdător să afle, hotărî să înceapă treaba pe loc. În prealabil, 
trebuia să-şi procure o unealtă de lucru. Când îl închiseseră îi 
luaseră tot, iar în carceră nu era nimic care să-l poată ajuta. O 
masă, un scaun, un pat făcut dintr-o saltea proastă de paie, 
acoperit cu o boltă de cărămidă, acesta era tot mobilierul. 

Sergiu Ladko căută în zadar, mult timp, când, controlându- 
şi pentru a suta oară hainele, întâlni în sfârşit un corp dur. Nici 
el, nici temnicerul nu se gândiseră până atunci la acest lucru 


lipsit de valoare, cum este o cataramă. Ce importanţă căpătă 
însă acest lucru neînsemnat, singurul obiect metalic pe care-l 
poseda! 

Desfăcând catarama, fără a pierde un moment, Sergiu 
Ladko atacă zidul la baza unei gratii şi piatra zgâriată mereu de 
colţul cataramei de oţel începu să cadă pe pământ. Această 
muncă lentă şi grea prin ea însăşi se mai complica şi prin 
supravegherea constantă la care era supus prizonierul. Nu 
trecea nici o oră fără ca vreun gardian să nu vină şi să nu-şi 
pună ochiul la vizeta uşii. De acolo venea necesitatea ca să aibă 
urechea mereu aţintită la zgomotele exterioare şi, la cel mai mic 
pericol, să-şi întrerupă lucrul, făcând să dispară orice urmă 
suspectă. In acest scop Ladko folosi pâinea. Pâinea amestecată 
cu praful care cădea din zid luă aproape culoarea pietrei şi 
deveni un adevărat chit cu care lipea gaura pe măsură ce o 
săpa. Ascundea surplusul rămas de la răzuire, sub bolta patului. 

După douăsprezece ore de eforturi, gratia se desfăcu pe o 
lungime de trei centimetri, dar catarama nu mai avea colţuri. 
Sergiu Ladko o sfărâmă şi din bucăţi făcu tot atâtea ustensile. 
După două ore de frecare, aceste bucățele de oţel se sfărâmară 
şi ele, la rândul lor. Din fericire, norocul care-i zâmbise 
prizonierului părea să nu-l mai părăsească. La prima masă care i 
se servi el îndrăzni să oprească un cuţit, şi, pentru ca nimeni să 
nu observe furtul, el mai opri unul şi-n ziua următoare. Avea 
acum două instrumente mai serioase decât cele de care 
dispusese până acum. La drept vorbind, nu era vorba decât 
despre nişte cuțite proaste, fabricate foarte grosolan. Cu toate 
acestea, lamele lor erau destul de bune iar mânerele le uşurau 
manevrarea. 

Incepând din acel moment, lucrul înainta mai repede, deşi 
destul de încet încă pentru el. Cu timpul, cimentul căpătase 
duritatea granitului şi nu se lăsa fărâmiţat decât cu greu. În 
fiecare clipă, lucrul trebuia întrerupt, fie din cauza unui rond de 
pază, fie pentru o convocare a domnului Rona, care-şi înmulţise 
interogatoriile. Rezultatul interogatoriilor era mereu acelaşi. 
Instrucţia bătea pasul pe loc. La fiecare şedinţă defilau o serie 
de martori, care nu aduceau nimic nou prin declaraţiile lor. Dacă 
unii păreau să găsească o oarecare asemănare între Sergiu 
Ladko şi răufăcătorul pe care-l zăriseră mai mult sau mai puţin 
clar în ziua în care le căzuseră victimă, alţii negau categoric 


orice asemănare. Degeaba îşi împopoţona domnul Rona 
acuzatul cu bărbi false de diferite forme, degeaba îl obliga să-şi 
expună ochii sau să şi-i ascundă în spatele unor lentile negre de 
ochelari, nu reuşea să obţină nici măcar o singură mărturie 
formală. De aceea aştepta cu nerăbdare ca starea lui Cristian 
Hoel, rănit cu ocazia ultimului atentat al bandei de pe Dunăre, 
să-i permită acestuia să meargă la Semlin; Sergiu Ladko se 
dezinteresa total de aceste interogatorii. Docil, el se preta la 
toate experienţele judecătorului, se împopoţona cu peruci şi 
bărbi false, îşi punea ochelarii sau şi-i scotea, fără să-şi permită 
cea mai mică observaţie. 

Mintea lui nu se afla în acel birou. Ea rămânea în celulă, 
unde gratiile care-l separau de libertate începeau să apară din 
piatră, încetul cu încetul. l-au trebuit patru zile ca să le 
desprindă. De abia în seara de 23 septembrie reuşi să ajungă la 
partea inferioară. Acum trebuia s-o taie şi pe aceasta. 

Această parte a lucrului era cea mai grea. Agăţat cu o 
mână de restul gratiilor, Sergiu Ladko mişca, cu cealaltă, 
unealta dintr-o parte într-alta. Simpla lamă de cuţit, unealta îşi 
îndeplinea prost rolul de fierăstrău, netăind fierul decât foarte 
încet. Pe de altă parte, poziţia extenuantă în care era obligat să 
stea îl silea să se oprească deseori. 

La 29 septembrie, după şase zile de mari eforturi, Sergiu 
Ladko socoti suficientă adâncimea tăieturii. Mai trebuiau câţiva 
milimetri ca fierul să fie complet tăiat. N-o să-i fie greu să 
învingă rezistenţa metalului atunci când va voi să-l îndoaie. Era 
şi timpul. Lama celui de-al doilea cuţit ajunsese cât un fir de aţă. 

Chiar a doua zi dimineaţă, imediat după trecerea primului 
rond, fapt care-i dădea cam o oră de linişte, Sergiu Ladko îşi 
continuă munca. Conform prevederilor sale, gratiile cedară, fără 
greutate. Prin deschizătura făcută, trecu de partea cealaltă a 
lor, apoi ridicându-se în mâini, ajunse deasupra prichiciului. Privi 
în jurul lui, cu nesaţ. Aşa cum presupusese, îl separau de 
pământ vreo paisprezece metri. Distanţa nu era aşa de mare ca 
să n-o poată străbate, dar pentru asta avea nevoie de o frânghie 
destul de lungă. Nu era lucrul cel mai greu să ajungă jos; dar, 
odată învins acest obstacol, nu însemna că problema era 
rezolvată cu totul. 

După cum constatase Sergiu Ladko, închisoarea era 
înconjurată de o terasă îngustă, de pe care paznicii o 


supravegheau; această terasă avea la margine un zid de vreo 
opt metri înălţime, dincolo de care apăreau acoperişurile 
caselor. După ce ar cobori, trebuia deci să treacă peste zid, ceea 
ce părea din capul locului imposibil. judecând după depărtarea 
la care se aflau casele, se părea că o stradă înconjura 
închisoarea. Aflat pe această stradă, un evadat se putea 
considera ca şi scăpat. Dar se putea oare ajunge acolo teafăr şi 
nevătămat? 

Căutând o modalitate, Sergiu Ladko începu să cerceteze 
cu atenţie ce-ar putea descoperi în partea stângă. Dacă nu găsi 
soluţia într-acolo, ceea ce zări îi făcu inima să-i bată de emoție. 

In această direcţie se vedea Dunărea, unde nenumărate 
vase, de toate mărimile, îi brăzdau apele tulburi. Unele mergeau 
în sensul curentului sau invers, altele erau legate la mal prin 
parâmele sau ancorele lor. Printre acestea din urmă, pilotul îşi 
recunoscu, dintr-o privire, şalanda lui. Nimic nu o distingea de 
celelalte ambarcaţiuni şi nu părea a fi supravegheată în mod 
deosebit. Ce noroc ar avea să ajungă la ea! Datorită ei, s-ar 
putea afla, în mai puţin de o oră, pe teritoriul sârbesc şi ajuns 
acolo, nu i-ar mai păsa de justiţia austro-ungară. 

Apoi Sergiu Ladko îşi îndreptă privirea spre dreapta şi, în 
acea parte, observă ceva ce-i atrase atenţia. Fixată de zid cu 
nişte scoabe din loc în loc, o tijă de metal cobora de pe acoperiş 
- după toate probabilitățile era cea a paratrăsnetului - trecea pe 
lângă fereastra lui ca să se înfunde jos, în pământ. Tija i-ar fi 
uşurat coborârea dacă. ar fi putut ajunge la ea. 

N-ar fi poate, totuşi, imposibil. În dreptul pardoselii, un fel 
de brâu, ieşit în afară cu vreo douăzeci, douăzeci şi cinci de 
centimetri, decora clădirea, mergând de-a lungul zidului. Având 
sânge rece şi curaj n-ar fi fost imposibil ca, stând pe această 
ieşitură a zidului, să ajungă la tija paratrăsnetului. Din păcate, 
chiar dacă cineva ar fi în stare de asemenea îndrăzneală, n-ar 
putea ajunge la zidul exterior care rămânea de nestrăbătut. Fie 
că era în celulă, fie că rămânea pe zidul exterior, tot prizonier 
era. 

Cercetând zidul cu mai multă atenţie decât până atunci, 
Sergiu Ladko observă că în partea lui superioară, la mică 
distanţă de coamă, el era decorat şi la interior şi la exterior cu 
nişte pietre pătrate, încastrate în tencuială. Sergiu Ladko privi 
îndelung aceste ornamente ale arhitecturii, apoi, lăsându-se 


uşor pe pervazul ferestrei, reintră în celulă, unde se grăbi să 
ascundă orice urmă ce l-ar fi putut compromite. 

Se hotărâse. Găsise mijlocul de a fi liber, în ciuda a tot şi a 
toate. Oricât de riscant ar fi fost, el trebuia să reuşească. 
Prefera să moară decât să continue să sufere atâta. 

Aşteptă cu nerăbdare să treacă şi cel de-al doilea rond. 
Ştiind că avea acum o nouă perioadă de linişte, el îşi desăvârși 
pregătirile. Cu ceea ce mai rămăsese din cuţit, tăie din 
cearceafuri vreo cincizeci de fâşii late de câţiva centimetri. Ca 
să nu atragă atenţia gardienilor, avu grijă să păstreze o bucată 
de pânză, suficientă pentru ca patul să mai aibă aspectul său 
normal. Nimănui nu i-ar fi trecut prin cap să ridice cuvertura ca 
să vadă ce a făcut cu restul. 

După ce tăie fâşiile, le împleti în patru; din capetele care 
se încălecau mai făcu o bandă care le prelungi în felul acesta pe 
celelalte, îşi consacră astfel întreaga zi acestei munci. 

În sfârşit, în ziua de 1 octombrie, puţin înainte de masă, 
Sergiu Ladko avea o frânghie solidă, lungă de patrusprezece- 
cincisprezece metri, pe care o ascunse cu grijă sub pat. 

Când totul fu gata, el hotărî să evadeze chiar în aceeaşi 
seară la ora nouă. 

În această ultimă zi, Sergiu Ladko cercetă cele mai mici 
amănunte ale acţiunii şi-i calculă şansele de reuşită şi pericolele 
care ar fi rezultat: libertatea sau moartea? Viitorul apropiat o să 
hotărască, în toate cazurile, el va încerca. 

Totuşi, înainte să vină ceasul începerii acţiunii, soarta îi 
mai rezerva o ultimă încercare. Era aproape ora trei după 
amiază, când zăvorul uşii fu tras cu zgomot. Ce mai voiau de la 
el? Era vorba oare tot de un interogatoriu al domnului Izar 
Rona? Trecuse ora la care acesta îşi convoca prizonierul, de 
obicei. 

Nu, nu era vorba de a răspunde chemării judecătorului. 
Prin uşa întredeschisă, Sergiu Ladko zări pe coridor, în afară de 
gardienii obişnuiţi, un grup de trei persoane necunoscute. Una 
din persoane era o tânără femeie de vreo douăzeci de ani, al 
cărui chip exprima blândeţe şi frumuseţe. Unul din cei doi 
bărbaţi care o însoțeau trebuia să fie soţul. Atitudinea şi felul de 
a vorbi al gardianului faţă de a treia persoană îţi permiteau să-l 
recunoşti pe directorul închisorii. Era vorba, desigur, de o vizită. 
judecând după respectul care li se arăta, vizitatorii erau oameni 


de seamă, poate vreo pereche princiară în călătorie, în faţa 
cărora directorul juca rolul de cicerone. 

„Ocupantul actual al celulei, spunea el oaspeţilor, nu-i 
altul decât faimosul Ladko, şeful bandei de pe Dunăre, al cărui 
renume v-a parvenit şi dumneavoastră. 

Tânăra femeie aruncă o privire timidă celebrului 
răufăcător. Nu i se părea prea teribil acest celebru răufăcător. 
Niciodată nu ţi-ai fi putut închipui un şef de bandă de o cruzime 
legendară sub trăsăturile acestui om slăbit, scofâlcit, cu faţa 
palidă, cu ochii exprimând atâta suferinţă cât şi atâta disperare. 

„E drept că el se încăpăţânează să-şi apere nevinovăția, 
adăugă, imparţial, directorul; dar noi ne-am obişnuit cu cântecul 
asta. 

Apoi el atrase atenţia vizitatorilor asupra ordinei şi 
curăţeniei perfecte din celulă. Vorbind cu căldură, el trecu chiar 
pragul celulei şi se duse să se rezeme sub fereastră, pentru a fi 
în faţa celor cu care vorbea. 

Deodată, inima lui Sergiu Ladko încetă să mai bată. Fără 
să-şi dea seama, oratorul atinsese locul unde lucrase prizonierul 
şi puţin ciment, transformat în pulbere, începuse să curgă. 
Zdruncinat de atingere, tamponul făcut din miez de pâine se 
desprinsese brusc şi căzu pe podea. Constatând că extremitatea 
gratiilor desprinse apăreau dezgolite în fundul lăcaşului lor, 
Sergiu Ladko tresări de spaimă. Văzuse oare cineva? Da, cineva 
văzuse. |n timp ce soţul şi directorul cercetau masa ca un obiect 
deosebit de interesant, iar gardianul întorsese spatele din 
respect, părând să privească ceva pe coridor, vizitatoarea îşi 
aţintise ochii asupra săpăturii făcute de Ladko în zid şi expresia 
feţei sale arăta că-i înţelegea misteriosul limbaj. 

O să vorbească?... cu un cuvânt o să-i năruie toate 
eforturile... Sergiu Ladko aştepta şi, treptat, se simţea murind. 

Palidă, tânăra femeie îşi ridică ochii spre prizonier şi - îl 
învălui cu privirea lor limpede. A văzut ea oare lacrimile mari 
prelingându-se încet sub pleoapele nenorocitului? A înţeles ea 
oare rugămintea lui tăcută? Şi-a dat ea oare seama de 
îngrozitoarea lui deznădejde? După zece secunde tragice, ea se 
întoarse brusc, scoțând un țipăt de durere. Cei doi însoțitori se 
îndreptară repede spre ea. Ce i se întâmplase? Cu o voce 
şovăitoare ea afirmă că nu era nimic grav. Îşi răsucise piciorul, 
prosteşte, asta era tot. 


În timp ce, fără să fie observat, Sergiu Ladko se aşezase în 
faţa gratiilor acuzatoare, soţul, directorul şi gardianul se 
grăbeau s-o ajute. Cei doi ieşiră din celulă, susţinând-o pe 
pretinsa rănită, al treilea trase repede zăvorul. Sergiu Ladko era 
singur. 

Un avânt plin de recunoştinţă îi umflă pieptul faţă de 
blânda fiinţă căreia i se făcuse milă de el. Datorită ei era salvat. 
Îi datora viaţa, mai mult chiar, îi datora libertatea. Copleşit, căzu 
pe pat. Emoţia fusese prea puternică. Mintea i se tulbură sub 
această ultimă lovitură a soartei. 

Restul zilei se scurse fără alt incident, când, în sfârşit, 
orologiul din oraş sună ora nouă. Se făcuse noaptea, de-a 
binelea. Nori grei se plimbau pe cer, făcând noaptea şi mai 
întunecoasă. 

Un zgomot care creştea pe coridor vestea apropierea 
rondului. Ajuns în faţa celulei, acesta se opri. Un gardian privi 
prin vizetă şi se retrase mulţumit. Prizonierul dormea, înfăşurat 
până la gât în pătură. Rondul îşi continuă inspecția. Zgomotul 
paşilor lui descrescu, apoi se stinse. 

Sosise momentul să acţioneze. 

Imediat, Sergiu Ladko sări din pat, aşeză salteaua aşa 
încât ea să simuleze în penumbra celulei prezenţa unui om 
adormit. După aceea, luă frânghia, se strecură în spatele 
gratiilor ca primă oară şi se aşeză călare pe partea de sus a 
prichiciului. 

Brâul care decora clădirea fiind situat la nivelul fiecărei 
pardoseli, Sergiu Ladko se afla cu vreo patru metri deasupra 
pătratului de piatră pe care voia să sară, dar prevăzuse 
dificultatea. Prinzând frânghia de una din gratii şi ţinându-i în 
mână capetele, se lăsă să alunece uşor până la ieşitura 
exterioară. 

Cu spatele lipit de zid, ţinându-se cu mâna de funie, 
fugarul se odihni o clipă. Cum să-şi menţină echilibrul pe 
această suprafaţă îngustă? Dacă ar slăbi strânsoarea frânghiei 
s-ar prăbuşi pe terasă. Prudent, sforţându-se să facă mişcări cât 
mai lente, el reuşi să treacă frânghia în mâna dreaptă, iar cu 
stânga verifică faţa exterioară a prichiciului. Aceasta nu fusese 
prinsă direct de fereastră, ci pentru a o fixa fusese nevoie de 
ceva. Pipăind, mâna sa găsi, în adevăr, un cârlig în zidărie. 
Oricât de slab era fixat acesta în zid, trebuia să se mulţumească 

sub el partea de sus a zidului, a cărei culoare albă se 
detaşa slab în umbră, nu putea distinge, în schimb, pătratele de 
piatră care îl ornamentau. 

Lăsându-se să alunece şi mai jos, Sergiu Ladko se opri pe 
unul din crampoanele care fixau tija paratrăsnetului. In acest 
punct el se afla încă cu doi, trei metri deasupra zidului pe care-l 
avea de străbătut. De acum înainte, putea face mişcări mai 
rapide. O clipă doar îi fu necesară pentru a desface frânghia şi a 
o trece în spatele tijei şi pentru a înnoda cele două capete în aşa 
fel încât s-o transforme într-una singură. Calculând aproximativ 
lungimea necesară, o aruncă deasupra zidului, apoi, trăgând 
spre el capătul în formă de laţ, ca şi cum ar fi fost un lasou, se 
căzni să prindă cu el una din pietrele ieşite în afară, cu care era 
ornamentat zidul exterior. Încercarea era grea. În mijlocul 
întunericului profund care-i ascundea ţinta unde voia să ajungă, 
Ladko nu mai putea conta decât pe noroc. Aruncase frânghia de 
peste douăzeci de ori când, în sfârşit, ea opuse rezistenţă. Ca să 
se convingă, Sergiu Ladko mai încercă o dată. Frânghia nu cedă; 
era bine prinsă... Tentativa reuşise, deci. 

Laţul se prinsese de una din pietrele ieşite în afară, 
formând astfel un fel de pasarelă deasupra terasei. Pasarelă 
fragilă, desigur! N-avea oare să se rupă sau să se desprindă de 
pe piatra care-o ţinea? În primul caz va rezulta o cădere 
îngrozitoare de la înălţimea de zece metri; în al doilea caz, 
corpul său, balansându-se, se va zdrobi de peretele închisorii. 

Sergio Ladko nu ezită nici o clipă în faţa acestui pericol. 
Întinzând puternic o frânghie, apucă de cele două capete, apoi 
aţinti urechea spre paşii soldatului de gardă. Acesta era exact 
sub el. Se îndepărtă, apoi se întoarse după colţul clădirii, şi 
zgomotul paşilor săi dispăru. Fără a mai pierde un minut, 
trebuia să profite de această absenţă. Sergiu Ladko păşi pe 
terasă. Suspendat între cer şi pământ el înainta printr-o mişcare 


egală şi suplă, fără să se sinchisească de încovoierea frânghiei 
care se curba pe măsură ce el înainta spre mijloc. Voia să 
treacă, cu orice preţ, şi va trece. 

Trecu. Străbătând prăpastia ameţitoare, în mai puţin de 
un minut, ajunse pe coama zidului. Fără să se odihnească, se 
grăbea din ce în ce, înfierbântat de certitudinea izbânzii. 
Trecuseră doar trei minute de când îşi părăsise celula, dar ele i 
se păreau a fi durat mai mult de-o oră şi se temea că un nou 
rond să nu vină să-i inspecteze celula. Nu i se va descoperi oare 
evadarea în ciuda modului în care-şi aranjase patul? Acum era 
important să fie departe. Şalanda era la doi paşi. Câteva vâsle 
ar fi destul pentru a-l pune la adăpost de cei care-l persecutau. 

Întrerupându-se de fiecare dată când trecea santinela, 
Sergiu Ladko desfăcu nerăbdător frânghia, o trase spre el de 
unul din capete, apoi, prinzând cu un laţ una din proeminenţele 
interioare ale zidului, începu să coboare, după ce se asigură că 
strada era pustie. Ajuns cu bine jos, trase frânghia spre el şi o 
strânse. Totul se terminase. Era liber şi nu lăsase nici o urmă din 
îndrăzneaţa lui evadare. 

Dar, tocmai când se îndrepta spre şalandă, auzi o voce 
răsunând brusc, în întuneric. 

— Zău! auzi el la mai puţin de zece paşi, e domnul llia 
Bruş în persoană, pe legea mea! 

Sergiu Ladko tresări de bucurie. Soarta îi era aşadar şi de 
data asta prielnică, trimiţându-i în ajutor un prieten. 

— Domnul Jaeger! exclamă el vesel, în timp ce un trecător 
ieşea din umbră şi se îndrepta spre el. 


XV 


Aproape de ţel 


La 10 octombrie, zorile răsăreau pentru a noua oară de 
când şalanda reîncepuse coborârea pe Dunăre. În timpul celor 
opt zile, lăsase în urmă aproape şapte sute de kilometri. Se afla 
aproape de Rusciuk, unde avea să ajungă înainte de venirea 
serii. 

La bord, nimic nu părea schimbat. Şalanda îi ducea, ca şi 
altă dată, pe aceiaşi doi tovarăşi: Sergiu Ladko şi Carol Dragoş, 
redeveniţi unul pescarul Ilia Bruş, celălalt blajinul domn Jaeger. 
Cu toate acestea, felul în care primul îşi juca rolul acum, făcea 
mai greu de jucat rolul celui de-al doilea. Hipnotizat de dorinţa 
de a se apropia de casă, manevrând zi şi noapte vâslele, Sergiu 
Ladko îşi neglija cele mai elementare măsuri de prevedere. Nu 
numai că-şi părăsise ochelarii, dar renunțând la bărbierit şi 
vopsit, permitea prin schimbările survenite asupra lui în timpul 
detenţiei să fie acuzat cu o precizie din ce în ce mai mare. Părul 
său negru se deschidea treptat şi barba blondă începea să aibă 
o lungime respectabilă. 

Trebuia ca Dragoş să manifeste mirare în faţa unei 
asemenea schimbări... Acesta nu spunea însă nimic. Hotărât să 
urmeze calea aleasă până la capăt, era decis să nu vadă nimic 
din ceea ce putea să-l supere. 

În momentul în care s-a aflat faţă-n faţă cu Sergiu Ladko, 
părerile sale anterioare erau mult schimbate, deoarece acum, se 
simţea mai puţin înclinat să admită vina fostului său tovarăş de 
călătorie. 

Incidentul provocat de comisia rogatorie de la Szalka 
fusese prima cauză a acestei schimbări. Carol Dragoş procedase 
la o anchetă personală. Fiind mai greu de satisfăcut decât 
comisarul de poliţie din Gran, el îi interogase în mod îndelungat 
pe locuitorii oraşului, şi răspunsurile obţinute îl tulburaseră. Că 
un anume llia Bruş, având o viaţă dintre cele mai regulate, îşi 
alesese domiciliul la Szalka şi că acesta părăsise satul cu puţin 
înainte de concursul de la Sigmaringen era un prim punct 
incontestabil. Acest llia Bruş mai fusese oare văzut după 
concurs şi în special în noaptea de la 28 la 29 august? La cel de- 
al doilea punct răspunsurile erau evazive. Chiar dacă cei mai 
apropiaţi vecini îşi aminteau că, la sfârşitul lui august, văzuseră 
lumină în casa pescarului, închisă de mai bine de-o lună, ei nu 
îndrăzneau să afirme nimic. Oricât de vagi şi şovăielnice ar fi 
fost răspunsurile, ele au mărit nedumerirea poliţistului. Mai 


rămânea un al treilea punct de lămurit. Care era personajul 
căruia îi vorbise comisarul din Gran la domiciliul indicat de 
acuzat? În această privinţă, Dragoş nu putu să culeagă nici o 
informaţie. Ilia Bruş, destul de cunoscut la Szalka, trebuia 
neapărat, dacă venise, să fi sosit şi să fi plecat în cursul nopţii, 
căci nimeni nu-l zărise. Suspect prin el însuşi, un astfel de mister 
deveni şi mai misterios când Carol Dragoş puse mâna pe 
patronul unu mic han, căruia în seara de 12 septembrie, cu 
treizeci şi şase de ore înainte de vizita comisarului de poliţie din 
Gran, un necunoscut îi ceruse adresa lui Ilia Bruş. Problema se 
complica. Şi se mai complică încă atunci când hangiul, strâns cu 
uşa, dădu nişte semnalmente corespunzând exact trăsăturilor 
care, după zvonuri, se cuvenea a fi atribuite şefului bandei de 
pe Dunăre. 

Toate acestea îi dădură de gândit lui Carol Dragoş. El 
bănui lucruri necurate. Avu sentimentul instinctiv de a se afla în 
prezenţa unor maşinaţii tenebroase cu un scop ce îi rămânea 
necunoscut, dar a căror victimă putea fi acuzatul. Impresia i se 
întări, atunci când, înapoiat la Semlin, află mersul instrucției 
judiciare. În fond, după douăzeci de zile de audieri tainice, ea nu 
făcuse nici un pas. Nu fusese descoperit nici un complice, nici 
un martor nu-l recunoscuse pe învinuit, împotriva căruia nu 
exista nici o altă dovadă 


Hangiul, strîns cu uşa... 


decât faptul că el căutase să-şi schimbe aspectul feţei şi 
că avea un portret de femeie pe care figura numele de Ladko. 

Aceste presupuneri, coroborate cu altele, ar fi avut o 
deosebită valoare, izolat însă ele îşi pierdeau mult din 
importanţă. În această stare de spirit, Carol Dragoş era deosebit 
de milos. lată de ce nu se putuse împiedica să fie profund 
impresionat de naiva încredere a lui Ladko, într-o împrejurare în 
care ar fi fost foarte scuzabil ca el să se ferească şi de cel mai 
bun prieten. 

Era oare imposibil ca acest sentiment de milă să fie în 
concordanţă cu datoria sa profesională şi ca el să-şi reia ca mai 
înainte locul în şalandă? Dacă llia Bruş se numea în realitate 
Sergiu Ladko, şi dacă acest Ladko era un răufăcător, mergând 
cu el, Carol Dragoş i-ar depista complicii. Din contră, dacă-i 
nevinovat, poate că el l-ar conduce la adevăratul vinovat, căruia 
în acest caz incidentul din Szalka i-ar da de bănuit. 

Aceste raționamente, cam amăgitoare, nu erau lipsite de 
orice logică, înfăţişarea vrednică de milă a lui Sergiu Ladko, 
curajul supraomenesc de care dăduse dovadă în înfăptuirea 
fantasticei sale evadări, dar mai ales amintirea serviciului pe 
care i-l făcuse cu atâta modestie eroică făcură restul: Carol 
Dragoş îi datora viaţa acestui nenorocit care gâfâia în faţa lui, cu 
mâinile pline de sânge, cu sudoarea curgându-i pe faţa 
descărnată. O să-l arunce oare tocmai el din nou în iad? 
Detectivul nu putea să se hotărască la aşa ceva. 

— Vino! răspunse el simplu la exclamaţia veselă a 
fugarului, pe care-l trase după el spre fluviu. 

In timpul celor opt zile care se scurseseră, cei doi tovarăşi 
schimbaseră puţine cuvinte. Sergiu Ladko tăcea, în general, 
concentrându-şi toate forţele la sporirea vitezei ambarcaţiunii. 

Prin fraze des întrerupte, pe care trebuia aproape să i le 
smulgă din gură, el povesti totuşi inexplicabilele sale aventuri 
întâmplate de la confluenţa râului Ipoly. Povesti apoi lunga sa 
detenţie în închisoarea de la Semlin, urmând unei sechestrări şi 


mai ciudate la bordul unui şlep necunoscut. Cei ce pretindeau că 
l-au văzut între Budapesta şi Semlin minţiseră deci, deoarece în 
timpul întregului parcurs el fusese închis, în şlep, cu mâinile şi 
picioarele legate. 

Ascultând povestirea, părerile iniţiale ale lui Carol Dragoş 
se schimbară din ce în ce. Fără să vrea, el stabilea o apropiere 
între agresorul a cărui victimă fusese Ilia Bruş şi intervenţia unei 
sosii la Szalka. Fără îndoială că pescarul deranja pe cineva, fiind 
expus la loviturile unui duşman necunoscut, ale cărui 
semnalmente păreau să semene cu cele ale adevăratului 
bandit. 

Astfel, încetul cu încetul, Carol Dragoş se îndrepta spre 
adevăr.  Incapabil să-şi controleze  deducţiile, simţea că 
bănuielile sale de altădată scad pe zi ce trece. Totuşi, nu se 
gândi nici o clipă să părăsească şalanda pentru a se întoarce, şi 
pentru a-şi relua ancheta pe socoteala lui. Flerul lui de poliţist îi 
spunea că pista era bună şi că pescarul, poate nevinovat, era 
într-un fel sau altul amestecat în povestea bandei de pe Dunăre. 
Liniştea era, de altfel, perfectă în partea de sus a Dunării şi 
crimele comise dovedeau că autorii coborâseră şi ei pe curentul 
apei, cel puţin până în împrejurimile Semlinului. Existau deci 
toate şansele ca ei să fi continuat să coboare şi în timpul 
detenţiei lui Ilia Bruş. 

Carol Dragoş nu se înşela asupra acestui punct. Ivan 
Striga continua, într-adevăr, să se apropie de Marea Neagră, 
având un avans de douăsprezece zile asupra şalandei în 
momentul plecării acesteia de la Semlin. Dar el pierdea încetul 
cu încetul cele douăsprezece zile de avans, distanţa care separa 
cele două vase scăzând treptat; şi, zi după zi, oră după oră, 
minut după minut, şalanda ajungea din urmă şlepul, datorită 
eforturilor pline de elan ale lui Sergiu Ladko. 

Acesta nu mai avea decât un scop: Rusciuk; şi decât o 
idee: Nataşa. Dacă neglija precauţiile luate altădată pentru a-şi 
proteja incognito-ul, însemna că nu se mai gândea la ele. De 
altfel, ce importanţă mai avea asta pentru el? După arestarea şi 
evadarea sa, a te numi llia Bruş era tot atât de compromiţător 
ca şi a te numi Sergiu Ladko. Ori sub un nume, ori sub altul, el 
nu mai putea intra de acum înainte decât în secret în Rusciuk, 
altfel risca să fie arestat imediat. 


În timpul acestor opt zile, absorbit de această idee fixă, el 
nu dădea nici o atenţie malurilor fluviului. Dacă-şi dăduse seama 
doar că trece prin faţa Belgradului - oraşul alb - aşezat în terase 
pe o colină dominată de palatul prinţului, numit Conac, şi 
precedat de periferii unde trec mari cantităţi de mărfuri, este 
pentru că Belgradul însemna frontiera sârbească, unde înceta 
puterea domnului Izar Rona. Dar, după aceea, el nu mai observă 
nimic. 

El nu mai văzu nici Simendria, fosta capitală a Serbiei, 
renumită prin viile ce o înconjoară; nici Colombals, unde se 
poate vizita peştera în care legenda spune că Sfântul. Gheorghe 
ar fi ascuns trupul balaurului ucis cu mâinile sale; nici Orşova; 
nici Porţile de Fier, acest defileu renumit, mărginit de ziduri 
verticale de patru sute de metri, unde Dunărea se aruncă şi se 
sparge cu furie de blocuri de piatră cu care e semănată; nici 
Vidinul, primul oraş bulgar de importanţă; nici Nicopole, nici 
Sistova, cele două localităţi cunoscute, pe care trebui să le 
depăşească în amonte de Rusciuk. Prefera să meargă de-a 
lungul malului stâng, unde se credea mai în siguranţă şi, în 
adevăr, până la ieşirea din Porţile de Fier, el nu fu oprit de 
poliţie. 

Abia la Orşova, pentru prima dată, o barcă a brigăzii 
fluviale dădu ordin şalandei să oprească. Foarte îngrijorat, 
Sergiu Ladko se supuse, întrebându-se dacă va răspunde 
întrebărilor inevitabile care i se vor pune. 

Dar nici nu a fost întrebat. La un cuvânt al lui Carol 
Dragoş, şeful detaşamentului se înclină cu respect şi nu mai fu 
vorba de percheziţie. 

Pilotul nu se gândi cum se făcea că un cetăţean din Viena 
putea să dispună după bunul său plac de forţa publică. Prea 
bucuros să scape atât de uşor, el găsea naturală această 
atotputernicie de care profita şi nu mai manifestă nici o surpriză, 
ci doar o nerăbdare crescândă, văzând că întrevederea dintre 
agent şi pasagerul său se prelungeşte prea mult. 

În conformitate cu ordinele domnului Izar Rona, furios de 
evadarea acuzatului, cât şi de Carol Dragoş însuşi, poliţia 
fluvială îşi dublase vigilenţa. Din loc în loc, navigația era obligată 
să treacă printr-o serie de baraje, dintre care cel de la Orşova 
era de o importanţă capitală. Cum gâtuirea fluviului în această 
parte a cursului său le uşura supravegherea, era imposibil, într- 


adevăr, ca vreun vas să reuşească a trece fără a fi minuţios 
vizitat. 

Interogându-şi subalternii, Carol Dragoş avu neplăcerea să 
afle totodată că percheziţiile nu dăduseră nici un rezultat şi că o 
nouă crimă, un furt destul de grav, se comisese cu două zile 
înainte, pe teritoriul românesc, la confluenţa Jiului, aproape 
exact în faţa oraşului bulgar Rahova. 

Aşadar, banda de tâlhari de pe Dunăre reuşise să le scape 
printre degete. Având obiceiul de a-şi însuşi nu numai aurul şi 
argintul ci şi alte obiecte preţioase de tot felul, prada trebuie să 
fi fost voluminoasă şi era în adevăr de neconceput faptul că nu 
se găsise nici o urmă, cu atât mai mult cu cât nici un vas nu 
scăpase controlului. 

Cu toate acestea, aşa se întâmplase. Carol Dragoş era 
uluit de asemenea îndemânare. Trebuia totuşi să recunoască 
faptele, răufăcătorii dovedind ei înşişi prin aceste atentate 
înaintarea lor în aval. 

Singura concluzie care se putea trage din aceste fapte era 
că trebuiau să se grăbească. Locul şi data ultimului furt 
semnalat dovedeau că autorii aveau un avans de mai puţin de 
trei sute de kilometri. Ţinând cont de timpul în care llia Bruş 
fusese ţinut imobilizat, timp de care banda profitase, trebuia 
conchis că viteza ei era abia pe jumătate din cea a şalandei. Nu 
era deci imposibil s-o ajungă. 

Plecară deci fără întârziere şi la primele ore ale zilei de 6 
octombrie, treceau frontiera bulgară. Din acest punct, Sergiu 
Ladko care, până aici, preferase să meargă de-a lungul malului 
drept, se îndreptă cât mai mult spre malul românesc, de care, 
începând de la Lom Palanka o succesiune de mlaştini late de 
opt, zece kilometri, avea să-i interzică în curând apropierea. 

Oricât ar fi fost Ladko de absorbit de propriile sale 
gânduri, de când intrase în apele bulgărești, fluviul nu încetase 
să i se pară suspect. Un mare număr de şalupe cu aburi, de 
torpiloare sau chiar de canoniere, arborând drapelul otoman, îl 
brăzdau, în adevăr. Prevăzând războiul care peste un an avea să 
izbucnească între Rusia şi Turcia, aceasta din urmă începea să 
supravegheze Dunărea, unde urma să transporte mai târziu o 
adevărată flotă. 

Ca să nu rişte, pilotul prefera să stea departe de navele 
turceşti, chiar dacă ar fi trebuit să intre în apele autorităţilor 


româneşti, împotriva cărora poate că domnul Jaeger va fi 
capabil să-l apere, aşa cum o făcuse la Orşova. 

Nu se prezentă ocazia de a pune puterea pasagerului la o 
nouă încercare; nici un incident nu tulbură această ultimă parte 
a călătoriei şi, la 10 octombrie, pe la orele patru după amiază, 
şalanda ajungea, în sfârşit, în dreptul Rusciukului, care se 
vedea, nedesluşit, pe celălalt mal. Pilotul se îndreptă spre 
mijlocul fluviului, apoi, pentru prima oară de atâtea zile, opri 
mişcarea vâslelor şi aruncă ancora cu gheare. 

— Ce este? întrebă Carol Dragoş mirat. 

— Am ajuns, răspunse scurt Sergiu Ladko. 

— Am ajuns? Nu suntem încă la Marea Neagră, totuşi. 

— V-am înşelat, domnule Jaeger, declară fără înconjur 
Sergiu Ladko. N-am avut niciodată intenţia să merg până la 
Marea Neagră. 

— Aşa! făcu detectivul, trezindu-i-se brusc atenţia. 

— Nu. Am plecat cu intenţia să mă opresc la Rusciuk. Am 
ajuns. 

— Unde-l vezi, Rusciukul? 

— Acolo, răspunse pilotul, arătând casele din oraşul 
îndepărtat. 

— În cazul acesta, de ce nu mergem acolo? 

— Pentru că trebuie să aştept să vină noaptea. Sunt 
hărțuit, urmărit! Ziua aş risca să fiu arestat la primul pas. 

lată că situaţia devenea interesantă. Bănuielile iniţiale ale 
lui Dragoş erau oare justificate? 

— Ca la Semlin, murmură el cu jumătate de gură. 

— Ca la Semlin, aprobă Sergiu Ladko fără a se speria, dar 
nu din aceeaşi cauză. Sunt un om cinstit, domnule Jaeger. 

— Nu mă îndoiesc, domnule Bruş, deşi motivele de a te 
teme sunt uneori justificate. 

— Ale mele sunt, domnule Jaeger, afirmă Sergiu Ladko, 
rece. lertaţi-mă că nu pot să vi le destăinui. Mi-am jurat să-mi 
păstrez secretul, îl voi păstra. 

Carol Dragoş afirmă, printr-un gest care exprima cea mai 
perfectă indiferenţă. Pilotul continuă: 

— Înţeleg, domnule Jaeger, că nu sunteţi dornic să vă 
amestecați în treburile mele. Dacă vreţi, vă voi depune pe 
pământ românesc, evitând astfel pericolele la care sunt eu 
expus. 


— Cât timp socoteşti să rămâi la Rusciuk? întrebă Carol 
Dragoş, fără să răspundă direct la întrebare. 

— Nu ştiu, răspunse Sergiu Ladko. Dacă lucrurile se petrec 
după voia mea, voi reveni la bord înainte de a se face ziuă, dar, 
în acest caz, nu voi fi singur. Dacă va fi altfel, nu ştiu ce voi 
face. 

— O să te urmez până la capăt, domnule Bruş, declară 
fără ezitare Carol Dragoş. 

— Cum vreţi! conchise Sergiu Ladko, care nu adăugă nici 
o vorbă. 

La căderea nopţii, el reluă vâslele şi se apropie de malul 
bulgăresc. Întunericul era total atunci când acostă, puţin mai jos 
de ultimele case ale oraşului. 

Cu întreaga fiinţă îndreptată spre ţintă, Sergiu Ladko 
acţiona ca un somnambul. Gesturile sale clare şi precise făceau 
fără şovăire ceea ce aveau de făcut, ceea ce nu putea să-l facă. 
Orb faţă de tot ce-l înconjura, el nu-l văzu pe tovarăşul său 
dispărând în cabină, de îndată ce ancora cu gheare fusese 
ridicată la bord. Lumea exterioară pierduse pentru el orice 
realitate. Numai visul său exista. Şi visul acesta luminat de 
soare, în ciuda nopţii, era casa lui şi în casă, Nataşa!... Afară de 
Nataşa nu mai exista nimic pentru el sub soare. 

După ce etrava şalandei a atins malul, el sări pe pământ, 
fixă solid ancora şi se depărtă cu paşi repezi. 

Imediat după plecarea lui, Carol Dragoş ieşii din cabină. 
Nu-şi pierduse timpul acolo. Cine l-ar fi recunoscut pe polițistul 
cu silueta energică şi uscăţivă în acest om grosolan cu aspect 
greoi, ca a unui ţăran? Detectivul sări şi el, la rândul său, pe 
pământ şi urmărindu-l pe pilot plecă la vânătoare o dată în plus. 


XVI 
Casa goală 


În cinci minute Sergiu Ladko şi Carol Dragoş ajunseră în 
dreptul caselor. 


În ciuda importanţei sale comerciale, Rusciukul nu poseda 
la acea epocă nici un fel de iluminat public şi lor le-ar fi fost 
greu, dacă ar fi vrut, să-şi facă o idee despre oraşul grupat 
neregulat în jurul vastului debarcader, la marginea căruia se 
înghesuiau nişte dughene destul de şubrede, folosite ca 
antrepozite sau cârciumi. Dar, era adevărat că ei nici nu se 
gândeau la asta. Primul mergea cu paşi repezi, cu ochii fixaţi 
înainte ca şi cum ar fi fost atras de o ţintă strălucind în soare. Al 
doilea era atât de atent la urmărirea primului, încât nici nu văzu 
doi oameni care ieşeau dintr-o străduţă, în momentul în care el 
o traversa. 

De cum ajunseseră pe drumul ce merge de-a lungul 
fluviului, cei doi se despărţiră. Unul din ei, se depărta spre 
stânga, în aval. 

— Bună seara, spuse el în bulgăreşte. 

— Bună seara, răspunse celălalt, care luând-o la stânga, 
mergea foarte aproape în spatele lui Carol Dragoş. Auzind, 
această voce, detectivul tresări. Încetinindu-şi instinctiv mersul, 
ezită o clipă, apoi, părăsindu-şi urmărirea se opri dornic să facă 
stânga-mprejur. 

Un întreg ansamblu de daruri naturale sau câştigate este 
necesar poliţistului care are ambiţie să nu stagneze în posturile 
inferioare ale profesiei. Dar cea mai prețioasă dintre multiplele 
calităţi pe care trebuie să le aibă este memoria perfectă a 
ochiului şi a urechii. 

Carol Dragoş poseda acest avantaj în cel mai înalt grad. 
Nervii săi auditivi şi vizuali constituiau adevărate aparate 
înregistratoare şi ele nu uitau niciodată senzațiile lor luminoase 
sau sonore, oricare ar fi fost lungimea timpului scurs. După luni 
de zile şi după ani el recunoştea dintr-o dată un chip abia zărit 
sau 0 voce care-i răsunase în ureche o singură. dată. 

Aşa se petrecea cu una din vocile pe care le auzea acum; 
în împrejurarea de faţă era sigur că o eroare nu era posibilă, că 
nu trecuse mult de când se afla în faţa proprietarului ei. Vocea 
care, în poiana de la poalele muntelui Pilis răsunase la urechile 
lui, avea să devină firul conducător căutat în zadar până aici. 
Oricât de ingenioase puteau să pară deducţiile sale relative la 
tovarăşul de călătorie, ele nu erau decât nişte ipoteze. Vocea, 
dimpotrivă, îi aducea, în sfârşit, o certitudine. Între probabil şi 


sigur, ezitarea era imposibilă; iată de ce, abandonându-şi 
urmărirea, detectivul se lansase pe o nouă pistă. 

— Bună seara, Titşa, spuse Carol Dragoş în nemţeşte, 
când omul ajunse aproape de el. 

Acesta se opri, încercând să străpungă întunericul nopţii. 

— Cine-mi vorbeşte? întrebă el. 

— Eu, răspunse Dragoş. 

— Care eu? 

— Max Raynold. 

— Nu cunosc. 

— Dar eu te cunosc, căci ţi-am spus pe nume. 

— E drept, recunoscu Titşa. Trebuie că ai ochi buni, 
prietene. 

— Excelenţi, într-adevăr. Dialogul se întrerupse o clipă. 

— Ce vrei de la mine? reluă Titşa. 

—- Să-ţi vorbesc, declară Dragoş, dumitale şi altcuiva. Nu 
mă aflu la Rusciuk decât pentru asta. 

— Nu eşti de pe-aici? 

— Nu. Am sosit azi. 

— Frumos moment ţi-ai ales, rânji Titşa, făcând aluzie, 
probabil, la evenimentele din Bulgaria. 

Schiţând un gest indiferent, Dragoş adăugă: 

— Sunt din Gran. Titşa tăcu. 

— Nu cunoşti oraşul Gran? insistă Dragoş. 

— Nu. 

— Mă mir, după ce-ai fost aşa de aproape. 

— Aşa de aproape? repetă Titşa. De unde scoţi că am fost 
aproape de Gran? 

— Zău! spuse râzând Carol Dragoş, nu-i aşa de departe 
vila Hagueneau. 

Era rândul lui Titşa să tresară. Încercă totuşi să-i întoarcă 
îndrăzneala. 

— Vila Hagueneau?... bolborosi el pe un ton pe care voia 
să-l facă glumet. E la fel ca şi pentru dumneata. Nu cunosc. 

— Adevărat? zise ironic Dragoş. Dar poiana de la Pilis, o 
cunoşti? 

Apropiindu-se repede, Titşa îl apucă de braţ pe 
interlocutorul său. 

— Mai încet! spuse el, încercând de data asta să-şi 
ascundă tulburarea. Eşti nebun să ţipi aşa? 


— Dar nu-i nimeni, obiectă Dragoş. 

— Nu se ştie niciodată, răspunse Titşa, întrebând apoi: în 
sfârşit, ce vrei? 

— Să vorbesc cu Ladko, răspunse Dragoş fără a cobori 
vocea. Titşa îl strânse mai tare: 

— Ssst! făcu el, aruncând în jurul său o privire speriată. Ţi- 
ai jurat să mă duci la spânzurătoare? 

Carol Dragoş începu să râdă. 

— Ei, bine, spuse el, n-o să fie uşor să ne înţelegem, dacă 
trebuie să vorbim pe muţeşte. 

— Dar, bombăni înăbuşit Titşa, nu poţi intra în vorbă cu 
oamenii la miezul nopţii, pe nepusă masă. Sunt lucruri pe care e 
mai bine să nu le spui în plină stradă. 

— Nu ţin să-ţi vorbesc pe stradă, ripostă Dragoş. Hai în 
altă parte. 

— Unde? 

— Oriunde. Trebuie să fie vreo cârciumă prin împrejurimi. 

— La câţiva paşi de-aici. 

— Hai acolo. 

— Fie! acceptă Titşa. Vino după mine. 

Cincizeci de metri mai departe, cei doi tovarăşi ajunseră 
într-o mică piaţă. In faţa lor, o fereastră strălucea slab în noapte. 

— Aici e, spuse Titşa. 

După ce au deschis uşa, intrară direct în sala pustie a unei 
cafenele modeste, în care vreo zece mese erau dispuse de jur 
împrejur. 

— O să ne simţim de minune aici, spuse Dragoş. Patronul 
ieşi înaintea nesperaţilor clienţi. 

— Ce bem? Eu fac cinste, anunţă detectivul, pipăindu-şi 
chimirul. 

— Un pahar de rachiu de anason, propuse Titşa. 

— Merge şi anasonul! Dar rachiul de ienupăr?... Asta nu-ţi 
spune nimic?... 

— Şi ăsta-i bun, aprobă Titşa. 

Carol Dragoş se întoarse spre patronul atent la comenzile 
clienţilor. 

— Ai auzit, prietene!?... serveşte-ne cât mai repede! 

În timp ce patronul se arăta plin de atenţii, dintr-o privire, 
Dragoş îşi cântări adversarul cu care avea să lupte. Il judecă 
repede. Lat în umeri, cu ceafă de taur, cu frunte îngustă din 


cauza părului des, cărunt, el era un exemplar perfect de luptător 
de bâlci de mâna a treia; într-un cuvânt avea o brută în faţa sa. 

De îndată ce au fost aduse sticlele şi două pahare, Titşa 
reluă convorbirea de acolo de unde o începuse. 

— Spui, deci, că mă cunoşti? 

— Te îndoieşti? 

— Şi că ştii treaba de la Gran? 

— Da. Am fost împreună, acolo. 

— Nu se poate! 

— Ba, sigur! 

— Nu înţeleg nimic, murmură Titşa, care, de bună 
credinţă, căuta să-şi amintească. Nu eram decât noi opt, totuşi... 

— lertare, îl întrerupse Dragoş, eram nouă, pentru că 
eram şi eu. 

— Ai dat şi dumneata o mână de ajutor? insistă Titşa, 
prost convins. 

— Da, la vilă, şi în poiană. Chiar eu am adus căruţa. 

— Cu Vogel? 

— Cu Vogel. 

Titşa se gândi o clipă. 

— Nu se poate, protestă el. Kaiserlick era cu Vogel. 

— Nu, cu mine, răspunse Dragoş fără să se tulbure. 
Kaiserlick rămăsese cu voi. 

— Eşti sigur? 

— Absolut! afirmă Dragoş. 

Titşa părea uluit. Banditul nu prea strălucea prin 
inteligenţă. Fără să-şi dea seama îi revelase el însuşi acestui 
pretins Max Raynold, existenţa lui Vogel şi a lui Kaiserlick şi 
considera drept o dovadă faptul că necunoscutul le cunoştea 
numele. 

— Un pahar de rachiu de ienupăr? propuse Dragoş. 

— Nu refuz, spuse Titşa. 

Apoi, după ce goli paharul dintr-o înghiţitură: Curios, 
murmură el pe jumătate convins. E prima oară când amestecăm 
pe cineva din afară în treburile noastre. 

— Trebuie un început la toate, răspunse Carol Dragoş. N-o 
să mai fiu un străin când o să fiu admis în bandă. 

— Care bandă? 

— Inutil să mai faci pe şmecherul cu mine, amice. Dacă-cţi 
spun că aşa ne-am înţeles. 


— Cum v-aţi înţeles? 

— Că voi fi de-al vostru! 

— Inţeles cu cine? 

— Cu Ladko. 

— Taci, întrerupse aspru Titşa. Te-am prevenit să păstrezi 
acest nume pentru dumneata. 

— Pe stradă, obiectă Dragoş. Dar aici? 


— Inutil să mai faci pe şmecherul cu mine, 


amice! 


— Aici ca şi-n altă parte şi în tot oraşul, se-nţelege. 

— De ce? întrebă Dragoş urmărind firul. Dar Titşa păstra o 
urmă de neîncredere. 

— Dacă te întreabă cineva, răspunse el prudent, să spui 
că nu ştii. Văd că ştii multe, dar nu ştii totul. 

Titşa se înşela, el nu era în stare să lupte cu un rival ca 
Dragoş şi bătrânul vulpoi îşi găsise naşul. Sobrietatea nu era 
calitatea lui dominantă şi de îndată ce i-o descoperi, detectivul 
se strădui să profite de acest călcâi al lui Ahile al adversarului 
său. Băutura repetată învinse rezistenţa, destul de slabă, a 
banditului. 

Paharele de rachiu de ienupăr urmară după cele de 
anason şi efectul alcoolului începea să se facă simţit. Ochii lui 
Titşa se tulburaseră, limba i se îngreuiase, prudenţa îi era mai 
puţin trează. Ori, ştie fiecare, calea spre beţie e alunecoasă şi, 
de obicei, cu cât beţivul îşi astâmpără setea, cu atât ea creşte 
mai mult. 

— Spuneai deci, reluă Titşa cu vocea îngroşată, că te-ai 
înţeles cu şeful? 

— Înţeles, declară Dragoş. 

— Bine a făcut... şeful, afirmă Titşa care, sub influenţa 
beţiei, începu să-şi tutuiască interlocutorul. Pari bun şi 
adevărat... 

— Poţi s-o spui, îl aprobă Dragoş ţinându-i isonul. 

— Numai că!... N-o să-l vezi... pe şef! 

— De ce să nu-l văd? 

Înainte de-a răspunde, luând sticla de rachiu de pe masă, 
Titşa îşi turnă două pahare unul după altul. După ce bău declară 
cu o voce răguşită: 

— Plecat... şeful... 

— Nu mai e la Rusciuk? insistă Dragoş tare decepţionat. 


— Nu mai este. 

— Nu?... Avenit, deci? 

— Acum patru zile... 

— Şi acuma? 

— Continuă să coboare cu şlepul până la mare. 

— Când trebuie să se-ntoarcă? 

— Peste cincisprezece zile. 

— O întârziere de cincisprezece zile! Ce noroc! exclamă 
Dragoş. 

— Eşti grăbit să intri în bandă? întrebă Titşa râzând 
zgomotos. 

— Păi! făcu Dragoş. Sunt ţăran şi la lovitura de la Gran am 
încasat, într-o singură noapte, mai mult decât într-un an, 
lucrând pământul. 

— Asta ţi-a deschis pofta! încheie Titşa râzând în hohote. 
Dragoş observă că paharul din faţa lui era gol şi se grăbi să-l 
umple. 

— Dar tu nu bei, prietene! exclamă el. În sănătatea ta! 

— In sănătatea ta! repetă Titşa, golind paharul dintr-o 
dată. Recolta de informaţii culeasă de poliţist era bogată. Ştia 
din câţi asociaţi e formată banda de pe Dunăre: opt, după 
spusele lui Titşa; ştia numele a trei dintre ei şi chiar a patru, 
numărându-l şi pe şef; ştia destinaţia: Marea Neagră unde, fără 
îndoială urma să încarce prada pe un vapor; ştia baza 
operaţiilor:  Rusciuk. Când se va înapoia Ladko peste 
cincisprezece zile, se vor lua toate măsurile ca el să fie arestat 
imediat, dacă nu vor reuşi să pună mâna pe el chiar la gurile 
Dunării. 

Totuşi, mai rămâneau obscure încă multe puncte. Carol 
Dragoş se gândi că ar fi posibil să mai lămurească măcar unul 
dintre ele, profitând de starea de ebrietate a interlocutorului 
său. 

— De ce, întrebă el pe un ton indiferent; după un moment 
de tăcere, nu voiai mai înainte ca eu să pronunţ numele lui 
Ladko? 

Ameţit de tot, Titşa îl privi galeş şi într-o bruscă explozie 
de tandreţe, îi întinse mâna: 

— O să-ţi spun - bâigui el - că îmi eşti prieten! 

— Da, afirmă Dragoş, răspunzând strângerii de mână a 
beţivului. 


— Un frate. 

— Da. 

— Un chefliu, un băiat îndrăzneţ. 

— Da. 

Titşa căuta sticlele cu privirea. 

— O duşcă de rachiu de ienupăr... 

— Nu mai este, răspunse Dragoş. 

Considerându-şi adversarul destul de ameţit şi temându- 
se să nu-l vadă beat-mort, detectivul împrăştiase o jumătate din 
sticlă pe jos. Dar asta nu era pe placul lui Titşa care, aflând că 
rachiul de ienupăr se terminase, se strâmbă, dezolat. 

— Măcar anason, imploră el. 

— lată, consimţi Carol Dragoş, punând pe masă sticla care 
mai conţinea câteva picături de băutură. Dar atenţie, 
prietene!... N-ar trebui să ne-mbătăm. 

— Eu?... protestă Titşa, care-şi turnă ce mai rămăsese pe 
fundul sticlei în pahar. Chiar dac-aş vrea, n-aş putea. 

— Spuneam, deci, că Ladko?.., sugeră Dragoş reluând cu 
răbdare drumul său sinuos spre ţintă. 

— Ladko?... repetă Titşa care nu mai ştia despre ce este 
vorba. 

— Da!... De ce nu trebuie să-i spui pe nume? Titşa râse ca 
un om beat. 

— Ei! te miră asta, fiule! Pentru că aici Ladko se pronunţă 
Striga, asta-i tot. 

— Striga?... repetă Dragoş, care nu mai înţelegea nimic. 
De ce Striga? 

— Pentru că ăsta-i numele lui, al băiatului ăstuia. Aşa şi tu, 
te numeşti... De fapt, cum te cheamă? 

— Raynold. 

— Aşa.-i... Raynold. Ei bine! îţi spun Raynold... pe ei îl 
cheamă Striga... E limpede? 

— La Gran... totuşi... insistă Dragoş. 

— O! întrerupse Titşa, la Gran era Ladko... Da la Rusciuk e 
Striga. Făcu cu ochiul, şiret: Aşa, înţelegi, nevăzut, necunoscut! 

Ca un răufăcător să-şi ia un nume de împrumut când 
săvârşeşte fărădelegi, aceasta n-ar mira pe un poliţist, dar de ce 
acest nume, Ladko, acelaşi nume cu care era semnat portretul 
găsit în şalandă? 


— Cu toate astea există un Ladko, exclamă cu nerăbdare 
Dragoş, formulând astfel concluzia gândului său. 

— Zău! făcu Titşa. Asta-i chiar cel mai frumos lucru din 
cele întâmplate. 

— Ce-i cu acest Ladko? 

— O canalie, afirmă Titşa energic. 

— Ce ţi-a făcut? 

— Mie?.:. Nimic... Lui Striga... 

— Ce i-a făcut lui Striga? 

— l-a suflat femeia... pe frumoasa Nataşa! 

Nataşa! acelaşi nume figura şi pe portret. Dragoş, sigur de 
a fi pe drumul cel bun, îl asculta avid pe Titşa care nu se lăsă 
rugat. 

— De-atunci nu-s prieteni, crezi, nu-i aşa?... De asta Striga 
i-a luat numele. E un şmecher, Striga ăsta. 

— Toate astea, obiectă Dragoş, nu-mi spun de ce nu 
trebuie să-i pronunţi numele lui Ladko. 

— Pentru că nu-i sănătos, explică Titşa. La Gran... şi-n altă 
parte, ştii pe cine-l desemnează... Aici acest nume este cel al 
unui pilot care s-a răzvrătit împotriva guvernului. Conspiră, 
imbecilul!... Şi străzile sunt pline de turci la Rusciuk! 

— Ce s-a întâmplat cu el? întrebă Dragoş. 

— A dispărut, răspunse el. Striga spune că a murit. 

— A murit? 

— Şi trebuie să fie adevărat, deoarece Striga îi ţine 
nevasta închisă acum. 

— Care nevastă? 

— Ei! frumoasa Nataşa... După ce i-a luat numele, acum i- 
a luat femeia... Nu-i mulţumită, porumbiţa! De! Striga o ţine 
bine închisă acum la bordul şlepului. 

Totul se lumină în mintea lui Dragoş. Nu petrecuse atâtea 
zile lungi cu un vulgar răufăcător, ci cu un patriot exilat. Cât de 
mare trebuie să fie durerea nenorocitului care, ajungând, în 
sfârşit, acasă după atâtea eforturi, nu găsea decât casa goală!... 
Trebuia să alerge în ajutorul lui!... Cât despre banda de pe 
Dunăre, Dragoş, informat de aici înainte, n-o să aibă nici o 
greutate să pună mâna pe ea. 

— E cald!... suspină el, prefăcându-se a fi învins de beţie. 

— Foarte cald, aprobă Titşa. 


— Anasonul e de vină, bâigui Dragoş. Titşa bătu cu 
pumnul în masă. 

— Nu ţii la băutură, băiete! îl luă el în zeflemea, greoi... 
Eu... vezi... sunt gata s-o iau de la capăt! 

— Nu pot să mă pun cu băutura, recunoscu Dragoş. 

— Plăpândule! rânji Titşa. În sfârşit, să ieşim, dacă îţi 
doreşte inima... 

După ce au chemat patronul şi i-au plătit, cei doi ieşiră în 
piaţă. Schimbarea nu părea să-i priască prea mult lui Titşa. La 
aer, beţia sa se mai accentuă. Dragoş se temu să nu-i fi dat prea 
mult de băut. 

— Spune... îl întrebă el arătându-i Dunărea în aval, 
Ladko!? 

— Care Ladko? 

— Pilotul... Pe acolo locuia? 

— Nu. 

Carol Dragoş se întoarse spre oraş. 

— Într-acolo? 

— Nici. 

— Atunci, pe-acolo? întrebă Dragoş indicând Dunărea în 
amonte. 

— Da... bolborosi Titşa. 

Detectivul îl trase după el pe beţiv. Acesta se clătina şi se 
lăsa condus, bâiguind vorbe neînţelese; după cinci minute de 
mers, se opri brusc, sforţându-se să-şi recapete echilibrul. 

— Ce spunea Striga, se bâlbâi el, că Ladko a murit? 

— Ei, şi? 

— N-a murit, deoarece este cineva acasă la el. 

Şi Titşa arătă, la câţiva paşi, dârele luminoase care 
treceau prin storurile unei ferestre, brăzdând şoseaua. Dragoş 
se îndreptă repede spre fereastră. Printr-o crăpătură a storului, 
Titşa şi cu el se uitară în casă. 

Ei zăriră o cameră de proporţii modeste, dar mobilată 
destul de confortabil. Dezordinea în care erau mobilele precum 
şi stratul gros de praf care le acopereau îndemna să se creadă 
că această încăpere fusese câmpul, de mult părăsit, al unei 
lupte violente. În centru se afla o masă mare la care era aşezat 
un bărbat scufundat în gânduri. Încordarea degetelor pe 
jumătate ascunse în părul răvăşit exprima în mod grăitor 


tulburarea dureroasă a sufletului său. Din ochii acestui bărbat 
curgeau lacrimi mari. 

Aşa cum se aştepta, Carol Dragoş îşi recunoscu tovarăşul 
de călătorie. Dar nu fu singurul a-l recunoaşte pe deznădăjduitul 
gânditor. 

— El este!... murmură Titşa, făcând sforţări energice 
pentru a-şi alunga beţia. 

— El? 

— Ladko. 

Titşa îşi trecu mâna peste faţă şi reuşi să-şi regăsească 
sângele rece. 

— N-a murit, canalia... spuse el printre dinţi. Da nu face 
mai mult... Turcii o să-mi plătească pielea lui mai mult decât 
face... Striga o să fie bucuros!... Nu te mişca de aici, amice, 
spuse el, adresându-se lui Carol Dragoş. Dacă vrea să iasă, dă-i 
una în cap! Strigă după ajutor la nevoie... Eu mă duc să chem 
poliţia. 

Fără să aştepte răspuns, Titşa se depărta fugind. Abia 
dacă mai mergea în zig-zag. Emoţia îi dăduse înapoi echilibrul. 

De îndată ce rămase singur, detectivul intră în casă. 

Sergiu Ladko nu făcu nici o mişcare. Carol Dragoş îi puse 
mâna pe umăr. 

Nefericitul îşi înălţă capul. Dar mintea îi era absentă şi 
privirea sa tulbure arăta că nu-şi recunoscuse pasagerul. Acesta 
nu pronunţă decât un cuvânt: Nataşa! 

Sergiu Ladko se ridică brusc. Ochii îi scăpărau, întrebători, 
aţintiţi asupra celor ai lui Carol Dragoş. 

— Urmează-mă, spuse detectivul, şi să ne grăbim. 


XVII 
Pilotul atacă, înotând 
Şalanda zbura pe apă. Transportat, exaltat, pradă unui fel 


de turbare, Sergiu Ladko, mai furios ca oricând, vâslea cu 
putere. Dorinţa de a-şi atinge țelul îi înlăturase orice altă 


preocupare şi abia dacă-şi mai acorda câteva clipe de odihnă. 
Atunci, doborât, cădea într-un somn de plumb, din care se 
deştepta, brusc, peste două ore; de cum se trezea îşi relua 
înspăimântătoarea lui trudă. 

Martor la această urmărire îndârjită, Carol Dragoş admira 
faptul că un organism omenesc putea fi dotat cu asemenea 
rezistenţă fizică. Omul care dădea această nemaipomenită 
dovadă îşi trăgea vigoarea supraomenească dintr-o cumplită 
deznădejde. 

Având grijă să-l scutească pe bietul pilot de cea mai mică 
urmă de neatentie, detectivul se căznea să nu întrerupă 
tăcerea. Tot ce fusese important se spusese la plecarea lor din 
Rusciuk. De îndată ce şalanda porni la drum, Carol Dragoş îi 
dăduse toate explicaţiile necesare. Mai înainte de toate îşi 
dezvălui adevărata calitate. Apoi, în câteva cuvinte, îi explică 
motivul pentru care întreprinsese călătoria: ca să urmărească 
banda de tâlhari de pe Dunăre, căreia zvonul i-l atribuia ca şef 
pe un oarecare Ladko, din Rusciuk. 

Manifestând o încordată nerăbdare, pilotul îi ascultă 
povestirea distrat. Ce interes mai aveau pentru el toate 
acestea? El nu avea decât un gând, decât un ţel, decât o 
speranţă: Nataşa. 

Atenţia sa nu se trezi decât în momentul în care Carol 
Dragoş începu să-i vorbească despre tânăra femeie, despre 
faptul că aflase din gura lui Titşa că Nataşa era pe Dunăre, 
prizonieră la bordul unui şlep comandat de şeful bandei; numele 
său adevărat nu era Ladko, ci Striga. La auzul acestui nume, 
Sergiu Ladko scoase un adevărat răcnet. 

— Striga! urlă el, pe când cu mâna crispată apăsa mai 
tare pe vâslă. 

Nu întrebase mai mult. De atunci, cu fruntea încruntată, 
cu ochii fierbinţi, cu tot sufletul înaripat, se grăbea fără încetare, 
fără odihnă, fără linişte, spre ţel. Avea certitudinea că o să 
atingă acest ţel. De ce? Era incapabil s-o spună. Era sigur şi asta 
era de ajuns. Chiar dacă şlepul în care se afla Nataşa s-ar afla 
printre alte o mie de şlepuri, el l-ar descoperi din prima privire. 
Cum? Nu ştia. Dar îl va descoperi. Aceasta nu se discuta. Îşi 
explica acum de ce i se păruse că-l recunoaşte pe unul dintre 
temniceri, acela însărcinat să-i aducă hrana, în timpul primei 
sale întemniţări şi de ce vocile auzite slab găsiseră ecou în inima 


lui. Temnicerul era Titşa. Vocile erau cele ale lui Striga şi ale 
Nataşei. Şi ţipătul auzit în noaptea aceea era tot al Nataşei; în 
zadar striga ea după ajutor. De ce nu s-a oprit atunci? _ 

De câte regrete, de câte remuşcări ar fi scutit, acum! In 
momentul evadării abia dacă putuse vedea, în întuneric, 
conturul aproape şters al închisorii plutitoare, în care o părăsea, 
fără să ştie, pe cea care-i era atât de dragă! Oricum, aceasta ar 
fi trebuit să-i fie de-ajuns! Era important să treacă pe lângă şlep 
şi să nu audă în fundul sufletului o voce misterioasă spunându-i 
că iubita lui se afla acolo, în adevăr, speranţa lui Sergiu Ladko 
era mai mare decât am fi noi tentaţi să credem. Şansele sale de 
a greşi erau reduse, într-adevăr, prin raritatea şlepurilor care 
brăzdau Dunărea. Numărul lor, care nu încetase să scadă de la 
Orşova, devenise cu totul neînsemnat, începând de la Rusciuk, 
iar ultimele dintre ele se opriseră la Silistra. In aval de acest 
oraş, pe care şalanda îl depăşi peste douăzeci şi patru de ore, 
nu mai erau decât două gabare pe fluviu, unde pluteau aproape 
numai vapoare cu aburi. 

Aceasta era posibil, fiindcă la Rusciuk Dunărea este 
imensă. Formând pe malul stâng nesfârşite mlaştini, albia sa are 
acolo peste două leghe. În aval este şi mai mare, iar între 
Silistra şi Brăila, lăţimea ei atinge douăzeci de kilometri. Această 
întindere de apă este ca o adevărată mare, de pe care nu 
lipsesc nici furtunile, nici valurile înspumate, de aceea este de 
înţeles de ce şalandele plate, puţin adaptate la hula din larg, se 
tem să se aventureze pe acolo. 

Sergiu Ladko avea mare noroc că timpul se menținea 
frumos, într-o ambarcaţiune aşa de mică şi cu forme atât de 
puţin marine! el ar fi obligat să-şi caute adăpostul într-una din 
scobiturile malului, dacă vântul ar sufla cu putere. 

Preocupându-se din toată inima de grijile tovarăşului său 
şi urmărindu-şi în acelaşi timp şi scopul, Carol Dragoş era 
oarecum tulburat de pustietatea acestei întinderi triste. Titşa 
nu-i dăduse oare informaţii mincinoase? Oprirea succesivă a 
tuturor şlepurilor îl făcea să se teamă că şi Striga va fi obligat să 
se oprească. 

Îngrijorarea îi devenise atât de mare încât se hotărî să i-o 
împărtăşească lui Sergiu Ladko. 

— Poate un şlep să meargă până la mare? 


1 Sublinierea autorului. 


— Da, răspunse pilotul. Se întâmplă rar,dar se întâmplă 
uneori. 

— Ai condus vreunul? 

— Uneori. 

— Cum fac ca să-şi descarce marfa? 

— Adăpostindu-se într-unul din golfuleţele care există la 
vărsare în jurul gurilor Dunării şi unde vapoarele le vin în 
întâmpinare. 

— Guri, spui? Sunt mai multe într-adevăr. 

— Sunt două braţe care ne interesează; răspunse Sergiu 
Ladko. Unul, la Nord, Chilia, celălalt, mai la Sud, Sulina. Acesta 
din urmă e cel mai important. 

— Faptul că,există două, nu poate constitui pentru noi 
cauza unei erori? se informă Carol Dragoş. 

— Nu, afirmă pilotul. Oamenii care se ascund nu trec prin 
braţul Sulina. Noi vom merge prin braţul de la Nord. 

Carol Dragoş se simţi numai pe jumătate asigurat de acest 
răspuns, în timp ce ei vor merge pe un braţ, banda de tâlhari va 
putea foarte bine să le scape, mergând pe celălalt. Dar dacă nu 
aveau posibilitatea să le supravegheze pe toate în acelaşi timp, 
ce să facă altceva împotriva unei astfel de eventualităţi decât să 
se bizuie pe noroc? Ca şi cum i-ar fi ghicit gândul, Sergiu Ladko 
îşi completă explicaţia într-un mod liniştitor: „De altfel, dincolo 
de braţul Chilia, există un liman în care o şalanda ar putea face 
transbordarea. Prin braţul Sulina ar trebui, din contră, să 
descarce marfa în portul cu acelaşi nume, care-i situat chiar la 
malul Mării. Braţul Sfântul Gheorghe, care curge mai la sud, este 
abia navigabil, deşi este cel mai important ca lăţime. În felul 
acesta nici o eroare nu este posibilă. 

In dimineaţa zilei de 14 octombrie, a patra zi după 
plecarea lor din Rusciuk. şalanda ajunse în delta Dunării. Lăsând 
deoparte braţul Sulina, ea se angaja de-a dreptul pe braţul 
Chilia. La prânz, treceau în dreptul Ismailului, ultimul oraş cu 
oarecare importanţă pe care-l întâlneau. 

La primele ore ale zilei următoare aveau să intre în Marea 
Neagră. Vor ajunge oare înainte şlepul lui Striga? Nimic nu-i 
îndreptăţea s-o creadă. De când părăsiseră braţul principal, 
singurătatea pe fluviu devenise totală. Oricât de departe ar fi 
privit, nu se mai vedea nici o pânză, nici o trâmbă de fum. 


Carol Dragoş era ros de îngrijorare. Chiar dacă Sergiu 
Ladko era şi el îngrijorat, nu lăsa să se vadă. Aplecat mereu pe 
vâsle, el îşi împingea neîncetat barca înainte, atent să meargă 
pe canalul pe care lunga sa experienţă îi permitea să-l 
recunoască între malurile joase şi mlăştinoase. _ 

Curajul său îndârjit trebuia să-şi găsească răsplata. In 
după amiaza aceleiaşi zile, către ora cinci, apăru în sfârşit un 
şlep ancorat la vreo doisprezece kilometri mai jos de cetatea 
Chilia. Oprind mişcarea vâslelor, Sergiu Ladko luă o lunetă şi 
cercetă cu atenţie şlepul. 

— El este!... spuse cu voce înăbugşită, lăsând să-i cadă din 
mână instrumentul. 

— Eşti sigur? 

— Sigur!... afirmă Sergiu Ladko. L-am recunoscut pe lacub 
Ogul, un priceput pilot din Rusciuk, dar un suflet vândut lui 
Striga, căruia îi conduce şlepul, desigur. 

— Ce-o să facem? întrebă Carol Dragoş. 

Sergiu Ladko nu răspunse imediat. Se gândea. Detectivul 
continuă: 

— Trebuie să ne întoarcem la Chilia şi la nevoie, chiar la 
Ismail. Acolo o să ne procurăm ajutoare. 

Pilotul mişcă din cap în semn de tăgadă. 

— Ne-ar trebui prea mult timp ca să ne întoarcem la Ismail 
sau numai la Chilia, spuse el. Şlepul ar căpăta avans asupra 
noastră şi, odată ajuns pe mare, nu l-am mai putea găsi. Nu, 
vom rămâne aici şi vom aştepta să vină noaptea. Am o idee; 
dacă nu reuşesc, vom urmări şlepul de la distanţă şi când îi vom 
cunoaşte locul de escală ne vom duce la Sulina după ajutor. 

La ora opt era complet întuneric. Sergiu Ladko îşi lăsă 
şalanda să alunece pe apă până la două sute de metri de şlep. 
Acolo, aruncă în tăcere, ancora cu gheare. Apoi, fără să-i spună 
nici o vorbă lui Carol Dragoş, care-l urmărea înmărmurit, îşi 
scoase hainele de pe el le aruncă în fluviu. 

Despicând apa cu braţele sale puternice, se îndreptă în 
linie dreaptă spre şlepul care se zărea slab în umbră. După ce-l 
depăşi, la o distanţă suficientă pentru a nu fi observat, înotă în 
sens invers; mergând împotriva curentului destul de rapid, se 
agăţă de safranul lat al cârmei. Ascultă. In timp ce era aproape 
înăbuşit de murmurul mătăsos al apei ce aluneca pe pântecele 


şalandei, o melodie de dans îi ajunse la urechi. Deasupra capului 
cineva cânta încet. 

Agăţat cu mâinile şi picioarele de suprafaţa vâscoasă a 
şlepului, Sergiu Ladko se ridică, printr-un lent efort, până la 
partea superioară a safranului şi-l recunoscu pe lacub Ogul. 

La bord domnea liniştea. Nici un zgomot nu răbufnea de 
sub ruf, unde, fără îndoială, se retrăsese Ivan Striga. Intinşi pe 
partea din faţă a punţii, cinci oameni din echipaj tăifăsuiau, 
liniştit. Vocile lor murmurau. 

lacub Ogul se afla, singur, în spate. Urcat pe ruf, el se lăsa 
legănat de calmul nopţii, cântând o melodie simplă. Cântecul se 
opri brusc. Două mâini de fier îi zdrobeau gâtul celui ce cânta; 
răsturnându-se peste coronament, acesta căzu peste partea 
îngustă a cârmei. Murise? Cu picioarele şi braţele bălăbănindu- 
se, trupul îi atârna ca o cârpă de-o parte şi de alta a cârmei 
înguste. 

Sergiu Ladko îşi slăbi strânsoarea şi-l apucă de curea apoi, 
micşorând treptat presiunea genunchilor care împingeau 
safranul, alunecă încetul cu încetul şi se scufundă, pe nesimţite, 
în apă. 

În şlep, nimeni nu bănuia atacul. Striga nu ieşise de sub 
ruf. În faţă, cei cinci îşi continuau discuţia. g 

În acest timp, Sergiu Ladko înota spre şalandă. Înapoierea 
era mai grea decât dusul. În afară de faptul că acuma înota 
împotriva curentului, avea de dus şi trupul lui lacub Ogul. Deşi 
acesta nu murise, era ca şi mort. Răceala apei nu-l trezise. Nu 
făcea nici o mişcare. Sergiu Ladko începea să se teamă că 
avusese mâna prea grea. 

Dacă i-au fost de ajuns cinci minute pentru ca să ajungă 
de la şalandă la şlep, pentru a face acelaşi drum invers, i-a 
trebuit mai bine de o jumătate de oră. Şi încă a avut norocul să 
nu se rătăcească în beznă. 

— Ajutaţi-mă, spuse el lui Carol Dragoş, apucându-se cu o 
mână de barcă. lată unul. 

Cu ajutorul detectivului, lacub Ogul fu ridicat la bord şi pus 
în barcă. 

— A murit? întrebă Sergiu Ladko. Carol Dragoş se aplecă 
asupra captivului: 

— Nu, respiră, răspunse el. 


Sergiu Ladko oftă de mulţumire şi punând mâna pe vâsle, 
începu să vâslească împotriva curentului. 

— Legaţi-l, şi încă solid, spuse el vâslind, dacă nu vreţi să 
vă părăsească imediat, atunci când vă voi depune pe mal. 

— O să ne separăm deci? întrebă Carol Dragoş. 

— Da, răspunse Sergiu Ladko. Când veţi fi pe țărm, mă voi 
întoarce la şlep, şi mă voi pregăti ca mâine să urc la bordul lor. 

— În ziua mare? 

— Da, în ziua mare. Am o idee. Fiţi liniştit, pentru un timp 
cel puţin, nu voi fi ameninţat de nici un pericol. Mai târziu, când 
ne vom apropia de Marea Neagră, nu spun că lucrurile nu s-ar 
putea înrăutăţi. Dar contez pe dumneavoastră în acel moment, 
pe care o să-l amân cât mai mult. 

— Să contezi pe mine?... Ce-aş putea face? 

— Să-mi aduceţi ajutoare. 

— O să mă străduiesc, nu te-ndoi de asta, afirmă călduros 
Carol Dragoş. 

— Nu mă-ndoiesc, dar veţi avea câteva greutăţi. Să faceţi 
cum Ştiţi mai bine, asta-i tot. Nu pierdeţi din vedere că şlepul va 
părăsi locul de escală mâine la prânz, şi că, dacă nimic nu-l 
opreşte, va fi pe mare către ora patru. Bazaţi-vă pe asta. 

— De ce nu rămâi cu mine? întrebă Carol Dragoş, 
îngrijorat pentru soarta tovarăşului său. 

— Pentru că aţi putea întârzia, ceea ce i-ar permite lui 
Striga să ia avans şi să dispară. Nu trebuie să ajungă la mare. ŞI 
n-o să ajungă, chiar dacă veţi întârzia cu ajutorul. Numai că, în 
acest caz, probabil că voi fi mort. 

Tonul pilotului nu admitea replică. Înţelegând că nimic nu-l 
va face să-şi schimbe părerea, Carol Dragoş nu insistă. 

Ladko duse şalanda la mal şi lacub Ogul, tot leşinat, fu pus 
pe pământ. 

Imediat, Sergiu Ladko împinse barca spre larg. Ea dispăru 
în noapte. 


XVIII 
Pilotul de pe Dunăre 


Când Sergiu Ladko dispăru în întuneric, Carol Dragoş şovăi 
o clipă, neştiind ce să facă. Singur, în pragul nopţii, stânjenit de 
trupul inert al unui prizonier de care datoria îl împiedica să se 
despartă, situaţia nu întârzie să i se pară foarte neplăcută. 
Totuşi, fiind evident că nu va primi nici un ajutor fără să meargă 
să-l ceară, trebuia să ia o hotărâre. Timpul trecea. Salvarea Lui 
Sergiu Ladko putea să depindă de o oră sau de un minut. 
Lăsându-l provizoriu pe lacub Ogul tot leşinat, şi destul de bine 
legat, pentru ca să nu poată fugi chiar dacă şi-ar fi revenit, el 
urcă în amonte atât de repede cât îi permitea relieful țărmului. 

După o jumătate de oră de mers printr-un ţinut pustiu, 
începu să se teamă că va fi nevoit să meargă până la Chilia, 
când, în sfârşit. descoperi o casă pe malul fluviului. 

Nu-i fu uşor să deschidă poarta casei care părea să fie o 
gospodărie destul de mare. La asemenea oră şi în asemenea 
loc, o oarecare neîncredere părea scuzabilă, şi locuitorii acestei 
locuinţe păreau puţin dornici să deschidă uşa oricui. Greutatea 
devenea şi mai mare din imposibilitatea de a se face înţeles de 
aceşti ţărani, care vorbeau un dialect local pe care Carol Dragoş, 
în ciuda faptului că era poliglot, nu-l cunoştea. Inventând un 
jargon de  circumstanţă, din care făceau parte cuvinte 
româneşti, ruseşti şi nemţeşti, reuşi să câştige încrederea 
ţăranilor şi poarta care era atât de straşnic ferecată se deschise 
pe jumătate. 

Intrat, el trebui să răspundă la un interogatoriu sever, din 
care ieşi cu bine; nu se scurseseră nici două ceasuri de când 
debarcase, şi o căruţă îl duse din nou lângă lacub Ogul. Acesta 
nu-şi revenise din leşin. Nu dădu nici un semn de revenire nici 
când, de pe iarba malului, fu dus în căruţa ce plecă imediat spre 
Chilia. 


Din cauza drumului prost erau obligaţi să meargă la pas 
până la casă; apoi au găsit un alt drum, prost şi acela, dar care 
le-a permis să mărească viteza. 

Era aproape miezul nopţii, când, după multe peripeții, 
Carol Dragoş intră în Chilia. În oraş, totul dormea şi nu era uşor 
să dai de şeful poliţiei. Reuşi totuşi, luând asupra lui vina de a-l 
trezi pe înaltul funcţionar, care, fără a se arăta prost dispus, îi 
oferi, cu amabilitate, serviciile sale. 

Carol Dragoş profită de aceasta pentru a-l pune la loc 
sigur pe lacub Ogul, care începea să deschidă ochii; apoi, liber 
să se mişte în voie, putu să se ocupe de capturarea restului 
bandei de tâlhari precum şi de salvarea lui Sergiu Ladko, de 
care se interesă şi mai mult. 

De la primii paşi, se lovi de mari dificultăţi. Nu se găsea 
atunci nici un vapor la Chilia, pe de altă parte, şeful poliţiei 
refuza energic să-şi trimită oamenii pe fluviu. Braţul Chilia fiind 
controlat atunci şi de Turcia, acesta se temea ca intervenţia 
poliţiei să nu provoace reclamaţii foarte regretabile din partea 
Sublimei Porţi, într-un moment în care se zvoneau vagi 
ameninţări de război. 

Dacă funcţionarul român ar fi putut răsfoi cartea 
destinului, ar fi văzut că acest război avea să izbucnească în 
mod sigur câteva luni mai târziu şi aceasta l-ar fi făcut, poate, 
mai puţin timid; dar, necunoscând viitorul, tremura la gândul de 
a fi amestecat într-un fel oarecare în complicaţii diplomatice şi 
se conforma înţeleptului precept „N-am treabă care este, după 
cum se ştie, deviza funcţionarilor din toate ţările. 

Maximum din ce îndrăzni să facă, a fost să-l sfătuiască pe 
Carol Dragoş să se ducă la Sulina, cât şi să-i indice un omul în 
stare să-l conducă în greaua călătorie de aproape cincizeci de 
kilometri prin delta Dunării. 

Să meargă să-l trezească, să-l hotărască să înhame 
căruţa, s-o treacă pe malul drept, toate acestea i-au luat mult 
timp. Şeful poliţiei din Chilia avea dreptate când prezenta ca 
grea traversarea Dunării. Pe nişte drumuri pline de noroi şi 
uneori acoperite cu câţiva centimetri de apă, căruţa înainta 
anevoios şi, fără îndemânarea căruţaşului, ea s-ar fi rătăcit de 
multe ori în această câmpie unde nu există nici un punct de 
reper. 


Nu înaintau repede şi pe deasupra mai erau nevoiţi să lase 
calul obosit să mai răsufle din când în când. 

Suna ora douăsprezece când Dragoş sosi la Sulina. 
Termenul fixat de Sergiu Ladko expira peste câteva ore! 

Fără a-şi mai pierde timpul cu masa, Dragoş se grăbi să 
intre în legătură cu autorităţile locale. 

Devenită românească, după tratatul de la Berlin, Sulina 
era oraş administrat de turci acum, în epoca în care se petrec 
aceste evenimente. Relaţiile dintre puterile occidentale şi 
Sublima Poartă erau dintre cele mai încordate, iar Carol Dragoş, 
cetăţean maghiar, nu putea să spere a fi persona grata, în ciuda 
misiunii de interes general cu care era investit. Mai puţin prost 
primit decât se temea, nu fu deloc surprins să găsească la 
autorităţi doar un ajutor destul de slab. 

| se spuse că poliţia locală, neavând ambarcaţiune special 
afectată, el nu trebuia să conteze decât pe micul vas al vamei, 
al cărui sprijin era foarte indicat în împrejurarea respectivă, 
deoarece banda de tâlhari putea fi asimilată cu o bandă de 
contrabandişti. Din păcate, vasul, în adevăr, destul de rapid, nu 
se afla atunci în port. El naviga pentru supraveghere pe mare, 
dar se afla desigur la mică distanţă de coastă. Carol Dragoş nu 
avea decât să închirieze o barcă de pescuit şi de îndată ce se va 
afla dincolo de diguri, fără îndoială c-o să-l întâlnească pe cel 
căutat. 

Disperat de neputinţă, detectivul se resemnă să adopte 
această perspectivă. La ora unu şi jumătate ridica pânzele şi 
ieşea din port în căutarea vasului. Nu mai avea decât o sută de 
minute ca să ajungă la întâlnirea cu Sergiu Ladko. 

În timp ce Carol Dragoş întâmpina aceste dificultăţi, pilotul 
îşi punea în aplicare planul. 

Toată dimineaţa stătuse la pândă în şalanda ascunsă prin 
stufărişul de pe mal, asigurându-se că şlepul nu se pregătea de 
plecare. Punând mâna, poate cam brutal, nu-i vorbă - dar nu-şi 
putea alege metodele - pe lacub Ogul, el săvârşise exact ceea 
ce-şi propusese. Striga nu îndrăznea să se aventureze fără pilot 
într-o navigaţie dintre cele mai periculoase şi pe care abundența 
bancurilor de nisip o face impracticabilă celui care nu şi-a făcut 
din asta o meserie pentru toată viaţa. Dar pe braţul Chilia nu se 
prea găseşte uşor un pilot, şi până la ora unsprezece, dacă 
exceptăm şlepul tot nemişcat şi şalanda invizibilă, apa era 


complet pustie. Abia pe la ora unsprezece două ambarcaţiuni 
apărură dinspre mare. Cercetându-le cu luneta, Sergiu Ladko 
recunoscu într-una din ele pe aceea a unui pilot. Ivan Striga 
putea deci să găsească acum ajutorul pe care-l aştepta cu ne- 
răbdare. Sosise momentul să intervină. Şalanda ieşi din stufăriş 
şi se apropie de şlep. 

— Hei! voi din şlep!... strigă Sergiu Ladko când se apropie. 

— Hei! i se răspunse. 

Un bărbat apăru de sub ruf. Acel bărbat era Striga. 

Câtă mânie clocotea în inima lui Sergiu Ladko când îl văzu 
pe duşmanul înverşunat al fericirii sale, pe laşul care, de atâtea 
luni o ţinea captivă pe Nataşa! Dar se aştepta la această 
întâlnire, pe care o dorise. Era pregătit pentru ea. Işi înăbuşi 
mânia şi, stăpânindu-se, spuse cu o voce liniştită: 

— Nu aveţi nevoie de-un pilot? 

În loc să-i răspundă, Striga, cu mâna streaşină la ochi, îl 
privi lung pe acela ce-l întreba. 

La drept vorbind, dintr-o singură privire, el înţelese cine 
era noul venit. Dar i se părea atât de extraordinar şi chiar, dacă 
se poate spune, atât de nesperat, să-l aibă în faţa lui pe soţul 
Nataşei, încât mai şovăia în faţa evidenţei. 

— Nu eşti Sergiu Ladko din Rusciuk? întrebă el la rândul 
lui. 

— Eu sunt, răspunse pilotul. 

— Nu mă recunoşti? 

— Ar trebui să fiu orb ca să nu te recunosc, răspunse 
Sergiu Ladko. Te recunosc perfect, Ivan Striga. 

— Şi-mi faci oferte de serviciu? 

— De ce nu? Sunt pilot, declară rece Ladko. 

Striga şovăi o clipă. Era prea frumos ca cel pe care-l ura 
cel mai mult pe lume să vină să se pună la dispoziţia sa. Acest 
fapt nu ascundea oare vreo capcană? Dar ce pericol putea să 
reprezinte un om singur pentru o echipă atât de numeroasă şi 
atât de hotărâtă să lupte?! N-avea decât să conducă şlepul până 
la mare dacă era prost s-o propună. Dar odată pe mare.!... 

— Îmbarcă-te, hotărî piratul, cu gura deformată de un 
rânjet fioros, văzut bine de Sergiu Ladko. 

Acesta nu aşteptă să i se repete invitaţia. Şalanda acostă 
lângă şlep, la bordul căruia Ladko urcă. Striga îl întâmpină, 
spunând: 


— Îmi permiţi să-mi exprim surpriza de a te întâlni la 
gurile Dunării? 

Pilotul tăcu. 

— Lumea te credea mort, reluă Striga, de când ai dispărut 
din Rusciuk. 

Această insinuare nu obţinu mai mult succes decât 
precedenta. 

— Ce-ai devenit? întrebă Striga fără să se descurajeze. 

— Am fost mereu în preajma mării, răspunse, în sfârşit, 
Sergiu Ladko. 

— Aşa departe de Rusciuk! exclamă Striga. 

Sergiu Ladko încruntă din sprâncene. Acest interogatoriu 
începea să-l exaspereze, dar urmând linia de conduită pe care 
şi-o trasase îşi stăpâni nerăbdarea şi explică: 

— Perioadele tulburi nu sunt prielnice afacerilor. Striga îl 
privi cu ochi vicleni. 

— Şi se mai spune de dumneata că eşti patriot! exclamă 
el cu ironie. 

— Nu mai fac politică, spuse sec, Sergiu Ladko. 

În acel moment privirea lui Striga se îndreptă spre şalanda 
împinsă de curent în spatele şlepului. Tresări. Nu se putea 
înşela. Aceasta era şalanda pe care o folosise el însuşi timp de 
opt zile şi pe care o regăsise legată la chei în Semlin. Minţea 
oare Sergiu Ladko când pretindea că nu părăsise delta Dunării? 

— Nu te-ai mai îndepărtat din aceste regiuni de țărm de 
când ai părăsit Rusciukul? insistă Striga,  scrutându-şi 
interlocutorul. 

— Nu, răspunse Sergiu Ladko. 

— Mă mir, spuse Striga. 

— De ce? Credeai că ai să mă întâlneşti prin alte părţi? 

— Pe dumneata, nu. Dar ambarcaţiunea aş putea jura că 
am văzut-o mai sus pe fluviu. 

— Este foarte posibil, răspunse Sergiu Ladko, indiferent. 
Am cumpărat-o acum trei zile de la un om care spunea că vine 
de la Viena. 

— Cum era omul? întrebă repede Striga, ale cărui bănuieli 
se îndreptau spre Carol Dragoş. 

— Unul brunet, cu ochelari. 

— A! făcu Striga, gânditor. 

zile de când Striga o minţea pe Nataşa, afirmându-i că era 
văduvă... De cum vor fi pe mare, minciuna o să devină realitate. 

— Să plecăm! spuse el în chip de concluzie la gândurile 
sale. 

— La douăsprezece! răspunse Sergiu Ladko, care, scoțând 
nişte provizii dintr-un săculeţ pe care-l avea în mână, începu să 
mănânce. 

Piratul făcu un gest de nerăbdare. Sergiu Ladko se prefăcu 
că nu vede nimic. 

— Trebuie să te anunţ, spuse Striga, că ţin să ajung la 
mare înainte de căderea nopţii. 

— Vom fi acolo, afirmă cârmaciul, fără să-i arate nici cea 
mai mică dorinţă de a-i modifica planul. 

Striga se îndreptă spre partea din faţă a şlepului. Judecând 
după expresia gânditoare a feţei lui, îi mai rămăsese o grijă. 
Coincidenţa aceasta, ca soţul să se ofere să conducă şlepul în 
care soţia sa era captivă, i se părea cam prea neobişnuită. 

Ar fi mai bine ca Striga să nu caute să înţeleagă mai mult, 
atâta timp cât Sergiu Ladko era singur la bord, faţă de cei şase 
oameni decişi să lupte. Dar degeaba îşi spunea acest lucru 
convingător. Era ca o nevoie pentru el să afle dacă dispariţia 
Nataşei era cunoscută de principalul interesat. Curiozitatea sa 
aţâţată nu-i dădea pace. 

— Ai primit veşti de la Rusciuk, de când ai plecat? întrebă 
el, revenind spre pilot, care-şi continua liniştit masa. 

— Niciuna, răspunse acesta. 

— Nu te-a surprins această tăcere? 

— De ce să mă surprindă? întrebă Sergiu Ladko, fixându-şi 
interlocutorul. Oricât i-ar fi fost de mare îndrăzneala, Striga se 
simţi jenat de această privire hotărâtă. 

— Credeam, bâigui el, că ţi-ai lăsat nevasta acolo. 

— Şi eu cred, răspunse Sergiu Ladko cu răceală, că ar fi 
preferabil între noi alt subiect de conversaţie. 

Striga înţelese. 

Câteva minute după ora douăsprezece, pilotul dădea ordin 
să se ridice ancora, apoi, după ce pânzele au fost ridicate şi 


întinse, trecu el însuşi la cârmă. În acel moment, Striga se 
apropie de el. 

— Trebuie să te previn, îi spuse, că şlepul are nevoie de 
fund. 

— Are în el lest, obiectă Sergiu Ladko. Doi stânjeni de apă 
trebuie să-i ajungă. 

— Îi trebuie şapte, afirmă Striga. 

— Şapte!... exclamă pilotul pentru care acest singur 
cuvânt reprezenta o revelaţie. 

lată de ce scăpase banda de tâlhari de pe Dunăre până 
aici tuturor urmăritorilor. Vasul era modificat cu pricepere. Ceea 
ce se vedea la suprafaţa apei nu era decât o aparenţă 
înşelătoare. Adevăratul şlep era submarin şi în această 
ascunzătoare se adăpostea prada. Ascunzătoarea putea să se 
transforme la nevoie, într-o carceră inviolabilă şi Sergiu Ladko 
ştia aceasta din experienţă. 

— Şapte, repetase Striga, răspunzând exclamării pilotului. 

— Bine, spuse acesta, fără să mai facă altă observaţie. 

În primele momente după plecare, Striga, păstrând încă 
un rest de îngrijorare, nu renunţă la o supraveghere riguroasă. 
Dar atitudinea lui Sergiu Ladko îl asigură. Foarte atent la treaba 
sa, el nu nutrea, după cum se vedea, nici un gând rău-şi 
dovedea că reputaţia sa de bun pilot era justificată din plin. In 
mâna sa, şalupa înainta ascultătoare între bancurile invizibile 
de-nisip şi mergea cu o precizie matematică pe sinuozităţile 
canalului. 

Încetul cu încetul, ultimele temeri ale piratului dispărură. 
Navigau fără incident. 

În curând aveau să ajungă la mare. Era ora patru cândo 
zăriră... 

După un ultim cot al fluviului, la orizont, cerul se unea cu 
apa. Striga îl interpelă pe pilot: 

— lată-ne ajunşi, cred! spuse el. N-ai putea să-i dai cârma 
timonierului obişnuit? 

— Încă nu, răspunse Sergiu Ladko. Lucrul cel mai greu nu-i 
încă făcut. 

Pe măsură ce ajungeau la vărsare, o privelişte vastă li se 
deschidea în faţa ochilor. Striga îşi aţintea cu încăpățânare 
privirea spre mare. Deodată, luă repede o lunetă şi o fixă asupra 
unui vas de patru, cinci sute de tone, care depăşea vârful 


dinspre nord al unghiului de înaintare a vasului lor; apoi, după. o 
scurtă examinare, dădu ordin, să fie ridicat pavilionul său, în 
vârful catargului. Printr-un semnal asemănător i se răspunse de 
la bordul acelui vas care, venind spre tribord, începea să se 
apropie de gurile Dunării. 

În acel moment, îndreptând bara cârmei spre babord, 
Sergiu Ladko aplecă şlepul spre dreapta şi, tăind oblic cursul 
apei, îşi luă avânt spre Sud-Vest, ca şi cum ar fi vrut să acosteze 
pe malul drept. 

Mirat, Striga îl privi pe pilot care-l linişti prin nepăsarea lui. 
Fără îndoială că un ultim banc de nisip obliga vasele să meargă 
pe acest drum capricios. 

Striga nu se înşela. Da, în adevăr, un banc de nisip zăcea 
pe fundul fluviului dar nu înspre mare, ci tocmai direct spre banc 
îşi conducea Sergiu Ladko vasul, cu mână sigură. 

Deodată se auzi o trosnitură puternică. 

Şalupa era zguduită până-n străfunduri. Sub puterea 
impactului cu bancul de nisip, catargul căzu, rupt exact la bază 
şi pânzele se prăbuşiră cât erau de mari, acoperind cu faldurile 
lor oamenii care se găseau în faţă. lremediabil eşuat, şlepul 
rămase nemişcat. 

Toată lumea era răsturnată la bord, chiar şi Striga care se 
ridică, turbat de mânie. 

Prima sa privire se îndreptă spre Sergiu Ladko. Pilotul nu 
părea impresionat de întâmplare. Lăsase cârma, şi cu mâinile în 
buzunarele hainei, îşi supraveghea duşmanul, cu privirea atentă 
la ce avea să urmeze. 

— Canalie! urlă Striga, ridicând un revolver şi alergând în 
partea din spate a şlepului. 

Trase de la o distanţă de trei paşi. 

Sergiu Ladko se aplecă. Glontele trecu pe deasupra lui, 
fără să-l atingă. Ridicat imediat, dintr-o săritură fu lângă 
adversar, pe care-l lovi cu un cuţit în inimă. Ivan Striga se 
prăbuşi brusc. Drama s-a petrecut atât de repede, încât cei cinci 
oameni ai echipajului, încurcaţi în faldurile pânzei, nici n-au avut 
timp să intervină. Repezindu-se în faţa spardecului, Sergiu 
Ladko le ieşi înainte. 

— Înapoi! strigă el, cu câte un revolver în fiecare mână, 
căci îl luase şi pe cel al lui Striga. 


Oamenii sau oprit. N-aveau arme şi ca să-şi procure, 
trebuiau să treacă pe sub ruf, deci sub focul inamicului. 

— O vorbă, prieteni, continuă Ladko, fără a renunţa la 
atitudinea sa amenințătoare. Am unsprezece gloanţe. Astea-s 
mai mult decât îmi trebuie ca să vă dobor pe toţi până la unul. 

Nehotărâţi, membrii echipajului se consultau între ei. 
Sergiu Ladko înţelese că dacă s-ar repezi toţi la el, ar reuşi să 
doboare câţiva, dar ar fi doborât şi el de ceilalţi. 

— Atenţiune!... Număr până la trei, anunţă el, fără să le 
lase timp de gândire. Unu... 

Oamenii nu se mişcau. 

— Doi!... pronunţă pilotul. 

În grup se făcu o mişcare. Trei dintre oameni schiţară o 
încercare de atac. Doi începură să bată în retragere. 

— Trei!... spuse Sergiu Ladko, apăsând pe trăgaci. 

Un om căzu, cu umărul străpuns de un glonte. Tovarăşii lui 
se grăbiră să o ia la fugă. 

Fără a-şi părăsi postul de observaţie, Sergiu Ladko aruncă 
o privire spre vaporul care asculta de semnul lui Striga. Vasul se 
afla acum la mai puţin de o milă. Când acela va fi lângă şlep, 
când membrii echipajului său îşi vor da mâna cu piraţii, cu care 
erau desigur mai mult sau mai puţin complici, situaţia va deveni 
dintre cele mai grave. 

Vaporul cu aburi se apropia mereu. Nu mai era decât la 
şase sute de metri, când, îndreptându-se direct spre tribord, 
descrise un cerc mare şi se îndepărtă spre largul mării. Ce 
însemna această manevră? Oare vaporul era îngrijorat de ceva, 
pe care Sergiu Ladko nu-l vedea? 

Bătându-i tare inima, acesta aşteptă. După câteva minute, 
un alt vapor apăru dinspre Sud. Coşul său arunca trâmbe de 
fum. Îndreptându-se direct spre şlep, înainta cu viteză mare. 

Curând Sergiu Ladko putu să recunoască în faţă o figură 
prietenă, cea a pasagerului său, domnul Jaeger, a detectivului 
Carol Dragoş. Era salvat. 

O clipă mai târziu, puntea şalandei era invadată de poliţie 
şi echipajul ei se preda, fără să mai încerce vreo rezistenţă 
zadarnică. În acest timp Sergiu Ladko se repezise sub ruf. Vizită 
cabinele una după alta. O singură uşă era încuiată. O deschise 
forţând-o cu umărul şi se opri în prag, profund tulburat. 

Nataşa, îi întindea braţele. 


XIX 
Epilog 


Procesul bandei de tâlhari de pe Dunăre trecu neobservat 
în timpul pârjolului din război. Tâlharii, printre care şi Titşa, 
prinşi uşor la Rusciuk fură spânzurați, fără să trezească prea 
mult atenţia publicului, care în împrejurări mai puţin tragice s-ar 
fi interesat mai mult de această execuţie. 

Totuşi, dezbaterile au dat principalilor interesaţi explicaţia 
a ceea ce rămăsese până atunci de neînțeles pentru ei. 

Sergiu Ladko pricepu datorită cărei neînţelegeri fusese 
închis în şlep în locul lui Carol Dragoş şi cum Striga, aflând din 
Ziare despre trimiterea unei comisii rogatorii la Szalka, se 
introdusese în casa pescarului llia Bruş, pentru a răspunde 
întrebărilor comisarului de poliţie din Gran: 

Află, de asemenea, cum Nataşa, răpită de banda de 
tâlhari, luptase împotriva atacurilor lui Striga, care, fiind sigur 
că-şi doborâse duşmanul, nu înceta să-i afirme că rămăsese 
văduvă. Într-o seară mai ales, pentru a-şi întări cuvintele, Striga 
îi arătase tinerei femei propriul ei portret, pe care pretindea că-l 
luase de la proprietarul lui legitim, în urma unei lupte grele. 
După aceste spuse, se iscă între ei o ceartă violentă în cursul 
căreia Striga se înfurie şi o ameninţă. Nataşa scosese atunci 
ţipătul pe care fugarul îl auzise în noapte. 

Dar acestea toate erau de-acum poveşti vechi. De când 
avusese norocul s-o regăsească pe draga lui Nataşa, Sergiu 
Ladko nu se mai gândea la zilele negre. 

Fiindu-i interzis să calce pe teritoriul bulgar, după 
evenimentele pe care le-am povestit, fericita pereche se instală 
mai întâi în oraşul românesc Giurgiu. Acolo locuia, când în luna 
mai a anului următor, ţarul declară oficial război sultanului. 

Mai e nevoie să spunem că Sergiu Ladko a fost printre 
primii care s-au angajat în rândurile armatei ruseşti, căreia, 


datorită cunoştinţelor sale asupra câmpului de luptă, îi aduse 
importante servicii? 

Bulgaria fiind eliberată în sfârşit, după terminarea 
războiului el se întoarse împreună cu Nataşa în casa lor din 
Rusciuk şi-şi reluă meseria de pescar. Mai trăiesc şi azi acolo, 
fericiţi şi stimaţi de toţi. 

Carol Dragoş le-a rămas prieten. Mult timp, măcar o dată 
pe an, a venit la Rusciuk, pe Dunăre. Astăzi reţeaua de căi 
ferate fiind dezvoltată mult, îi permite să-şi scurteze drumul. 
Sergiu Ladko, însă, îi face vizite la Budapesta, mergând tot pe 
meandrele fluviului, după cum are de condus şalande. 

Din cei trei fii dăruiţi de Nataşa şi care-s acum oameni în 
toată firea, mijlociul, după o severă ucenicie sub ordinele lui 
Carol Dragoş, e pe cale de a ajunge la cele mai înalte grade ale 
justiţiei din Bulgaria. 

Cel mai mic, demn urmaş al laureatului Ligii Dunărene, s-a 
dedicat fiinţelor din apă. Aruncând undiţa, el şi-a perfecţionat 
metodele de pescuit. Pescuitului nisetrului îi datorează el 
renumele universal şi o avere care promite să devină 
importantă. 

Cât despre cel mai mare, el va urma pe tatăl său când va 
suna pentru acesta ora retragerii. Va conduce vapoare şi 
şlepuri, de la Viena la mare, prin canalele sinuoase şi între 
bancurile viclene ale marelui fluviu; prin el se va perpetua clanul 
piloților de pe Dunăre. 

Dar, oricare ar fi diferenţa poziţiei sociale a celor trei fii ai 
lui Sergiu Ladko, inima lor bate la unison. Orientaţi de viaţă pe 
drumuri diferite, ei se întâlnesc mereu la aceleaşi răspântii: 
venerație pentru tată, afecţiune pentru mamă, dragoste pentru 
patria lor. 


Sfârşit 


